
„cu mult timp în urmă, într-o galaxie foarte, foarte îndepărtată 


Capitolul 1 


Comandantul Wedge Antilles ar fi preferat ca ceremonia să fie privată. 
Escadrila Vagabond venise să deplângă moartea unuia dintre membrii săi la 
aniversarea unei săptămâni de la moartea acestuia. Wedge ar fi vrut ca adunarea să 
fie restrânsă şi intimă, prietenii lui Corran Horn putând să împărtăşească cu toții 
amintiri despre el, dar acest lucru nu fusese posibil. Moartea lui Corran survenise în 
timpul eliberării Coruscantului. Asta îl făcuse un erou în rândul unei companii de 
eroi şi, deşi Corran însuşi şi-ar fi dorit o ceremonie memorială mică, nu era suficient 
de eroic pentru o personalitate de statura sa postumă. 

Chiar dacă Wedge ştia că lucrurile nu vor decurge chiar aşa cum îşi dorea, nu 
anticipase cât de mult vor scăpa de sub control atunci când ceruse permisiunea de a 
organiza ceremonia. Se aşteptase să vină o parte din demnitari la gorganul de 
pseudogranit care marca locul unde murise Corran când se prăbuşise clădirea peste 
el. Se aştepta chiar ca lumea să se înşiruie la balcoanele şi pe aleile turnurilor din 
apropiere. În cel mai rău caz, îşi imaginase că lumea ar putea să se uite mirată de pe 
banchetele transportoarelor. 

Cu toate astea, imaginaţia lui pălea pe lângă cea exercitată de birocraţii care 
organizaseră ceremonia de comemorare. Transformaseră o ceremonie motivată de 
durere sinceră în punctul central al doliului pentru întreaga Nouă Republică. Corran 
Horn a fost un erou - asta proclamau ei cu voce tare - dar a fost şi o victimă. Ca 
atare, el reprezenta toate victimele Imperiului. Nu conta pentru ei faptul că Corran ar 
fi respins să fie etichetat drept victimă. El fusese transformat într-un simbol - un 
simbol de care Noua Republică avea mare nevoie. 

Escadrila Vagabond suferise, de asemenea, o iconizare. În trecut, piloții unităţii 
purtaseră întotdeauna costume de zbor portocalii sau, pe măsură ce proviziile 
deveneau din ce în ce mai greu de găsit, orice le căzuse la îndemână. Costumul de 
zbor al lui Corran fusese verde, negru şi gri, de când îl adusese cu el de la Forţa de 
Securitate Corelliană. În semn de omagiu pentru el, acea schemă de culori fu folosită 
pentru a crea noile uniforme pentru escadrilă: verde preponderent, cu flancuri gri 
închis, mâneci negre, dungi şi ornamente negre pe picioare. Pe mâneca stângă şi pe 
pieptul stâng se afla stema Escadrilei Vagabond. Acest simbol figura şi pe şepcile 
verzi cu cozoroc, concepute de un Kuati, dar Wedge se împotrivise ca acestea să fie 
adăugate la uniformă. 

Componența escadrilei fusese, de asemenea, ajustată. Asyr Seilar, pilot 


Bothan, şi Inyri Forge, sora unei membre moarte a escadrilei, fuseseră amândouă 
adăugate. Wedge le-ar fi primit cu plăcere pentru că fuseseră cruciale pentru 
succesul misiunii de eliberare a lui Coruscant, dar acum fuseseră introduse din 
considerente politice. De asemenea, Portha, un Trandoshan, fusese făcut membru al 
escadrilei, în ciuda incapacității sale de a zbura. Acesta fusese adus în unitate ca 
parte a unui detaşament de securitate inexistent până atunci. Fiecare dintre ei 
fusese numit de către birocraţi ca o recompensă pentru diverse grupuri de interese 
din Noua Republică, iar Wedge ura modul lor de a fi obiectivi. 

Ceremonia luase o amploare disproporţionată, încât fusese necesară montarea 
unor tribune speciale pe clădirile din apropiere şi avuseseră nevoie de coduri de 
culori pentru diferitele niveluri de acces pe care trebuia să le primească lumea. 
Holocamerele fuseseră amplasate în diferite poziţii, astfel încât ceremonia să poată fi 
înregistrată şi reluată pe nenumărate lumi. În ciuda temerilor foarte reale privind 
contactarea virusului Krytos extrem de contagios, tribunele se umpluseră până la 
refuz. 

Îşi ridică privirea de pe locul său de la tribuna oficială şi se uită la Escadrila 
Vagabond. Piloții lui rezistau bine în ciuda luminii strălucitoare a soarelui şi a vremii 
neobişnuit de călduroase. Ploile recente crescuseră nivelul general de umiditate până 
la punctul în care hainele se lipiseră de ei, iar aerul însuşi se aşternuse ca o pătură 
sufocantă peste toată lumea. Aerul gros părea să atenueze sunetele şi să înăbuşe 
emoțiile, iar Wedge se simți tentat să îşi imagineze că şi Coruscantul jelea cumva 
moartea lui Corran. 

În afară de membrii Escadrilei Vagabond, şi ceilalți prieteni ai lui Corran se 
aflau pe platforma cea mai apropiată de gorgan. lella Wessiri, o femeie zveltă, cu 
părul şaten, care fusese partenera lui Corran la CorSec, stătea lângă Mirax Terrik. În 
ciuda faptului că era fiica unui contrabandist Corellian notoriu, Mirax reuşise să 
devină prietenă cu Corran. Aceasta îl cunoştea pe Wedge încă de când erau amândoi 
copii şi îi mărturisise cu lacrimi în ochi că ea şi Corran plănuiseră să sărbătorească 
împreună eliberarea Coruscantului. Putea să vadă că era foarte îndrăgostită de 
Corran, iar expresia lipsită de viață de pe fața ei îl făcea să îl doară inima. 

Singurul care lipseşte este Tycho. Wedge se încruntă. Căpitanul Tycho Celchu 
era un membru vechi al Escadrilei Vagabond şi servise ca ofițer executiv al escadrilei. 
Se alăturase pe ascuns misiunii de pe Coruscant, la cererea lui Wedge, şi jucase un 
rol esenţial în doborârea apărării planetei. Contribuţia sa fusese cea mai recentă 
dintr-o serie de misiuni eroice pe care Tycho le îndeplinise de-a lungul carierei sale 
de Rebel. Din nefericire, Serviciile Secrete ale Alianţei descoperiseră dovezi care 
indicau faptul că Tycho lucra pentru Imperiu. Îl acuzaseră direct nu numai de 
moartea lui Corran, ci şi de moartea lui Bror Jace, un alt pilot al Escadrilei Vagabond 
care murise la începutul campaniei de pe Coruscant. Wedge nu fusese pe deplin 
informat cu privire la dovezile pe care le aveau împotriva lui Tycho, dar nu se îndoia 
nicio secundă de nevinovăția omului. Totuşi, nevinovăția lui ar putea să fie lipsită de 
importanță pe termen lung. 

În ciuda eliberării, Coruscantul nu era o lume plăcută sau stabilă. O epidemie 
oribilă — virusul Krytos - făcea ravagii în rândul populaţiei non-umane a planetei. Îi 
lovise pe non-umanii din Rebeliune şi era suficient de dură pentru unele specii încât 
până şi faptul de a cobori pe planetă era considerat un act de curaj extrem. Bacta, ca 
de obicei, putea vindeca virusul, dar întreaga rezervă de bacta a Rebeliunii era 


insuficientă pentru a vindeca pe toată lumea, acest lucru generând panică şi 
resentimente împotriva oamenilor pentru aparenta lor imunitate la boală. 

Slujba de comemorare devenise un eveniment important, deoarece populaţia de 
pe Coruscant avea nevoie de ceva care să îi unească şi să le distragă atenția de la 
suferință, chiar şi numai pentru o clipă. Faptul că Escadrila Vagabond avea oameni 
şi non-umani care lucrau împreună în cadrul ei demonstrase forța unităţii care 
permisese Rebeliunii să învingă. Faptul că non-umanii se reuniseră împreună cu 
demnitari din diverse alte lumi pentru a jeli moartea unui om era o dovadă a datoriei 
pe care Rebelii o aveau față de oameni. Vorbitorii erau preocupați să îşi îndemne 
semenii să conlucreze pentru a construi un viitor care să justifice sacrificiile făcute 
de Corran şi de ceilalți. Cuvintele lor ridicaseră lucrurile la un nivel filozofic sau 
metafizic menit să domolească neliniştile şi grijile cetățenilor. 

Erau mesaje nobile, cu siguranță, dar Wedge simțea că nu erau mesajele 
potrivite pentru Corran. Trase de mânecile jachetei uniformei sale în timp ce un 
subaltern Bothan care se ocupa de protocol îi făcu semn să înainteze. Wedge se 
îndreptă spre podium şi vru să se sprijine puternic pe el. Anii de lupte şi despărțirile 
de prieteni şi camarazi îl împovărau - dar refuză să cedeze în fața epuizării. Lăsă ca 
mândria față de escadrilă şi prietenia sa pentru Corran să-l ţină în picioare. 

Se uită peste mulțime, apoi se concentră asupra gorganului de dărâmături de 
pseudogranit din fața lui. 

— Corran Horn nu se odihneşte liniştit în acel mormânt. 

Wedge făcu o pauză de un moment, apoi încă una, lăsând tăcerea să le 
reamintească tuturor adevăratul scop al ceremoniei. 

— Corran Horn nu a fost niciodată în largul lui, decât atunci când lupta. Nu se 
odihneşte liniştit acum, pentru că mai sunt multe lupte de dus. Am cucerit 
Coruscantul, dar oricine presupune că asta înseamnă că Imperiul este mort se 
înşeală la fel de mult ca şi Marele Moff Tarkin, care credea că distrugerea 
Alderaanului va paraliza cumva Rebeliunea. 

Wedge îşi ridică capul. 

— Corran Horn nu a fost un om care să renunțe, indiferent de şanse. De mai 
multe ori şi-a asumat responsabilitatea de a face față amenințărilor la adresa 
escadrilei şi a Rebeliunii. Fără să țină cont de propria-i siguranţă, a înfruntat forțe 
copleşitoare şi, prin simpla sa voință, spirit şi curaj, a învins. Chiar şi aici, pe 
Coruscant, a zburat de unul singur în inima unei furtuni care devasta o planetă şi 
şi-a riscat viața pentru ca această lume să fie liberă. Nu a eşuat, pentru că nu şi-a 
permis să eşueze. Fiecare dintre noi care l-a cunoscut avem, în inimile noastre, zeci 
şi zeci de exemple de curaj sau de preocupare pentru ceilalți, sau de capacitatea sa 
de a vedea unde a greşit şi de a se corecta. Nu a fost un om perfect, dar a fost cineva 
care a căutat să fie cel mai bun om care putea să fie. Şi, deşi se mândrea cu faptul că 
era foarte bun, nu şi-a irosit energia în manifestări de orgoliu de fanfaron. Pur şi 
simplu îşi alegea noi obiective şi se îndrepta singur spre ele. 

Wedge dădu încet din cap spre gorganul de dărâmături. 

— Corran a plecat dintre noi. Greutățile pe care le-a purtat au fost înlăturate. 
Responsabilitățile pe care şi le-a asumat au fost abandonate. Exemplul pe care l-a 
dat nu mai există. Pierderea lui este tragică, dar cea mai mare tragedie ar fi să-l 
lăsăm să fie amintit ca un erou fără chip care zace sub acest gorgan. A fost un 
luptător, aşa cum ar trebui să fim cu toții. Lucrurile pe care şi le-a asumat ar putea 


fi suficiente pentru a zdrobi orice persoană, dar noi toţi putem accepta o parte din 

această responsabilitate şi o putem purta împreună. Alţii au vorbit despre 
construirea unui viitor care l-ar onora pe Corran şi pe ceilalți care au murit luptând 
împotriva Imperiului, dar adevărul este că mai sunt lupte de dus înainte de a putea 
începe acest demers. Trebuie să luptăm cu nerăbdarea față de ritmul transformărilor 
care ne face să privim cu nostalgie la zilele Imperiului. Da, ar fi putut fi ceva mai 
multe alimente disponibile. Da, întreruperile de curent ar fi putut fi mai puține. Da, 
ați fi putut fi izolaţi de suferința altora - dar cu ce preț? Siguranţa pe care credeați că 
o aveaţi a înghețat într-un nod de frică în stomac ori de câte ori ați văzut trupe de 
şoc venind în direcţia voastră. Odată cu eliberarea Coruscantului, acea teamă se 
poate topi, dar dacă uitaţi că a existat cândva şi decideţi că lucrurile nu au fost atât 
de rele sub Împărat, veţi fi pe cale să o readuceţi înapoi. 

Îşi deschise mâinile pentru a-i cuprinde pe toţi cei adunaţi la monument. 

— Trebuie să faceți ceea ce a făcut Corran: să luptați împotriva a tot ceea ce ar 
putea oferi Imperiului confort sau securitate sau o şansă de a se reafirma. Dacă 
schimbaţi vigilența cu mulțumirea, libertatea cu securitatea, un viitor fără frică cu 
confortul, veţi fi responsabili pentru transformarea galaxiei din nou într-un loc care 
solicită unor persoane precum Corran să lupte, să lupte mereu şi, în cele din urmă, 
să fie victime ale răului. Alegerea, în cele din urmă, vă revine vouă. Corran Horn nu 
se va odihni liniştit în mormântul său decât atunci când nu va mai fi nevoie de luptă. 
El a făcut tot ce a putut pentru a lupta împotriva Imperiului. Acum depinde de voi să 
continuaţi lupta lui. Dacă el va cunoaşte vreodată pacea, va fi doar atunci când noi 
toți vom cunoaşte pacea. lar acesta este un obiectiv pentru care fiecare dintre noi 
este conştient că merită să lupte. 

Wedge se îndepărtă de pe podium şi se feri de aplauzele de politeţe. În adâncul 
sufletului său ar fi sperat că vorbele sale să fi fost inspiratoare, dar cei adunați în 
jurul memorialului erau demnitari şi oficiali din lumi din întreaga Nouă Republică. 
Erau politicieni al căror scop era să ajute la modelarea viitorului despre care vorbeau 
alții. Îşi doreau stabilitate şi ordine ca bază pentru proiectele lor. Cuvintele lui, 
amintindu-le tuturor că încă mai erau lupte de purtat, le subminau eforturile. 
Trebuiau să aplaude din cauza situației şi a ceea ce reprezenta el, dar Wedge nu se 
îndoia că majoritatea dintre ei îl considerau un războinic naiv din punct de vedere 
politic, mai potrivit pentru a fi un erou care era sărbătorit şi folosit în cadrul unor 
ocazii holofilmate pentru a susține un program sau altul. Nu putea decât să spere că 
ceilalți care ascultau ceea ce avusese de spus vor pune la suflet mesajul său. 
Politicienii aveau nevoie de stabilitate, iar modul în care dobândeau stabilitatea era 
să ignore instabilitatea sau să o repare cu o soluție rapidă. 

Cetăţenii Noii Republici îşi vor găsi politicienii la fel de distanți ca şi politicienii 
Imperiali de dinaintea lor. Cu noua lor libertate câştigată, ființele vor putea să le 
spună conducătorilor ceea ce gândesc şi ar putea fi tentaţi să protesteze dacă 
lucrurile nu se mişcau suficient de repede în direcția dorită de ei. 

O rebeliune împotriva Rebeliunii ar duce la anarhie sau la o revenire sub Imperiu. 
Oricare dintre ele ar fi un dezastru. Lupta pentru progres şi împotriva forțelor 
reacționare era singura modalitate de a garanta că Noua Republică va avea şansa de 
a prospera. Wedge îşi dorea foarte mult ca acest lucru să se întâmple şi spera ca 
politicienii să treacă peste eforturile lor de a aduna puterea pentru ei înşişi suficient 
de mult timp pentru a lua măsuri care să asigure o stabilitate reală şi un viitor real. 

La locul mormântului, o gardă de onoare arboră steagul escadrilei, apoi se 
dădu înapoi şi salută. Asta însemna sfârşitul ceremoniei, iar vizitatorii începură să se 

retragă. Un Bothan cu blană crem şi ochi violeţi traversă spre locul în care stătea 
Wedge şi dădu din cap cu amabilitate. 

— Ai fost foarte elocvent, Comandante Antilles. Borsk Fey'lya flutură o mână 
spre mulțimea care pleca. Nu mă îndoiesc că destule inimi au fost mişcate de 
cuvintele tale. 

Wedge ridică o sprânceană. 

— Dar nu şi a ta, Consilier Fey lya? 

Bothanul scoase un râset tăios. 

— Dacă aş fi atât de uşor de influenţat, aş putea fi convins să susțin tot felul 
de prostii. 

— Cum ar fi procesul lui Tycho Celchu? 

Blana lui Fey'lya se ondulă şi se ridică la ceafă. 

— Nu, aş putea fi convins că un astfel de proces nu e necesar. Îşi netezi blana 
la loc cu mâna dreaptă. Amiralul Ackbar nu v-a convins să renunțați la petiția 
dumneavoastră adresată Consiliului Provizoriu în această privință? 

— Nu. Wedge îşi încrucişă braţele la piept. Aş fi crezut că până acum aţi fi pus 
la cale un vot pentru a-mi refuza şansa de a mă adresa Consiliului. 

— Să respingi în mod sumar o petiție a celui care a eliberat Coruscantul? Ochii 
violeți ai Bothanului se îngustară. Te îndrepți spre un domeniu al războiului în care 
sunt maestru, Comandante. Aş fi crezut că eşti suficient de înţelept pentru a vedea 
asta. Petiția ta va eşua. Trebuie să eşueze, aşa că va eşua. Căpitanul Celchu va fi 
judecat pentru crimă şi trădare. 

— Chiar dacă este nevinovat? 

— Este? 

— Este. 

— Un fapt care va fi stabilit de instanța militară, cu siguranță. Fey ya îi aruncă 
lui Wedge un zâmbet rece. O sugestie, domnule Comandant. 

— Da? 

— Nu-ţi irosi elocvența cu Consiliul Provizoriu. Păstreaz-o. Strânge-o. Dinţii 
Bothanului străluciră într-un rânjet sălbatic. Foloseşte-o la instanţa care îl va judeca 
pe Căpitanul Celchu. Nu-i vei obţine libertatea, desigur... nimeni nu este atât de 
elocvent; dar poate că îi vei câştiga un minim de milă când va veni timpul să fie 
pronunțată sentința. 


Capitolul 2 


Sus, într-un apartament din turn, deasupra suprafeţei Centrului Imperial, 
Kirtan Loor îşi permise un zâmbet. În vârful turnului, singurii companioni erau 
şoimii-lilieci, în siguranţă în cuiburile lor umbrite, şi agenţii Serviciilor Speciale de 
Informaţii, care erau amenințători în ciuda lipsei armurii de trupe de şoc sau a 
masivităţii lor. Se simțea singur şi distant, dar acele trăiri veneau în mod natural cu 
sentimentul său de superioritate. În vârful lumii, i se dăduse tot ce putea vedea 
pentru a comanda şi a domina. 

Şi să distrugă. 

Ysanne Isard îi încredințase sarcina de a crea şi conduce un Front Palpatin de 
Contrainsurgenţă. Ştia că nu se aştepta la un mare succes din partea lui. I se 
dăduseră resurse ample pentru a deveni o pacoste. Putea perturba funcționarea Noii 
Republici. Putea să încetinească preluarea Coruscantului şi să împiedice capacitatea 
de a stăpâni mecanismele administraţiei galactice. O pacoste, minoră, dar 
supărătoare, asta voia Ysanne Isard să devină el. 

Kittan Loor ştia că trebuia să devină mai mult. Cu ani în urmă, când începuse 
să lucreze ca ofițer Imperial de legătură cu Forța de Securitate de pe Corellia, nu ar fi 
visat niciodată să se trezească ridicându-se atât de mult şi jucând un joc atât de 
letal. Chiar şi aşa, fusese întotdeauna ambițios şi extrem de încrezător în sine şi în 
abilitățile sale. Principalul său atu era memoria, care îi permitea să-şi amintească o 
multitudine de fapte, oricât de obscure. Odată ce văzuse, citise sau auzise ceva, 
putea să scoată din memorie acel lucru, iar acea abilitate îi dădea un avantaj 
considerabil față de criminalii şi birocraţii cu care avea de-a face. 

Încrederea în memoria sa îl împiedicase, de asemenea, să se bazeze pe ea. 
Faptele sale extraordinare de reamintire îi copleşeau atât de mult pe duşmanii săi, 
încât aceştia presupuneau în mod natural că el procesase informațiile pe care le 
deţinea şi că trăsese concluziile logice din ele. Din moment ce presupuneau că ştia 
deja ceea ce numai ei ştiau, îi spuneau ceea ce nu se deranjase să afle singur. 
Făceau să nu mai fie nevoie ca el să gândească cu adevărat, iar această abilitate 
începuse să se atrofieze în el. Atunci când îl chemase pe Centrul Imperial, Ysanne 
Isard îi spusese foarte clar că a învăța să gândească şi nu să presupună, era cheia 
pentru a-şi continua existența. Supravegherea ei compensase prin severitate ceea ce 
îi lipsea prin durată, supunându-l unui regim epuizant care îi restabilise abilitățile 
cognitive. În momentul în care fugise de pe Centrul Imperial, Isard fusese în mod clar 
încrezătoare în capacitatea sa de a-i enerva şi de a-i păcăli pe Rebeli. Mai important, 
Kirtan Loor devenise sigur că putea să facă tot ce-şi dorea şi chiar mai mult. 

Din punctul său de observaţie, privea în jos spre pata îndepărtată de demnitari 
şi îndoliați strânşi la comemorarea lui Corran Horn. Deşi îi dispreţuia pe toţi pentru 
politica lor, li se alăturase în jelirea pierderii lui Horn. Corran Horn fusese duşmanul 
lui. Se urâseră reciproc pe Corellia, iar Loor îşi petrecuse un an şi jumătate 
încercând să-l vâneze pe Corran după ce acesta fugise de pe planeta natală. 
Vânătoarea se încheiase când Ysanne Isard îl adusese pe Loor pe Centrul Imperial, 
însă el anticipase o reluare a micului său război privat cu Horn atunci când primise 

misiunea de a rămâne pe Coruscant. Bineînţeles, dispariţia lui Corran abia dacă 
reuşise să facă o breşă în legiunea de duşmani pe care Loor o avea pe Centrul 
Imperial. Cel mai important dintre ei era Generalul Airen Cracken, Directorul 
Serviciului de Informaţii al Alianţei. Reţeaua de spioni şi agenți a lui Cracken făcuse 
în cele din urmă posibilă cucerirea capitalei Imperiale, iar măsurile sale de securitate 
le dădeau bătăi de cap agenţilor Imperiali de contrainformaţii de ani de zile. Cracken 
- sau Kraken, aşa cum începuseră unii dintre oamenii lui Loor să-l numească pe 
Rebel - avea să fie un duşman dificil împotriva căruia să se lupte. 

Loor ştia că mai avea şi alți duşmani care l-ar fi urmărit ca parte a unei 
răzbunări personale. Întreaga Escadrilă Vagabond, de la Antilles până la noii recruți, 
l-ar vâna cu plăcere şi l-ar ucide -— inclusiv spionul din mijlocul lor, întrucât Loor 
reprezenta un risc de securitate pentru spion. Chiar dacă nu îl puteau lega direct de 
moartea lui Corran, simplul fapt că Corran îl urâse ar fi fost o povară pe care ar 
accepta-o cu plăcere şi o datorie pe care va încerca să o achite. 

lella Wessiri era ultimul dintre agenții CorSec pe care Loor o vânase, iar 
prezența ei pe Centrul Imperial îi dădea de gândit. Nu fusese niciodată la fel de 
necruțătoare precum Corran Horn în urmărirea criminalilor, dar acest lucru i se 
păruse întotdeauna lui Loor că se datora faptului că era mai minuțioasă decât Horn. 
În timp ce Corran putea să-şi croiască drum cu muşchii într-o investigaţie, Iella 
sesiza mici indicii şi realiza în linişte ceea ce Corran făcea cu forța brută. În jocul din 
umbră în care era angajat Loor, asta însemna că ea era un duşman pe care el s-ar 
putea să nu-l vadă venind, iar asta o făcea cea mai periculoasă dintre toți. 

Loor se îndepărtă de fereastră şi se uită la reprezentarea figurilor de mai jos, în 
timp ce acestea defilau pe consola holografică. Ceremonia fusese transmisă pe 
întreaga planetă şi urma să fie retransmisă pe diferite lumi din întreaga galaxie. Îi 
urmărise pe Borsk Feylya şi Wedge Antilles cum se întâlniseră într-o conversație 
intimă, apoi aceştia se despărțiră şi se îndepărtară. Cu toţii îi păreau mai mult ca 
nişte jucării decât persoane adevărate. Îi era uşor să se imagineze ca o prezență 
titanică — nu, Imperială — care îngăduise să fie distrasă de acţiunile gândacilor. 

Luă telecomanda de pe masă şi o porni. Câteva luminiţe străluciră pe 
dreptunghiul negru din palma lui stângă, apoi un buton roşu din centrul acestuia 
străluci aproape în mod benign. Degetul său mare pluti deasupra lui pentru o 
secundă. Zâmbi, dar îşi înăbuşi impulsul de a-şi înfige degetul mare în el şi repuse 
uşor dispozitivul pe masă. Cu un an înainte, ar fi apăsat acel buton, detonând 
explozibilii pe care oamenii lui îi ascunseseră în jurul memorialului. Cu o mângâiere 
dezinvoltă ar fi putut dezlănţui focul şi durerea, anihilând un cadru de oficiali 
planetari trădători şi eliminând Escadrila Vagabond. Ştia că, dacă ar fi avut o şansă, 
oricare dintre agenţii aflați sub comanda sa ar fi declanşat încărcăturile cu nergon 14 
- la fel ca majoritatea personalului militar de comandă aflat în slujba Imperiului. 

Loor alese să nu o facă. Isard subliniase în numeroase ocazii că, înainte ca 
Imperiul să poată fi reinstaurat, Rebeliunea trebuia să moară. Ea subliniase că 
obsesia Împăratului de a-i distruge pe Cavalerii Jedi îl făcuse să privească restul 
Rebeliunii ca pe o amenințare mai mică, însă ea supravieţuise totuşi Cavalerilor Jedi 
şi Împăratului. Numai prin distrugerea Rebeliunii ar fi fost posibilă reafirmarea 
autorității Imperiului asupra galaxiei. Distrugerea Rebeliunii necesita metode mai 
subtile decât explozia de tribune şi planete, realizând cu o vibrolamă ceea ce nu se 
putea face cu o Stea a Morții. 

Escadrila Vagabond nu putea fi lăsată să moară, pentru că era nevoie de ei 
pentru spectacolul public pe care îl reprezenta procesul lui Tycho Celchu. Generalul 
Cracken descoperise numeroase dovezi care indicau vinovăția lui Celchu, iar Loor era 
încântat să deschidă calea pentru ca anchetatorii lui să găsească şi mai multe. 
Dovezile ar fi fost condamnabile, dar atât de evident îndoielnice încât membrii 
Escadrilei Vagabond - care, la un nivel sau altul, toți îşi arătaseră credința în 
nevinovăția lui Tycho - le-ar fi calificat drept false. Acest lucru ar fi sporit tensiunea 
dintre cuceritorii Centrului Imperial şi politicienii care se infiltraseră după ce piloții 
îşi riscaseră viețile pentru a securiza planeta. Dacă eroii Rebeliunii puteau să se 
îndoiască şi să aibă resentimente față de guvernul Noii Republici, cum ar putea 
cetățenii să aibă încredere în liderii lor? 

Virusul Krytos complicase şi mai mult lucrurile. Creat de un om de ştiinţă 
Imperial sub supravegherea lui Loor, acesta ucidea non-umani într-o manieră extrem 
de oribilă. La aproximativ trei săptămâni după infectare, victimele intrau în stadiul 
final, letal, al bolii. Pe parcursul unei săptămâni, virusul se înmulțea foarte rapid, 
explodând celulă după celulă în corpurile lor. Carnea lor slăbea, se deforma şi se 
despica, în timp ce victimele sângerau prin toţi porii şi orificiile. Lichidul rezultat era 
foarte contagios şi, deşi bacta putea ţine boala la distanţă sau, în cantități suficiente, 
o putea vindeca, Rebeliunea nu avea acces la o cantitate suficientă pentru a trata 
toate cazurile de pe Coruscant. Preţul bactei explodase, iar rezervele scăzuseră. 
Lumea păstra bacta, iar zvonurile potrivit cărora boala se răspândea în rândul 
populației umane stârneau valuri de panică. Mai multe lumi ordonaseră punerea în 
carantină a navelor venite de pe Centrul Imperial pentru ca boala să nu se 
răspândească, perturbând şi mai mult economia slabă a Noii Republici şi erodându-i 
autoritatea. Nu folosea la nimic că birocraţii umani încercau să explice măsurile de 
precauție pe care le luaseră pentru a face față bolii, deoarece ei erau imuni, iar 
această imunitate crease resentimente între populația umană şi cea non-umană din 
Noua Republică. 

Loor îşi permise un mic râset. Îşi luase precauţia de a pune deoparte o rezervă 
de bacta, pe care o vindea în loturi mici. Ca urmare a acestei acţiuni, Rebelii 
neliniştiți asigurau finanțarea unei organizații pornite să distrugă Noua Republică. 
Ironia situației era suficientă pentru a atenua teama omniprezentă de a fi descoperit 
şi capturat. Nu exista nicio îndoială în mintea lui că a fi capturat însemna a fi ucis, 
dar nu lăsă această perspectivă să-l descurajeze. Faptul că putea întoarce tacticile 
Rebelilor împotriva lor i se părea a fi o măsură plină de justiţie. Le-ar fi întors frica şi 
frustrarea pe care Imperialii de pretutindeni le cunoscuseră în timpul Rebeliunii. Ar 
fi atacat din ascunzătoare, lovind ţinte alese la întâmplare. Răzbunarea lui ar fi fost 
concentrată în mod vag, pentru că asta însemna că nimeni nu se putea simți în 
siguranţă în fața amenințării lui. 

Ştia că eforturile sale vor fi calificate drept terorism primitiv, dar intenționa să 
nu fie nimic primitiv în eforturile sale. Astăzi avea de gând să distrugă tribunele din 
jurul memorialului. Acestea urmau să fie aproape goale, iar toți cei care ar le 
părăsiseră ar fi răsuflat uşurați că nu fuseseră aruncaţi în aer cu câteva minute sau 
ore mai devreme; dar toată lumea ar fi trebuit să considere că era periculos, pe viitor, 
să se mai adune într-un loc public. lar dacă mâine ar lovi un centru de tratare şi de 
distribuire a bactei, lumea ar trebui, de asemenea, să pună în balanță obținerea 
protecției împotriva virusului şi posibilitatea de a fi aruncați în aer. 

Prin alegerea unor ţinte cu valoare militară minimă, putea determina populaţia 

să ceară armatei să facă ceva. Dacă furia publicului se concentra pe un oficial sau 
altul, putea viza acea persoană, dându-i publicului o anumită putere. Ar fi lăsat ca 
nemulțumirile acestora să-i aleagă victimele, la fel cum alegerile sale ar fi dat o 
direcție fricii lor. Ar fi fost o relaţie virulentă şi simbiotică. El ar fi fost coşmarul şi 
binefăcătorul, iar ei, victimele şi susținătorii. El ar deveni un rău fără chip pe care ei 
ar căuta să-l dirijeze, temându-se în acelaşi timp de orice atenţie pe care ar atrage-o 
asupra lor. 

După ce a fost odată de partea celor care încercaseră să oprească o forță 
antiguvernamentală, putea aprecia foarte bine dificultățile pe care Noua Republică le- 
ar fi putut avea în confruntarea cu el. Faptul că Rebeliunea nu recursese niciodată la 
terorism, pur şi simplu, nu îl îngrijora. Telul lor fusese să construiască un nou 
guvern; al lui era doar să distrugă ceea ce creau ei. El dorea ca lucrurile să 
degenereze într-o anarhie care să provoace un strigăt de protest împotriva conducerii 
şi autorității. Când acest apel va fi lansat, misiunea sa va fi îndeplinită şi Imperiul se 
va întoarce. 

Apucă din nou telecomanda şi se întoarse la fereastră. Jos, la memorial, putea 
vedea mici pete de culoare care marcau trecătorii în drum spre şi dinspre alte locuri. 
Aruncă o privire la hologramele care se plimbau pe consola holo şi observă că 
niciunul dintre trecători nu era important. Urmări traseul unei femei, permițându-i 
să iasă din raza exploziei, apoi apăsă butonul. O serie impresionantă de explozii se 
declanşă secvențial în jurul memorialului. La sud, tribunele se clătinară în față şi 
începură să se rostogolească în adâncurile Centrului Imperial. O jumătate de duzină 
de persoane care erau aşezate pe ele căzură ca nişte confetti multicolore. Una dintre 
ele se agățase efectiv de marginea platformei de lângă tribună şi se ridicase în 
siguranță, dar o explozie ulterioară îl aruncase înapoi în hăul din care scăpase cu 
greu. Alte explozii răsuciră metalul şi spulberară geamurile din oțel transparent ale 
clădirilor din jur. Tribunele atârnau de părțile laterale ale clădirilor ca nişte insecte 
metalice mutilate, cu persoane sângerânde şi gemând încleştate în membrele lor. 

Praful şi fumul se risipiră pentru a dezvălui că inelul central de ferrocretă din 
jurul memorialului fusese sfârtecat, o bucată uriaşă atârnând periculos de una sau 
două bare de armare. 

Loor simţi în cele din urmă cum unda de şoc a exploziei trimise un cutremur 
prin turnul său. Şoimii-lilieci bătură din aripile negre pentru a se stabiliza, apoi se 
lăsară să cadă de pe postamentul lor. Aripile se deschiseră brusc, trimițând 
creaturile să se avânte într-o spirală lentă care le-ar fi dus până la locul exploziei. 
Loor îi cunoştea îndeajuns de bine ca să ştie că şoimii-lilieci se vor uita mai întâi să 
vadă dacă prin găurile din clădiri se găsesc melci de granit ascunşi anterior, dar, 
când vor fi lipsiţi de prada lor preferată, se vor mulțumi cu bucăţile de carne lăsate 
în urmă de victime. 

— Vânătoare plăcută, le ură el, mâncaţi pe săturate. Înainte să termin, va fi 
mai mult, mult mai mult, pentru voi să consumați. Vă voi lăsa să vă ospătați din 
duşmanii mei şi vom prospera împreună, aici, pe o lume pe care ei o numesc a lor. 

Capitolul 3 


Lui Wedge i se părea că starea de spirit a Consiliului Provizoriu era la fel de 
întunecată ca şi camera în care se întâlneau şi la fel de acră ca şi mirosul de bacta 
din aer. Camera slab luminată făcuse cândva parte din apartamentele Senatoriale pe 
care Mon Mothma le considerase casa ei înainte ca Rebeliunea şi rolul ei în aceasta 
să o forțeze să se ascundă. Fusese redecorată în roşu şi violet strident de către 
agenții Imperiali, cu ornamente verzi şi aurii peste tot, dar lipsa de lumină înăbuşea 
tumultul de culoare. 

Dorința de a ascunde semnele ocupării Imperiale a apartamentelor nu era 
motivul pentru care camera era ținută în întuneric. Sian Tevv, membrul Sullustan 
din Consiliul Provizoriu, fusese expus la virusul Krytos. Deşi nu existau dovezi că ar 
fi contractat boala, fusese supus unei terapii bacta preventive şi avea o oarecare 
sensibilitate remanentă la lumina puternică. Consiliul făcuse o concesie față de el, 
reducând lumina, şi o concesie față de membrii non-umani ai Consiliului, făcând să 
circule prin aer o uşoară ceață de bacta pentru a preveni o eventuală răspândire a 
contaminării. Acea umiditate crescută nu părea să mulțumească pe nimeni, cu 
excepţia poate a Amiralului Ackbar, dar acesta părea posomorât din motive proprii. 

În primul rând pentru că sunt eu aici. Wedge ştia că petiția lui era sortită 
eşecului - Borsk Feylya spusese acest lucru la ceremonia de comemorare, iar diverşi 
alți consilieri repetaseră avertismentul în cele două zile scurse de atunci, inclusiv 
Amiralul Ackbar şi Prinţesa Leia Organa. De fapt, Wedge ştia că singurul motiv 
pentru care i se dădea şansa de a se adresa Consiliului era datorită statutului său de 
eliberator al Coruscantului. 

Consiliul aranjase trei mese lungi în formă semi-hexagonală, cu Mon Mothma 
în mijloc, flancată de Prinţesa Leia şi de Doman Beruss de pe Corellia. Ackbar şi 
Fey'lya se aflau la capetele celor două mese unghiulare. Acest lucru îl lăsa pe Wedge 
să stea în zona deschisă dinaintea Consiliului, ca şi cum ar fi fost judecat. Este exact 
ceea ce se va avea de înfruntat Tycho dacă nu reuşesc astăzi; prin urmare, trebuie să 
reuşesc. 

Mon Mothma îşi înclină capul spre el. 

— Nu este nevoie să vă prezint un om care a mai apărut în fața acestui 
Consiliu şi care a avut un rol atât de important în succesul Noii Republici. Deoarece 
Comandantul Antilles ar putea ajunge să discute subiecte extrem de sensibile, 
aceasta va fi o sesiune executivă a Consiliului Provizoriu. Tot ce se spune aici este 
confidenţial, iar raportarea acestor informaţii va atrage după sine posibile acuzații 
penale. 

Doman Beruss surâse. 

— Ah, să avem procese înainte de a avea un sistem judiciar, asta da civilizaţie! 

Chiar şi Mon Mothma zâmbi la această remarcă, apoi îşi puse din nou pe chip 
o mască de solemnitate. 

— Vă rog, domnule Comandant, spuneți-vă părerea. 

Wedge respiră adânc, apoi începu. 

— Am venit astăzi aici pentru a vă cere să împiedicaţi săvârşirea unei mari 


14 


nedreptăţi. Căpitanul Tycho Celchu a fost arestat şi va fi judecat pentru crimă şi 
trădare. Dovezile împotriva lui - puţinele pe care le ştiu - sunt de circumstanţă şi 
mai slabe decât mijloacele de apărare pe care Ysanne Isard le-a lăsat aici. Tycho este 
un erou al Rebeliunii. Fără eforturile lui, nu am fi fost aici, acum, iar eu aş fi fost 
mort. Omul pe care este acuzat că l-a ucis este cineva căruia Tycho i-a salvat viața în 
numeroase ocazii — Corran ar fi fost mort de mult timp dacă Tycho îl voia mort. Tycho 
este nevinovat, iar a-l supune la acest proces după tot ceea ce a îndurat, ar fi o 
cruzime la o scară cu adevărat Imperială. 

Mon Mothma clătină încet din cap. 

— Apreciez francheţea ta, Comandante, şi nu mă îndoiesc de faptul că ai 
încredere deplină în tot ceea ce ne-ai spus. Înainte de a putea lua orice fel de decizie, 
ar fi util pentru noi să avem o mai bună înțelegere a faptelor din jurul situaţiei. Ea 
arătă spre un bărbat cu ochii verzi, al cărui păr trecuse de la roşul său iniţial la o 
culoare mai mult albă. Dacă doriți, Generale Cracken, vă rog să puneţi Consiliul la 
curent cu ceea ce ați aflat în legătură cu Căpitanul Celchu. 

Cracken se apropie şi se opri lângă Wedge. 

— Sper să mă ierte Comandantul Antilles că îl contrazic în câteva puncte. 
Unele dintre aceste informaţii au fost dezvăluite recent şi, deoarece circumstanțele 
care au înconjurat ancheta sunt complicate, nu am avut ocazia să-l informez cu 
privire la ele. 

Wedge îşi cobori vocea până la o şoaptă. 

— Frumoasă ambuscadă. 

— Ăsta e ultimul lucru pe care vreau să-l fac, Comandante. Cracken îşi drese 
vocea. Tycho Celchu este originar din Alderaan, a absolvit Academia Navală Imperială 
şi a fost făcut pilot de vânătoare pe TIE-uri. În urma distrugerii planetei sale natale, 
despre care a avut ghinionul să afle printr-o comunicaţie HoloNet cu familia sa, a 
dezertat din Serviciul Imperial şi s-a alăturat Rebeliunii. S-a alăturat nouă imediat 
după evacuarea de pe Yavin 4, a servit cu distincţie pe Hoth şi l-a însoțit pe 
Comandantul Antilles în atacul asupra Stelei Morţii de pe Endor. Este unul dintre 
puținii piloți care au reuşit să pătrundă şi să scape din Steaua Morţii. Cu mai puţin 
de doi ani în urmă, Celchu s-a oferit voluntar pentru o misiune secretă de 
recunoaştere pe Coruscant. La întoarcere, a fost capturat şi trimis la închisoarea 
Lusankya care aparține lui Ysanne Isard. Se ştiu puţine lucruri despre această 
închisoare, cu excepția faptului că cei care au ieşit din ea au fost supuşi în mod 
obişnuit unei spălări a creierului pentru a deveni agenți Imperiali care comit crime şi 
haos atunci când le ordonă Isard să o facă. Tycho este unic printre cei care au fost pe 
Lusankya prin faptul că îşi aminteşte că a fost acolo. Înainte de apariția lui, foştii 
deținuți îşi dezvăluiau legătura cu acest loc doar după ce erau activați, îşi săvârşeau 
distrugerile şi erau capturați de forțele noastre. 

Wedge clătină din cap. 

— Sunt sigur că Generalul Cracken nu se va supăra dacă îi voi atrage atenția 
că Tycho nu a evadat din Lusankya. Isard l-a transferat în colonia penitenciară de la 
Akrit'tar, iar el a evadat de acolo pentru a se întoarce la noi. 

— Mulţumesc, Comandante, tocmai ajungeam la asta. Expresia lui Cracken nu 
trăda nici amuzament, nici iritare, ceea ce îl făcea cumva pe Wedge să creadă că 
lucrurile nu aveau să meargă bine pentru Tycho. La întoarcerea sa, Căpitanul Celchu 
a fost interogat, iar interogatoriul său, de fapt, a indicat că nu-şi amintea aproape 

nimic din timpul petrecut la Lusankya. Nu am putut găsi niciun indiciu că Isard i-a 
spălat creierul. Cu toate acestea, nu am detectat vreo spălare de creier la niciuna 
dintre celelate mici arme biologice ale ei. Am fost nevoiți să presupunem ce e mai rău 
despre Căpitanul Celchu. Comandantul Antilles, crezând atunci ca şi acum în 
nevinovăția prietenului său, a făcut o înţelegere cu superiorii săi pentru ca Celchu să 
fie numit ofițer executiv. Securitatea a fost asigurată, în cea mai mare parte, iar 
incidentele în cadrul cărora nu a fost asigurată nu au dezvăluit nicio influență 
Imperială din partea Căpitanului Celchu. 

Cracken se încruntă. 

— Din nefericire, am descoperit dovezi care sugerează că Celchu a trădat 
Escadrila Vagabond şi Noua Republică. În cazul lui Corran Horn, Tycho Celchu a 
avut acces la codul de comandă al navei Headhunter pe care Horn o pilota în 
momentul morții sale, iar Celchu a inspectat nava de luptă, fără supraveghere, chiar 
înainte de zborul lui Horn. Acesta l-a confruntat pe Celchu înainte ca să plece în 
misiune; l-a amenințat că îi va da în vileag trădarea, motiv pentru care Celchu a 
aranjat să fie lichidat. A aşteptat până când scuturile au fost coborâte, dar am 
stabilit destul de clar că Isard a vrut ca noi să cucerim planeta şi să moştenim 
virusul, aşa că uciderea lui Horn avea sens după ce scopul ei a fost îndeplinit. Cazul 
Horn nu este singurul de care îl putem asocia pe Căpitanul Celchu. 

Wedge rămase surprins. 

— Ce? Doar nu te referi la Bror Jace? 

— Ba da. 

— Prostii. Imperiul l-a ucis. 

Cracken încuviință din cap. 

— De acord, dar modul în care l-au ucis a fost neobişnuit. Înainte credeam că 
a fost prins întâmplător de un Crucişător Interdictor care căuta contrabandişti. Cu 
toate astea, am fost nevoiţi să ne schimbăm această părere în urma dezertării 
Crucişătorului Interdictor Imperial Black Asp. Căpitanul lillor a indicat în raportul 
său că Black Asp a fost direcționată să meargă la anumite coordonate pentru a-l 
intercepta pe Bror Jace în timp ce se îndrepta spre Thyferra. A întârziat puţin la 
sosire, dar a apărut exact unde era aşteptat. Au încercat să-l captureze, dar nava lui 
a explodat în timpul luptei. Pregătirile pentru călătoria lui Jace spre casă, inclusiv 
stabilirea cursului său, au fost făcute de Căpitanul Tycho Celchu. 

— Din ordinul meu. 

— Da, Comandante, din ordinul tău... ceea ce nu înseamnă că Isard nu l-ar fi 
putut manipula suficient de mult pe Celchu pentru a-l face să îți trădeze piloţii. 

— Dar, din nou, asta e circumstanţial. 

— Avem mai multe. Şeful Serviciului de Informaţii al Alianţei ridică din umeri. 
Horn ţi-a spus, Comandante, că l-a văzut pe Celchu aici, pe Coruscant, vorbind cu 
un cunoscut agent Imperial, Kirtan Loor. Horn a lucrat cu Loor ani de zile pe 
Corellia, aşa că şansele unei greşeli în identificarea lui sunt mici. Revenind asupra 
perioadei petrecute de Celchu aici pe Coruscant - admițând că tu i-ai ordonat să vină 
aici, Comandante - avem perioade de timp pe care nu le poate justifica. În plus, am 
descoperit o serie de conturi bancare în care au fost acumulate sume mari de credite. 
Aceste conturi însumează aproximativ cincisprezece milioane de credite, ceea ce 
înseamnă că Celchu era plătit de Imperiu. 

— Ce? 

Lui Wedge nu-i venea să creadă ce auzea. Nu se putea, pur şi simplu nu se 
putea ca Tycho să fie un agent în slujba Imperiului. 

— Dacă era unul dintre agenţii adormiţi ai lui Isard, de ce l-ar fi plătit? 

— Comandante, de ani de zile încerc să-i desluşesc mintea, dar nu am reuşit 
să o fac. Totuşi, dacă ar trebui să ghicesc, aş spune că acele conturi au fost o 
măsură de precauţie pentru a ne permite să îl descoperim pe Tycho la un moment 
dat sau, aşa cum se întâmplă acum, un mijloc de a garanta că va fi judecat pentru 
crimele sale. 

— Dar ea nu are niciun interes să vadă că se face dreptate, ceea ce subliniază 
cât de ridicole sunt toate aceste acuzaţii împotriva lui Tycho. Wedge îşi ridică capul. 
Dacă Isard vrea un proces, ştii bine că desfăşurarea acestuia va fi în interesul ei, 
ceea ce reprezintă un motiv în plus pentru a nu da curs acestui proces. 

Borsk Fey'lya atinse cu o gheară blatul mesei. 

— Sau furnizează mai multe dovezi decât avem nevoie pentru a condamna, 
astfel încât să fim convinşi că lui Celchu i se înscenează o vină? Dacă suntem 
convinşi că este nevinovat, am putea să-l exonerăm, să-l ridicăm într-o poziție de 
încredere şi să ne trezim din nou că suntem carne de tun pentru comploturile ei. 

Wedge tresări. Ura raționamentul alambicat al lui Fey'lya, deoarece se reducea 
la o problemă de principiu în cazul lui Tycho: ori era nevinovat şi era făcut să pară 
vinovat, ori era vinovat şi era făcut să pară nevinovat printr-o înscenare stângace. 
Dovezile serveau bine ambele explicaţii, iar separarea informaţiilor bune de cele rele 
era o sarcină care nu putea fi uşor de îndeplinit. Toată lumea putea fi de acord că 
ceva nu era în regulă în întreaga situație, dar atribuirea vinovăţiei şi evaluarea 
adevărului nu urma să fie uşoară. Şi indiferent ce s-ar fi întâmplat, Tycho ar fi sfârşit 
prin a fi stigmatizat, denigrat şi condamnat la exil. Ar fi fost distrus de toate astea, 
iar asta era ceva ce nu merita. 

Pentru Wedge era simplu să separe realitatea de ficțiune, dar ştia că asta se 
datora faptului că pornea de la o credinţă profundă în nevinovăția lui Tycho. Wedge 
nu avea intuiţia unui Jedi prin intermediul Forţei - dar îl cunoştea pe Tycho. 
Luptaseră cot la cot în unele dintre cele mai teribile bătălii pe care le văzuse galaxia 
vreodată. Împărtăşiseră greutăţi pe care alții nici măcar nu şi le-ar fi putut imagina, 
şi împărtăşiseră momente frumoase pe care alții nu puteau decât să le invidieze. 
Wedge ştia că Tycho nu putea trăda Rebeliunea mai mult decât ar fi putut-o face el 
însuşi, dar, uitându-se la Consiliu, realiza că nici măcar comportamentul său nu 
putea fi considerat ireproşabil. 

— Tot nu cred că dovezile pe care le-au adunat agenții Generalului Cracken 
sunt ceva mai mult decât circumstanţiale. Wedge îi studie pe membrii Consiliului. 
Faptul că procesul merge înainte, mai ales atât de repede cum este urgentat acest 
proces, este nesăbuit şi dovedeşte nepăsare. Ştiu că toți dorim o justiție promptă 
dacă Tycho este vinovat, dar judecarea lui în acest moment nu poate decât să-i facă 
rău lui şi, în cele din urmă, Noii Republici. 

Doman Beruss, cu ochii ei luminoşi care străluceau rece în penumbră, îşi 
deschise mâinile. 

— Opinia ta, Comandante Antilles, este respectată, dar nu e susținută de toată 
lumea. Dovezile sunt suficiente în orice jurisdicție a galaxiei pentru a solicita un 
proces. 

Ochii lui Wedge se îngustară în timp ce simţea o barieră de oțel transparent 
coborând între argumentul său şi voința Consiliului de a acţiona. Ştia că trebuia să 


17 


facă ceva pentru a-i face să deschidă ochii, aşa că se hotări să rişte. 

— Aceste dovezi pot cere un proces, dar cel puțin amânațţi-l până când va fi 
timp să găsim mai multe informaţii şi să aflăm ce se întâmplă cu adevărat. Cred că 
este minimul de bunăvoință pe care îl putem avea față de cineva ca Tycho Celchu, iar 
asta este o opinie pe care nu trebuie să o păstrez doar pentru mine. 

Capul lui Fey ya se ridică şi blana i se ondulă ca un ocean răvăşit de furtună. 

— Amenințţi să te foloseşti de statutul tău de erou pentru a ni te opune? 

Ackbar răspunse în locul lui Wedge. 

— Nu făcea nimic de genul ăsta. Deoarece Căpitanul Celchu se confruntă cu o 
curte marţială, procesul şi tot ceea ce îl înconjoară reprezintă o chestiune militară, 
iar Comandantul Antilles ştie că orice discuții neautorizate încalcă regulamentele şi 
jurămintele pe care le-a depus atunci când a devenit ofițer. 

— Îmi cer iertare domnului Amiral, mârâi Wedge, Dar chiar ameninţam că voi 
face cunoscute public sentimentele mele despre proces. Încă mai ameninț. Şi dacă 
exprimarea opiniei mele despre o nedreptate nu este permisă în armata Alianţei, pot 
oricând să-mi dau demisia din funcție. 

Acea bombă avu cu siguranţă un efect, dar nu chiar cel pe care îl aşteptase. În 
timp ce Ackbar păru dezamăgit, Borsk Feylya zâmbi victorios. Ceilalţi consilieri 
reacționară cu groază sau cu o reacție sumbră de conştientizare a loviturii sale 
îndrăznețe. Dacă ei crezuseră că faptul că vorbea împotriva modului în care era 
tratat Tycho ar fi atras atenţia, demisia sa din această cauză ar fi fost, fără îndoială, 
o acțiune cu un profil mult mai favorabil. 

Leia se aplecă în față. 

— Doamnă Consilier-şef, vă sugerez să ne retragem pentru o oră. Aş vrea să 
am un moment să vorbesc cu Comandantul Antilles, dacă se poate. 

— Vă rog. 

Mon Mothma se ridică şi îi aruncă lui Wedge o privire care îmbina mândria cu 
frustrarea, furia cu compasiunea. Wedge nu se simțea chiar compătimit, dar se 
simțea ca şi cum se întâmplau mai multe lucruri la care el nu avea acces. Ştia că era 
adevărat, desigur - el era doar liderul unei escadrile de nave de luptă, iar aceştia 
erau liderii unei generaţii noi. Dar nu-i plăcea să creadă că perspectiva lor putea 
justifica cumva ceea ce aveau de gând să-i facă lui Tycho. Generalul Cracken părăsi 
cel din urmă camera şi închise uşile în urma lui, lăsându-l pe Wedge singur cu 
Prinţesa Leia. De când o cunoştea, nu arătase niciodată atât de tristă. 

— Dacă vrei să mă convingi să-mi salvez cariera, apreciez efortul, dar rămân 
la ceea ce am spus adineauri. Nu mă poți convinge să renunţ. 

Ea rămase aşezată şi clătină încet din cap. 

— Ştiu asta, aşa că nu am de gând să încerc. Este important pentru mine ca tu 
să ştii că şi eu cred că Tycho este nevinovat. O cunosc pe Winter de când mă ştiu, iar 
ea ţine teribil de mult la Tycho. Dacă ea nu-şi aminteşte nimic care să fie cât de 
puțin suspect la el, atunci nu-mi pot imagina că ar fi ceva sinistru de descoperit. 
Amândoi ştim că procesul va fi dur cu Tycho, nedrept. 

— Atunci ajută-mă să îi conving să îl oprească sau să îl amâne. 

— Aş face-o dacă aş putea, dar nu pot. O încruntare adâncă îi încreţise fruntea 
în timp ce îşi ciupea țesătura rochiei verde pal. Motivul pentru care am cerut această 
pauză este ca să îți pot spune ce se va întâmpla atunci când cineva de aici va decide 
că am fost suficient de politicoşi în a te asculta şi că trebuie să trecem la alte treburi. 

Leia îşi muşcă buza inferioară pentru o secundă. 

— Mon Mothma îţi va mulțumi că ai venit la noi, dar îţi va atrage atenția că 
Tycho este judecat de un tribunal militar. Consiliul Provizoriu nu are autoritatea de a 
interveni în modul în care armata tratează încălcările codului de justiție militară. 
Până când nu există o condamnare şi nu se decide asupra pedepsei, Consiliul nu 
poate face nimic, şi chiar şi în acel moment este o întrebare deschisă dacă putem sau 
nu interveni. 

— Dar trebuie să existe o şansă de a face apel la o condamnare. Wedge ezită, 
apoi aprobă din cap. Comentariul Consilierei Beruss cu privire la lipsa unui sistem 
judiciar... a fost menit să preîntâmpine acest argument, nu? 

Leia încuviință din cap. 

— În termeni simpli, da, dar nu am avut încă timp să luăm decizii cu privire la 
structura unui astfel de organism, cu atât mai puţin cu privire la jurisdicția şi 
îndatoririle sale. De exemplu, un apel ar merge mai întâi la instanţele Noii Republici 
sau ar fi trimis la instanțele de pe lumea de origine a acuzatului sau a victimei? Nu 
este uşor să formezi un guvern, iar procesul nu este plăcut şi nici lipsit de durere. 
Vor exista victime peste tot. 

— lar Tycho va fi una dintre ele. 

— Din păcate, da, s-ar putea să fie. Umerii Leiei se lăsară să cadă de oboseală. 
Poate că nu realizezi cât de fragilă este Noua Republică în acest moment. Cu ajutorul 
virusului Krytos, Ysanne Isard a reuşit să creeze o prăpastie între membrii umani şi 
cei non-umani ai Noii Republici. Au existat acuzaţii conform cărora unii dintre noi 
ştiau că virusul se află aici şi au încurajat lumea să se întoarcă în lumile lor de 
origine special pentru a răspândi boala şi a ucide întregi populaţii planetare. Alții ne 
acuză că nu am făcut suficient pentru a face rost de bacta pentru cei care au nevoie 
de ea. Dacă încercăm să aducem aici cât mai multă bacta pentru a salva cât mai 
multe ființe, vom epuiza rezervele armatei. Dacă Isard contraatacă, sau dacă Lordul 
Războinic Zsinj! decide să ne atace, putem fi devastaţi. Încercarea de a cumpăra 
provizii de bacta a făcut ca prețul să crească mai mult ca niciodată şi, ca lucrurile să 
fie şi mai rele, rebelii Ashern? de pe Thyferra au reuşit să afecteze producția, limitând 
aprovizionarea într-un moment în care cererea nu putea fi mai mare. 

Îşi ridică privirea spre el. 

— Este un lucru bun că nu avem un Minister al Trezoreriei, pentru că ne-ar fi 
spus că suntem în faliment. 

Când Wedge îşi dădu seama că avea gura deschisă, o închise. 


1 Zsinj — acesta nu avea prenume, conform tradiției străvechi a castei Fondoriene a tatălui său — om de 
sex masculin născut pe planeta Fondor înainte de Războiul Clonelor care a devastat galaxia între 22 
BBY şi 19 BBY. Zsinj a fost fiul unui mecanic de şantier naval, care a transmis o parte din aptitudinile 
sale tehnice tânărului său fiu, însă tânărul Zsinj a ales să calce pe urmele mamei sale mai celebre, 
Maarisa Zsinj. Originară de pe Chandrila şi care a fost Amiral în cadrul Forței de Securitate a Inelului 
Exterior al Republicii. În anii de apus ai Republicii Galactice, bătrâna Zsinj era cunoscută popular sub 
numele de Asul Liniilor Spațiale, iar ea l-a inspirat pe tânărul ei fiu să se înscrie la Academia Navală de 
la Prefsbelt IV după ce acesta a atins vârsta minimă de înscriere. După înfrângerea în Bătălia de la 
Endor din anul 4 ABY, Imperiul a început să se fractureze, iar elementele de bază ale puterii Imperiale 
au fost aduse sub controlul Consiliului Imperial de Conducere. Zsinj s-a despărțit de Imperiu cu 
forțele aflate sub comanda sa, redenumindu-şi nava Pumnul de Fier. 

2 Ashern (Gheara Neagră în limba Vratix) - membri ai rasei Vratix care au devenit dezamăgiți de 
controlul uman asupra cartelurilor de bacta de pe Thyferra. Pentru a lupta împotriva lor, au recurs la 
acte drastice, cum ar fi terorismul (neobişnuit pentru o rasă atât de paşnică) şi chiar au suferit unele 
transformări, cum ar fi ascuțirea ghearelor şi vopsirea lor în negru. 

— Habar n-aveam că... 

— Bineînţeles că nu. Şi nici altcineva din afara Consiliului. Lucrurile sunt atât 
de grave încât mă voi duce să încerc să deschid relaţii cu Hapes şi să le cer 
ajutorul... şi asta e ceva atât de secret încât voi nega chiar că te cunosc dacă se află. 

Wedge aprobă din cap. 

— Deja am uitat. 

Leia schiță un zâmbet slab. 

— Sincer vorbind, există o posibilitate infimă ca noi să putem asigura 
suficientă bacta pentru a-i putea salva pe mulţi dintre cei care sunt afectați de 
Krytos, dar nu pe toţi. Chiar dacă vom vindeca 95% din cazuri, cele pe care nu le 
vindecăm vor însemna milioane de decese — decese non-umane. Resentimentele 
împotriva guvernului vor creşte până când Alianţa se va destrăma. Când se va 
întâmpla asta, cineva ca Zsinj sau Ysanne Isard sau cine ştie cine mai pândeşte 
acolo, poate veni şi să măture resturile. 

Ridică din umeri. 

— Asta nu ar trebui să aibă nimic de-a face cu Tycho, dar are, pentru că Tycho 
este om, acuzat de o crimă odioasă împotriva unui coleg Rebel şi care acum este un 
erou. Dacă nu-l aducem rapid în fața instanței şi nu lăsăm procesul să-şi urmeze 
cursul, vom fi acuzați că favorizăm un om. Lumea va sugera că dacă Tycho ar fi fost 
un Gotal sau un Quarren, l-am fi judecat, condamnat şi executat într-o zi. Această 
acuzație este nefondată, dar este esențial să evităm orice aparenţă de favoritism. 

— Deci, Tycho este oferit ca un sacrificiu pentru a menţine Alianţa unită? 

— Aş fi preferat să o pot judeca pe Ysanne Isard pentru că a creat şi răspândit 
virusul Krytos, dar a scăpat... nu ştiu cum, dar a făcut-o. Probabil că am putea să 
adunăm cinci-zece birocrați Imperiali şi să îi judecăm pentru activitățile din trecut, 
dar atunci întreaga birocrație Imperială s-ar ascunde şi orice şansă pe care o avem 
de a încerca să guvernăm galaxia ar dispărea. 

Acest comentariu îl făcu pe Wedge să se oprească. Ideea de a folosi inamicul 
pentru a administra teritoriile noului guvern i se părea greşită, dar apoi realiză că 
armata Alianţei îi primise întotdeauna în rândurile sale pe dezertorii din tabăra 
adversă. Experienţa era suficientă pentru a ierta păcatele trecutului, mai ales când 
lucrurile erau atât de critice. 

— Ai dreptate, crearea unui guvern nu este nici uşoară, nici frumoasă. 

— Dar este ceea ce trebuie să facem. 

Logica argumentului ei era de neecvitat, dar Wedge se încruntă în fața ei şi nu 
voia să dea înapoi. 

— Poate că demisia este ceva ce ar trebui făcut. 

Leia clătină din cap. 

— Nu, nu, nu este. Nu vei demisiona, Wedge. 

— De ce nu? Războiul s-a terminat. Trebuie să existe o jumătate de duzină de 
depozite de combustibil pe care aş putea să le cumpăr şi să fac afaceri aici, pe 
Coruscant, sau pe Corellia. 

Era conştient că se lăsase puțin afectat, dar să consimtă i se părea ca şi cum l- 
ar fi abandonat pe Tycho. Nu voi face asta fără un motiv suficient. 

— Nu vei demisiona, dragule, din cauza aceluiaşi simț al responsabilităţii care 
te face să ameninți cu demisia. Leia îi zâmbi. Agenţii lui Cracken au făcut mai mult 
decât să cerceteze activităţile lui Tycho. Se pare că Zsinj a lovit un convoi Thyferran 
de bacta şi a furat un transport destul de mare. Un rebel Ashern se afla în convoi şi 

ne-a dat de ştire despre locaţia platformei spaţiale unde a andocat Zsinj convoiul. 
Bacta va salva o mulțime de ființe, dar intrarea şi ieşirea agenţilor noştri înseamnă 
că cineva foarte bun va trebui să asigure acoperirea pentru atacul nostru. Escadrila 
Vagabond va fi în frunte. 

Wedge aprobă din cap. 

— Să demisionez şi să condamn milioane de ființe, sau să rămân şi să văd 
cum este distrus un prieten. Nu prea am de ales. 

— Nu-i chiar aşa, prietene. Ai într-adevăr de făcut o alegere. Şi nu una uşoară. 

— Oh, alegerea e uşoară, Leia, dar nu va fi uşor să trăiesc cu consecinţele. 
Wedge înghiți nodul care îl sufoca. O să anunţi Consiliul că m-am răzgândit în 
privința demisiei mele. 

— Le voi spune că ai vrut să subliniezi grija ta pentru Căpitanul Celchu. Leia 
încuviință solemn din cap. Conform spuselor lui Cracken, vei fi instruit timp de o 
săptămână şi apoi vei pleca. Fie ca Forța să fie cu tine. 

— O să păstrez Forţa pentru Tycho. Ochii lui Wedge deveniră nişte fante. 
Indiferent ce fel de primire ne va face Zsinj, ceea ce va înfrunta Tycho va fi de un 
milion de ori mai rău. 

Capitolul 4 


Uniforma de prizonier pe care o primise Tycho Celchu semăna atât de mult cu 
un costum de zbor, încât Wedge Antilles aproape că îşi putu imagina că prietenul său 
era din nou liber. Salopeta neagră avea mâneci şi jambiere roşii care începeau la cot 
şi, respectiv, de la genunchi. De asemenea, se terminau cu mult înainte de 
încheietura mâinii şi gleznă, astfel încât materialul să nu interfereze cu sistemul de 
funcționare a cătuşelor pe care le purta Tycho. 

Wedge tresări de furie şi de jenă. Te voi vedea din nou liber, prietene. 

Tycho îşi ridică privirea şi zâmbi. Fiind puţin mai înalt decât Wedge, dar cu 
aceeaşi constituție zveltă, Tycho era un bărbat chipeş, ai cărui ochi albaştri păreau 
mai strălucitori decât ar fi crezut Wedge că este posibil. Căpitanul ridică mâinile în 
sus în semn de salut către Wedge şi Nawara Ven şi aproape că dădu impresia că 
legăturile nu-l îngreunau. Aşteptă răbdător ca un paznic dintr-o cameră de control să 
deschidă bariera din oţel transparent care îl despărțea de sala de vizitare, apoi se 
strecură înăuntru pe lângă însoțitorul său. 

Wedge se ridică şi începu să traverseze camera albă, mobilată auster, dar 
paznicul lui Tycho flutură un baston cu spray Stokhli. 

— Nu vă apropiați de prizonier, Comandante. 

Wedge simţi o mână pe cotul stâng şi se întoarse cu fața la Twilekul care îl 
însoţise la centrul de detenţie. 

— Comandante, nu avem voie să avem contact fizic cu Tycho - nimeni nu are 
voie să atingă prizonierii. Este vorba de securitate. 

Wedge se încruntă. 

— Corect. 

Nawara Ven îl pironi pe gardian cu privirea ochilor săi roz. 

— Ţi-ai făcut datoria, acum îți cer să ne laşi singuri cu clientul meu şi cu 
droidul meu. 

Ochii gardianului masiv se îngustară, apoi bătu cu bastonul Stokhli în palma 
celeilalte mâini. 

— Voi fi chiar acolo. Dacă se întâmplă ceva ciudat, vei petrece mult timp cu 
acest trădător. 

Se întoarse şi se îndreptă spre partea îndepărtată a barierei de oțel 
transparent. Wedge se lăsă pe unul dintre cele patru scaune din jurul mesei din 
mijlocul camerei. 

— Ce mai faci? Gardianul acela îţi face probleme? Dacă e aşa, o să fac ceva în 
privința asta. 

Tycho se aşeză vizavi de el şi ridică din umeri. 

— Voleyy nu este atât de rău, doar că nu-i place ca lucrurile să devină ciudate 
pe tura lui. Alţi gardieni sunt mai răi, iar dacă nu aş fi fost în izolare, cred că 
populaţia de rând m-ar fi judecat, condamnat şi executat deja. 

— Ce? Comentariul lui Tycho îl luă pe Wedge prin surprindere. Ce vrei să spui 
cu asta? 

— Am crezut că se înțelege de la sine. Tycho clătină din cap, apoi le zâmbi 

prietenilor săi. Trebuie să vă amintiți că am fost acuzat de crimă şi trădare. Sunt 
gărzi aici care abia aşteaptă o scuză pentru a arăta Noii Republici cât de profund le 
este patriotismul. Unii dintre prizonieri cred că ar putea obține o grațiere dacă ar 
scuti Republica de costurile unui proces. N-ar trebui ca asta să te surprindă, Wedge. 

— Nu, cred că nu, dar reacția ta da. Dacă aş fi fost în locul tău, aş fi fost furios 
şi indignat. 

— Asta pentru că nu ai fost niciodată oaspete în sistemul corecţional al 
Imperiului. Tycho suspină, iar Wedge citi oboseala în felul în care i se lăsară umerii. 
Toată furia şi indignarea pe care le pot acumula nu mă vor scoate de aici mai repede 
şi ar putea să-mi aducă probleme. 

— Dar nu eşti supărat că ai fost închis pentru ceva ce nu ai făcut? 

— Ba da. 

Wedge îşi deschise mâinile. 

— Atunci de ce nu o arăţi? Nu poţi să o ţii înăbuşită în tine. Te va sfâşia. 

Tycho inspiră adânc, apoi lăsă aerul să iasă încet. 

— Wedge, ai fost întotdeauna prietenul meu şi m-ai sprijinit fără să pui 
întrebări, dar ceea ce îndur acum nu este cu adevărat diferit de ceea ce am îndurat 
când eram în arest la domiciliu. Sigur, nu mai pot zbura, nu mai pot pleca spre 
Borleias cu Mirax pentru a-l salva pe Corran şi nu mai sunt liber să mă plimb pe 
străzile Coruscantului ca fiind asul tău din mânecă. În realitate însă, nimic nu s-a 
schimbat. De când am fost capturat de Imperiu chiar aici, pe Coruscant, am fost 
prizonierul lor. Nu am scăpat niciodată cu adevărat de Imperiu pentru că au reuşit 
să-i facă pe alții să mă suspecteze. Am fost indignat atunci şi am fost şi de atunci 
încoace, dar protestele nu m-ar ajuta cu nimic. Singurul mod în care pot fi liber, cu 
adevărat liber, este ca Imperiul să fie distrus. Ştiu că, pe măsură ce se va destrăma, 
cineva, undeva, va găsi informaţia care mă va elibera. 

— Şi dacă nu o găsesc? 

Tycho schiță un zâmbet. 

— Ai găsit un plan pentru a lua Coruscantul de la Imperiu. Eliberarea unui 
prieten din închisoare nu ar trebui să fie atât de greu de realizat pentru tine. 

Nawara Ven îşi drese vocea. 

— Hai să nu adăugăm conspirația la acuzaţiile împotriva ta. 

Tycho încuviinţă din cap. 

— Cum doriți, domnule avocat. Cum merge apărarea mea? 

— Bine şi rău. Nawara Ven se aşezase la capătul mesei, iar lângă el rulase o 
mică unitate R2 verde cu alb. Cel mai bun lucru pe care îl avem acum este că 
Whistler s-a alăturat echipei noastre de apărători. 

— Dar eu sunt acuzat de uciderea lui Corran Horn. El şi Corran erau 
parteneri. De ce ar vrea el să mă ajute să mă apăr? 

Droidul dădu un răspuns, iar Wedge zâmbi. 

— Ah, îl cunoştea bine pe Corran. 

Twi'lekul aprobă din cap. 

— Destul de bine pentru a decide că Horn se înşela în privința ta, Căpitane 
Celchu. Dacă Horn s-a înşelat în legătură cu faptul că eşti un trădător, înseamnă că 
altcineva l-a ucis. Din moment ce ţi s-a înscenat crima, dacă Whistler nu face nimic 
pentru a te ajuta, se asigură că ucigaşul prietenului său scapă. Să-l ai pe Whistler în 
echipă este incredibil de util datorită circuitelor şi programării specializate pe care le 
are. Asta îi permite să parcurgă o mulțime de date ale forțelor de ordine, inclusiv 

fişiere Imperiale. 

Tycho se mişcă pe scaun, făcând cătuşele să zornăie pe marginea mesei. 

— Sper ca veştile rele să nu le anuleze pe cele bune. 

Cozile cefalice ale lui Nawara tresăriră letargic. 

— Corran îi raportase Comandantului Antilles că te-a văzut în cartierul general 
vorbind cu Kirtan Loor. Ai spus că vorbeai cu - Nawara aruncă o privire spre datapad 
- un Căpitan Duros pe nume Lai Nootka. 

Tycho aprobă din cap. 

— Aşa este. Pilota un cargobot numit Bucuria Stelei. Negociam cu el pentru 
piese de schimb pentru navele Z-95 Headhunters pe care le cumpărasem. 

— Ei bine, nimeni nu pare să-l găsească, pe el sau nava lui. Acuzarea poate 
prezenta numeroase dovezi că Kirtan Loor a fost aici pe Coruscant, iar Corran l-ar fi 
recunoscut şi că tu, ştiind că eşti expus, a trebuit să iei măsuri pentru a te acoperi. 

Wedge se încruntă. 

— Dacă singura cale de a ieşi din această capcană este să-l găsim pe Nootka, îl 
vom găsi. 

Whistler ciripi un mesaj sumbru. Comandantul Escadrilei Vagabond îşi frecă 
ochii un moment pentru a-şi alina usturimea. 

— Bine, bine, există 247 de cadavre neidentificate de Duro aici, pe Coruscant, 
şi există posibilitatea ca Imperialii să-l fi prins, să-l fi ucis şi să-l fi ascuns, astfel 
încât să nu-l găsim niciodată. Putem totuşi să încercăm să găsim nava. Jurnalul de 
bord ar putea avea o mențiune despre întâlnire. 

Tycho îi aruncă un zâmbet lui Wedge. 

— Eşti mai nervos decât mine, Wedge. 

— Asta pentru că nu cred că înţelegi care este miza aici, Tycho. Wedge se ridică 
şi începu să se plimbe. Procesul tău va merge înainte şi va merge repede. Va fi folosit 
pentru a arăta că Noua Republică poate fi la fel de dură cu oamenii precum a fost 
Imperiul cu non-umanii. Trebuie să-ți spun că, dacă Nawara, aici de față, nu ar fi 
fost deja avocat, aş fi căutat cel mai bun avocat non-uman pe care l-aş fi putut găsi 
pentru tine. Judecătorii de aici se vor simți presaţi să condamne pentru a părea 
corecți;, vreau ca prin faptul că apărătorul tău este non-uman să îi fac să se 
îngrijoreze asupra modului cum va arăta faptul că vei fi găsit vinovat. 

— Căpitane, ar fi bine să cauţi un avocat mai competent decât mine. 

Tycho clătină din cap. 

— Nu, Nawara, te vreau pe tine. Ţi-am citit dosarul şi te cunosc. Va fi destul de 
greu şi fără să am un avocat care vrea cazul pentru notorietate. 

— Tycho are dreptate, avem nevoie de tine. Escadrila îl susține pe Tycho, iar 
faptul că tu îl reprezinţi înseamnă că noi ceilalți nu ne simţim complet neputincioşi. 
Ochii întunecaţi ai lui Wedge se îngustară. Vezi vreo problemă în a-l apăra? 

Twilekul ezită o clipă, apoi răspunse. 

— Am apărat o mulțime de ființe în cazuri penale, dar miza nu a mai fost atât 
de mare până acum, nici acuzarea atât de dură. M-3 cunoaşte toate prevederile 
legale, aşa că, avându-l în cauză, înseamnă că voi stăpâni bine diferenţele dintre 
legea militară şi cea civilă, dar ar fi mai bine pentru tine să ai pe cineva care nu 
trebuie să se bazeze pe un droid pentru aceste lucruri. Faptul că am fost doborât de 
primele stadii ale virusului Krytos în timpul presupusei crime presupune că nu pot fi 
chemat ca martor de fapt în acest caz — cel puţin, eu nu m-aş chema, dar acuzarea 
ar putea avea alte idei. 

Apoi atinse un buton de pe datapadul său. 

— Procurorul este Comandantul Halla Ettyk. Are 34 de ani şi e de pe Alderaan. 
Şi-a câştigat o reputaţie destul de bună ca procuror acolo şi s-a întâmplat să fie 
plecată de pe Alderaan pentru a lua declaraţia unui martor într-o cauză, atunci când 
planeta a fost distrusă. S-a alăturat Rebeliunii şi a făcut parte din agenţii de 
contrainformaţii ai Generalului Cracken. Este posibil să nu fi instrumentat nicio 
cauză în ultimii şapte ani, dar asta nu-i va diminua abilităţile. Căpitane, nu se 
întâmplă să o cunoşti sau să ai o vendetă cu familia ei sau orice altceva care mi-ar 
putea permite să sugerez că are un conflict de interese, nu-i aşa? 

— Nimic, îmi pare rău. 

— Dar instanța? Wedge se opri din plimbare, îşi încrucişă brațele şi se uită în 
jos la Twilek. Citaţia pe care am primit-o ieri indica faptul că Generalul Salm, 
Amiralul Ackbar şi Generalul Crix Madine urmau să servească drept judecători. Salm 
nu l-a plăcut niciodată pe Tycho. Nu poţi să faci să fie înlăturat? 

— Să încerci să-l înlocuieşti este dificil. Dacă nu se abține să judece, este clar 
că el crede că nu are niciun conflict de interese. Dacă sugerăm că are şi nu reuşim 
să-l îndepărtăm, înseamnă că îl înrăim. Celălalt lucru de care trebuie să ținem cont 
este că Salm a fost prezent la prima bătălie de la Borleias şi l-a văzut pe Tycho 
zburând cu o navetă neînarmată şi salvând piloți, inclusiv pe mine. Trebuie să pună 
în balanţă ceea ce îşi aminteşte cu dovezile pe care le aude, iar noi vom avea grijă să 
îi reamintim de Borleias. 

Tycho aprobă din cap. 

— Sunt dispus să-mi asum riscul cu Salm. Ce părere ai despre ceilalți doi? 

Twilekul ridică din umeri. 

— Ackbar a fost de acord să fii ofițerul executiv al Escadrilei Vagabond şi a 
rămas neutru în ceea ce priveşte această urmărire penală. Crix Madine a venit din 
tabăra Imperială cam în acelaşi timp cu tine, Căpitane. Având în vedere activitatea sa 
de planificare a misiunilor secrete pentru Imperiu, trebuie să presupun că a întâlnit- 
o pe Inimă de Gheaţă şi este la curent cu munca depusă de ea. Cunoaşte reputația ta 
şi, fiind Corellian ca şi Comandantul Antilles, apreciază curajul şi îndrăzneala. 

— Uiţi, Consiliere Ven, că şi Corran Horn a fost Corellian. 

— Nu, Comandante, nu am uitat acest fapt. Mă bazez pe el pentru a-l motiva 
pe Generalul Madine să caute persoanele cu adevărat responsabile de moartea lui 
Corran. 

Wedge aprobă din cap. 

— Deci asta e linia de apărare: lui Tycho i s-a făcut o înscenare? 

— Adevărul este întotdeauna cea mai bună apărare. Dovezile lor sunt toate 
circumstanţiale, aşa că putem găsi pe cineva sau mai multe persoane pentru a ridica 
îndoieli cu privire la cine a comis de fapt crima. Nawara Ven îşi apăsă mâinile pe 
masă, în mod firesc. Acest proces se va juca atât în fața opiniei publice, cât şi în fața 
instanței. Nu va folosi la nimic dacă lumea îl consideră vinovat pe Căpitanul Celchu, 
în timp ce instanța îl lasă să scape. Toată lumea ştie cât de întortocheat şi plin de 
comploturi a fost Imperiul. Menţionarea lui Kirtan Loor şi a Lusankyei ne permite să 
o aducem în discuţie pe Ysanne Isard. Pot arăta că modelul de desfăşurare a 
activității Căpitanului Celchu este total greşit, amintind ce face Isard cu subiecții ei. 
Pot chiar să arăt că exploziile sunt un posibil rezultat al răutăţii ei. Dacă opinia 
publică îl va privi pe Căpitanul Celchu ca pe o ultimă victimă a intrigii Imperiale, un 
erou al Rebeliunii distrus de un Imperiu înverşunat şi răzbunător, vom avea mai 

mult spațiu de manevră în urma procesului. 

Explicaţia lui Nawara Ven avea sens pentru Wedge, dar nu-i plăcea ceea ce 
presupunea. Să lupţi cu inamicii care ripostează era una. Să câştigi un proces în 
instanţă era cu totul altceva... Ceva asemănător cu politica, iar Wedge ştia că eşuase 
cu desăvârşire în această arenă la şedinţa Consiliului. A purta un război de relații 
publice pentru a câştiga inimile şi minţile unei planete pentru un om care era deja 
înscris în panteonul răului alături de Darth Vader, Prinţul Xizor, Ysanne Isard şi 
însuşi Împăratul — ei bine, asta era o bătălie pe care nimeni nu o putea considera 
uşoară. 

Wedge dădu din cap spre avocat. 

— Ce se întâmplă dacă Tycho este găsit vinovat? 

— Greu de spus. Nu există un sistem clar de căi de atac. Dacă judecătorii nu-şi 
schimbă decizia, o va încurca. 

Tycho ridică o sprânceană. 

— Ce vrei să spui prin asta? 

— Este vorba de trădare, Căpitane, şi de crimă. Nawara Ven clătină din cap în 
timp ce Whistler se văita. Având în vedere starea de spirit a lumii şi natura crimei 
tale, dacă pierdem, Noua Republică te va condamna la moarte. 


26 


Capitolul 5 


Când Wedge intră în sala întunecată de şedinţe, piloţii Escadrilei Vagabond se 
desprinseră din grupul care îl înconjura pe Nawara Ven şi îşi ocupară locurile. Unele 
dintre expresiile lor erau greu de citit. Riv Shiel, Omul-Lup Shistavanen, îşi purta 
eterna încruntare impenetrabilă. Gavin Darklighter, cel mai tânăr dintre piloții din 
Escadrila Vagabond, părea destul de vesel, dar duritatea pielii adunate la colțurile 
ochilor trăda presiunea pe care o simțea majoritatea celor din restul unității. 

Wedge venea în spatele lui Aril Nunb şi trecu pe lângă ea, apoi se opri în 
dreptul mesei de holoproiecţie din fața lui. 

— Apreciez că ați ajuns aici atât de repede. Am sperat că vom avea cel puţin o 
săptămână de libertate după cucerirea Coruscantului... 

Locotenentul cu părul roşcat din primul rând, Pash Cracken, ridică din umeri. 

— Nu avem avut prea multe de sărbătorit, domnule. 

— Ştiu. 

Moartea lui Corran, apoi arestarea lui Tycho, îi afectase pe membrii Escadrilei 
Vagabond tocmai când ar fi trebuit să se bucure de cel mai mare triumf al lor. În 
timp ce toți ceilalți de pe Coruscant se bucurau de eliberarea lumii, Vagabonzii se 
simțeau încă împovăraţi de situația lui Tycho. Contrastul dintre felicitările pe care le 
primeau din partea celorlalți şi ceea ce simțeau înlăuntrul lor rămânea suficient de 
puternic pentru a-i sfâşia emoţional. Pentru a se salva, membrii escadrilei se 
mobilizaseră în jurul lui Tycho şi erau hotărâți să îi dovedească nevinovăția. Acest 
lucru le oferea un refugiu şi un sentiment de control, deşi nu îi înduioşa cu nimic pe 
ceilalți care credeau că vinovăția lui Tycho era incontestabilă. 

— Singurul lucru pe care îl ştim, este că sursa problemelor noastre se află de 
partea Imperiului. De asemenea, ar trebui să ne dăm seama că ceea ce suferim noi 
nu este nimic în comparație cu ceea ce suferă sute de mii de ființe de acolo. Wedge 
îndreptă un deget spre Nawara şi Riv Shiel, apoi se uită înapoi la Aril Nunb. Trei 
dintre ai noştri s-au îmbolnăvit de acest virus Krytos, dar au primit un tratament 
rapid cu o cantitate suficientă de bacta pentru a-l neutraliza. Bacta este la mare 
căutare în acest moment, dar rezervele sunt foarte mici. 

Erisi Dlarit, cea cu părul negru, pilotul din Thyferra, îşi apăsă o mână pe 
propriul stern. 

— Ştiu că cartelurile produc cât de mult pot — cel puţin grupul Xucphra. l-am 
trimis personal mesaje bunicului meu pentru a-l anunţa de nevoia de bacta de aici. 

— Mulţumesc, Erisi, orice ajutor pe care îl putem primi este vital. Wedge îşi 
încrucişă brațele la piept. Lordul Zsinj a lovit un convoi de bacta care pleca de pe 
Thyferra. Cred că era al cartelului Zaltin, Erisi, nu de la corporațţia familiei tale. Zsinj 
a dus bacta la un depozit, dar un membru al grupului rebel Ashern... 

— Terorişti! spuse Erisi. 

— ...s-a întâmplat să fie la bordul navelor Zaltin. A reuşit să transmită un 
mesaj referitor la locaţia stației spaţiale pe care o foloseşte Zsinj. 

Wedge dădu din cap spre Aril, iar Sullustana porni o imagine holografică a 
stației pe holoproiector. Staţia era formată dintr-un disc central cu întinderi groase 

de spaţii de locuit deasupra şi sub orizont. Turnuri subțiri se înălțau din mijlocul 
discului, sugerând că staţia era înfiptă pe nişte sulițe. Trei căi de lansare şi 
recuperare în formă de pană ieşeau în spaţiu din discul central ca nişte raze menite 
să se conecteze cu o margine inexistentă. 

— Este o staţie spaţială de clasă Empress, situată în sistemul YagDhul. 
Armamentul de bază este format din zece baterii turbolaser şi şase tunuri laser. De 
asemenea, are capacitatea de a găzdui până la trei escadrile de nave TIE, deşi 
efectivul obişnuit este de doar două duzini de nave. Bacta este păstrată aici, iar noi 
le-o vom lua. 

În timp ce Wedge îşi continua expunerea, mici pictograme luminoase începură 
să plutească în jurul staţiei. Fiecare reprezenta o navă şi intra pe ecran pe măsură ce 
rolul acesteia în operațiune era explicat. 

— Vom conduce două escadrile din Aripa de Apărare a Generalului Salm 
pentru a efectua un raid rapid asupra stației şi a-i determina să-şi pună în mişcare 
navele de luptă. Escadrilele pe care le vom avea cu noi sunt Warden şi Champion — 
vi-i amintiți, ei ne-au salvat la Borleias. 

Gandul care se afla în spatele grupului ridică o mână cu trei degete. 

— După cum îşi aminteşte Ooryl, Comandante Antilles, Aripa de Apărare 
zboară cu nave de luptă Y-interceptor. Provocarea vânătorilor TIE să iasă şi să atace 
navele Y-interceptor i se pare lui Ooryl ca fiind potențial periculoasă pentru piloții 
Aripii de Apărare. 

— Preocuparea ta este notată, Ooryl, şi a fost luată în considerare. Escadrila 
Guardian, a treia dintre cele care alcătuiesc Aripa de Apărare, a fost reechipată cu 
nave B-interceptor. Acest lucru adaugă o putere de foc considerabilă. Vom atrage 
vânătorii TIE şi îi vom îndepărta de staţie, iar navele B-interceptor se vor arunca 
asupra lor şi ne vor ajuta să îi distrugem. Navele Y-interceptor vor continua spre 
stația spaţială şi vor începe să se ocupe de apărarea acesteia cu tunurile lor ionice. 
În urma noastră vor fi o jumătate de duzină de navete de asalt şi apoi suficiente 
crucişătoare pentru a transporta bacta. Aceasta este o operațiune de lovire, reținere 
şi apoi de fugă. 

Gavin zâmbi. 

— Sună ca fuga unui dewback. 

— Poate. Pash Cracken se aplecă înainte în scaunul său. Unde ar trebui să fie 
Pumnul de Fier? 

Wedge clătină din cap. 

— Nu mi s-a dat nicio informație despre Pumnul de Fier. 

Nava amiral a Lordului Zsinj era unul dintre distrugătoarele de super-clasă 
create de şantierul naval Kuat Drive Yard înainte de prăbuşirea Imperiului. Navele 
erau, din toate punctele de vedere, flote de sine stătătoare. Transportau 144 de nave 
de luptă, aveau un echipaj de peste un sfert de milion de oameni şi erau dotate cu 
peste o mie de lansatoare de rachete, tunuri ionice şi baterii de turbolase. Deşi flota 
Rebelă reuşise să distrugă Executorul la Endor, toată lumea ştia că acea navă fusese 
distrusă din cauza norocului, nu a îndemânării. 

Dacă Pumnul de Fier îşi făcea apariția la YagDhul, operaţiunea era sortită 
eşecului. Wedge ştia asta, la fel ca toţi piloţii din sală. 

— Deşi sunt la fel de îngrijorat de apariția Pumnului de Fier ca oricare dintre 
voi, ştiu că bacta este prea valoroasă pentru a o risca într-o operaţiune care ar putea 

fi atât de uşor pusă în pericol. Trebuie să presupun că Serviciile Secrete au localizat 
Pumnul de Fier şi că acesta nu va interfera cu misiunea. Dacă apare, tot ce putem 
face este să ne retragem. Şi să sperăm că nimeni nu rămâne în urmă. 

Rhysati Ynr, femeia blondă care stătea lângă Nawara Ven, ridică mâna. 

— Zburăm doar ca să acoperim atunci când intră navele de asalt, sau vom 
ateriza şi vom intra şi noi în stație? 

— Deocamdată doar zburăm ca acoperire. Dacă lucrurile se schimbă, vei fi 
prima care va afla. Wedge suspină. Plecăm în douăsprezece ore, aşa că acum sunteți 
cu toţii în carantină de securitate. Duceţi-vă în cabinele voastre, luați echipamentul 
şi mergeţi în hangar. Odată ajunşi acolo, veți primi o informare mai specifică şi veți 
trece printr-o simulare de bază a exerciţiului înainte de plecare. Mai aveți şi alte 
întrebări? 

Gavin se uită nervos în jur, apoi dădu din cap. 

— Domnule, plecarea lui Nawara în misiune nu va compromite apărarea 
Căpitanului Celchu? Adică, n-ar trebui ca Nawara să rămână aici, pregătind 
lucrurile? 

O întrebare pe care mi-am pus-o şi eu. 

— Preocupările tale, Gavin, sunt valabile, dar nu sunt teribil de importante în 
fața a ceea ce facem noi aici. Suntem deja cu un pilot în minus din cauza morții lui 
Corran, aşa că avem nevoie de toţi cei pe care îi putem avea. Adevărul este că 
obținerea bactei este mult mai importantă pentru viitorul Noii Republici decât 
procesul lui Tycho, aşa că aceasta este prioritatea noastră. 

— În plus, Whistler şi M-3 fac o mulțime de cercetări computerizate pentru 
mine chiar acum. Nawara se întinse în față şi îl bătu pe Gavin pe umăr. Partea de 
avocatură din toate astea vine mai târziu. Mă gândesc că, dacă obținem bacta şi 
lucrurile încep să se calmeze, cineva ar putea începe să asculte de rațiune în loc de 
presiuni politice, iar acest caz va fi aruncat într-o gaură neagră, acolo unde merită să 
fie. 

— Fie ca Forța să fie cu tine în această privință. Wedge zâmbi deschis. Dacă 
asta e tot, plecaţi. Toată lumea ar trebui să fie în hangar în cel mult o oră. 

În timp ce piloţii începeau să părăsească încăperea, Wedge atrase atenţia 
femelei Bothane cu blana neagră cu alb. 

— Seilar, pot să-mi acorzi un moment din timpul tău? 

— Da, Comandante. 

O privi pe Asyr în timp ce aştepta ca ceilalți să plece, apoi ea se îndreptă spre 
el. Nu era nicio provocare vădită în pasul ei, deşi focul din ochii ei violeți dezvăluia o 
urmă puternică de mândrie Bothană care o străbătea. Petele de blană albă o 
acopereau de la gât până la burtă şi îi coborau de la frunte peste ochiul stâng până 
la obraz. Aproape că reuşeau să estompeze puterea de prădător din făptura ei mică. 
Se opri în fața lui şi luă brusc poziție de drepți. 

— Pe loc repaus, Seilar. 

— Mulţumesc, domnule. 

— Ar fi bine să-ți păstrezi mulțumirile până când vei auzi ce am de spus. 
Wedge o privi de sus şi îi văzu blana unduindu-se de iritare. Sunt două lucruri pe 
care vreau să le discutăm. Primul este Gavin. 

Asyr clipi cu o surpriză care se revărsă în blana ei. 

— Aveam impresia că împerecherea între membrii escadrilei nu era interzisă. 
Nawara şi Rhysati, şi Erisi şi Corran... 

— Nu am avut impresia că se întâmpla ceva între Erisi şi Corran. 

— Dar reacția ei la moartea lui... 

— Erau apropiați, dar nu în sensul ăsta, din câte am înţeles eu. 

Wedge se încruntă pentru o clipă. Mirax Terrik fusese zdrobită de moartea lui 
Corran şi îi mărturisise lui Wedge că ea şi Corran aleseseră să înceapă să se 
întâlnească odată ce cucerirea Coruscantului ar fi fost îndeplinită. Deşi Corran nu-i 
dezvăluise niciodată lui Wedge sentimentele sale față de Erisi sau Mirax, atracţia lui 
Corran față de Mirax fusese destul de uşor de observat, ceea ce îl făcuse pe Wedge să 
creadă că Erisi ieşise din peisaj. 

— Indiferent ce s-a întâmplat sau nu între Erisi şi Corran, sau ce se întâmplă 
sau nu între Rhysati şi Nawara, marea diferenţă între aceste situații şi situația ta cu 
Gavin este că acesta abia are şaptesprezece ani. Este foarte tânăr şi nu a avut parte 
de experienţele pe care ţi le-a oferit educaţia ta la Academia Marţială Bothană. Nu 
este un tânăr prost - de fapt, este destul de inteligent - dar educaţia sa de pe 
Tatooine l-a lăsat puţin idealist. 

Ochii violeţi ai lui Asyr se adânciră ca nişte semilune. 

— Îmi ordonaţi să nu mă mai văd cu el? 

Wedge râse. 

— Nu, deloc. Aţi ieşit doar de două ori... 

— Aţi pus pe cineva să ne urmărească? 

— Nu, şi tocmai asta e ideea. Wedge îşi deschise mâinile. Gavin este atât de 
îndrăgostit de tine încât entuziasmul lui nu este întotdeauna ţinut sub control. Deşi 
rămâne foarte circumspect în ceea ce priveşte momentele private pe care le-aţi 
împărtăşit, este foarte bucuros să-i facă pe alții să ştie cât de mult vă distrați 
împreună făcând toate lucrurile pe care le-aţi făcut. Totul este foarte inocent şi 
natural, dar este şi un semn că s-a îndrăgostit de tine. S-ar putea să nu fie încă 
acolo, dar va fi rănit rău dacă te îndepărtezi brusc de el după mai mult timp petrecut 
împreună. Nu vreau să-l văd suferind, aşa că, dacă nu ţii cu adevărat la el, lasă-l 
uşor şi acum, te rog. 

Bărbia lui Asyr se ridică şi sfidarea îi străluci în ochi. 

— Ce vă face să credeţi că m-aş putea juca cu el? 

— Al doilea lucru pe care vreau să îl discut cu tine mă face să cred asta, 
Seilar. Mă întreb dacă nu cumva ai o altă agendă anume la care lucrezi. Wedge îi 
răspunse priviri ei arzătoare fără să se lase intimidat. Ai absolvit aproape în fruntea 
clasei tale la Academia Marţială Bothană, dar nu ai intrat niciodată în mod oficial în 
armată. Dosarele tale sunt cu siguranță sumare, dar îmi imaginez, având în vedere 
vârsta ta, că ai fost recrutată în Divizia Marţială de Informaţii a armatei Bothane, 
într-un efort de a reface rezervele de spioni care au murit în timp ce protejau 
planurile celei de-a doua Stele a Morţii. Faptul că erai deja aici, pe Coruscant, când a 
sosit operaţiunea noastră sugerează că guvernul Bothan avea propriile sale scopuri 
aici, pe Coruscant. 

— Dar uitaţi, domnule, că am ajutat la organizarea şi am participat la 
operaţiunile care au deschis calea pentru ca Alianţa Rebelă să cucerească planeta. 

— Nu te-am acuzat niciodată că eşti proastă, Seilar. Dimpotrivă, cred că eşti 
foarte inteligentă. Ai zărit o oportunitate care putea să reuşească şi ai făcut tot ce ai 
putut pentru a o face să reuşească. Wedge lăsă un zâmbet să i se strecoare în 
colțurile gurii. Aceeaşi inteligență este motivul pentru care te vreau în această 

escadrilă. Adevărul este, Sei'lar, că ceea ce eşti, şi cine eşti, te face foarte valoroasă şi 
dezirabilă. Te vreau în Escadrila Vagabond. Cred că eşti un atu considerabil pentru 
Rebeliune. Priveşte un pic, totuşi, şi este uşor de văzut că şi stăpânii tăi Bothan te 
consideră foarte utilă. Asta înseamnă că, mai devreme sau mai târziu, vei avea de 
luat nişte decizii. 

Asyr aruncă o privire în jos. 

— Decizii în legătură cu Gavin. 

— Şi despre loialitatea ta față de planeta şi poporul tău. 

— Sau față de escadrilă. 

— Exact. 

Wedge încuviinţă încet din cap. Presiunea nu e asupra ta acum, dar va veni. Lui 
Borsk Fey'lya îi place să aibă o Bothană în Escadrila Vagabond, dar la un moment dat 
va dori să exercite controlul asupra ta. 

Capul ei se ridică din nou. 

— Vreți să iau aceste decizii chiar acum? 

— Vreau să le iei atunci când vei simţi că trebuie luate. Am încredere în tine şi 
vreau să continui să am încredere în tine. Dacă descoperi că nu poți face parte din 
escadrilă, poţi pleca şi voi fi fost mândru că te-am avut printre noi. 

Asyr îşi arcui o sprânceană. 

— Nu mă amenințați cu răzbunarea dacă trădez? 

Wedge clătină din cap. 

— Dacă decizi să ne trădezi, nu-mi pot imagina că vom supraviețui suficient de 
mult timp pentru a ne răzbuna pe tine. Pe de altă parte, Vagabonzii au tendinţa de a 
face multe victime, aşa că nu poți fi sigură de cum vor decurge lucrurile. 

— Voi ţine minte asta. Asyr zâmbi, iar Wedge luă asta ca pe un semn bun. Şi, 
Comandante, în ceea ce-l priveşte pe Gavin, nu există niciun plan ascuns. Felul lui 
de a privi orice lucru cu ochii deschişi este revigorant şi, poate, chiar energizant. Am 
trăit mult timp în umbră, aşa că trecerea la lumină mă face să mă simt foarte bine. 
Nu voi face nimic pentru a-l răni. 

— Bine. Wedge îi făcu semn cu mâna spre uşă. Du-te şi ia-ţi lucrurile şi mergi 
la şedinţă. Am încredere că vei vedea lipsurile din acest plan şi că ne vei ajuta să le 
astupăm înainte ca Zsinj să realizeze ceea ce Imperiul nu putea decât să viseze: 
distrugerea Escadrilei Vagabond. 

Capitolul 6 


Corran Horn se lăsă copleşit de bucuria de a se afla din nou în cabina de 
pilotaj a unei nave de vânătoare. Nu-i păsa că nu ştia cum ajunsese în navă. Nu lăsa 
să fie îngrijorat de faptul că pilota un Interceptor TIE. Dădu la o parte neliniştea 
născută din necunoaşterea locației sale. Niciunul dintre aceste lucruri nu era 
relevant pentru situația lui actuală. 

Singurele fapte relevante din viaţa lui erau acestea: zbura şi ştia că dacă zbura 
suficient de bine, i se va permite să zboare din nou. Habar nu avea de unde ştia că 
performanţele sale vor fi răsplătite cu mai mult timp de zbor — acest fapt i se părea la 
fel de primordial ca şi nevoia sa de aer, de hrană şi de somn. Dorinţa de a continua 
să zboare îi ardea fierbinte în stomac şi ardea nemulțumirea din el față de comenzile 
ineficiente şi de timpul de reacție lent al mijitului. 

— Nemesis Unu, raportează. 

Lui Corran îi luă o clipă ca să-şi dea seama că apelul unității de comunicații îi 
fusese adresat lui. Aruncă o privire către aparatul său de scanare. 

— Unu e liber. 

— Unu, avem doi ochi care vin pe un curs de 239 grade la o distanţă de zece 
kilometri. Sunt ostili. Eşti liber să le ataci şi să le distrugi. 

— Am înţeles. Nemesis Unu porneşte. 

Corran apăsă pedala stângă a cârmei şi roti nava pe direcția corectă. Câmpul 
stelar se învârti în jurul lui, apoi îngheță din nou în loc. Nu putea să recunoască 
niciuna dintre constelații, dar asta nu-l îngrijora. Misiunea lui era să distrugă 
inamicul, iar acest lucru îl va face cu plăcere, indiferent unde s-ar afla. 

Respirația lui reverbera puternic în casca integrală pe care o purta. Sunetul 
venea ritmic. Nu trăda nicio nervozitate. Nu era respirația accelerată a unei prăzi, ci 
respirația puternică şi constantă a unui prădător aflat la vânătoare. Distrusese deja 
mai multe nave de vânătoare TIE decât îi păsa să-şi amintească; aceştia erau doar 
încă doi. Şi totuşi, în adâncul minţii sale, ştiu că nu-şi putea aminti distrugerile 
anterioare, iar această amnezie începu să-i afecteze starea emoțională. 

Cu degetul mare, trecu laserele cvadruple ale Interceptorului pe modul de 
tragere dublă, apoi trase înapoi de manşa de direcţie şi aduse nava într-o uşoară 
ascensiune. O scurtă rostogolire rapidă la dreapta peste cap transformă urcarea în 
picaj şi, brusc, se afla călare pe ochi. Degetul său arătător se strânse pe trăgaci şi un 
şir de proiectile laser verzui străpunse primul ochi. Din cauza unghiului de atac, 
proiectilele făcură şanţuri negre într-o aripă, apoi străpunseră cabina de pilotaj a 
ochiului în partea superioară. Pe partea cealaltă ratară aripa, dar explozia navei 
spulberă panoul hexagonal. Acesta aruncă resturi în traiectoria de zbor a celui de-al 
doilea TIE, făcându-l să se rostogolească spre dreapta şi să se scufunde. Manevra 
reuşise să salveze cea de-a doua navă de o coliziune cu camaradul său de zbor 
muribund, dar o aruncase direct în vizorului lui Corran. 

Corran reduse acceleraţia cu un sfert, egalând viteza cu prada sa. Pilotul pe 
care îl vâna se agită la dreapta şi la stânga, dar nu efectua niciuna dintre frânările şi 
virajele bruşte necesare pentru a-l smulge pe Corran din coada lui. Fără remuşcări, 

dar plin de dispreț, Corran trecu laserele mijitului pe foc cvadruplu, apoi ţinti nava de 
luptă TIE şi apăsă pe trăgaci cu o mişcare delicată a degetului. 

Cele patru fascicule de laser verde se intersectară şi se contopiră într-unul 
singur cu o nanosecundă înainte să ardă partea superioară a cocii, secționând-o 
chiar deasupra ansamblului motorului. Corran îşi imagină că poate vedea corpul 
înnegrit al pilotului timp de o secundă, apoi ochiul explodă şi îi întipări acea imagine 
în creier. Exultarea de a fi fost victorios îl cuprinsese pe Corran, deşi în urma ei 
apăru sentimentul că cei doi piloți fuseseră atât de neexperimentați încât el nu se 
luptase cu adevărat cu ei, ci doar îi măcelărise. 

— Nemesis Unu, avem două Urâte la cinci kilometri, pe direcția 132 grade. 
Sunt ostile. Atacă-le şi elimină-le. 

— Mă conformez ordinelor. 

Corran ridică mijitul în sus şi întoarse, apoi apăsă pedala de accelerație la 
maxim. Voia să se apropie rapid pentru a putea vedea navele cu care se confrunta. 
Urâtele3 erau hidoase, nave de luptă hibride, asamblate din diverse piese recuperate. 
Contrabandiştii şi piraţii le foloseau destul de des. Nu putea să precizeze de unde 
ştia asta, dar ştia că mai luptase cu câteva Urâte. Având în vedere că era în viaţă, 
presupuse că nu se dovediseră a fi o problemă prea mare pentru el. 

Ceva legat de această presupunere îi dădu târcoale în minte. Ştia că nu era 
incorectă. Era un pilot bun şi ştia asta, dar presupusa sa superioritate părea greşită. 
Nu o făcuse pe baza faptului că Urâtele aveau rareori caracteristicile de performanţă 
ale navelor de vânătoare din care fuseseră create. Îşi dădu seama că presupusese că 
cei care zburau cu Urâte erau pirați sau contrabandişti, şi presupusese instantaneu 
că îi erau inferiori. Deşi nu găsi nimic care să conteste presupunerea despre 
duşmanii săi, ştia că era ceva în neregulă cu faptul că o făcuse. 

Un semnal răsună în cabina de pilotaj, avertizându-l că una dintre Urâte 
reuşise să se fixeze pe el şi lansase o torpilă protonică. Corran alungă gândurile 
legate de capacitatea de luptă a duşmanilor săi, rostogoli nava pe aripa stânga, apoi 
plonjă. Manevra sa bruscă îi aruncă nava pe un curs perpendicular pe cel pe care îl 
urmase anterior. Torpila protonică - care se deplasa cu o viteză de aproximativ două 
ori mai mare decât a lui — trecu pe lângă aripa sa dreaptă şi făcu o buclă lungă 
pentru a se îndreapta iar spre el. 

Torpila protonică are un timp de zbor de 30 de secunde. Nu pot să o depăşesc în 
viteză, dar pot să o depăşesc la manevre. Corran zâmbi. Sau să mă ocup direct de ea! 

Inversă direcția de propulsie a navei şi acționă cârma stânga. Acest lucru 
aruncă Interceptorul într-o rotire plană care întoarse nava cu fața spre înapoi, de-a 
lungul traiectoriei sale de zbor. Dacă înainte torpila protonică se îndrepta direct spre 
spatele său, acum venea direct spre cabina de pilotaj. Opri propulsia şi se uită la 
monitorul scanerului - 750 de metri şi se apropie rapid. 

La 400 de metri, trecu laserele pe tragere dublă şi îşi strânse degetul pe 
trăgaci. Două perechi de proiectile laser verzi arseseră prin spațiu, căutând torpila. 


3 Urâtele — nave folosite cu precădere de pirați, contrabandişti şi alte grupuri care nu aveau resursele 
necesare pentru a cumpăra sau construi nave de luptă convenționale. Urâtele erau cel mai bine 
cunoscute ca produse ale şantierelor navale independente din sistemul Corellian, dar şantierele care 
le creau puteau fi găsite în întreaga galaxie. Unele tipuri aveau un design relativ standardizat, dar 
majoritatea erau unice şi aveau caracteristici de performanță extrem de variate. În general, nu se 
puteau compara cu o navă de vânătoare modernă de construcție militară, deoarece, acestea însumau 
mai mult slăbiciuni decât punctele forte ale părților componente. 

Unul dintre proiectile lovi torpila la 250 de metri distanţă. Nu reuşi să o distrugă, dar 
îşi topise drumul în interiorul ei şi aprinsese o celulă de combustibil. Explozia 
rezultată aruncă torpila în afara cursului. Când computerul de bord calculă că 
torpila nu-şi va atinge ţinta, detonă focosul, dar Interceptorul rămăsese la o sută de 
metri în afara razei de acţiune a exploziei. 

Schimbând din nou direcţia de propulsie, Corran acceleră la maxim şi verifică 
profilele Urâtelor. Una dintre ele era un X-TIE. Avea corpul unui X-interceptor şi 
aripile hexagonale ale unui vânător TIE. Corran găsea nava hidoasă la vedere şi ar fi 
ignorat-o imediat dacă aceasta nu ar fi lansat torpila protonică. 

Cealaltă navă arăta destul de ridicol. Combinase cabina de pilotaj sferică a 
unui TIE cu capsulele motoarelor de la un Y-interceptor. Acest hibrid special era rar, 
deoarece combina lipsa scuturilor TIE cu manevrabilitatea greoaie şi leneşă a Y- 
interceptoarelor. Corran ştia că acestui model i se spunea adesea TYE-interceptor?, 
deşi DIE-interceptors5 era de asemenea o poreclă comună. 

Corran îşi duse Interceptorul pe o traiectorie care îl trimise pe lângă X-TIE, 
apoi se desprinse într-o serie de manevre întortocheate şi viraje, care lăsară TYE-ul 
mult în urmă. X-TIE-ul rămăsese cu el suficient de mult timp pentru ca scanerele lui 
Corran să sesizeze detalii. X-interceptoarele aveau două lansatoare de torpile în bot 
şi patru lasere, câte unul montat la fiecare capăt al stabilizatoarelor, care furnizau 
numele navei. Fiind lipsit de acele folii S, X-TIE-ul înlocuise unul dintre tuburile de 
lansare a torpilelor protonice cu ceea ce Corran bănui că ar fi putut fi un tun laser. 

Cu arme mai puţine şi inferior. Corran se rostogoli în picaj, făcând un plonjon în 
formă de spirală, care îi prelungi avansul față de X-TIE şi TYE-interceptor. Pilotul X- 
TIE-ului începu să ridice botul navei, ca şi cum ar fi intenționat să se întoarcă alături 
de camaradul său şi de siguranța pe care i-o oferea TYE-interceptorul. Corran îl 
urmări cum se îndepărta, apoi se întoarse şi duse Interceptorul într-un viraj strâns şi 
trase din nou în sus şi spre pupa expusă a navei X-TIE. În mod evident, neştiind de 
manevra lui Corran, pilotul X-TIE-ului se întorsese cu spatele şi se îndreptase spre 
TYE. Corran văzu capul pilotului ridicându-se în timp ce scruta spațiul în căutarea 
Interceptorului său. Pilotul nu reuşi să îl vadă, deşi Corran văzu capul unității R5 
rotindu-se şi zărindu-l. Apăsă pe trăgaci şi purtă focul laser de la pupa spre botul 
Urâtei. Două proiectile distruseră capul ca un ghiveci al droidului R5, iar alte două 
proiectile perforară carlinga, făcând-o să explodeze într-un nor de fragmente de oțel 
transparent şi duraplast. Ultimele proiectile loviră în față şi atinseră celulele de 
combustibil ale unei torpile protonice. Detonarea combustibilului umplu nava cu foc 
şi îi trimisese botul învârtindu-se sălbatic prin spațiu. 

Trăgând înapoi de manşă, Corran îşi aduse botul navei în sus şi prinse DIE- 
interceptorul pe reticul. Urâta începu o rostogolire, aşa că Corran o urmă şi strânse 
mai tare trăgaciul. Proiectilele verzi tăiară unul dintre motoarele de Y-interceptor, dar 
Urâta trecuse fulgerător pe sub el. Corran tocmai se pregătea să se răsucească şi să 
facă o buclă, când o ploaie de proiectile laser roşii şi furioase îi tăiară calea de zbor. 

— Ce? Cine? 

Ridică mjitul în sus şi pe aripa dreaptă, răsuci maneta spre dreapta şi trase 
înapoi de ea. Manevra îl scoase brusc de pe cursul său anterior, dar nu se mulțumi 
cu asta. Frână din nou, la stânga şi în sus, apoi îl căută pe monitorul scanerului pe 


+ TYE-interceptor — denumirea vine de la combinaţia TIE cu Y-interceptor. 
5 DIE — a muri, moarte. 

cel care trăgea în el. Scanerele raportară două nave, ambele X-interceptoare. 

— Ce se întâmplă aici? 

— Nemesis Unu, avem doi inamici. X-interceptoare. A fost o ambuscadă. Atacă 
şi termină-le. 

Vrei să mă prinzi în ambuscadă? Corran îşi transformă indignarea în manevre 
fluide. Tăind şi săltând, îşi duse Interceptorul printr-o serie de manevre care îl 
scăpară de X-interceptoare şi îl aduseră spre DIE-interceptor. Fără să se fi gândit cu 
adevărat la asta, trase focuri de laser în cabina de pilotaj a Urâtei, apoi se ridică şi se 
îndepărtă în timp ce nava de vânătoare exploda. 

Doi la unu — aceleaşi şanse pe care le-am avut toată ziua. 

În ciuda acestei evaluări pripite, ştia că şansele erau de fapt destul de diferite 
în acea bătălie. Viteza şi manevrabilitatea navei îi dădeau un avantaj față de navele 
X-interceptor, dar acestea aveau scuturi. Puteau încasa mai multe avarii decât el, iar 
abilitatea de a supraviețui avariilor avea o relație foarte directă cu abilitatea de a 
supraviețui în luptă. Mai important, cei doi piloți de X-interceptoare păreau hotărâți 
să opereze împreună. Zburau în formație strânsă şi păreau suficient de familiarizați 
unul cu celălalt încât acum nu lupta cu doi inamici, ci cu un singur dublu-inamic. 

X-interceptoarele veniră pe un vector care le aducea direct spre el. Corran ştia 
că întâlnirile față în față erau cele mai mortale în luptele din spațiu şi, având în 
vedere superioritatea numerică a inamicului, nu avea nicio intenţie să se angajeze 
într-un astfel de duel. Reduse acceleraţia şi plonjă la un unghi redus, astfel încât să 
treacă pe sub vectorul lor de intrare. Aceştia făcuseră o uşoară ajustare a cursului, 
aparent mulțumiți să obțină o lovitură de deviere. Corran acceleră din nou la maxim, 
forțându-i să îşi accelereze picajul, dar înainte să poată trage în el, trecuse pe sub ei 
şi se ridică din nou. Unul dintre X-interceptoare se răsuci şi se ridică printr-o buclă 
pentru a cădea în coada lui Corran, în timp ce celălalt se răsuci în cealaltă direcție. 
Al doilea X-interceptor făcu o buclă şi se îndepărtă de el. Corran înţelese că al doilea 
pilot făcuse o greşeală şi acționă instantaneu pentru a profita de ea. Reducând 
acceleraţia, viră brusc spre dreapta şi apoi din nou spre stânga. Manevra sinusoidală 
a lui Corran îl readuse pe curs, dar X-interceptorul pe care îl urmărise era acum în 
aşteptare chiar în fața lui. Pilotul X-interceptorului îşi continuă cursul, presupunând 
că Interceptorul încercase să îl evite. Abia când nu văzu Interceptorul şi acesta 
venise din spate, în raza de acţiune, îşi dădu seama de eroare. 

Corran acceleră şi se apropie din nou de X-interceptor. Eşti al meu acum, 
pentru că amicul tău a făcut o greşeală. Aduse Interceptorul la distanță de ochire şi 
începu să tragă... apoi văzu o emblemă albastră pe foliile S ale X-interceptorului. 
Părea a fi emblema Rebelilor, cu o duzină de X-interceptoare zburând din ea. Deşi 
niciun cuvânt nu însoțea emblema, Corran ştiu că aşa ar fi trebuit să fie. 

Escadrila Vagabond! 

În clipa în care recunoscu emblema, degetul i se retrase de pe trăgaci. Nu ştia 
de ce nu deschidea focul. Frica i se cristalizase în stomac, dar ştia că nu se temea de 
membrii Vagabond. Era vorba de altceva. Ceva era în neregulă, hidos de în neregulă, 
dar nu putea străpunge vălul de mister care înconjura acea senzație. 

Dintr-o dată, ceva explodă în spatele lui, aruncându-l în față. Se izbi cu putere 
de manşa de direcție, zdrobind echipamentul de susținere a vieţii şi scoțându-i aerul 
din plămâni. Pieptul îi ardea în timp ce încerca în zadar să-şi recapete respirația. 
Simți un miros trecător de flori, apoi o strălucire dureroasă umplu cabina de pilotaj. 

Aşteptă ca durerea din piept şi focul din plămâni să îl mistuie, dar aceste 
senzații se atenuau, iar capacitatea lui de a se concentra asupra lor sau asupra 
oricărui alt lucru se erodă. 

O voce de femeie îi vorbi. 

— Ai eşuat, Nemesis Unu. Eşti slab. Cuvintele veniseră încărcate de furie, 
rostite cu asprime şi menite în mod clar să îl rănească. Dacă ar fi fost altceva decât o 
simulare, atomii tăi ar fi plutit prin spaţiu şi lumea ar fi râs de tine. Eşti jalnic. 

Mâna dreaptă a lui Corran se ridică spre gât şi se apăsă pe pieptul său. 
Rămăşițele sfărâmate ale echipamentului său de susținere a vieţii îl împiedicau să-şi 
atingă sternul, dar ştia că lipsea ceva, ceva care ar fi trebuit să fie lipit de pielea lui. 
Nu ştia ce era, dar ştia că îşi va găsi alinare în acel lucru. 

În absenţa acelui ceva, îl inundă disperarea. 

— Te-am crezut vrednic, Nemesis Unu. Mi-ai spus că eşti, nu-i aşa? 

Deşi nu-şi amintea să fi făcut o astfel de declaraţie, o confirmă. 

— Aşa am făcut. Sunt. 

— Eşti un nimic până când nu spun eu că eşti ceva. Acum spun că eşti un 
nimic, nimic altceva decât un eşec! 

În lumină văzu silueta unei femei înalte şi zvelte. Vederea ei îl făcu să tremure 
mai mult decât cuvintele ei. Ştia că se temea de ea, dar voia, de asemenea, să o 
mulțumească. A-i face pe plac era foarte important pentru el, singurul lucru care 
conta pe lume. 

— M-ai dezamăgit pe mine şi pe tine însuți. 

— Te rog, îngăimă el, dar silueta ei nu dădu niciun indiciu că îl auzise. 

— Încă o şansă, poate. 

— Da, da. 

— Iar dacă dai greş din nou... 

Corran clătină din cap cu hotărâre. 

— N-o voi face, n-o voi face. 

— Nu, pentru că următorul tău eşec va fi ultimul, Nemesis Unu. Silueta îşi 
încrucişă brațele. Dezamăgeşte-mă din nou şi ceea ce a mai rămas din viața ta va fi 
petrecut într-o agonizantă ispăşire, în ruşine şi, după mult timp, în moarte. 

Capitolul 7 


Revenirea în spațiul real îi aduse pe Wedge şi pe membrii Escadrilei Vagabond 
într-o situaţie care părea a fi o altă simulare, cu o mică variație. Aşa cum se 
aşteptase, Wedge văzu stația spaţială învârtindu-se încet într-un vid pătat de stele. 
Departe, spre dreapta, mai aproape de steaua galbenă care ardea în centrul 
sistemului solar, se afla Yag' Dhul. Vălul de nori gri al planetei o făcea doar puțin mai 
colorată decât spusese Givinul care o numise casă. Singura deosebire față de stația 
din simulator era apariția unui grup de patru nave de vânătoare TIE care patrulau în 
jurul stației spaţiale. Mynock, unitatea R5 de pe X-interceptorul lui Wedge, ţipă 
imediat un avertisment când îi observă în stânga. Aruncând o privire spre monitorul 
său, Wedge văzu că TIE-urile zburau în formaţie de atac şi zâmbi. 

Acţiunea bate inacțiunea de fiecare dată. Apoi apăsă pe butonul unităţii de 
comunicații. 

— O Grupă, la mine. Vagabond Doisprezece, ocupă-te de apărare. 

— La ordin, răspunse Aril Nunb. 

Angajarea unei singure Grupe împotriva unui număr egal de TIE-uri, mai ales 
când ar fi putut să trimită două duzini de Y-interceptoare şi încă şapte X- 
interceptoare să se alăture luptei, ar fi putut părea culmea aroganţei, deşi Wedge ştia 
că era exact opusul. În timp ce piloţii TIE rareori reuşeau să acumuleze experiența 
omologilor lor Rebeli, erau destul de competenţi şi mai mult decât capabili să ucidă 
într-o luptă. Piloții lui Zsinj se dovediseră a fi buni luptători în trecut, iar Wedge se 
aştepta ca aceştia să nu fie cu nimic mai prejos în această luptă. 

Motivele pentru care folosea doar o singură Grupă din formaţia sa pentru a se 
ocupa de TIE-uri, erau două. În primul rând, şi cel mai important, operaţiunea lor 
cerea ca amenințarea la adresa stației să îi determine să-şi mobilizeze navele de 
luptă. X-interceptoarele şi Y-interceptoarele trebuiau să atragă navele de vânătoare 
TIE în afara staţiei şi să le îndepărteze de ea până la un punct din sistem unde 
urmau să intre în luptă B-interceptoarele. Acestea se aflau în hiperspațţiu, fiind deja 
pe drum, aşa că, dacă se dorea o surpriză, trupele lui Zsinj trebuiau atrase pe poziție 
în timp util. Al doilea motiv era acela că, dacă implicai prea multe nave de luptă într- 
o bătălie, asta tindea să facă ravagii în ceea ce priveşte eficiența piloților. Diferenţa 
dintre un pilot bun şi unul prost - toate celelalte lucruri fiind egale — se reducea la 
conştientizarea situației. Un pilot care putea să gestioneze mai multe variabile şi să 
țină evidența mai multor nave în minte se descurca mai bine în luptă decât unul care 
putea face față doar la un număr mic de elemente de distragere a atenţiei. Wedge 
văzuse analize statistice care arătau că ratele de distrugere scădeau odată cu 
creşterea numărului de nave într-o luptă; deci, menţinând lupta la un nivel redus, le 
permitea piloților săi să înțeleagă mai uşor toate aspectele luptei. 

— Trei, tu şi Patru îi aveţi pe cei din spate. Doi, eu am conducerea. Ţinteşte cel 
de-al doilea TIE. 

— La ordin, Lider Vagabond. 

Rhysati Ynr o conduse pe Erisi Dlarit într-un picaj şi un viraj cuprinzător care 
le aduse în jurul următoarei perechi de TIE. Vectorul de atac al lui Rhysati era menit 

să împingă TIE-urile mai departe de stația spațială şi de restul forței Rebelilor. Wedge 
văzu că TIE-urile începuseră să reacționeze la manevra ei, dar păreau mulțumiți să o 
lase să dicteze direcția luptei. 

Wedge trecu comenzile armelor sale pe lasere şi le setă pentru tragere dublă. 
Îşi ridică scuturile la maxim şi alese ca ţintă ochiul conducător. Începură să se 
apropie, ajungând față în față, cu camarazii săi la dreapta şi uşor în spate, fiecare 
formație fiind imaginea în oglindă a celeilalte. Zâmbi. Exact unde îi vreau. 

— Vagabond Doi, ţi-ai găsit ţinta? 

— Confirmat, Lider. 

Vocea lui Asyr veni prin unitatea de comunicații rece şi constantă. 

— Pregăteşte-te. La semnalul meu, o să-ți deranjez ținta. Loveşte-o imediat 
după aceea cu o torpilă protonică. 

— După cum ordonați. 

— Trei, doi, unu, acum! 

Wedge ridică X-interceptorul şi îl rostogoli spre stânga. Ţinta sa procedă la fel, 
trecându-şi nava peste traiectoria de zbor a camaradului său. Acest lucru îl orbi 
momentan pe cel de-al doilea TIE şi îl făcu să şovăie. Wedge aruncă o privire la 
monitorul său şi văzu un raport de lansare a unei torpile protonice, apoi apăsă 
pedala de direcţie din dreapta pentru o secundă, înainte să răstoarne X-interceptorul 
şi să se îndrepte spre TIE. Înainte ca Wedge să acționeze maneta de direcţie, cele 
două nave se îndreptau direct una spre cealaltă. Maneta de direcție deviase botul X- 
interceptorului cu aproximativ zece grade spre dreapta, scoțându-l din linia de 
tragere a TIE-ului. Inversiunea făcu nava să se răstoarne, aducând botul înapoi în 
linie cu TIE-ul. Înainte ca pilotul lui Zsinj să poată reacţiona, nava lui Wedge se 
îndrepta deja spre el şi începea să tragă. 

Primele două proiectile laser roşii ratară de puţin, dar următoarele două 
distruseră şi trecură peste cabina de pilotaj a ochiului. Unul dintre laserele TIE-ului 
se distrusese într-un nor de ceață de duraplast. A treia lovitură a lui Wedge 
străpunse hubloul din oţel transparent, aprinzând şi topind tot felul de componente 
şi echipamente. Vânătorul TIE se rostogoli în sus pe panoul solar din dreapta, apoi 
porni într-o spirală ca un virtej, înainte să explodeze. O secundă mai târziu, o torpilă 
protonică albastră lovi aripa stângă a celui de-al doilea TIE. Panoul solar negru se 
strânse în jurul torpilei ca o pânză în jurul unei pietre aruncate. Torpila însăşi 
străpunse panoul şi pătrunse în corpul navei de luptă înainte să explodeze. Explozia 
smulse jumătatea din spate a cabinei de pilotaj, eliberând motoarele pentru a zbura 
mai departe, în timp ce carcasa sfărâmată a TIE-ului se rostogolea prin vid. 

— Bună lovitură, Doi. 

— Mulţumesc pentru aranjament, şefu'. 

Wedge ridică X-interceptorul şi îl readuse în poziția inițială şi văzu cum o 
torpilă protonică de pe nava lui Erisi dobora un TIE. Mai departe, văzu fulgere de 
laser verde ieşind din stația spaţială. La acea distanţă, focul nu amenința în mod 
serios navele de luptă care se apropiau, dar le ţinea la distanţă suficient de mult 
timp pentru ca staţia să îşi poată pregăti TIE-urile. Navele lui Zsinj se ridicară, ieşiră 
din stație şi porniră pe un curs de interceptare a navelor de luptă Rebele. 

— Lider, am o duzină de Interceptoare şi opt nave de luptă. 

— Recepţionat, Doisprezece. 

Asta ar trebui să fie tot ce au, dacă nu cumva ascund ceva. Păstrarea navelor în 

rezervă avea puţin sau deloc sens pentru Wedge, dar învățase de mult timp că 
războiul şi tacticile rareori aveau mai mult sens pentru inamic. Sper doar că fuga 
noastră departe de stație să pară credibilă. 

Aril Nunb conduse Vagabonzii şi Y-interceptoarele în sus şi departe de stație. 
Myiţii şi ochii porniră în urmărire, dornici să rărească rândurile Y-interceptoarelor. 
Myiţii căpătară un avans față de navele de vânătoare TIE şi începură să se apropie 
rapid de Y-interceptoare. Aril îşi întoarse X-interceptorul, iar restul Escadrilei 
Vagabond o urmă cu buclă care îi duse înapoi spre myiţi, în timp ce Y-interceptoarele 
continuau să se îndepărteze de urmăritorii lor. 

În timp ce X-interceptoarele şi mijiţii începură să se împrăştie în grupuri, 
navele de tip B-interceptor pătrunseră în spațiul real şi trecură direct prin golul 
dintre myjiții şi ochii de pe staţie. Wedge se minună de modul în care fiecare navă în 
formă de cruce zbura cu aripile şi fuzelajul învârtindu-se pentru a menține cabina de 
pilotaj stabilă în ciuda unei serii nebuneşti de manevre şi corecții de curs. După ce 
pilotase de câteva ori un B-Interceptor, putea aprecia puterea de foc a navei, dar felul 
în care se mişca şi zbura îl făcea să se simtă mai puţin ca un pilot decât ca un şofer. 

B-interceptoarele se îndreptară spre Interceptoare. Jumătate dintre ele părură 
să se mulțumească să atace folosind lasere sau blastere, în timp ce cealaltă jumătate 
ionice albastre surprinseră myjiții în plin zbor, trimițând electricitatea să alunece 
peste fuzelajele lor. Focurile de laser şi de blaster sfredeliră alte Interceptoare, făcând 
găuri în panourile solare şi în cockpituri. Ambuscada B-interceptoarelor dispersă 
asta în seama B-interceptoarelor. 

Membrii Escadrilei Vagabond avansară prin formația de Interceptoare care se 
destrămase, trecură pe lângă B-interceptoare şi zburară spre formaţia de ochi. 

Zgomotul de paraziți şuieră în cabinele X-interceptoarelor în timp ce laserele 
TIE-urilor loveau în mod repetat scuturile frontale. Valuri după valuri de lumină 
verde se revărsau peste scuturi, dar Wedge le ignoră. În schimb, se concentrase pe 
monitorul său şi îşi deplasă puţin X-interceptorul spre dreapta, prinzând un ochi în 
centrul țintei sale. Apăsă cu putere pe trăgaci, pulsând kilojouli de energie stacojie în 
cabina de pilotaj a navei de vânătoare TIE. O explozie puternică distruse nava. Wedge 
ridică X-interceptorul pe folia S din dreapta, apoi se ridică şi se îndepărtă de globul 
de gaz în expansiune. Lăsându-şi rostogolirea să continue peste partea superioară a 
exploziei, cobori apoi X-interceptorul în picaj, se rostogoli spre stânga şi veni într-un 
arc de cerc între grupul de nave de luptă şi staţie. Se uită spre dreapta şi o văzu pe 
Asyr încă alături de el, ceea ce îl făcu să îi trimită un salut. 

— Mă bucur că ai rămas cu mine. 

— Asta este datoria mea. 

Din punctul său de observație de la marginea bătăliei, putea vedea o serie de 
lucruri care îl impresionară. Membrii Vagabond loviseră foarte dur ochii, dar oamenii 
lui Zsinj se regrupaseră într-o ordine perfectă, în loc să se împrăştie. Fără scuturi, 
navele de luptă TIE nu erau cu adevărat un adversar pe măsura X-interceptoarelor, 
dar faptul că rămâneau împreună îi făcea mult mai periculoşi decât navele 
individuale care fugeau. Oricine ar fi fost conducătorul escadrilei, era suficient de 
isteț pentru a-şi ține oamenii uniţi şi a-i conduce departe de bătălie. 

— Grupele Doi şi Trei din Escadrila Vagabond, lăsaţi în pace ochii şi alăturați-vă 

Y-interceptoarelor. Grupa Unu, noi supraveghem ochii. 

Wedge apăsă două butoane de pe consola de zbor. 

— Mynock, vezi dacă poți să-mi faci rost de frecvența unităților de comunicații 
ale ochilor. 

Droidul ciripi în semn că înţelesese ordinul. În timp ce aştepta ca droidul să-i 
transmită informaţia respectivă, Wedge urmări cum B-interceptoarele terminau cu 
nemişcaţi în spaţiu. Acest număr era impresionant, chiar şi în ciuda ambuscadei, 
pentru că distrugerea navelor era mult mai uşoară decât distrugerea sistemelor 
electrice. Deşi aprecia faptul că piloţii nu fuseseră ucişi atunci când navele lor 
fuseseră dezactivate, ştia că alegerea de a folosi tunurile ionice asupra lor fusese 
făcută mai degrabă din motive practice decât altruiste. 

Fiecare dintre acei piloți va fi interogat, iar ceea ne vor spune va fi adăugat la 
baza noastră de informaţii despre Zsinj. Este foarte posibil ca unii dintre ei sau toţi să 
fi servit pe Pumnul de Fier, iar aflarea informaţiilor despre starea navei este de o 
importanță vitală. Ea reprezintă nucleul puterii lui Zsinj şi ne va permite să determinăm 
cât de periculos este cu adevărat. 

Navele de luptă ale Rebelilor se îndreptară toate spre staţia spaţială de clasă 
Empress, cu Y-interceptoarele în prima linie. Deşi neindemânatice, Y-interceptoarele 
nu erau totuşi ţinte uşor de lovit. Armamentul stației trimisese raze de energie spre 
atacatori, dar navele de luptă care se apropiau erau de trei ori mai multe decât 
sistemele de armament, copleşind echipajele care apărau stația. La asta se adăuga 
capacitatea navelor de a se apropia dintr-o singură parte a stației, pentru a se proteja 
de multe dintre lasere. Folosind datele de ţintire furnizate de alte nave, navele de 
luptă reuşeau să apară şi să tragă asupra unor ţinte care până atunci nu fuseseră 
văzute. 

Norul de nave de luptă plonja, se arunca în picaj, se rostogolea şi urca în jurul 
stației ca nişte insecte în jurul unei lumini strălucitoare. Loviturile directe asupra 
unei navelor de luptă făceau ca aceasta să se desprindă şi să se îndepărteze în buclă 
până când îşi reîncărcau scuturile, apoi reveneau. Bătălia pentru apărarea stației 
fusese pierdută încă de la început, dar frica pe care Zsinj o inspira oamenilor săi îi 
făcea în mod clar să lupte mult timp peste punctul în care ar fi fost logic să înceteze 
să o mai facă. 

Mynock emise un semnal sonor, iar Wedge văzu o frecvență de comunicator pe 
monitorul său. O introduse în unitatea sa de comunicații şi apăsă pe microfon. 

— Nave de luptă, aici Comandantul Antilles din Forţele Armate ale Noii 
Republici. Dacă vă dezactivați armele, vă vom considera necombatanți. Aceeaşi ofertă 
este valabilă şi pentru oamenii de pe stație. 

— Am înţeles, Antilles. Vocea care revenise prin unitatea de comunicaţii avea 
ecoul metalic pe care echipamentele Imperiale îl imprimau de obicei în glas. Navele 
mele se vor dezarma singure. Îi voi transmite mesajul tău şefului staţiei, Valsil Torr. 

— Rămân dator. 

Wedge îşi verifică senzorii în căutarea unor inamici în timp ce aştepta un mesaj 
de răspuns. 

— Antilles, Torr a primit mesajul şi îşi dezactivează armele. Staţia este a ta. Ai 
grijă, totuşi, e un Twilek bătrân şi viclean. 

Wedge zâmbi. Deşi aparatura de comunicații îi răpise vocii orice urmă de 

umanitate, nu putea să înlăture personalitatea din ea. Ar fi putut fi uimit că cineva 
care tocmai trăsese în el şi în piloţii săi ar fi oferit atât de repede un sfat util, dar 
învățase cu mult timp în urmă că războinicii din toate taberele oricărui conflict aveau 
mai multe lucruri în comun. 

— Am recepționat sfatul. Îl apreciez. 

— Un singur lucru, Antilles. 

— Da? 

— Dacă ne predăm ţie, ne vei scoate de aici? 

— Nu vreţi să fiți prin preajmă când va veni Pumnul de Fier aici? 

— Nu în mod special. 

Asta nu e o surpriză. 

Spre deosebire de navele de luptă pe care le folosea Rebeliunea, navele de luptă 
TIE nu erau echipate cu hipermotoare. TIE-urile călătoreau între bătălii în interiorul 
unor nave precum Pumnul de Fier. Grupul de nave de luptă era prins în capcană 
dacă Wedge nu aranja scoaterea lor din sistem. Zsinj avea reputaţia de a fi irascibil, 
aşa că a-i lăsa în urmă echivala cu uciderea lor, iar Wedge nu dorea să aibă pe 
conştiinţă uciderea lor. 

— Navă de luptă, dacă te predai mie înseamnă că îţi vei pierde nava. 

— Asta e o problemă, Antilles. Suntem cu toții mercenari. Dacă ne pierdem 
navele, murim de foame. Pilotul TIE rămase tăcut pentru o clipă, apoi continuă. 
Desigur, nu ai niciun motiv să mănânci şi să trăieşti dacă nu poți zbura. 

— Înţeleg, navă de luptă. Wedge reflectă pentru o clipă. Am o idee. Dacă vă 
angajaţi ca gărzi care să zboare pentru a proteja unul dintre cargoboturile care vin, 
puteți pleca de aici şi să fiți liberi. 

— Cargoboturi? 

— Vin pentru bacta. 

— Bacta. Deci asta păzeam. 

— Şi puteţi continua să o păziți până pe Coruscant, unde e nevoie de ea. Dați- 
mi cuvântul vostru că nu veți lupta împotriva Noii Republici în viitor şi ne-am înțeles. 

— S-a făcut, Antilles. 

Exact în acel moment, o duzină şi jumătate de cargoboturi de marfă şi 
transportoare speciale începură să iasă din hiperspaţiu şi să se îndrepte spre stația 
spaţială. Cele mai multe dintre ele erau nave butucănoase şi pătrățoase, care 
avuseseră parte de zile mai bune, dar câteva erau nave mai elegante, ale căror 
modele erau un tribut adus romantismului călătoriilor spaţiale. Una dintre ele, un 
iaht convertit de clasă Baudo, aluneca prin vid ca un simulacru metalic al creaturii 
marine Corelliene care îi dăduse numele. 

— Navă de luptă, iahtul din clasa Baudo de acolo este Pulsar Skate. Îl voi pune 
pe Căpitan să vă contacteze pe această frecvență. Aşteptaţi. 

— Am înţeles. 

Wedge deschise un canal către Skate. 

— Skate, aici Liderul Vagabond. 

— Aici Mirax, Wedge. Suntem al patrulea la rând să intrăm. Cu ce te pot ajuta? 

— Avem o grupă de patru ochi pe orbită. Au părăsit serviciul lui Zsinj şi au 
nevoie de ajutor pentru a pleca de aici. Poţi? 

— Sigur. Nu e prima dată când transport o navă pentru tine. 

Nu, primul a fost Corran. 

— Mulţumesc, Mirax. Mynock îţi va trimite frecvența lor de comunicații, aşa că 
te las pe tine să te ocupi de aranjamente. 

— Îmi va oferi ceva de făcut în timp ce aştept. 

— Am înțeles. Wedge aruncă o privire la afişajul cronografic din colțul 
monitorului său. Când ne întoarcem acasă, noi doi vom sta de vorbă, da? 

Oboseala se revărsă în vocea lui Mirax. 

— Mai întâi trebuie să descarc încărcătura. Apoi, poate că voi reuşi să dorm. 
Nu prea am făcut asta în ultima vreme. Te voi apela când voi fi din nou în apele mele. 

— Promiți. 

— Promit. 

— ŞI ţine-ți promisiunea, sau îl conving pe tatăl tău să revină de la pensie 
spunându-i că plângi pentru moartea fiului celui mai mare duşman al său. 

— Oh, Wedge, asta e o cruzime. Se auziră ceva paraziți pe circuit atunci când 
se întrerupsese vocea lui Mirax. Nu există niciun motiv pentru care să nu-l plâng pe 
Corran. 

— De acord, dar nu trebuie să o faci de una singură. Este o povară pe care o 
împărțim cu toții, ai înțeles? 

— Am înțeles. Resemnarea nuanță uşurarea din cuvintele ei. Ne vom revedea 
pe Coruscant. 

— Mă bazez pe asta. 

Wedge se uită la staţie şi la escadrila sa care patrula în jurul ei. Şi, miracolul 
miracolelor, se pare că toată lumea va reuşi să se întoarcă din nou acasă. 

Capitolul 8 


Corran ştia că faptul că se afla din nou în cabina de pilotaj a unei nave de 
luptă ar fi trebuit să-l facă fericit, dar nu era aşa. Nu găsea nicio vină navei de 
vânătoare, sau faptului că i se dăduse o misiune de patrulare. Făcuse destule ca să 
se aştepte la plictiseală, şi totuşi, nici măcar asta nu-i dădea bătăi de cap. Simplul 
fapt de a zbura din nou ar fi fost suficient pentru a trece peste plictiseală. Îşi dădu 
seama că adevărul era că se simțea nefericit. Ceva îl rodea pe dinăuntru. Ceva nu era 
în regulă şi nu avea cum să ignore acest lucru. Îi crease o anxietate care nu avea 
nicio legătură cu ceea ce făcea. Se simțea de parcă nu era implicat deloc într-o 
patrulă, ci într-o altă misiune, cu o agendă ascunsă despre care nu ştia nimic. 

— Nemesis Unu, raportează. 

— Unu e liber, Control. 

Vocea care venea prin unitatea de comunicaţii nu trăda niciun indiciu de 
înşelăciune sau urgenţă, dar Corran nu putea să scape de sentimentul dezgustător 
că era manipulat. Avea o aversiune naturală față de faptul că era folosit, şi simțea 
mâini nevăzute peste tot pe el, îndreptându-l într-o anumită direcție, din motive pe 
care nu le putea înţelege. Era surprins să se trezească mai puţin resemnat de agenda 
lor — oricare ar fi fost — decât de faptul că era manipulat. 

Sunt rezonabil. Nu mă feresc de sarcini dificile. Fac ceea ce mi se cere să fac, în 
limita rațiunii. Nu asta am făcut...? Gândurile lui se terminară când îşi dădu seama că 
nu putea invoca amintiri specifice pentru a-şi susține argumentul. Ştia că îndeplinise 
multe misiuni periculoase, dar nu le putea identifica. Incapacitatea sa de a face acest 
lucru nu l-ar fi îngrijorat şi, de fapt, aproape că nu-l îngrijora, dacă nu ar fi continuat 
să se simtă ca o hologramă procesată de computerul altcuiva. 

— Nemesis Unu, avem două contacte pe direcţia 270 grade. Se află la zece 
kilometri distanță. Sunt ostile. Eşti liber să le ataci şi să le termini. 

— La ordin. 

Corran apelă datele despre navele care se apropiau şi le afişă pe monitorul său. 
Două nave TIE. Nu-i inspirau nicio teamă şi le-ar fi privit cu o detaşare totală, doar 
că un gând neaşteptat îi străbătu creierul. 

Două nave TIE nu sunt nici pe departe la fel de mortale ca un singur Tycho. 

Conexiunea i se păru pe deplin logică lui Corran: sunetele similare creau o 
legătură. Faptul că Tycho Celchu fusese un pilot Imperial care zburase cu nave TIE o 
întărea. Corran ştia că Tycho trădase Escadrila Vagabond, iar era hotărât să-l vadă 
plătind. Dacă n-aş fi fost aici, aş fi fost acolo, să am grijă de Tycho. 

Înainte să înceapă să se întrebe unde era, Control se făcu din nou auzit prin 
comunicator. 

— Avem informaţii suplimentare despre navele care se apropie. Transmitem 
acum. 

Imaginea de pe monitor se schimbă dintr-un TIE într-un X-interceptor. O linie 
suplimentară de date de sub imaginea navei de luptă îl informa pe Corran că nava 
era pilotată de Căpitanul T. Celchu. Un şoc de adrenalină îi străbătu corpul, apoi i se 
izbi de creier. Nu-i venea să creadă ce noroc avea — coincidența de a putea zbura 

împotriva lui Tycho şi de a răzbuna Escadrila Vagabond era extraordinară. 

Şi voi profita de ea la maxim. 

Corran întoarse Interceptorul TIE pe care îl pilota şi plonjă. X-interceptoarele 
porniră pe urmele lui, îndreptându-se spre el, aşa că se întoarse din nou, apoi făcu o 
buclă de urcare spre dreapta. Se înălță în timp ce X-interceptoarele plonjau, niciuna 
dintre părți nefăcând risipă de energie laser când era clar că şansele de lovire erau 
atât de mici. Corran continuă să strângă bucla într-o spirală care sublinia 
manevrabilitatea mai mare a TIE-ului, apoi se îndepărtă în linie dreaptă pentru a-i 
sublinia şi viteza superioară. 

O lumină apăru pe ecranul principal, indicând că unul dintre X-interceptoare 
încerca să ţintească o torpilă protonică asupra lui, dar o urcare rapidă, o rostogolire 
şi un picaj întrerupseră sistemul de urmărire şi îl aduseră pe Corran pe un vector 
spre X-interceptorul lui Tycho. Corran făcu un viraj lateral spre dreapta, apoi se 
rostogoli pe aripa stângă şi se apropie de Tycho. Îşi cuplă laserele câte două, 
presupunând că va trebui să folosească mai multe focuri în mai multe rânduri 
pentru a-l dobori pe Tycho. Zbură spre X-interceptor, anticipând faptul că Tycho va 
face manevre de evitare, apoi trase în grabă o rafală care împroşcă energie peste 
scuturile lui Tycho, în timp ce TIE-ul îşi depăşea ţinta. 

Nicio reacţie. Asta nu-i stă în fire lui Tycho. 

Corran se răsuci pe stabilizatorul drept, se înălță într-o buclă, apoi se răsuci şi 
ieşi spre stânga. O altă inversiune îl duse în picaj, dar scanerele sale arătau că X- 
interceptoarele nu rămăseseră cu el după prima manevră, cu atât mai puţin după a 
doua. Corran se cutremură. Se comportă ca nişte nave de luptă TIE, nu ca nişte X- 
interceptoare, iar pilotul care pilotează prima navă nu este Tycho. 

Îşi schimbă computerul de ţintire pe a doua navă şi văzu că X-interceptorul era 
menţionat ca fiind pilotat de Kirtan Loor. Îl cuprinse o dorinţă imediată de a devasta 
acea navă, dar nu-l abătu de la gânduri. De fapt, vehemența sentimentelor sale față 
de Loor îl făcu să treacă cu vederea faptul că Loor şi Tycho fuseseră complici pe 
Coruscant. Îl duseră suficient de departe încât să-şi amintească faptul că Loor nici 
măcar nu ştia să piloteze o navă spațială, cu atât mai puţin o navă de luptă. 

Loor nu poate fi acolo. Şansa ca Tycbo şi Loor să apară exact acolo unde aş 
putea să-i atac şi să-i omor este de neconceput. Dacă înainte se bucurase de această 
coincidență, acum avea clar o dovadă că era manipulat. Legătura dintre un TIE şi 
Tycho fusese făcută în mintea lui înainte ca Tycho să apară ca pilot. Deşi ştia că nu 
era logică cauzalitatea din acea relaţie, faptul că era manipulat însemna că era mai 
mult decât posibilă. 

Tycho este un inamic, aşa că a fost plasat într-o navă. Un alt inamic a fost extras 
din lista mea de inamici şi plasat în cea de-a doua navă de vânătoare. 

Şi mai multă furie izbucni în Corran şi dădu la o parte blocajele din creierul 
său care îl făcuseră să nu se gândească la nimic altceva în afară de cabina de pilotaj. 

Introducerea aparentă a duşmanilor săi personali în ecuație îi spunea lui 
Corran două lucruri. În primul rând, mă aflu într-un simulator şi, în al doilea rând, 
cineva ştie suficient de multe despre mine ca să cunoască cine îmi sunt duşmanii. 
Punerea mea împotriva lor îmi oferă o oarecare împlinire a dorințelor, ceea ce este un 
lucru bun. Recompensează comportamentul, dar trebuie să mă întreb dacă pilotarea 
unui TIE împotriva unor X-Interceptoare este un comportament pentru care vreau să fiu. 
recompensat? 

Stomacul i se contractă şi se întări ca o piatră care amenința să explodeze 
vulcanic. Zbor o navă Imperială împotriva Rebelilor. Nu vreau să fac asta. 

Corran îşi dădu imediat seama că numai duşmanii lui — rămăşiţele Imperiului 
- ar fi vrut ca el să se simtă bine atacându-i pe Rebeli, însă puţini Imperiali ar fi avut 
timp sau ar fi făcut efortul de a-l manipula în acest fel. Unii l-ar fi întemnițat, iar 
restul l-ar fi ucis, pur şi simplu. Cu excepţia unuia. Ysanne Isard. Injectarea ei în 
învălmăşeala de gânduri care-i treceau prin minte începu imediat să-i impună 
disciplina. Era cunoscută şi temută pentru abilitatea ei de a-i manipula pe Rebeli şi 
de a-i întoarce împotriva prietenilor şi familiilor lor. Reuşise cu Tycho Celchu, iar el 
nu era singura poveste de succes care reuşise să scape din închisoarea ei de pe 
Lusankya. Agenţii ei transformați făcuseră ravagii printre duşmanii Împăratului, iar 
moartea lui nu o determinase în niciun fel pe Inimă de Gheaţă să îşi diminueze 
operațiunile. 

Ceaţa din creierul lui Corran începu să se evapore. Îşi amintea că se întâlnise 
cu Isard după capturarea sa. Jurase să-l transforme într-o unealtă a răzbunării 
Împăratului. Acest simulator - şi cel dinaintea lui - fusese în mod clar conceput 
pentru a-l face să atace simbolurile Rebelilor. Sesiunile ulterioare aveau să-i 
zdrobească şi mai mult rezistenţa, antrenându-l la niveluri din ce în ce mai mari de 
eficiență, în timp ce îl întorceau împotriva tuturor celor pe care îi cunoştea, îi iubea şi 
îi respecta. 

M-ar fi transformat în echivalentul uman al molimei pe care a dezlănțuit-o pe 
Coruscant. 

Corran clătină din cap, apoi îşi ridică mâinile de pe manşa simulatorului şi îşi 
smulse casca. Electrozii lipiţi de cap i se desprinseră destul de brusc, luând o parte 
din păr cu ei, dar el ignoră durerea. Electrozii trimiteau tiparele undelor mele cerebrale 
către un computer. Tiparele erau comparate cu datele adunate în urma interogatoriilor, 
astfel încât computerul să poată recunoaşte la ce mă gândeam şi să proiecteze indicii 
adecvate în simulare. Foarte bine. 

Îşi trase masca respiratorie de pe față şi o lăsă să atârne pe piept. 

— Aici Nemesis Unu. Jocul s-a terminat. Nu-mi voi trăda prietenii. 

Câmpul stelar de pe ecranul din fața lui Corran dispăru. În locul lui văzu capul 
şi umerii lui Ysanne Isard. Ochii ei diferiţi, cel stâng de un roşu aprins şi cel drept de 
un albastru de gheaţă, adăugau venin expresiei de oțel a femeii. Trăsăturile ei 
ascuțite şi fine ar fi putut să o facă să pară frumoasă pentru unii, dar frica pe care 
furia ei i-o înjunghia în inimă o făcea mai mult decât urâtă pentru Corran. Părul ei 
lung şi negru fusese strâns într-o coadă de cal, însă îşi lăsase şuvițele albe de la 
tâmple să rămână desfăcute, ca şi cum această afectare de fată i-ar fi îndulcit cumva 
imaginea. 

— Ai impresia, Corran Horn, că această mică victorie este semnificativă şi că 
îmi îngreunează într-un fel eforturile. Nu este aşa. O sprânceană se arcui peste 
ochiul ei albastru. Ai lucrat cu Forța de Securitate Corelliană, aşa că poți înțelege cât 
de puternice sunt anumite tehnici de interogare. Ceea ce ai îndurat până acum este 
puțin mai mult decât un test. 

— Şi l-am trecut. 

— Din punctul tău de vedere, ar putea părea adevărat. Ochii ei se ascuţiră. Din 
punctul meu de vedere înseamnă doar că ai trecut la o altă categorie. Vei avea nevoie 
de mai mult timp decât alții pe care i-am prelucrat în trecut, dar aici, la Lusankya, 

timp există din belşug. 

Corran ridică din umeri. 

— Bine, atunci voi avea timp din belşug pentru a-mi plănui evadarea. 

— Mă îndoiesc de asta. Ea suspină ca şi cum ceea ce urma să spună o durea 
într-un fel. Dacă ai fi fost uşor de dresat, ti-ar fi plăcut şederea aici. Cum eşti dificil, 
următorul pas este ca eu să determin dacă ştii ceva ce consider valoros. Din 
nefericire, asta înseamnă să aflu o mulțime de lucruri pe care nu vreau să le ştiu. 
Sper că viaţa ta a fost interestantă, pentru că se ştie că tehnicienii mei recurg la acte 
de cruzime atunci când se plictisesc. 

— Nu vor afla nimic de la mine. 

Isard se încruntă. 

— Te rog, Horn, renunţă la fanfaronadă. Vom începe cu un narco-interogatoriu 
de nivel patru şi vom cobori până la nivelul unu, dacă trebuie. Ştii că ne vei spune 
tot ceea ce vrem să ştim. 

Teroarea pură îngheță nodul din stomacul lui Corran. Şedinţa de interogatoriu 
de nivel patru avea să-l facă să-şi amintească lucruri pe care mama lui le uitase în 
timp ce-l purta în pântece. Nu voi mai avea secrete. Sute de imagini îi zburau prin 
minte în timp ce sorta amintirile valoroase de cele întâmplătoare. Acest proces, deşi 
chinuitor, îi aduse şi un zâmbet pe față. Gil Bastra, omul care îi crease o serie de 
identități pe care Corran să le folosească după ce fugise de pe Corellia, se asigurase 
că identitățile îl duceau pe Corran în lumile îndepărtate. De la Loor, ei ştiu totul 
despre zilele mele în CorSec. Datorită lui Gil, sunt foarte puține informații valoroase pe 
care să i le pot furniza. Am fost scos din joc până când m-am alăturat Escadrilei 
Vagabond şi nu ştiu suficient de multe despre Rebeliune pentru a-i face rău. 

— Îţi văd zâmbetul, Horn. Poate că te simţi suficient de îndrăzneţ să zâmbeşti 
acum, dar lucrurile se vor schimba. Isard însăşi zâmbea, iar lui Corran i se părea un 
lucru cât se poate de amenințător. Când voi termina cu tine, zâmbetele vor fi doar o 
amintire, şi încă una dureroasă. 

Capitolul 9 


Wedge râse cu poftă, spunându-şi că râdea de ironia faptului că se simțea 
nervos, nu din cauza faptului că era nervos. lată-l aici, un erou celebru şi singurul 
supraviețuitor al ambelor Stele ale Morţii, cuceritor al Coruscantului şi lider al celei 
mai temute escadrile de nave de luptă din galaxie, iar la uşa lellei Wessiri se simțea 
nervos. Prin venele lui curgea suficientă apă înghețată, după cum se zvonea, pentru 
a reface calotele polare de pe Coruscant, şi totuşi se trezi că îşi dregea vocea şi ezita 
înainte să apese butonul soneriei de la uşa ei. 

Pe drumul de la cartierul general al escadrilei, se convinsese că nu avea de 
gând să o invite cu adevărat la o întâlnire. Îşi petrecuse ora precedentă fiind hărțuit 
de Erisi Dlarit cu privire la teroristul Vratix şi la locul unde se afla acesta după raidul 
asupra depozitului de bacta aparținând lui Zsinj. Făcuse tot posibilul, iar şi iar, să-i 
explice că nu avea niciun fel de rapoarte despre nativul Thyferran, dar promisese că 
îi va transmite Generalului Cracken o notificare despre interesul ei. Era într-adevăr 
tot ce putea să facă, dar Erisi fusese foarte greu de convins în această privință. 

Experiența fusese epuizantă. Fuseseră momente în care se gândise să o 
întrerupă şi să îi ordone să plece din birou, dar îşi dădea seama că preocuparea ei în 
legătură cu Vratix se baza pe convingerea că acea creatură insectoidă era un terorist 
şi un potenţial pericol pentru oricine intra în contact cu el. Se gândise că reacția lui 
Erisi s-ar fi putut naşte din frustrarea de a nu fi putut face nimic pentru a împiedica 
moartea lui Corran. Făcând din acest terorist responsabilitatea ei, putea preveni o 
altă tragedie, ispăşind astfel lipsa ei de reacție în cazul lui Corran. Wedge considera 
că motivul era nobil, dar insistența ei era obositoare. Moartea lui Corran şi suferința 
a milioane de fiinţe de pe Coruscant îi extenuase pe toți cei din escadrilă, iar faptul 
de a fi dispreţuitor față de preocupările lui Erisi nu ar fi ajutat cu nimic situația. 

Moartea lui Corran o afectase la fel de profund pe lella. Ea fusese partenera lui 
Corran în Forța de Securitate Corelliană şi fugise în acelaşi timp cu el. Fuga ei o 
adusese pe Coruscant, unde devenise membră a Rezistenței Rebelilor. Reîntâlnirea 
cu Corran fusese o ocazie fericită. Lui Wedge îi fusese uşor să vadă că se completau 
reciproc şi că trebuia să fi lucrat bine în echipă. Acele calități care o făceau potrivită 
pentru a lucra cu Corran erau cele pe care Wedge le găsea atrăgătoare. Era grijulie şi 
calmă, dar poseda un bun simț al umorului şi o loialitate feroce față de prietenii ei şi 
față de justiție. Din nefericire, loialitatea ei o făcea să fie foarte zeloasă în a ajuta 
acuzarea să găsească dovezi împotriva lui Tycho Celchu, însă aborda cercetările cu 
atâta deschidere încât Wedge nu-i putea găsi nicio vină pentru că îşi făcea datoria 
aşa cum o vedea ea. 

Apăsă pe soneria uşii, apoi trase de mangşetele de la mânecile jachetei. Nu o 
invit în oraş. Sunt aici doar în calitate de prieten care vizitează un prieten. Wedge 
clătină din cap. În ultimii zece ani, de la moartea părinților săi şi prin asocierea sa cu 
Rebeliunea, chiar nu se gândise prea mult la romantism şi la relaţii. Desigur că 
găsise companie cu o serie de femei Rebele, dar nu găsise un companion unic, un 
partener, aşa cum făcuseră Han Solo sau Tycho Celchu. Nu-şi putea explica de ce 
nu, şi nici nu lăsa ca asta să-l deranjeze - natura Rebeliunii şi a misiunilor sale 

însemna că era o prostie să planifice ceva pe termen lung, iar evitarea relațiilor 
însemna că şansele de a fi rănit atunci când se întâmpla ceva de nedescris erau mult 
mai mici. 

O văzuse pe Leia în perioada în care Han Solo fusese închis în carbonită. 
Fusese împinsă aproape până în pragul nebuniei în încercările ei de a-şi elibera 
iubitul. Râse. Intrarea în palatul lui Jabba însemna că fusese împinsă dincolo de 
nesăbuință. În timp ce îl invidia pe Han Solo pentru pasiunea cu care era iubit, îi era 
teamă de ideea de a fi chinuit de durerea pe care o cunoscuse Leia. 

Uşa apartamentului se deschise şi nervozitatea lui Wedge slăbi când lella îi 
zâmbi. 

— Wedge. Asta da, e o surpriză. 

— Una plăcută, sper. Îşi privi mâinile pentru o clipă, apoi se uită din nou în 
ochii ei căprui. Ar fi trebuit să sun înainte să vin încoace, dar mă duceam să iau ceva 
de mâncare şi m-am gândit că, ei bine, urăsc să mănânc singur şi... 

Zâmbetul femeii cu părul şaten se lărgi pentru o clipă şi se extinse şi în ochi, 
apoi reveni la normal ca şi cum colțurile gurii ei s-ar fi izbit de pereți şi ar fi ricoşat. 

— Cred că ar fi mai bine să intri. 

Ea se întoarse de la uşă, iar el o urmă pe femeia suplă de-a lungul unui coridor 
scurt până la un salon de dimensiuni modeste. Uşa se închise automat în urma lui, 
tăind sursa de lumină şi scufundând încăperea într-o penumbră cenuşie. 

Bărbatul care stătea pe scaunul din colț arăta de parcă ar fi fost făcut din fire 
de umbre şi nuanţe de gri. Ascuţimea trăsăturilor accentua slăbiciunea trupului său. 
Umerii şi genunchii ieşeau ca nişte noduri prin țesătura gri a salopetei pe care o 
purta. Câteva şuvițe de păr negru se împleteau printre firele albe şi gri pieptănate 
peste capul său în mare parte chel, dar nu făceau nimic pentru a ascunde forma 
craniului de sub el. De fapt, dacă nu ar fi fost scânteia de viață care ardea în ochii 
căprui ai bărbatului, Wedge ar fi crezut că era un muncitor mumificat înviat din 
vreun mormânt din măruntaiele Coruscantului. 

Iella îşi încrucişă braţele la piept. 

— Comandante Wedge Antilles, el este Diric Wessiri. Este soțul meu. 

Sot! Wedge îşi acoperi surpriza făcând un pas înainte şi întinzând mâna 
dreaptă spre Diric. 

— Plăcerea mea, domnule. 

Diric îşi înclină capul înainte şi strânse mâna lui Wedge cu o strânsoare fermă 
şi chiar puternică, cu degetele lungi, deşi puterea se estompă rapid. 

— Onoarea este a mea, Comandante. Isprăvile tale aduc glorie lumii noastre şi 
tuturor Corellienilor. 

— Gloria nu este scopul nostru, domnule. 

— Totuşi... Bărbatul zâmbi, apoi îşi lăsă mâna să cadă înapoi spre poala sa. 
lertați-mă, Comandante. Într-un alt moment v-aş fi angajat într-o discuţie aprinsă, 
dar acum sunt oarecum obosit. 

— Înţeleg. 

Iella se apropie de soțul ei şi îşi lăsă uşor o mână pe umărul lui. 

— Imperialii l-au prins pe Diric într-o razie acum un an. L-au interogat, i-au 
descoperit identitatea, apoi l-au întemnițat. În urmă cu aproximativ şase luni, au 
înființat un proiect de biocercetare şi l-au făcut pe Diric parte din forța de muncă a 
celor care lucrau ca sclavi. Au folosit doar oameni, deoarece laboratorul a produs 
ceea ce noi ştim acum că este virusul Krytos. Ea îi strânse umărul. Oamenii 

Generalului Cracken l-au pus pe Diric în carantină, apoi l-au interogat. Am aflat că 
este în viață abia când l-au adus aici, acum patru ore. 

— Ar trebui să plec, atunci, şi să vă las singuri. 

— Nu. Bătrânul ridică mâna dreaptă şi o mângâie uşor pe cea a lellei. Am stat 
mult timp printre Imperiali şi alți sclavi. E bine să am aici oameni normali care să 
mă liniştească. 

Wedge tuşi uşor. 

— Nu cred că viața mea vi se va părea normală. 

Iella râse politicos. 

— Nici a mea. 

— Ce noroc. Normalitatea poate fi destul de plictisitoare. Diric îşi ridică capul 
şi îl fixă pe Wedge cu o privire nemişcată. Şi vreau să ştii, Comandante, că dacă s-a 
întâmplat ceva între tine şi soția mea, nu vă port niciunuia dintre voi pică. Eu sunt 
mort de un an. Deşi am visat să fiu din nou în viață, nu le port ranchiună celor care 
au trăit în timp ce eu eram mort. 

Wedge ridică o mână. 

— În primul rând, fără titulaturi. 

— Acolo unde m-au ţinut, am glumit că titulaturile sunt doar pentru când vom 
fi din nou oameni. Le folosesc pentru a-mi aminti că sunt din nou om. Şi o folosesc 
din respect profund pentru ceea ce aţi făcut. 

— Nu e nevoie. Eu sunt doar Wedge. Nimic din ceea ce am făcut nu este egal 
cu captivitatea de durată, aşa că titlurile nu se aplică aici. În al doilea rând, lella este 
inteligentă, este o minune să lucrezi cu ea, este o bucurie să fii în preajma ei şi, mai 
presus de toate, este loială prietenilor ei. De fapt, cu excepţia unui singur lucru, este 
exact genul de femeie alături de care m-aş vedea îmbătrânind. Excepţia este aceasta: 
este căsătorită cu tine. Loialitatea ei față de tine, fidelitatea ei, nu a fost niciodată 
pusă la îndoială. Eşti, fără îndoială, unul dintre cei mai norocoşi bărbaţi de pe 
această planetă. 

În timp ce vorbea, mintea îi zbura mai departe prin gânduri şi vise despre ce ar 
fi putut avea cu lella dacă nu ar fi reapărut Diric. Părea că viața pe care nu o vor 
împărtăşi niciodată îi trecea prin fața ochilor chiar în timp ce cuvintele lui o ucideau. 
Romanticul din el voia doar să se agaţe de cât de minunat ar fi fost, dar pragmaticul 
ştia doar privindu-l pe Diric că lucrurile s-ar fi destrămat în cele din urmă. Iella îl 
alesese pe Diric pentru că reprezenta un sanctuar. Indiferent de ceea ce îi rezerva 
viața, el era cineva care ar fi fost mereu acolo pentru a-i împărtăşi bucuriile şi a-i 
alina dezamăgirile. Wedge îşi dădu seama că el nu i-ar fi putut oferi ceea ce Diric îi 
oferise deja. Poate că ar fi durat mult timp până când relaţia lor s-ar fi distrus şi 
poate că ar fi depăşit dificultățile, dar Wedge ştia că nu ar fi putut fi niciodată un 
partener la fel de perfect pentru ea cum era Diric. 

Într-o zi voi găsi pe cineva. Wedge zâmbi. Când voi fi pregătit să mă aşez la casa 
mea. 

Diric oglindi zâmbetul lui Wedge şi îşi lăsă capul să se scufunde mulțumit pe 
spate, sprijinindu-se de căptuşeala scaunului. 

— Mă bucur că lella şi-a găsit prieteni la fel de generoşi şi onorabili ca tine, 
Wedge. Chiar mă simt foarte norocos. 

— Şi pun pariu că eşti fericit că eşti liber. 

— Fericit? Da, deşi captivitatea nu a fost atât de brutală pe cât mi-am imaginat 
că putea fi. Îţi pot controla doar corpul, nu şi mintea. Diric ridică încet din umeri, ca 

şi cum efortul ar fi fost peste puterile lui. Ştiam că voi fi liber într-o bună zi. 

— Aşa spune şi Tycho. 

— Cine? 

leila se uită în jos la soțul ei. 

— Omul care l-a ucis pe Corran. 

— Omul care este judecat pentru uciderea lui Corran, o corectă Wedge. Soţia ta 
lucrează cu echipa acuzării. 

— Lucrez la aflarea adevărului, nu? lella îi aruncă lui Wedge o privire sinceră. 
Există dovezi suficiente pentru a-l băga în proces şi pentru a-l condamna. 

— Şi puţine dovezi pentru a-l achita. Wedge îşi ridică mâinile. Oricum, 
discutarea acestui caz nu a fost scopul pentru care am venit aici. 

Sprâncenele stufoase ale lui Diric se întâlniră peste podul nasului său cârn. 

— Crezi că acest Tycho este nevinovat? 

— Ştiu asta. Tycho Celchu este o victimă a Imperiului la fel de mult cum ai fost 
şi tu. 

Iella îi strânse uşor mâna lui Diric. 

— Tycho a fost odată capturat de către Imperiali. Lucrează pentru ei de la 
presupusa sa evadare, deşi Wedge ţi-ar spune că i s-a înscenat totul. 

Diric se uită la ea. 

— Şi ştii că Wedge se înşeală? 

Răspunsul ei imediat se stinsese într-o clipă de ezitare cu gura căscată. 
Privirea Iellei alunecă în sus spre Wedge, apoi din nou în jos. 

— Am găsit multe indicii care indică faptul că Căpitanul Celchu era un agent 
Imperial extrem de ingenios. 

— Dar există lacune în dovezi. Wedge zâmbi încet. Tot ceea ce îl condamnă pe 
Tycho este valabil, dar acele lucruri care l-ar achita au dispărut. Având în vedere 
momentul, singura forță care putea oferi cu o mână şi lua cu cealaltă este Imperiul. 

Diric îşi desprinse mâna de cea a lui Iella şi o apăsă, vârful degetului cu vârful 
degetului, de cealaltă mână. 

— Acest Tycho trebuie să fie deosebit pentru a câştiga o asemenea loialitate din 
partea ta. 

— Simt pentru Tycho ceea ce simte Iella pentru Corran. 

— De aici şi impasul dintre noi. 

— Impas, într-adevăr. Totuşi, Căpitanul Celchu sună fascinant. 

Vocea lui Diric devenise melancolică şi lella se îndreptă. 

— Nici să nu te gândeşti la asta, Diric. 

Wedge ridică o sprânceană. 

— Ce s-a întâmplat? 

Furia încreți sprâncenele Iellei şi ea îşi drese brusc vocea. 

— Are de gând să se amestece. 

Bărbatul mai în vârstă scoase un râset şuierător şi îl punctă cu o tuse umedă. 

— Să mă amestec, nu? Vezi tu, Wedge, vocaţia mea în viaţă este să caut 
oameni care mă fascinează. Îi studiez. Încerc să îi înțeleg. Împărtăşesc cu ceilalți 
cunoştinţele pe care le am. 

Ochii căprui ai lellei se îngustară. 

— Pe Corellia a găsit fascinantă o acuzată într-un caz. A ajuns să o cunoască şi 
a decis că era nevinovată. 

— A fost? 

Diric încuviință solemn din cap. 

— Ne-a urmărit pe Corran şi pe mine, punându-ne în permanenţă întrebări 
mărunte care ne-au forțat să vedem dincolo de scopul investigaţiei noastre. I se 
înscenase o capcană, dar în cele din urmă i-am prins pe cei responsabili. Se încruntă 
la soțul ei. Acela a fost un caz diferit, nu a fost pe Coruscant, iar tu nu erai slab ca 
un pui de Ewok la vremea aceea. Trebuie să te refaci. 

— Aşa voi face, dragă. 

Wedge zâmbea în timp ce auzea tot felul de semnificaţii în acele cuvinte. 
Suspinul lellei însemna că şi ea auzise cel puţin o parte dintre ele şi ştia că nimic în 
afară de arestul la domiciliu nu-l va împiedica pe Diric să se întâlnească cu Tycho. 

Diric se va asigura că Iella nu va lăsa ca dorința de a-l răzbuna pe Corran să o 
oprească de la descoperirea adevărului care i-a provocat moartea. 

— A avea un hobby îţi va grăbi cu siguranță recuperarea. 

— Un hobby, foarte bine. 

— Hobby-ul acestui om va fi coşmarul meu. Iella clătină din cap. Antilles, nu ai 
spus ceva despre mâncare când ai ajuns aici? 

— Am spus, într-adevăr. Wedge ridică un deget mare spre tavan. Există o 
cafenea Ithoriană la aproximativ treizeci de niveluri mai sus care se presupune că 
oferă nişte materie vegetală destul de exotică şi apoi... Se opri în momentul în care 
un semnal sonor se auzi de la comunicatorul prins la gulerul jachetei sale. Aşteptaţi 
o secundă. 

Scoase comunicatorul şi îl deschise. 

— Sunt Antilles, dă-i drumul. 

— Wedge, sunt Mirax. 

— În sfârşit, te-ai trezit? Wedge dădu din cap spre Iella. E Mirax. 

— Întreab-o dacă vrea să ni se alăture la masă. 

— O voi face. Mirax, sunt la apartamentul Iellei. Vrea să ştie... 

— Am auzit, dar va trebui să rămână pe altă dată. Tonul lui Mirax era grav. Am 
o problemă. Este pe Skate şi am nevoie să vii aici. Doar tu. 

Wedge se încruntă. Piloții lui Zsinj ar fi trebuit să fie luați în custodie cu mult 
timp în urmă. 

— Cât de grav este? Pasagerii tăi s-au întors şi fac probleme? 

— Nu, nu, nu, nu asta. Cu asta mă pot descurca. Mirax suspină. Uite, ştii că 
de obicei transport obiecte rare pentru anumite persoane, nu? 

— Da. 

— Ei bine, pe stație am recuperat ceva foarte rar şi, din câte îmi dau seama, 
dacă nu scap de problemă aşa cum trebuie, Noua Republică se va zgudui de la sine, 
iar puține persoane vor mai fi în viață pentru a începe să reconstruiască viitorul. 

Capitolul 10 


Gavin Darklighter simţea cum îi creştea senzaţia de greață în timp ce duhoarea 
miasmatică din cocioaba întunecată îi înțepa nările şi îi pătrundea în creier. Se 
îndepărtă cu spatele la uşă şi căzu în genunchi, vomitând ceea ce părea a fi şi ultima 
bucăţică de mâncare pe care o servise de la întoarcerea sa pe Coruscant. Muşchii 
stomacului i se încleştară iar şi iar, storcându-i măruntaiele goale, dar nu făceau 
nimic pentru a calma senzația înțepătoare din fundul gâtului care îl făcea să mai 
vomite o dată. 

Un geamăt pătrunzător al femelei Gamorreane îi străpunse craniul şi îi aduse 
aminte unde se afla şi de ce se afla acolo. Gavin tuşi o dată şi scuipă, apoi mormăi o 
comandă către droidul negru M-3PO din spatele lui. 

— M-3, nu o lăsa să meargă acolo. Spune-i că voi face tot ce pot. 

Gavin îşi şterse gura cu mâna, apoi se târi slăbit către peretele exterior al 
cocioabei. Îşi sprijini spatele de beton şi se îndreptă încet. Tuşi din nou şi corpul lui 
încerca să îi provoace o nouă convulsie, dar îşi strânse maxilarul şi refuză să vomite. 

Nu am mai văzut niciodată pe cineva atât de bolnav. Deşi spera să nu mai vadă 
niciodată un asemenea caz, ştia că era o speranţă despre care nu avea nicio şansă să 
devină realitate. 

Droidul M-3PO reuşi să o ghideze pe femela Gamorreană şi pe copiii ei cu 
colțişori spre cealaltă parte a aleii, apoi se întoarse spre Gavin. Capul neobişnuit ca o 
cochilie al droidului - o modificare de la un droid de control al unui port spațial — se 
înclină uşor spre stânga. 

— Pot face ceva pentru tine, Stăpâne Darklighter? 

— Voi fi bine într-un minut, M-3. Doar ţine-i la distanţă. Gavin scuipă din nou, 
încercând să scape de gustul acru din gură. Întreab-o când a primit ultima oară veşti 
de la soțul ei. 

Droidul de protocol îşi roti capul şi grohăi întrebarea spre femela Gamorreană. 
Ea răspunse pe un ton scăzut şi întrerupt, pe care M-3 i-l traduse lui Gavin. 

— Spune că ea şi copiii au fost în vizită la rude în altă parte. Ultima dată când 
a vorbit cu soţul ei a fost prin intermediul comunicatorului. Avea probleme cu nasul, 
dar nu era alarmat. Înţeleg, din cuvintele pe care le foloseşte, domnule, că au existat 
unele neînțelegeri în familie, motiv pentru care întreruperea legăturii cu el nu ar fi 
fost surprinzătoare. 

— Am înțeles, M-3. Cât timp a fost plecată de aici? 

— O lună standard, domnule -— a plecat cu mult înainte de eliberarea planetei. 

Gavin dădu din cap. O lună însemna că şansele ca ea să fi fost infectată de 
soțul ei erau nule — dacă ar fi fost, ar fi prezentat deja semnele virusului Krytos. 

— Spune-i să ajungă la un centru bacta pentru evaluare. Nu cred că vrea săi 
se îmbolnăvească copiii. 

— l-am spus, domnule. Vrea să ştie dacă Tolra îşi va reveni. 

Gavin suspină şi se îndepărtă de perete. 

— Spune-i că e foarte bolnav. Nu are un prognostic bun, dar vom face tot ce 
putem. Apoi sun-o pe Asyr şi spune-i că avem nevoie de o echipă curată aici. Se forță 

să zâmbească. Şi, M-3, spune-i soţiei că Tolra a făcut ceea ce trebuia. A fost curajos 
şi deştept, iar a salvat multe ființe. 

Cuvintele sunau goale în urechile lui, dar ştia că nu şi în ale ei. Ceea ce 
spusese era corect: când Gamorreanul din cocioabă înțelesese cât de bolnav era, 
sigilase intrările casei sale şi dezactivase codurile de blocare, împiedicând pe oricine 
altcineva să intre şi să se infecteze. Prin asta salvase într-adevăr multe vieți. 

Exceptând-o pe a sa. Gavin îşi forță pumnii să se descleşteze. Dacă bolnavul ar 
fi folosit comunicatorul pentru a chema ajutor medical, ar fi putut fi salvat. Faptul că 
fusese suficient de lucid pentru a se îngropa singur însemna că nu fusese atât de 
bolnav încât terapia cu bacta să nu-l fi putut ajuta. Nu trebuia să devină ceea ce 
văzuse Gavin în mijlocul acestor umbre. 

Pilotul îşi dădu seama că vina nu aparținea în totalitate Gamorreanului însuşi. 
Prețul de pe piața neagră pentru bacta era astronomic, atât de inaccesibil pentru 
cetățeanul de rând, încât acesta nu-şi putea imagina că exista bacta disponibilă 
pentru el. Cei care chemau ajutoare erau adesea atât de afectați încât nicio terapie 
nu-i putea ajuta, aşa că nu se mai întorceau niciodată. Ca urmare, mulți cetățeni 
considerau unitățile de asistență medicală ca fiind unități de exterminare subtil 
deghizate, care îi luau pe cei bolnavi şi îi omorau. Ignoranța le ucide pe aceste ființe. 

Gavin se forță să facă un pas înainte şi să reintre în cocioaba Gamorreanului. 
Mirosul fetid îi reveni în nas şi găsi acompaniament în priveliştea şi sunetele oribile 
care îl întâmpinau. Cocioaba cu o singură cameră abia era mai mare decât propria 
lui cameră din cartierul general al escadrilei — şi i se părea cam înghesuită pentru 
unul singur. Avea două uşi — cea pe care o deschisese cu ajutorul unei unități de 
descifrare a încuietorilor şi o uşă din spate. O plită de gătit şi un robinet de apă în 
stânga uşii marcau calitatea dotărilor bucătăriei locuinţei. Baia se afla mai departe 
de-a lungul acelui perete, în colț. Sângele împroşcat acoperea totul, împrăştiat pe 
podea, pe pereţi şi pe tavan. Se uscase şi căpătase o nuanţă neagră, făcând ca 
încăperea să arate ca şi cum ar fi explodat o umbră. Epicentrul exploziei se afla în 
colțul din spate, pe o platformă neagră înălțată, care strălucea în puţina lumină pe 
care o adusese Gavin. Un sunet mohorât şi bolborosit pulsa aritmic din acel colț. Pe 
platformă, imobilizat de lenjeria de pat răsucită în jurul lui în timp ce se afla în 
chinurile agoniei, carcasa muritoare a Gamorreanului numit Tolra se agăța cumva de 
viață. Gavin putea vedea unde se despicase carnea, lăsând să iasă la iveală oasele 
picioarelor şi ale brațelor. Pielea însăşi se subțiase până la o transluciditate verde- 
cenuşie şi atârna zdrențuită pe coaste şi pe degete. 

Gamorreanul păru să simtă prezența lui Gavin, pentru că se întoarse să se uite 
la el. Cu un sunet gros de aspirație, ca şi cum grăsimea rece ar fi fost unsă peste 
angrenajele maşinii, ţeasta se întoarse spre el, în timp ce sacul de carne care îl 
cuprindea nu o făcu. Coarnele şi colții Gamorreanului îi sfârtecară propria piele, apoi 
muşchii groşi de pe gâtul creaturii cedară, lăsând craniul masiv să se clatine în mod 
nenatural într-o baltă de ţesut vâscos. 

Un fior se instală peste Gavin. Deşi ştia că Tolra era mort şi că boala îi 
mâncase de mult orice urmă de rațiune, dădu din cap spre Gamorrean. 

— l-ai salvat. Ai reuşit. Fie ca Forţa să fie cu tine. 

Tremurând, se întoarse şi ieşi din cameră. Se aşeză jos afară şi îşi dezbrăcă 
învelişul de folie protectoare de pe cizme, apoi le aruncă înapoi prin uşa întunecată. 
Nu se obosi să se uite în sus când o umbră căzu peste el. 

— E mort. 

Asyr se ghemui lângă el. 

— Echipa de curățenie va ajunge aici în scurt timp. Eşti bine? 

Gavin se gândi o clipă înainte să răspundă. 

— Voi fi, şi cred că asta mă sperie. 

— Nu există niciun motiv pentru care ar trebui să fie aşa. 

— Ba cred că da. Acesta arătă cu degetul mare spre cocioabă. Este acolo un 
Gamorrean care a fost transformat într-o masă de jeleu. Boala l-a omorât, dar a 
făcut-o într-un mod care nu l-a lăsat să moară până când nu a putut experimenta 
toate etapele de durere posibile. Nu a mai rămas nimic din el, dar încă mai respira 
când am intrat acolo. A fost atât de rezistent, încât probabil că a rezistat mai mult de 
o săptămână în stadiile finale ale bolii. 

Bothana îl mângâie pe Gavin pe obraz. 

— S-a luptat cu boala. Asta e bine. 

— Sigur, dar faptul că putem găsi ceva nobil în asta mi se pare pervers. Clătină 
din cap. Am văzut mai multe morți în timpul petrecut în Escadrila Vagabond decât 
am văzut vreodată, dar nimic nu a fost atât de hidos ca acum. Cu un an în urmă aş 
fi fugit urlând. Acum doar îmi curăț cizmele şi aştept să apară băieții cu unităţile de 
sterilizare. Mă schimb şi nu sunt sigur că îmi place. 

Asyr îi zâmbi cu blândețe. 

— Se numeşte maturizare, Gavin, şi nu tuturor le place asta. Acum, eu cred că 
te maturizezi foarte bine. 

Gavin râse cu jumătate de gură. 

— Mulţumesc, dar tot trebuie să mă întreb dacă este normal să vedem aşa ceva 
şi să mergem mai departe. 

— Mergem mai departe, dragul meu, pentru că aşa trebuie. Vocea lui Asyr 
căpătă un ton ascuţit. Gamorreanul şi-a adunat puterea pentru a-i împiedica pe 
ceilalți să intre şi pentru a-i proteja. Asta a fost bine. Tu şi cu mine, însă, avem o 
misiune diferită. Această boală nu pare să afecteze speciile noastre, aşa că ne-am 
oferit voluntari pentru a ajuta în timpul acestei crize de sănătate publică, dar nu 
acesta e scopul nostru principal aici. Misiunea noastră este să ne pilotăm X- 
interceptoarele ca să localizăm şi să distrugem genul de monştri care ar face aşa ceva 
altora. Pentru a face acest lucru este nevoie de toată maturitatea de care putem da 
dovadă. 

— Ştiu. Îşi frecă o mână de-a lungul coloanei vertebrale, apoi se uită spre locul 
unde M-3 conversa cu un droid medical şi cu doi bărbaţi care transportau unități 
portabile de incinerare a plasmei. Droidul urma să ia mostre; apoi, bărbaţii urmau să 
ardă tot ce se afla în cocioabă, inclusiv primii cinci milimetri de ferrocretă, până la o 
cenuşă albă care urma să fie aspirată şi eliminată în siguranţă. 

Gavin o lăsă pe Asyr să-l ajute să se ridice în picioare. 

— Ai dreptate, bineînţeles. Sper că ne vom putea îndeplini misiunea. Dacă nu o 
vom face, mă tem că va trebui să distrugem Coruscantul până la temelii şi cred că 
nici măcar asta nu va şterge flagelul Imperiului din galaxie. 


Cred că până şi soldaţii din trupele de şoc ar găsi oamenii mei teribil de eficienți. 
Din siguranța întunecată oferită de interiorul maşinii anti-grav, Kirtan Loor urmărea 
cum patru agenți ai Serviciului Special de Informaţii îmbrăcaţi în haine civile se 

apropiau de uşa clădirii. Pe cât de uriaşi şi impunători erau, se mişcau cu o fluiditate 
letală pe care armura lor o ascundea în mod normal. Aproape cu nonşalanţă, unul 
dintre ei plasa un focos de bombă termică pe încuietoarea uşii şi îl fixă, apoi luă o 
carabină blaster de la un camarad şi se aplecă spre peretele clădirii. 

O lumină roşie pâlpâi de trei ori pe încărcătura termică, apoi un jet de foc alb, 
învăluit în fum, se aprinse şuierând. Lumina intensă transformă strada umbrită a 
Centrului Imperial într-un peisaj clar-obscur, plin de imperfecţiuni, dar totuşi plin de 
amenințare. Unul dintre agenți străpunse cu un cleşte cu cârlige prin centrul focului 
şi smulse uşa, apoi cei trei camarazi ai săi se năpustiră înăuntru. 

Strălucirea albastră a focului paralizant fulgeră pentru câteva clipe prin uşă şi 
prin golurile din umbra ferestrelor. Loor aşteptă o clipă, apoi văzu alte două 
străfulgerări. O siluetă umană apăruse în pragul uşii şi dădu din cap în direcţia lui, 
apoi se retrase în umbrele din interiorul clădirii. 

Loor deschise uşa maşinii şi ieşi. Îşi strânse mantia în jurul său şi îşi ridică 
gluga pentru a-şi ascunde fața de orice privire întâmplătoare. Înaintă cu pas hotărât, 
dar îşi imagină că era o imitație palidă a lui Darth Vader. Înalt şi subţire ca un 
schelet, cu părul negru, i se spusese că semăna cu versiunea tânără a Marelui Moff 
Tarkin. Deşi această comparaţie fusese una pe care o folosise în avantajul său, ar fi 
preferat să inspire celor pe care îi întâlnea o teroare în stilul lui Vader. Se strecură pe 
lângă cei doi agenţi de la uşă şi trecu peste Ithorianul bălos care zăcea în centrul 
anticamerei. Dincolo de aceasta, merse printr-un coridor scurt şi trecu pe lângă un 
al treilea agent operativ, ajunse într-o încăpere care semăna mai mult cu un cuib de 
rozătoare decât cu o locuință umană. Mirosea a mucegai şi a transpiraţie veche şi 
îmbâcsită, deşi noua spaimă a ocupantului adăuga elemente picante la mirosul 
împuțit al camerei. 

Loor se uită în jos la bărbatul mic şi chel, țintuit pe salteaua murdară de ţeava 
unui blaster. 

— Mediul în care te afli este atât de mizerabil, încât aproape că mi se face milă 
de tine, Nartlo, dar, pe de altă parte, mila se iroseşte pe cei morţi, nu-i aşa? 

— Despre ce vorbeşti? Ochii căprui ai bărbatului se măriră de teroare. Nu te 
cunosc. Ce-am făcut? 

— E adevărat, nu mă cunoşti, dar ai intermediat o vânzare de bacta pentru 
nişte prieteni de-ai mei. S-a vândut la un preț ridicat, dar mi-au spus că tu le-ai 
spus că piața s-a prăbuşit. În acelaşi timp, au observat că stocul pe care l-ai returnat 
a scăzut de la o puritate de 95% la 75%. Loor clătină din cap încet, cu jale. Prietenii 
mei simt că i-ai mințit şi i-ai înşelat. 

— Nu, nu, nu am făcut asta. Nartlo încercă să se târască pentru a se ridica în 
şezut, dar agentul de lângă patul improvizat îl ţinu imobilizat pe loc. Am prelevat o 
parte din bacta ca eşantion, dar o tranzacţie a mers prost şi am pierdut-o. Nu m-am 
gândit că vor crede că am pierdut-o, aşa că am încercat să muşamalizez ceea ce am 
făcut. Îmi pare rău. 

— Eşti prost dacă te aştepţi să cred o poveste veche de când s-a născut Vechea 
Republică. 

Loor lăsă furia să îi pătrundă în glas şi obținu un geamăt din partea victimei 
sale. Datorită supravegherii pe care o avea asupra lui Nartlo, Loor ştia că povestea 
nu era în întregime falsă. O parte din bacta fusese pierdută când se irosise o 
tranzacție, dar numai o parte. Restul leacului dispărut fusese donat unei case de 
agrement extraterestre pentru uzul propriu al angajaţilor. Nartlo petrecuse o 

săptămână bucurându-se de recunoştinţa lor considerabilă. 

— Spune-mi că nu vom găsi urmele de sex feminin ale unei concubine Rodiane 
pe spatele tău dacă îți dăm jos cămaşa. 

Nartlo acompanie ghemuitul într-o minge cu un geamăt scăzut. 

— Eram dator cu nişte favoruri. 

— Ai câştigat nişte favoruri, mai mult decât erai dator. Loor făcu un pas mai 
aproape de pat, forțându-l pe Nartlo să îşi încovoaie gâtul pe spate pentru a se uita la 
el. Acum îmi datorezi mie favoruri. 

— Tot ce vrei, orice. 

— Bine. Loor se întoarse spre dreapta şi îi făcu semn din cap agentului care îl 
amenința pe bărbat. Agentul se retrase cu un pas şi Nartlo tuşi când presiunea 
scăzu de pe cutia toracică. Le-ai spus prietenilor mei că piața leacurilor s-a prăbuşit. 
Explică-mi. 

— Rebelii au făcut rost de o mulțime de bacta. Nu ştiu când sau de unde, dar a 
fost recent şi a fost foarte discret. Totuşi, ştiu măcar că a fost implicată Escadrila 
Vagabond. Am vândut o parte din bacta ta unora care fac afaceri cu persoane care 
lucrează pentru Consiliul Provizoriu. Au cumpărat pentru a se putea proteja pe ei 
înşişi şi pe susținătorii lor, pentru a se menţine sănătoşi - chiar dacă boala nu pare 
să-i afecteze. 

Loor zâmbi în sanctuarul întunecat al glugii sale. Guvernul Noii Republici 
pusese în aplicare programe menite să fie echitabile față de victimele virusului 
Krytos. Penuria de bacta însemna că practic toată oferta publică era destinată 
persoanelor infectate, scopul fiind acela de a le salva viaţa. Prin vindecarea lor, 
oficialii din domeniul sănătății publice puteau limita răspândirea bolii. Alții, mai ales 
cei din populaţiile neinfectate, susțineau că o utilizare profilactică a bactei pentru a 
preveni răspândirea la noi populații ar fi cea mai bună soluție. Oficialii din domeniul 
sănătății publice argumentaseră că nu există nicio dovadă că terapia cu bacta 
înainte de expunere putea împiedica o persoană să fie infectată cu virusul, dar acest 
lucru nu împiedică deloc dorinţa de a obţine bacta şi de a o utiliza preventiv. 

Nartlo îşi şterse saliva care-i apăruse în colțurile gurii. 

— Se pare că va fi suficient acum, aşa că profitorii cred că nu vor avea nevoie 
de propria lor rezervă. 

Loor se încruntă. 

— Imposibil. Ar fi nevoie de un deceniu de producţie a cartelului bacta pentru 
a satisface cererea de aici. 

— S-ar putea, domnule, s-ar putea, dar în momentul de față se zvoneşte că 
guvernul Noii Republici are lucrurile sub control. 

— E o minciună, desigur, dar una bună. Loor genunche încet, lăsându-şi 
mantia să se adune în jurul lui. Crezi că această rezervă de bacta există? 

— Cred că o parte există, domnule. Da, domnule. 

— Vei afla despre ea. Totul. 

Ochii lui Nartlo se măriră din nou. 

— Nu ştiu dacă pot, domnule. Securitatea este foarte strictă. 

— Îmi eşti dator, micuţule. Mârâitul lui Loor îl înfrânse pe Nartlo. Te vei duce 
la contactele tale şi de data asta te vei oferi să achiziționezi leacul la un preţ bun. 

— Şi dacă nu vor să vândă? 

— Spune-le că le va fi destul de greu şi jenant să le fie expuse afacerile 
anterioare cu bacta de pe piața neagră. Dacă acest lucru nu este suficient, poate că 

dacă dăm ca exemplu pe unul sau mai mulți dintre ei, asta i-ar convinge. Pot şi o voi 
face. Loor dădu din cap spre agentul din dreapta sa. Blasterele au mai mult decât o 
simplă setare de paralizare pe ele, să ştii. 

Nartlo îşi linse buzele uscate. 

— Da, domnule, ştiu. 

— Bine. Vreau să ştiu cât de mult au, cât timp cred că va dura stocul. Trebuie 
să estimez când va urca din nou prețul. 

— Înţeleg asta, domnule. 

Şi cu această informaţie pot începe să fac o estimare cu privire la cât de mare ar 
fi instalația de care ar avea nevoie pentru a o depozita şi cum să o distrug cel mai bine. 
Loor începu să zâmbească. Aş putea chiar să răspândesc zvonul că au mai mult decât 
suficientă bacta pentru a-i vindeca pe toți, apoi să dezvălui adevărata cantitate pe care 
o au în depozite. Diferenţa dintre ceea ce se speră şi ceea ce este real ar trebui să 
creeze multă nelinişte. Acesta este un plan de rezervă potrivit, pe care îl pot urma în 
timp ce caut şi distrug instalația de depozitare. 

— Şi, Nartlo, vei încerca să afli tot ce poţi despre reţeaua lor de depozitare, 
transport şi distribuţie. Dacă voi cumpăra mai multă bacta pentru a mă proteja 
împotriva penuriei, prefer să merg direct la sursă. Aş vrea să elimin intermediarii, 
fără supărare. 

— Nu, domnule, nu mă supăr. 

— Bine, bine. Mă bucur că ne înţelegem. Loor se îndreptă din nou. Voi aştepta 
cu interes să văd ce poți afla. 

Nartlo încuviință din cap cu entuziasm. 

— Puteţi conta pe mine. 

— Mă bazez pe tine. Ai grijă să nu mă dezamăgeşţti. 

— Da, domnule. Omul mic se cutremură. Dar, domnule, mă întrebam... 

— Da? 

— Cum să fac... 

Loor râse într-un mod cât se poate de sinistru. 

— O să te găsim noi. Să ai ceva pentru mine în două zile. 

— Dar nu e suficient timp. 

— Acesta este tot timpul pe care îl ai, Nartlo. 

Loor se întoarse şi ieşi din cameră. Agenţii se îngrămădiră în urma lui, iar cei 
doi de la uşă îl urmară până la vehiculul său. Loor se urcă în partea din spate, unul 
dintre ei trecu la comenzi, iar ceilalți trei dispărură în noapte. 

— Condu. 

Forţele de inerție îl împinseră pe Loor înapoi în tapiţeria de pluş a vehiculului. 
Începu să întocmească raportul pe care urma să i-l trimită lui Ysanne Isard. Faptul 
că Rebeliunea pusese mâna pe o nouă rezervă de bacta nu o va mulțumi. Ea ar fi 
vrut ca cererea de bacta să falimenteze Rebeliunea, dar capturarea de către Escadrila 
Vagabond a unui stoc mare de bacta însemna că nu era nici pe departe atât de 
scumpă pentru Rebeli pe cât îşi dorea Inimă de Gheaţă. Singura modalitate de a 
contracara acest mic noroc era să localizeze şi să distrugă stocul de bacta, şi exact 
asta intenţiona să facă. 

Problema este că, indiferent cât de repede aş rezolva această situație, nu va fi 
suficient de repede pentru ea. I se părea că mesajele pe care i le trimisese ea nu 
păreau să fi pierdut prea mult din venin, în ciuda faptului că trebuiau să fie 

înregistrate şi transmise în loc să fie livrate personal. Se gândea că distanţa dintre ei 
l-ar fi izolat de critici, dar nu fusese aşa. Ea părea să aibă o abilitate supernaturală 
de a-i arăta cu degetul greşelile pe care le făcuse, oricât de mici ar fi fost, iar asta îl 
dezechilibra în permanenţă. 

Îşi dădea seama că, dacă îi spunea că îi trimitea pe unii dintre oamenii săi să 
se antreneze pentru un atac asupra depozitului de bacta înainte să ştie ce va 
presupune acea misiune, ea îi va atrage atenţia că pierdea timp şi resurse. Se hotări 
să-şi pună oamenii să se antreneze pentru misiuni mai mici, care ar putea servi 
drept diversiune sau care ar putea, cel puţin, să ofere cadrul de antrenament pe care 
ar fi putut fi construită misiunea de atac asupra bactei. Inimă de Gheaţă putea 
susține că irosea resurse care ar putea fi folosite mai bine pentru a localiza unitatea 
de bacta. Dar încercarea de a susţine că trupele de şoc puteau fi folosite ca spioni nu 
era genul de gafă pe care ar face-o Isard. 

Vehiculul cenuşiu se desprinse de carosabilul suburban şi se înălță spre cerul 
nopții. Nenumărate turnuri trecură fulgerător pe lângă el, fiecare luminat la fel de 
strălucitor ca focul produs de bomba termică, dar nici pe departe cu aceleaşi urmări. 
Se întrebă câți dintre oamenii şi extratereştrii care locuiau în acele turnuri se 
bucurau de vestea secretă că îngrijorările lor legate de virusul Krytos vor lua sfârşit 
în curând. Mulți. Prea mulți. 

Loor lăsă ca propriul râset să devină o parodie a sunetului pe care şi-l imagina 
răsunând prin acele turnuri. I se părea că râsul şi hohotele de plâns nu erau chiar 
atât de diferite şi decise că va face tot ce-i stă în putință pentru a se asigura că şi 
ceilalți vor avea parte de această perspectivă în mod direct. 

Înainte să moară din cauza virusului al cărui leac îl voi distruge. 

Capitolul 11 


Amiralul Ackbar se aşează pe scaunul său din Consiliu şi încearcă să absoarbă 
serenitatea din ceața răcoroasă care plutea peste el. Marele Moff Tarkin, într-una din 
stările sale mai relaxate, descrisese odată politica ca fiind un război uşor, un duel 
elegant de săbii de lumină în locul bubuiturilor de turbolasere. Tarkin, cu acea 
descriere, nu dăduse nicio dovadă că ar fi găsit luptele politice frustrante din cauza 
posturilor şi a schimbărilor perfide de alianţe. Sau de incapacitatea de a se confrunta 
cu problemele într-o manieră directă. Ackbar suportase mai multe rapoarte despre 
fluctuațiile microeconomice de pe planete de care nu auzise niciodată decât ar fi 
putut suporta orice creatură inteligentă într-o singură viață. 

Încet, în timp ce analizau rapoartele, Borsk Feylya şi Sian Tevvv se îndreptau 
spre chestiunea care fusese răspândită la nivelul personalului Consiliului Provizoriu. 

Aruncând o privire spre consilierul Bothan, Ackbar putu vedea o strălucire 
sălbatică în ochii violeţi ai lui Feylya. Bothanii prosperau în acest război uşor. 
Ackbar recunoscuse deja la Feylya dorința de a conduce sau, atunci când fusese 
învins, dorința de a se arunca în față spre locul unde se aflau liderii, astfel încât să 
fie poziționat printre ei. Ackbar mai văzuse tactici similare în rândul războinicilor 
care căutau să fie promovați, dar războiul adevărat tindea să se ocupe de o astfel de 
ambiţie în modul cel mai letal. 

Mon Mothma dădu din cap spre Consilierul Elomin. 

— Mulţumesc, Verrinnefra, pentru că ne-ai pus la curent cu economiile celor 
mai noi lumi ale noastre. Următoarea pe ordinea de zi este chestiunea bacta. Borsk, 
ai ceva de spus? 

Bothanul cu blana crem stătea în fața lui Ackbar. 

— Recenta misiune care a recuperat o rezervă de bacta şi a adus-o aici, pe 
Coruscant, este, desigur, o mare victorie pentru noi şi o mare binefacere pentru 
ființele de aici. Pentru asta îi datorăm multe mulțumiri şi laude Amiralului Ackbar şi 
echipei sale. Succesul lor aduce cu sine şi câteva greutăți, dintre care nu cea mai 
mică este necesitatea de a lua măsuri de precauţie pentru a-l împiedica pe Zsinj să 
se răzbune pe noi. 

Ackbar se aplecă în faţă. 

— lertați-mi întreruperea, Consiliere Feylya, dar mi se pare că ne ceri să ne 
ocupăm de curentul din adâncuri înainte ca valul să fi ajuns la creastă. 

— Poftim? 

Prinţesa Leia zâmbi. 

— Cred că Amiralul subliniază că aprovizionarea cu bacta implică probleme 
mult mai urgente decât un posibil atac al Lordului Zsinj. 

— Mai corect, Prințesă, am vrut să spun că, deoarece un atac al lui Zsinj a fost 
întotdeauna posibil, atât înainte cât şi după lovitura noastră, există de mult timp 
planuri pentru a-i face față. Sunt mai mult decât dispus să revizuiesc aceste planuri, 
dar cred că problema de bază legată de bacta trebuie abordată înaintea problemei de 
suprafaţă a lui Zsinj. Necazul este un ocean vast, iar pentru noi, distribuţia de bacta 
este problema care se ascunde în adâncuri. 

Blana Bothanului se ondulă. 

— Într-adevăr, sunt multe de discutat pe tema distribuţiei de bacta. Cu 
rezervele pe care le avem acum, eu cred că ar trebui să fie posibil să creăm centre de 
terapie preventivă pentru a opri răspândirea virusului. Agenţii mei mi-au spus că o 
oră de terapie cu vapori de bacta pe săptămână ar trebui să fie suficientă pentru a 
distruge virusul înainte ca acesta să aibă şansa să se incubeze. Crearea unor centre 
care să permită un astfel de tratament ar ajuta mult la stingerea fricii care a cuprins 
această lume. 

Leia se încruntă. 

— Eu nu am văzut astfel de rapoarte privind terapia cu ajutorul vaporilor de 
bacta. Revizuirea datelor pe care le-am găsit în laboratorul Generalului Derricote nu 
arată dovezi ale vreunui test în acest sens. De fapt, singurele date pe care le aveau 
Imperialii despre virusul Krytos arătau că ar fi nevoie de cantități masive de bacta 
pentru a vindeca pacienţii - având ca efect secarea rezervelor noastre de bacta. Nu 
există niciun motiv să presupunem că înființarea centrelor pe care le susțineți nu ar 
face altceva decât să risipească mai multă bacta. 

— Ah, Leia, m-aş fi aşteptat la mai multă compasiune din partea ta. Fey lya se 
uită spre ea. Dacă oamenii ar fi fost cei care să moară din cauza acestei molime, ai fi 
fost prima care ar fi susținut crearea acestor centre. 

Ochii negri ai Leiei sclipiră cu răceală. 

— Şi tu crezi că nu-ţi susțin planul pentru că ar salva non-umani? 

— Mi-ar plăcea să am o părere mai bună despre tine, dar ştiu că ai diverşi 
alegători de care să-ţi faci griji. Ca şi Amiralul Ackbar, aţi dori ca o parte din bacta să 
fie rezervată pentru a fi folosită de armata noastră. Înţeleg acest lucru, pentru că 
salvarea vieților curajoşilor noştri luptători este cu siguranţă lăudabilă. Mă tem, 
totuşi, că acoperirea voastră împotriva nevăzutului înseamnă că există nenumărați 
indivizi care s-ar putea îmbolnăvi şi muri şi care nu vor avea niciodată şansa de a 
intra în armată şi de a lupta pentru libertatea lor. 

Doman Beruss ridică o mână. 

— Cred, Consilier Fey'lya, că îi faceţi un deserviciu Prințesei Leia şi oricărui alt 
membru uman al Consiliului, chiar şi numai lăsând să se înțeleagă că opoziția față 
de planul dumneavoastră se bazează pe o prejudecată împotriva extratereştrilor. 

— Ah, dar chiar şi tu îi eşti pradă, Consilier Beruss. Vă referiți la noi ca fiind 
extratereştri, iar Prințesa ne-a numit non-umani. De ce suntem definiți în comparație 
cu dumneavoastră? Oamenii au contribuit cu siguranță mult la Rebeliune, dar au 
făcut-o pentru că Imperiul a făcut tot ce a putut pentru a suprima şi subjuga speciile 
pe care le considera dăunătoare şi aberante. Oamenii -— fiind cei care şi-au învățat 
meseria de la stăpânii noştri Imperiali - au fost singurii capabili să joace rolul de 
lider în Rebeliunea actuală. Restul dintre noi am contribuit aşa cum am putut şi am 
adus contribuţii importante - contribuţii care au dus la încheierea cu succes a 
principalelor campanii ale Rebeliunii. Nu te acuz că eşti complet lipsită de 
sentimente, dar cred că perspectiva ta în această chestiune este compromisă. 

Fey'lya îşi netezi blana de pe creştetul capului. 

— Cred că problema distribuirii de bacta este una care ar trebui să fie decisă 
de aceia dintre noi ai căror semeni cad pradă virusului. 

Ackbar se ridică de pe scaun şi izbi cu o mână în blatul mesei. 

— În acest caz, Consilier Fey'lya, va trebui să te retragi şi tu de la orice decizie 
în această chestiune. 

— Ce? 

— Nu se cunoaşte niciun caz de Bothan care să fi fost afectat de această boală. 

Nu mă îndoiesc că Inimă de Gheaţă a vrut ca voi, Bothanii, să supraviețuiți 
pentru a ajuta la divizarea Alianţei. 

— Sullustanii şi Shistavanenii au fost infectați, lăsând deschisă posibilitatea 
foarte reală ca Wookiee să devină sensibili la virus. Quarenii au murit din cauza lui, 
lăsând populația Mon Calamari vulnerabilă. Nu am auzit despre niciun membru al 
populaţiei Elomine care să se fi îmbolnăvit, dar populaţiile Twilek, Gamorreană şi 
Trandoshană au făcut-o, aşa că posibilitatea ca boala să se extindă la Elomini nu 
este exclusă. 

Blana Bothanului se ridică pe cap şi pe umeri, dar Ackbar ignoră semnele de 
furie ale lui Fey lya. 

— În plus, din punct de vedere al sănătăţii publice, planul tău cu centrele de 
terapie este mai mult un risc decât un ajutor. Facilitățile pe care le sugerați ar 
necesita un număr mare de persoane care să adune bolnavii într-un mediu în care 
contactul cu fluide infecțioase nu este greu de imaginat. Şi, chiar dacă ar exista 
studii care să demonstreze că ceața bacta ucide virusul, utilizarea ei în mod neglijent 
favorizează şansa ca o tulpină de virus rezistentă la bacta să fie transmisă printre 
persoanele care cred că sunt protejate de acesta. Dacă apare o astfel de tulpină, vom 
fi neputincioşi în a opri virusul să distrugă galaxia. 

Bothanul păstra vocea joasă. 

— Atunci, ce sugerezi, te rog, să facem? 

— În primul şi în primul rând, să securizăm aprovizionarea cu apă. Avem 
dovezi care sugerează că virusul a fost introdus în rezervele de apă ale planetei şi, din 
câte ştim, există focare de virus depozitate în ghețari, care aşteaptă doar să fie topite 
înainte să devină din nou active. În al doilea rând, continuăm terapia intensivă 
pentru a controla şi vindeca acele populaţii despre care ştim că sunt infectate. Cred 
că este important de menționat aici că medicii umani au fost neobosiţi în îngrijirea 
victimelor virusului. Imunitatea lor față de boală înseamnă cu siguranță că au mai 
puţin de ce se teme decât alţii, dar această imunitate nu îi obligă în niciun caz să 
ajute în modul în care au făcut-o. 

Ackbar ridică o mână. 

— În al treilea şi ultimul rând, trebuie să ne ocupăm de piața neagră. Zvonurile 
privind sosirea rezervei de bacta pe Coruscant au scăzut prețurile, dar estimările 
privind cantitatea pe care am luat-o de la Zsinj sunt extrem de mari. Când adevărul 
va ieşi la iveală, preţurile vor începe să crească, iar vânzarea unor cantități din 
rezerve va deveni foarte atractivă. Dacă nu ne epuizăm rezervele din cauza 
profitorilor, avem şanse mari să câştigăm suficient timp pentru a obţine mai multă 
bacta de pe Thyferra şi să rezolvăm problema o dată pentru totdeauna. În caz 
contrar, ne vom trezi în faliment şi vom muri din cauza virusului. 

Bothanul îşi deschise mâinile. 

— Deci crezi că ar trebui să continuăm să procedăm în felul în care am 
procedat până acum? 

— Nu, în niciun caz. Ackbar se uită prin cameră şi apoi în sus, la sistemul de 
vaporizare. Discutăm aici dacă terapia cu vaporizi de bacta are vreo valoare, şi totuşi 
avem un sistem instalat aici pentru a ne proteja. Noi toţi, inclusiv oamenii, ştim că 
membrii înstăriți ai populațiilor noastre au cumpărat bacta de pe piața neagră 
pentru a o folosi în propria lor terapie preventivă. Şi nu mă îndoiesc că lumea a venit 

la voi de când s-a aflat vestea victoriei noastre, cerându-vă să le procurațţi bacta. Deşi 
ştiu că niciunul dintre noi nu ar fi de acord cu aşa ceva, percepţia că am putea face 
acest lucru şi că există un tratament special pentru anumite persoane selecționate 
este una care va accentua panica pe care o simte populaţia noastră. 

Sian Tevvv pufni. 

— Acest virus înseamnă mai mult decât panică, Ackbar. Este real şi mortal. 

— De acord, dar acțiunile noastre îl fac şi mai mortal. Dacă o persoană crede 
că nu există nicio speranță pentru ea însăşi, că nu va exista niciun leac atunci când 
va avea nevoie de el, s-ar putea să nu caute tratament. O zi de întârziere nu numai 
că o poate costa viața, dar îi poate infecta familia şi prietenii. Adevărul este că, dacă 
promovăm imaginea care spune că virusul poate fi şi va fi învins, toată lumea va face 
tot ce poate pentru a-l învinge. 

Leia zâmbi. 

— Este aceeaşi tehnică de construire a moralului care ne-a făcut să mergem 
mai departe în zilele întunecate de după Derra IV şi Hoth. 

Lătratul consilierului Wookiee cu blană neagră se transformă într-un mormăit, 
iar droidul de protocol auriu al Leiei traduse. 

— Ambasadorul Kerrithrarr sugerează să tratăm virusul ca pe un inamic 
împotriva căruia toată lumea este angrenată. Cu disciplină şi coordonare, putem ţine 
răspândirea sub control. 

Ackbar aprobă din cap către Wookiee. 

— O analogie potrivită. 

Ochii lui Borsk Fey'ya se îngustară. 

— Un astfel de model militar ar putea fi suficient pentru a face față virusului, 
dar sugerezi să îl folosim pentru a limita comerțul de pe piața neagră? Faptul că 
trupele vor pătrunde în locuinţele private pentru a-i deposeda pe proprietari de 
proviziile de bacta nu ne va face să fim prea îndrăgiți de populaţie. 

Mon Mothma clătină din cap. 

— Nu se recomandă aşa ceva. Generalul Cracken îşi dedică o anumită parte 
din energie acestei probleme şi lucrează pentru a pune la punct Forța de Securitate a 
Noii Republici. FSNR va înlocui vechea Forţă Imperială de Sector, şi este menită să fie 
o forță de aplicare a legii şi de contrainsurgență. Va mai trece ceva timp până când 
forța va fi gata să gestioneze tot ceea ce trebuie rezolvat aici, dar avem o propunere 
pentru a rezolva între timp nevoile de aplicare a legii. Mon Mothma îşi folosi 
comunicatorul. Te rog, trimite-l pe Vorru înăuntru. 

Ackbar văzu cum Fey'lya îşi ridică sprâncenele şi îşi simţi propria piele ca de 
găină. Uşile camerei se deschiseră, iar prin ele intră un om mic, cu o ţeastă stufoasă 
de păr alb. După talia sa, care nu era chiar atât de mare, chiar şi pentru un om, ar fi 
putut fi uşor de desconsiderat ca fiind inofensiv, însă instinctul de războinic îi 
spunea lui Ackbar că aceea era doar o imagine pe care Vorru căuta să o proiecteze. 

Îl mai întâlnise o dată pe om, când Fliry Vorru, pe atunci Moff Imperial, fusese 
oaspetele lui Tarkin. Cei doi bărbaţi erau opuşi din punct de vedere fizic, dar atât de 
asemănători ca temperament şi spirit, încât Ackbar îşi dorise să se întoarcă unul 
împotriva celuilalt şi să se distrugă reciproc. Acest lucru nu se întâmplase, deşi 
circumstanțele conlucraseră rapid pentru ca Vorru să fie condamnat pe Kessel, unde 
rămăsese până când fusese eliberat şi se întorsese pe Coruscant ca parte a 
operaţiunii Rebelilor de cucerire a planetei. 

Vorru îşi ridică privirea şi Ackbar citi viclenia pură din ochii lui întunecațţi. 

— Mulţumesc că m-aţi primit, stimaţi consilieri. Vă mulțumesc pentru că m-aţi 
eliberat. Mă aflu în poziția de a plăti datoria pe care o am față de dumneavoastră. 

Capul Leiei se ridică. 

— Nu consideri că rolul tău în eliberarea Cornscantului a compensat acea 
datorie? 

— Dacă e să spunem adevărul, Prinţesă Leia, nu cred. Vorru încuviință formal, 
apoi îşi plecă capul. Eliberarea planetei ar fi fost realizată mai uşor şi mai eficient 
dacă nu ar fi existat comportamentul trădător al unuia dintre locotenenţii mei. Deşi 
nu am ştiut că Zekka Thyne lucra pentru agenţii Serviciilor Secrete Imperiale, trebuie 
să accept responsabilitatea pentru acţiunile sale. De fapt, eliberarea a avut loc fără 
ajutorul meu, aşa că datoria mea față de voi rămâne. 

O expresie de durere îi trecu pe față. 

— M-aţi adus aici în speranța că voi putea reînvia Soarele Negru şi că îl voi 
transforma într-o forță care să ajute la efortul de a lua Coruscantul de la Imperiu. 
Am făcut tot ce am putut, dar adevărul e că efortul Imperial de a expulza rămăşiţele 
organizației lui Xizor au fost la fel de necruțătoare şi eficiente cum numai răzbunarea 
lui Darth Vader putea fi. Puţinii conducători care au rămas au fost eliminaţi în lupte 
interne. Când am sosit aici, existau puţini conducători şi un timp insuficient pentru 
a stabili din nou controlul asupra diferitelor facţiuni prezente pe Coruscant. Huttul 
Durga şi alții se opun unificării, aşa că Soarele Negru este efectiv mort. 

Ackbar se lăsă înapoi în scaunul său. 

— M-aş fi aşteptat la mai mult regret în vocea ta în urma acestei declarații. 

Vorru ridică din umeri. 

— Soarele Negru a fost visul lui Xizor, nu al meu. 

Fey'lya îşi încrucişă braţele la piept şi rămase nemişcat. 

— lar visul tău este...? 

— Libertatea, la fel ca şi visul dumneavoastră. Vorru zâmbi. Imperiul îi trata pe 
criminali la fel cum v-a tratat pe voi, Rebelii. Odată cu ruperea de controlul 
Imperiului, voi ați devenit Noua Republică şi ați câştigat legitimitate. Criminalii care 
au fost mult timp reprimațţi de Imperiu nu sunt toţi răi, dar mulți au fost prinşi într- 
un ciclu de ilegalitate tocmai pentru că ştiau că nu se pot aştepta la nicio milă din 
partea Imperiului. Chiar dacă nu erau Rebeli, nu au fost mai puţin victime ale 
represiunii Imperiale. Ca să trecem rapid la subiect, nu mai dorim să fim tratați ca 
nişte criminali. Vrem şansa de a câştiga legitimitate şi de a duce o viață normală. 
Pentru asta, ne dăm seama că trebuie să oferim ceva de valoare şi aşa vom face. 
Cunoaştem metodele de lucru de pe piața neagră. Ştim cum să o distrugem şi să o 
desființăm. Cunoaştem căile infractorilor şi ştim cum să le perturbăm activităţile. 
Cunoaştem lumea interlopă de pe Coruscant şi ştim cum să-i aducem în fața justiției 
pe cei pe care doriți să-i pedepsiți. 

Doman Beruss se holbă la Vorru. 

— Vrei să te facem Comisarul Jandarmeriei de pe Coruscant? 

— Nu te cred atât de prost, Doman Beruss. l-am cunoscut pe tatăl şi pe mama 
ta şi ştiu că nu te laşi uşor păcălit. Un zâmbet apăru cu lejeritate pe fața lui Vorru — 
un zâmbet în care Ackbar nu avu încredere. Ceea ce vreau este ca să li se permită 
celor pe care îi reprezint să administreze legea în lumea interlopă de aici. Forța 
voastră de Securitate va avea mai mult decât suficient de făcut cu zonele de pe 
Coruscant în care vă puteți exercita puterea. Avem deja diferite grupuri de populaţie 
din afara lumii care îşi creează propriile miliții şi corpuri de apărare civilă, aşa că de 

ce să nu tolerăm o forță similară creată de cei pe care îi comand? 

Mon Mothma îşi arcui o sprânceană spre Vorru. 

— Foarte puţini sunt cei care au o istorie atât de colorată ca a ta, Fliry Vorru. 

— Dar unii dintre cei care au un trecut la fel de notoriu continuă să fie în 
slujba guvernului, deşi conducerea şi filozofia s-au schimbat. 

Ackbar aprobă încet din cap. Realităţile guvernării unei vaste panoplii de lumi 
necesitau folosirea aparatului guvernamental Imperial pentru a menține ordinea şi 
comunicațiile. Deşi o înlocuire totală a birocraţiei ar fi fost ideală, realitatea era că, 
aşa cum armata Rebelilor se bazase pe persoane cu pregătire Imperială, la fel şi 
guvernul era forțat să se bazeze pe funcționari şi administratori care serviseră cu 
credință Imperiul până la căderea acestuia. În timp ce majoritatea acestor persoane 
erau loiale slujbei lor şi nu guvernului, clemenţa tacită care le era acordată în 
schimbul continuării muncii nu era pe placul multora dintre Rebeli. 

Fliry Vorru prezentase un caz interesant. El contribuise direct la câştigarea 
Coruscantului. Deşi îşi subestimase contribuţia, Vorru ar fi putut cu uşurinţă să 
predea Escadrila Vagabond Imperialilor, împiedicând cucerirea planetei de către 
Rebeli. Sprijinul său, în ciuda trădării subordonațţilor, facilitase victoria Rebelilor, 
ceea ce îl făcuse un aliat valoros. 

Iar cererea lui este una de încredere a unui aliat. Ackbar închise ochii pe 
jumătate. Cererea lui Vorru avea sens şi din punct de vedere pur pragmatic. 

În timp ce organizația de menţinere a ordinii publice a lui Cracken urma să 
funcţioneze în curând pe deplin, nu ar fi fost niciodată la fel de eficientă în lumea 
interlopă precum ar fi fost Vorru. Frontului Palpatin de Contrainsurecţție, piața neagră 
şi o duzină de alte probleme necesitau atenţie pe Coruscant şi, cu toate astea, 
Cracken trebuia să se ocupe în continuare de problemele de informaţii care îi 
implicau pe Zsinj şi pe Ysanne Isard, oriunde s-ar fi aflat. 

Vorru îşi deschise mâinile. 

— Întrebarea pe care v-o pun este următoarea: îmi veţi acorda mie şi alor mei 
încrederea pe care am câştigat-o? 

Ochii Leiei se oțeliră. 

— Imperiul a fost pentru noi un duşman comun, de aceea a apărut această 
Alianţă. Prin faptul că ați acționat împotriva lor, ați câştigat această încredere, dar 
bănuiesc că vedeți situația mai bine decât noi. 

— Este adevărat, Leia, dar punctul de vedere al lui Vorru este bine înţeles. Mon 
Mothma îşi apăsă uşor mâinile pe masa de lucru. Lupta împotriva Imperiului este cu 
adevărat ceea ce a unit Alianţa. Trebuie să ne bazăm pe acest nivel elementar de 
încredere dacă ne aşteptăm ca Republica să prospere. Atâta timp cât subordonații lui 
Fliry Vorru sunt dispuşi să respecte principiile de conduită pe care le-am stabilit 
pentru forțele noastre de menţinere a ordinii publice şi pentru miliție, vor rămâne în 
limitele încrederii noastre. Dacă vor ieşi din aceste linii de conduită, vor fi în afara 
îndatoririlor lor legale şi vor fi tratați într-un mod adecvat. 

— Mă veţi găsi un slujitor foarte priceput şi loial în această chestiune, Mon 
Mothma. 

— Aşa cred, Fliry Vorru. 

— Deci trebuie să avem cu toţii încredere, murmură Ackbar. 

Ceva întunecat fulgeră în ochii lui Vorru când se întoarse spre Mon Calamari. 

— Aş fi crezut că eşti mai presus de amenințările voalate, Amirale Ackbar. 

— Sunt mai presus de ele. Gura lui Ackbar rămase deschisă într-un rânjet 

Mon Calamari. Am vrut doar să spun că trebuie să te credem pe cuvânt în ceea ce 
priveşte loialitatea ta, deoarece foştii tăi stăpâni sunt cu toții morți, iar cei mai mari 
dintre ei au murit prin eforturile noastre. Dacă alegeți să percepeți o ameninţare în 
acest context, nu vă pot împiedica să o faceți. 

— Dar dacă voi scăpa de sub control, mă veți nimici? 

— Ţi-ai câştigat încrederea. Ackbar se aplecă în față şi îi aruncă lui Vorru o 
privire piezişă. Cheltuieşte-o în mod nechibzuit şi voi face ceea ce trebuie să fac 
pentru a regla conturile. 

Capitolul 12 


În tot acest timp, în partea din spate a taxiului anti-grav, Wedge încerca să 
înțeleagă ce avea Mirax în Pulsar Skate care ar putea amenința Alianța. Dacă ar fi 
fost vorba despre oricine altcineva, Wedge ar fi crezut că exagerează, dar Mirax nu 
fusese niciodată predispus la melodramă. 

De fapt, ea are tendința de a vedea destul de clar problemele şi urgentele. 

Wedge se cutremură. Cândva, rebelii Ashern de pe Thyferra inseraseră un 
virus în transporturile de bacta care indusese o alergie la cei care erau trataţi cu ea. 
Acest lucru, de fapt, îi lăsa fără tratament pentru o întreagă serie de boli. Dacă Mirax 
deținea dovezi că lotul de bacta furat de pe Zsinj fusese contaminat în mod similar, 
nu numai că ar fi condamnat milioane de ființe să moară din cauza virusului Krytos, 
dar retragerea bactei din sistemul de servicii medicale de pe Coruscant ar fi 
declanşat revolte care ar fi ucis mult mai multe persoane. 

Asta ar rupe cu siguranță Alianţa în bucăţi. Non-umanii ar fi spus despre bacta 
că era păstrată pentru a fi folosită de oameni în cazul în care virusul Krytos ar fi 
trecut de la o specie la alta şi ar fi început să-i ucidă. Oamenii ar fi, de asemenea, 
învinuiți în cazul în care non-umanii ar fi fost răniți sau ucişi de bacta contaminată, 
iar orice încercare de a da vina pentru contaminare pe rebelii Ashern ar fi fost 
denunțată ca fiind falsă şi parte a unei conspirații umane, deoarece era bine 
cunoscut faptul că grupările Zaltin şi Xucphra erau conduse de oameni. 

Să fie vorba de orice altceva în afară de bacta de proastă calitate. 

Wedge îl pusese pe droidul care pilota taxiul să-l lase la trei străzi şi două 
niveluri de hangarul în care Mirax ţinea Pulsar Skate. Deşi voia să ajungă acolo cât 
mai repede, urgenţa din vocea ei aprinse în el dorinţa de a fi precaut. Învățase multe 
de la tatăl lui Mirax, Booster Terrik, despre nevoia de prudență, mai ales în acele 
momente în care evenimentele păreau să se mişte prea repede pentru a permite orice 
întârziere. Wedge regretă că nu avea o armă cu el, dar avea comunicatorul şi îi trebui 
doar o clipă pentru a-l configura pe frecvenţa de urgenţă a escadrilei. 

Se forța să meargă mai încet în timp ce se îndrepta spre hangar. Se oprea să se 
uite la afişajele holografice amplasate în vitrinele magazinelor sau să citească 
ultimele ştiri care treceau cu viteză pe omniprezentele ecrane de ştiri. La fiecare 
oprire se uita în jur şi încerca să observe dacă acorda cineva prea multă atenţie 
prezenţei sale. Nu observă niciun indiciu că ar fi fost urmărit, dar îşi luă o precauţie 
suplimentară, intrând într-o cafenea, ieşind prin nivelul inferior, apoi urcând înapoi 
şi îndreptându-se spre hangar. 

La uşă, Wedge se anunță. Computerul obținu o potrivire a amprentei vocale, 
apoi deschise uşa. Wedge păşi în zona de securitate. După ce uşa se închise în urma 
lui, o altă uşă din fața lui se deschise şi îi permise să intre în hangarul propriu-zis. 

Un zâmbet i se răspândi încet pe față în timp ce privea Pulsar Skate. lahtul din 
clasa Baudo, modificat, avea forma de ansamblu a unui pumnal cu lama lată. Cele 
două motoare gemene de la pupa formau un mâner prescurtat. Părţile cele mai late 
ale lamei se curbau în jos pentru a forma aripi uşoare care se ridicau până la prora 
rotunjită. Nava semăna foarte mult cu un skate din adâncul mărilor Corelliene, după 

care fusese denumită. Navigase mulți parseci între momentul în care fusese sudată 
pentru prima dată şi prezenţa sa actuală pe Coruscant. 

Străbătu rapid podeaua întunecată a hangarului şi se îndreptă spre rampa de 
încărcare. În partea de sus a pasarelei, îi făcu un semn din cap lui Liat Tsayv. 
Sullustanul îi răspunse fără să facă vreun comentariu şi ridică ţeava carabinei 
blaster suficient de mult pentru ca Wedge sa treacă nestingherit. Tăcerea sumbră a 
Sullustanului, în mod normal vorbăreţ, îi dădu lui Wedge o idee despre cât de 
serioasă considera Mirax că era situația şi asta îl umplu de un sentiment de teamă. 

Trecu pe lângă bucătărie şi salonul echipajului şi se îndreptă spre cală. Trapa 
era deschisă, iar prin aceasta o putea vedea pe Mirax stând pe o ladă de duraplast. 
Arăta bine, deşi încă îşi purta părul şaten într-o împletitură lungă pe care o dublase 
şi o fixase la ceafă. Începuse să-şi poarte părul în acest fel de la moartea lui Corran şi 
Wedge îşi amintea că făcuse acelaşi lucru când tatăl ei fusese trimis prima dată pe 
Kessel. Aceasta este Mirax cea serioasă şi distantă, renunțând la sentimentele ei 
pentru a nu fi nevoită să se confrunte cu durerea. 

O singură lumină roşie asigura toată iluminarea din cală, dar nu făcea decât 
să lumineze puţin mai mult de o zonă de doi metri lățime, în care stătea Mirax. Tot 
restul rămânea în umbră, însă din felul în care Mirax privea în întuneric, Wedge îşi 
dădu seama că ceva viu pândea acolo. Un fior rece îi cobori pe şira spinării şi tot felul 
de gânduri iraționale îi explodară în creier. Se opri în trapă şi se holbă în întuneric, 
încercând să vadă ce captiva atenţia lui Mirax. I se părea că vede o lumină roşie 
sclipind dintr-o cupolă neagră rotunjită, pe care o interpretă ca fiind casca lui Darth 
Vader. Nu, e mort. Nu poate fi el din nou. 

Wedge îi zâmbi lui Mirax. 

— Sunt aici. Ce mai faci? 

— Mă descurc, Wedge, serios. Tonul ei se potrivea cu natura plină de speranţă 
a cuvintelor ei, dându-i lui Wedge un motiv să se simtă oarecum uşurat. Mulţumesc 
că ai ajuns aici atât de repede. Nu ştiu cine altcineva ar fi putut să mă ajute cu asta, 
dar se pare că tu erai oricum alegerea lor. 

Mirax făcu un gest spre partea mai întunecată a calei. 

— Wedge Antilles, acesta este Qlaern Hirf, un Vratix originar de pe Thyferra şi 
un membru mândru al Cercului Ashern. 

— Onoarea este a noastră, Comandante Antilles. 

Vocea din umbră era adâncă şi hotărâtă. Wedge îşi auzi numele pronunţat cu o 
precizie respectuoasă; sunetele tari — precum c-ul din titulatura lui Wedge şi t-ul din 
numele său -— erau uşor prescurtate, ca şi cum ar fi fost pocnite în loc să fie rostite. 
Ooryl Qrygg, Gandul din escadrila sa, producea sunete similare atunci când vorbea, 
deşi chiar şi aducerea în minte a imaginii pilotului, cu exoscheletul său, nu-l pregăti 
pe deplin pe Wedge pentru prima vedere a Vratixului. 

Qlaern ieşi din umbră şi intră în cercul de lumină încet şi cu blândeţe. Capul 
creaturii insectoide avea doi ochi proeminenți de formă rotundă, iar Wedge realiză că 
lumina reflectată de unul dintre aceştia fusese cea pe care o transformase imaginația 
lui în casca lui Vader. Antenele îndoite ale Vratixului atârnau peste fața sa 
triunghiulară, iar mandibulele sale curbate rămâneau strânse una în cealaltă. 

Gâtul Vratixului, asemănător unei tulpini, se lărgea către toracele cilindric şi 
abdomen. Una dintre cele trei perechi de membre, care atârnau din punctul de 
legătură dintre gât şi torace, era formată din două braţe care se terminau cu trei 
degete lungi şi delicate şi un deget mai gros, iar din segmentul mijlociu al braţului 

ieşeau gheare în formă de cârlige. Al doilea şi al treilea set de membre erau 
picioarele, însă erau disproporţionate. Picioarele din mijloc se uneau cu corpul sub 
ceea ce ar fi fost coastele la un om. Erau mai lungi şi mult mai puternic clădite decât 
cealaltă pereche de picioare, forma lor făcându-l pe Wedge să-şi imagineze că 
Vratixul era capabil de salturi mari şi de lovituri sălbatice în luptă. Ultima pereche de 
membre era cu siguranță mai mult decât rudimentară, având rolul de a împiedica 
abdomenul Vratixului să atingă solul, dar îi aminteau puţin lui Wedge de trenul de 
aterizare al unui X-interceptor: util când ai nevoie de el, dar construit pentru a fi 
ascuns atunci când era nevoie să zbori. 

Corpul Vratixului părea să aibă o culoare gri uniformă, dar Wedge punea asta 
pe seama lipsei de lumină din cală. Ghearele de pe antebraţe erau negre, dar cu pete 
mai deschise, ceea ce îl făcea pe Wedge să creadă că culoarea neagră era aplicată în 
scop cosmetic, nu ceva nativ al creaturii în sine. 

— Mă bucur să te cunosc, Qlaern Hirf. 

Wedge zâmbi şi întinse o mână spre Vratix. Mâna lui Qlaern se apropie de cea 
a lui Wedge, apoi trecu pe lângă ea şi se ridică. Vratixul întinse degetele spre faţa lui 
Wedge. Carnea creaturii, care Wedge se aşteptase să fie rece şi dură ca o armură, era 
uscată şi caldă. Deşi putea simți soliditatea exoscheletului, textura solzoasă a pielii 
care îl acoperea pe Vratix făcea cumva să pară mai puțin extraterestră lui Wedge. 

Mirax se întinse şi trecu o mână peste carnea genunchiului drept anterior al 
lui Qlaern. 

— Rasa Vratix consideră că atât sunetul, cât şi vederea sunt simțuri 
înşelătoare. După cum spune Qlaern, atât vederea cât şi sunetul sunt lucruri care 
aparțin trecutului în momentul în care le percepi. Doar atingerea transmite 
informaţii care sunt în concordanţă cu momentul întâlnirii. 

— Interesantă perspectivă. Wedge îşi duse mâna să apuce brațul Vratixului 
deasupra ţepilor curbați. Qlaern, tu eşti agentul Ashern care ne-a dat pontul despre 
existența bactei pe care o capturase Zsinj? 

— Noi suntem responsabili pentru această întâmplare. Qlaern înclină capul la 
dreapta şi apoi la stânga. Am fi preferat să vă transferăm bacta direct vouă, dar acest 
lucru nu a fost posibil. Bunăstarea noastră nu este de aşa natură încât să putem 
prezenta cadoul nostru în modul în care ne-am dorit. 

Wedge se încruntă. 

— Nu sunt sigur că înţeleg ceea ce spui. 

Mirax reveni pe ladă. 

— Stai jos, Wedge. Lucrurile se complică. 

Wedge se aşeză lângă ea. 

— Oare o să-mi placă asta? 

— În parte, sigur. Mirax îi zâmbi slab. Cel puţin, cred că o să-ţi placă. 

Qlaern îşi desfăcu uşor picioarele anterioare pentru a-şi cobori fața la nivelul 
lor. 

— Ştii despre lumea noastră. 

— În parte. Thyferra este o lume din sistemul Polith, cu o natură destul de 
temperată şi este excelentă pentru agricultură. Thyferra este locul în care bacta este 
produsă şi distribuită de către Zaltin şi Xucphra, cele două corporaţii care dețin 
monopolul asupra comerțului cu bacta. Corporaţiile sunt în mod clar de natură 
feudală, oamenii conducând de fapt o lume în care rasa Vratix este majoritară. 

Capul Vratixului se clătină pe capătul gâtului său. 

— Bine. Nu este atât de mult pe cât ştie cea care se numeşte Mirax, dar e bine. 

— Te rog, spune-mi ce nu ştiu. 

— Nu avem timp suficient pentru asta, credem noi. 

Capul lui Qlaern se dădu pe spate în timp ce un şuierat suflat îi ieşea din gură. 

Wedge se uită la Mirax. 

— Sarcasm? Un râset? 

— Cred că da. 

— lertaţi-ne, dar constatăm de multe ori că oamenii spun lucruri pe care nu le 
gândesc. 

— Ah, atunci spune-mi ce crezi că trebuie să ştiu. 

— Mult mai bine. Vratixul puse o mână pe genunchiul lui Wedge. Proprietăţile 
de vindecare ale bactei au fost descoperite în timpul Vechii Republici. Era evident 
pentru toată lumea că bacta era un leac miraculos pentru multe afecţiuni şi 
infirmități. Corporaţiile care controlează acum Thyferra şi bacta făceau profituri 
modeste, dar le făceau pe o scară mai largă de vânzări. Au înființat multe centre de 
producţie prin sateliți, toate sub licenţă, toate cu un verachen€ Vratix supervizând 
procesele finale, indiferent unde aveau loc. Gândul pe atunci era să devanseze 
concurența producând bacta mai bună la un preț mai mic decât oricine altcineva. 

— Vrei să spui că a existat cândva concurenţă pe piața de bacta? 

— Pentru mai mult timp decât perioada în care nu a fost, dar totul a fost 
înainte ca tu să te fi născut. Războiul Clonelor a făcut un lucru extrem de clar - o 
cantitate de bacta îi putea vindeca chiar şi pe cei mai grav răniți soldați şi îi făcea 
receptivi la înlocuirea mecanică a membrelor. Acest lucru însemna că se puteau 
întoarce în luptă, economisind costul antrenării de noi războinici. În calitate de pilot, 
ştii cât de multe cheltuieli implică antrenamentul, aşa că economiile sunt clare. 

— Şi cunosc mulți piloţi, inclusiv eu, care datorează viața terapiei cu bacta. 

— Aşa este. Qlaern încuviință solemn din cap. Împăratul a decis că singurul 
grup care ar trebui să aibă o aprovizionare garantată cu bacta este armata sa. El a 
eliminat în mod sistematic micii producători de bacta în favoarea celor de la Zaltin şi 
Xucphra. Aceştia au obținut profituri mai mari lăsând piața să stabilească prețul şi 
au folosit soldații Imperiali pentru a elimina cultivatorii independenţi şi pentru a 
aduna toți verachenii pentru a-i readuce pe Thyferra. 

Wedge se încruntă. 

— De două ori ai folosit cuvântul veracheni. 

— Noi suntem veracheni. Qlaern îşi bătu cu mâna liberă pe torace. Bacta este 
un produs organic obţinut prin amestecul de alazhi cu kavam. Kavam este la rândul 
său un compus realizat din alte ingrediente. Alazhi, pentru că este cultivat, vine în 
diferite concentraţii în funcție de locaţie, de conținutul solului, de precipitații şi chiar 
de mutaţiile spontane. Verachenii supraveghează combinația adecvată a acestor 
componente în bacta. Fiecare lot are o potență minimă, dar uneori bacta va fi mai 
puternică şi va funcţiona extrem de bine. Aşa este lotul pe care vi l-am prezentat ca 
dar al nostru. 

— Dar? Wedge îşi aşeză mâna peste cea a lui Qlaern. Te rog să nu mă crezi 
prostănac, dar sunt unele lucruri pe care le spui de parcă te-ai aştepta ca eu să le 


6 Veracheni - membri ai rasei Vratix, care erau responsabili de amestecarea plantelor alazhi cu 
kavam, creând astfel lichidul vindecător bacta. Verachen era cuvântul Vratix pentru "maestru 
amestecător'. 

înțeleg deja. 

— lertaţi-ne. Am fost proşti. 

— Asta e parțial vina mea, Wedge. Mirax îşi puse mâna pe genunchiul lui 
Wedge. Vratix nu reprezintă tocmai o minte de tip stup, dar se pare că există un 
schimb de gânduri care se realizează la suprafață între membrii Vratix care petrec 
mult timp în imediata apropiere unii de alții. Motivul pentru care veracheni este la 
plural este că, în timp ce Qlaern aici ar putea fi supraveghetorul responsabil de un 
proces de lot, va avea subordonați care acționează aproape ca nişte telecomenzi, 
raportând şi primind ordine la un anumit nivel subsenzorial. Qlaern ar fi putut avea 
impresia că tu şi cu mine împărtăşim în mod similar gândurile. 

— Deci tu ştii despre ce vorbeşte? 

— Cred că da... şi, de fapt, Qlaern nu este un el în sine. Vratixul poate să fie 
atât tată, cât şi să aibă pui, în funcţie de etapele din ciclul lor de viață, care cred că 
este destul de lung. Îşi înclină capul spre Vratix. Când vorbeşte despre Războiul 
Clonelor, vorbeşte din experienţa sa de viață. 

— Hm! Wedge zâmbi. Deci, vrei să-mi lămureşti chestia asta cu darul? 

— Sigur, dacă nu te superi, Qlaern. 

— Suntem recunoscători pentru ajutorul tău. 

Mirax inspiră adânc. 

— Vratix ţi-a făcut cadou bacta şi tot ceea ce implică asta. 

— De ce mie? 

Antenele lui Qlaern tresăriră. 

— Faima te-a făcut cunoscut printre noi. Eşti cunoscut ca fiind un om corect şi 
înțelept care preţuieşte loialitatea. Acest lucru îl preţuim şi noi. 

Ochii lui Wedge se îngustară. 

— Apreciez asta, dar tot nu înţeleg. Ce au de câştigat Vratix din asta? 

Vratixul îşi înclină capul spre Mirax. 

— Asta trebuie să explici tu, pentru că o vei face mai bine decât o vom face noi 

Mirax dădu din cap, apoi mai inspiră adânc. 

— Vratix îți dau această bacta pentru că vor ca tu, Wedge Antilles, să îi 
reprezinți în fața Consiliului Provizoriu. Vor să se alăture Noii Republici. 

— Poftim? 

Surpriza lui Wedge de a fi rugat să-i reprezinte pe Vratix se estompă imediat 
sub sentimentul de dezastru. Thyferra era singurul furnizor de bacta, dar lumea 
rămăsese neclintită şi neutră în războiul civil. Toată lumea credea că acest lucru se 
întâmpla pentru ca ei să poată să jefuiască atât Imperiul cât şi Alianța, îmbogățindu- 
se astfel în timp ce războiul făcea ravagii. Pentru a face Thyferra să fie mulțumită, 
Alianța chiar recrutase doi dintre locuitorii săi umani - unul dintr-o familie Zaltin şi 
celălalt dintr-o familie Xucphra - în Escadrila Vagabond. Bror Jace, pilotul care 
reprezentase corporațţia Zaltin, fusese ucis luptând împotriva Imperiului. Erisi Dlarit, 
cealaltă Thyferrană, încă mai zbura cu escadrila şi îi vedea pe Ashern ca pe nişte 
monştri terorişti criminali. 

Şi aici este problema. Dacă Noua Republică le acordă Ashernilor orice fel de 
statut, guvernul Thyferran ar reacționa aspru şi rapid. Orice speranță de a obţine 
bacta de la cartel — indiferent cât de reuşite ar fi eforturile lui Erisi în această privință 
- ar fi sfârşit rapid şi îngrozitor. Dacă aprovizionarea cu bacta ar fi secat, virusul 
Krytos ar fi devastat Coruscantul şi, foarte probabil, s-ar fi răspândit în alte lumi şi 

ar fi ucis miliarde de indivizi. 

Dacă refuz cererea... ce se va întâmpla? Wedge se uită la Qlaern. 

— Bacta pe care ne-ai pus-o la dispoziţie nu are nimic în neregulă, nu-i aşa? 
Nu ne aflăm în situaţia în care trebuie să amestecați altceva pentru ca ea să fie 
eficientă, astfel încât, dacă vă refuz cererea, bacta va fi inutilă sau dăunătoare, nu-i 
aşa? 

Mandibulele lui Qlaern clănțăniră, deschizându-se şi închizându-se. 

— A existat odată un caz în care verachenul a murdărit un lot de bacta. 
Motivele care au stat la baza acelei acţiuni erau întemeiate. Rezultatele acelei acțiuni 
au fost inacceptabile. Vratix vă cer ajutorul, dar nu o pot face în detrimentul 
poporului vostru. Bacta, este un dar pentru voi. La fel şi acest verachen. 

— Ce? 

— Am venit aici, pe Coruscant, pentru că ştim că nu-ţi poţi pune în pericol 
poporul tău, acceptând cauza noastră. În calitate de verachen, avem căi şi mijloace 
de a amesteca mai multă bacta sau de a o face mai eficientă. Suntem aici pentru a 
afla despre acest virus Krytos şi pentru a-l opri. 

— Dar acest virus te poate ucide. 

Qlaern ridică din umeri. 

— Riscurile mari sunt necesare pentru a învinge răul mai mare. Ştiţi asta. 

Wedge surâse uşor. 

— Asta ştiu. Oferta ta mă impresionează, dar nu pot acţiona singur în acest 
sens. Am persoane cu care trebuie să vorbesc. 

Mirax ridică o sprânceană. 

— Nu cu Consiliul, nu-i aşa? 

— Nu, nu Consiliul. Nu în acest moment. Nu am decât o singură alegere: 
Generalul Cracken. Dacă se află despre prezența lui Qlaern sau dacă Erisi află că 
Vratix lucrează cu noi, Thyferra va afla imediat şi vom fi blocaţi. Cracken poate 
asigura securitatea şi orice resurse de care Qlaern va avea nevoie pentru a-şi face 
treaba. 

Mirax zâmbi. 

— Şi asta ar putea să-i distragă atenţia de la persecutarea lui Tycho. 

— S-ar putea şi asta, într-adevăr. 

Vratixul şuieră ascuțit. 

— Este un balsam binefăcător care calmează mai mult de o rană. 

— De acord. Wedge se ridică şi îl bătu pe Vratix pe ambii umeri. Mă bucur că 
eşti aici, Qlaern Hirf, pentru că sunt o mulțime de răni de descoperit şi, în mod 
hotărât, se desfăşoară foarte puţine acțiuni de calmare. Dacă poţi face ceva - ceva 
mai mult decât ai făcut deja — pentru a opri virusul Krytos, te reprezint cu plăcere în 
fața Consiliului şi, dacă este nevoie, îți voi duce cazul chiar pe Thyferra însăşi. 

Capitolul 13 


Un fior îl străbătu pe Nawara Ven până în vârful lekkuurilor sale, făcându-le să 
se răsucească. Sângele îi urcă imediat la cap, făcând să se albăstrească umbrele de 
pe obrajii lui cenuşii şi de sub ochi. 

Dacă nu am mai mult control, Tycho este pierdut. Îşi trase cozile cefalice la loc, 
astfel încât să atârne sub nivelul mesei de apărare. Nu există niciun motiv pentru a 
lăsa opoziţia să interpreteze această mişcare mai degrabă ca pe un semn al 
nervozității mele. 

Cu toate astea, nervozitatea lui nu putea fi negată. Procesul era ţinut — 
înscenat era termenul pe care el prefera să-l folosească - în vechiul Tribunal 
Imperial. Tavanele înalte şi boltite fuseseră acoperite cu panouri de marmură neagră 
şlefuită, cu striaţii albe, ceea ce dădea întregului ansamblu senzaţia că se află de fapt 
pe un promontoriu înalt şi deschis sub cerul nopții. Marmura neagră fusese folosită 
şi pentru a construi podiumul unde urma să stea instanța, într-un mod destul de 
sumbru; asta îi amintea lui Nawara de edificiul impunător al Palatului Imperial. 

Sub nivelul tavanului, oţelul inoxidabil, ferrocreta şi piesele din duraplast 
turnate completau designul tribunalului. În timp ce formele lor se îmbinau perfect cu 
cele din piatră, restul încăperii părea artificială şi puțin cam lipsită de viață. 

Dreptatea, în acest caz, înseamnă că ei îl vor pe clientul meu aruncat în soare. 

Amiralul Ackbar acceptase solicitarea formulată de Nawara pentru ca procesul 
să nu se difuzeze în timp real prin HoloNet. Deşi se putea argumenta că mediatizarea 
procesului vătămase deja la maxim imaginea lui Tycho, transmiterea desfăşurării lui 
putea inflama sentimentele publicului şi să cauzeze probleme. Nawara fusese deja 
luat la întrebări pentru că apăra un om, iar asemenea atitudini puteau să degenereze 
dacă toată lumea din galaxie putea urmări desfăşurarea procesului. 

Discuţia despre difuzarea procesului fusese subiectul unei şedinţe executive a 
Consiliului Provizoriu. Borsk Fey'lya încercase să argumenteze că justiția condusă în 
umbră era doar o continuare a politicii Imperiale. Nawara replicase că un proces 
transmis în public renunța la orice pretenție de justiție şi devenea un fel de 
eveniment sportiv în care atârna în balanţă viața unui om. El susținuse că modul în 
care Republica conducea procesul era la fel de important ca şi rezultatul, deoarece 
orice percepţie de nedreptate, indiferent cât de mică, ar fi fost amplificată şi ar fi 
format nucleul nemulțumirilor şi al disidenţei. 

Şi au fost de acord cu Ackbar să se limiteze la ştiri sumare. Nu e mult, dar e 
ceva. Clătină din cap. Acum, dacă o dau în bară, cel puțin lumea nu va şti decât mai 
târziu. 

În faţa lui, Comandantul Halla Ettyk se ridicase de la locul ei la masa acuzării. 
Înaltă şi atletică, Ettyk avea o înfăţişare foarte impunătoare, cu o uşoară notă 
amenințătoare. Purta părul negru adunat pe spate într-o împletitură groasă — 
amintind cumva de actuala coafură a Prințesei Leia — ceea ce îi oferise lui Nawara o 
privelişte clară asupra maxilarului ei puternic. Focul îi aprinse ochii căprui când se 
uită la el, apoi îşi îndreptă atenția spre instanţă. 

— Cu permisiunea instanţei, vom chema primul nostru martor. 

Ackbar aprobă din cap. 

— Vă rog, Comandante. 

— Acuzarea îl cheamă la bară pe Locotenentul Pash Cracken. 

Nawara apăsă câteva taste pe datapadul său, apelând depoziţia pe care Pash i- 
o dăduse mai devreme. Îşi lăsă ochii să parcurgă textul în limba Rylotheană, dar făcu 
acest lucru doar pentru a-şi acoperi surpriza față de alegerea lui Ettyk în privința 
martorului principal. Se aşteptase ca ea să înceapă cu lella Wessiri sau cu Generalul 
Cracken pentru a stabili o legătură între Tycho şi Serviciile Secrete Imperiale. În 
schimb, chemându-l mai întâi pe Pash, părea să vrea să stabilească cu fermitate 
faptul că Tycho avusese mobilul, mijloacele şi ocazia de a-l ucide pe Corran, apoi să 
abordeze cazul în sens invers, până la imaginea mai largă a trădării. 

Ar fi trebuit să mă aştept la asta. Din moment ce marea zarvă publică în 
legătură cu acest caz pusese accentul pe trădare, acesta era modul în care ar fi 
trebuit să se aştepte ca Ettyk să prezinte cazul. Crezuse că ea va demonstra 
trădarea, apoi va arăta că uciderea lui Corran a fost necesară pentru a acoperi 
trădarea. Prin abordarea inversă şi probarea crimei, ea obținea trădarea prin 
implicare, iar toate dovezile pe care le prezenta după aceea nu făceau decât să 
întărească un fapt pe care îl dovedise anterior. 

— Asta ne plasează apărarea în Tărâmurile Luminoase, murmură Nawara. 

Tycho se aplecă spre el în timp ce Pash păşea în boxa martorilor şi depunea 
jurământul. 

— Ce vrei să spui? 

— Există numeroase dovezi circumstanțiale care să arate că tu l-ai ucis pe 
Corran. M-3 ar putea convinge un juriu de droizi că tu l-ai fi putut ucide cu 
siguranță pe Corran. Eu aş putea dezorienta un juriu arătând cât de mulți alţii ar fi 
putut face această treabă, dar cu Tribunalul va fi dificil. Nawara îşi îngustă ochii roz. 
Am sperat că va trebui să luptăm mai întâi pentru trădare, întrucât era o acuzaţie 
mai slabă, dar va trebui să ne ocupăm mai întâi de asta. 

Tycho îi dădu lui Nawara un zâmbet încrezător. 

— Mă vei scoate din asta. 

— O voi face. 

Ettyk ieşi din spatele pupitrului procurorului cu uşurinţa suplă a unui taopari 
care urmăreşte o pradă. 

— Locotenent Cracken, dosarul dumneavoastră de serviciu a fost deja anexat 
la transcrierile acestui proces, aşa că nu vă voi cere o recitire a numeroaselor 
dumneavoastră distincţii şi decoraţii obținute în serviciul Alianţei. Aş dori, totuşi, să 
vă gândiţi la evenimentele care au dus la noaptea în care Coruscantul a căzut în 
mâinile forțelor noastre. Puteţi face asta? 

— Da. 

Pash clătină din cap şi o şuviță de păr roşcat i se încolăci pe frunte. 

— Bine. Ettyk îi zâmbi politicoasă. Unde erai în acel moment? 

— Aici, pe Coruscant. 

— Şi erai prezent pe Coruscant ca parte a unei misiuni încredințate Escadrilei 
Vagabond? 

— Da. 

— Acea misiune includea şi ordinele care îl detaşau pe Căpitanul Celchu pe 
Coruscant? 

Pash clătină din cap. 

— Cunosc doar ordinele mele pentru acea misiune, Comandante. Ordinele 
mele nu conțineau nimic care să se refere la Căpitanul Celchu. 

— Deci, în momentul în care ați părăsit baza pentru a zbura spre Coruscant, 
vă aşteptaţi ca Căpitanul Celchu să fie acolo? 

— Obiecţie! Nawara se ridică în picioare. Întrebarea e irelevantă, iar acuzarea 
nu a furnizat niciun temei care să arate că martorul ar putea răspunde la ea. 

Amiralul Ackbar încuviință încet din cap. 

— Se admite pe motiv de relevanţă. Aşteptările Locotenentului Cracken sunt 
irelevante, Comandante Ettyk. 

— Da, domnule Amiral. 

— Şi tu, Consilier Ven, nu trebuie să aduni obiecțiile. Le vom lua pe măsură ce 
vin, nu-i aşa? 

Nawara aprobă din cap. 

— Apreciez avertismentul Curţii şi îl voi ţine minte. 

Se întoarse la locul său şi se forță să respire încet. 

Nu vei câştiga acest caz cu primul martor. Fii atent, dar nu atât de nerăbdător. 

— Locotenente Cracken, a existat un moment în timpul operaţiunii de aici, de 
pe Coruscant, în care personalul escadrilei a fost reunit, corect? 

— Da 

— Şi Căpitanul Celchu nu era printre acei oameni, corect? 

— Nu a fost acolo, nu. 

— Dar au existat veşti despre el, nu-i aşa? 

Pash se lăsă în spate pe scaunul său. 

— Da. 

— Un raport arăta că un atac al Lordului Zsinj asupra bazei de la Noquivzor 
lovise puternic personalul Escadrilei Vagabond şi că Tycho Celchu se afla printre cei 
dispăruți. 

— Da. 

— Cine v-a spus despre acel raport? 

— Comandantul Antilles. 

— După ce ai auzit acel raport, ce ai crezut despre Căpitanul Celchu? 

Pash îşi cobori privirea spre mâinile sale. 

— Am crezut că era mort. Era trecut ca dispărut în misiune, dar afli că asta 
înseamnă de fapt mort şi nu mai avem destule bucăţi ca să umplem un degetar, aşa că 
nu o putem dovedi. Mă aşteptam să primim destul de repede confirmarea morții sale. 

Ettyk îşi duse mâinile la spate. 

— S-a mai spus şi o altă poveste despre Căpitanul Celchu, da? 

— Da. 

— Cine a spus povestea asta? 

— Locotenentul Horn. 

— Ce a spus Locotenentul Horn despre Căpitanul Celchu? 

— Obiecţie, probe din auzite. 

— Excepţie, domnule Amiral: Declaraţia pe care Locotenentul Cracken o va 
relata a fost făcută împotriva interesului Locotenentului Horn. 

— Ce? Falca lui Nawara Ven căzu în gol. Cum poate fi ceea ce a spus Corran 
despre acuzat împotriva interesului lui Corran? 

Ettyk zâmbi. 

— Locotenentul Horn se mândrea cu abilitățile sale de observaţie, iar atunci 
când a povestit ceea ce văzuse, a transformat-o într-o autoironie. Având în vedere 
poziţia sa de autoritate în cadrul escadrilei, acest lucru era împotriva interesului său. 

— Domnule Amiral, acesta este un abuz grosolan de excepţie a declaraţiilor 
făcute din zvonuri. 

— Nu vei putea să ascunzi povestea — Comandantul Antilles a depus-o ca parte 
a unui raport privind operaţiunea de aici, de pe Coruscant. 

Buza lui Nawara se încreți într-o strâmbătură şi îi oferi lui Ettyk o privelişte a 
dinților săi ascuțiți. 

— Dacă vreţi să aduceţi această poveste, prin toate mijloacele, stabiliți temeliile 
corespunzătoare şi citaţi-vă martorii în ordine. 

S-ar putea într-adevăr să reuşeşti să ți se admită probele rezultate din această 
întrebare, dar am de gând să te fac să munceşti pentru asta. 

Amiralul Ackbar se aplecă şi se consultă cu Generalul Madine pentru o clipă, 
apoi se îndreptă şi dădu din cap. 

— Obiecţia este respinsă. 

Nawara îşi simți lekkuurile tremurând. 

— Domnule Amiral, asta îmi lasă motive pentru un apel. 

— Într-adevăr, Consilier Ven, dar îmi menţin decizia cu privire la obiecţiune. 
Ackbar arătă spre martor. Locotenente Cracken, vei spune curții ce a spus Corran 
Horn, cât de bine îţi aminteşti. 

Pash încuviinţă, în timp ce o grimasă i se aduna pe față. 

— Corran a spus că l-a văzut pe Tycho pe Coruscant în aceeaşi zi în care 
Lordul Zsinj a lovit Noquivzor. 

— Şi ce a spus că făcea Căpitanul Celchu când l-a văzut? 

— Vorbea cu cineva într-o cantină. 

— Cu cine vorbea? 

— Obiecţie. Întrebarea cere o declaraţie bazată pe fapte care nu se regăsesc în 
probe. 

— Vă rog, Comandante, reformulați întrebarea. 

— Da, domnule Amiral. Ettyk se uită înapoi la Nawara pentru o clipă, apoi se 
uită la Pash. Pe cine a spus Locotenentul Horn că l-a văzut conversând cu Căpitanul 
Celchu? 

— A spus că a fost Kirtan Loor, dar... 

— Este de ajuns, Locotenente, mulțumesc. 

— Dar... 

Amiralul Ackbar se uită în jos la Pash. 

— Sunt sigur că Avocatul Ven vă va permite să vă terminaţi răspunsul la 
interogatoriu. 

— Da, domnule. 

— Acum, Locotenente, vreau să-ți aminteşti când l-ai văzut pe Căpitanul 
Celchu după ce i s-a raportat moartea. 

— Acum trei săptămâni. A apărut şi ne-a salvat de trupele de şoc care încercau 
să ne ucidă. 

— Prezența lui v-a determinat să reevaluați povestea Locotenentului Horn? 

— Nu, nu cred că da. 

— Nu? Expresia lui Ettyk se ascuţi. Ti se spusese că Căpitanul Celchu era 

mort, apoi l-ai văzut din nou. Ai aflat că, de fapt, fusese pe Coruscant în momentul 
în care Horn a spus că l-a văzut. Nu ţi-a dat asta motive să te întrebi ce văzuse 
Horn? 

— Lucrurile erau foarte încărcate la acea vreme. Disperate. Mi s-au dat ordine. 
Nu m-am gândit la lucruri la care nu trebuia să mă gândesc. 

— Nici măcar un pic? Nici măcar atunci când ordinele tale includeau să iei 
măsuri de precauţie pentru a împiedica un trădător din mijlocul vostru să transmită 
informaţii către sursele Imperiale? 

— Asta era normal pentru o operaţiune sub acoperire. 

— Dar trebuia să te întrebi dacă nu cumva chiar era un trădător în mijlocul 
vostru, corect? 

— Nu. 

— Nu? Ettyk îşi ridică capul. Eşti un prieten al Căpitanului Celchu, nu-i aşa? 

Pash ezită. 

— Sunt în escadrila lui. Îl cunosc. Ştiu ce a făcut. Mi-a salvat viața. 

— Şi crezi că-i datorezi ceva? 

— Am spus că mi-a salvat viața. 

— Şi nu vrei să depui mărturie aici împotriva lui, nu-i aşa? 

— Nu. 

Răspunsul veni emfatic şi puternic. 

— Şi, de fapt, a trebuit să vă oblig cu o citaţie să depuneți mărturie, nu-i aşa? 

— Da. 

Procurorul ridică privirea spre instanța. 

— Aş dori permisiunea de a trata acest martor ca fiind ostil. 

Nawara tresări. 

— Nu e bine. 

— De ce nu? întrebă Tycho în şoaptă. 

— La mărturia directă, întrebările ar trebui să fie deschise şi să nu insinueze 
un răspuns. La interogatoriu poți să direcționezi martorul spre răspunsurile pe care 
le doreşti. Nawara se scarpină pe gât. Un martor care este forțat să răspundă la 
întrebări lasă întotdeauna impresia că ascunde ceva, aşa că face ca până şi lucrurile 
nevinovate să pară condamnabile. Pash încearcă să facă treaba în locul meu, dar nu 
face decât să mi-o îngreuneze. 

Ackbar făcu un semn cu mâna spre Ettyk. 

— Se acordă permisiunea de a-l trata pe Locotenentul Cracken ca fiind ostil. 

— Mulţumesc, domnule Amiral. Ettyk zâmbi. Acum, eşti un om inteligent, 
Locotenente Cracken. Ai urmat Academia Militară Imperială sub o identitate falsă pe 
care tatăl tău a creat-o pentru tine, corect? 

— Da. 

— Şi operaţiunea care te-a dus pe Coruscant a implicat sosirea ta sub o 
identitate falsă, corect? 

— Da. 

— Deci ai o oarecare înțelegere a ceea ce este necesar pentru a opera sub 
acoperire într-un mediu ostil, la fel ca orice spion, corect? 

— Da. 

— Ar fi fost normal ca un om inteligent ca tine să folosească ceea ce ai învățat 
pentru a încerca să verifice dacă poți detecta vreun semn al unui spion în mijlocul 
vostru, corect? 

— Aşa s-ar părea. 

— Chiar aşa a fost, nu-i aşa, Locotenente? Halla Ettyk îşi deschise mâinile. Cu 
siguranţă te-ai trezit evaluând camarazii şi încercând să decizi cât de mult poţi avea 
încredere în ei, da? 

Încrâncenarea lui Pash se adânci. 

— Da. 

— Şi Căpitanul Celchu se afla la loc de frunte pe lista ta de persoane suspecte, 
nu-i aşa? 

— Pe o scară de la unu la infinit, el era cam la cinci. 

— Dar era mai sus decât oricine altcineva de acolo, corect? 

— O faci să sune greşit. 

— Solicit ca răspunsul să fie anulat ca fiind fără răspuns. 

— Aşa se va face. Ackbar se uită din nou la Pash. Răspunde doar la întrebări, 
Locotenente. 

— Locul pe care i l-ai dat Căpitanului Celchu a fost mai sus decât al oricui 
altcuiva, nu-i aşa, Locotenente? 

Pash încuviință din cap cu reticenţă. 

— Da. 

— Mulţumesc. Acum, în noaptea de acum două săptămâni, vă pregăteați să 
zburațţi într-o misiune care urma să ajute la cucerirea Coruscantului. 

— Da. 

— Care a fost misiunea? 

— Cinci dintre noi urmau să acopere restul escadrilei în timp ce încercau să 
doboare scuturile planetare. 

— Pentru a face asta aveați nevoie de nave de luptă, corect? 

— Da. 

— Şi le aveaţi? 

— Da. 

— De unde proveneau? 

Pash inspiră adânc şi expiră încet. 

— Căpitanul Celchu le cumpărase în timpul cât a stat aici, pe Coruscant. 

— Şi chiar zburase într-o misiune aici, nu-i aşa? 

— Da, misiunea în care ne-a salvat. 

Ettyk se întoarse înapoi la masa de urmărire penală şi studie datapadul. Iella 
Wessiri se întoarse pentru a o privi în față. 

— În acea noapte aţi asistat la o conversaţie între Căpitanul Celchu şi Corran 
Horn, nu-i aşa? 

— Am asistat. Totuşi, nu am luat parte la conversație. 

— Dar ai auzit-o? 

Ettyk se întoarse şi îl scrută pe martor cu o privire directă. Pilotul îşi lăsă capul 
în jos. 

— Da. 

— L-ai auzit pe Tycho Celchu spunându-i Locotenentului Horn că a verificat 
nava de vânătoare pe care urma să o folosească Horn? 

— Da. 

— Şi l-aţi auzit pe Locotenentul Horn amenințând că va acţiona pentru a 
demasca trădarea Căpitanului Celchu odată ce se va întoarce din misiune? 

— Da. 

Oboseala apăru odată cu răspunsul roşcatului. Procurorul zâmbi. 

— Şi care a fost răspunsul Căpitanului Celchu la acea ameninţare? 

— A spus că nu avea de ce să se teamă de ancheta lui Corran. 

— De parcă ar fi ştiut că nu va exista nicio investigație? 

Nawara se ridică repede în picioare. 

— Obiecţie! Se face o speculație şi este provocatoare. 

— Se admite. 

Ettyk se întoarse şi îi făcu semn din cap lui Nawara. 

— Martorul dumneavoastră. 

Nawara ezită o secundă. Dovezile pe care Halla Ettyk le expusese până atunci 
nu erau o surpriză şi erau circumstanţiale. Tot ceea ce obținuse de la Pash era faptul 
că acesta îl văzuse pe Tycho şi Corran schimbând câteva cuvinte dure. Asta ar merge 
ca motiv, iar unele dintre comentarii acopereau într-adevăr oportunitatea de a repara 
nava de luptă a lui Corran, dar fără nava în sine nu existau dovezi de manipulare. 

Tot ce ar fi putut realiza la interogatoriu ar fi fost să-i ceară lui Pash să 
repovestească explicaţia lui Tycho pentru întâlnirea în care Corran îl surprinsese 
vorbind cu Kirtan Loor. Tycho explicase că vorbise cu un negustor Duros, Lai 
Nootka, nu cu Kirtan Loor. Nawara ştia că Ettyk se va opune repetării de către Pash 
a explicaţiei lui Tycho pe motiv de zvonuri. Fără să-l aducă pe Lai Nootka - sau să-l 
pună pe Tycho la bară - nu exista nicio modalitate de a aborda întregul subiect. 

Doar dacă nu-l chemăm pe Kirtan Loor şi el neagă că l-a întâlnit vreodată pe 
Tycho! Estimă că şansele ca acest lucru să se întâmple erau ceva mai mici decât 
şansele ca Împăratul să apară şi să le acorde Rebelilor o grațiere Imperială. 

— Consilier Ven? 

Nawara îşi ridică privirea spre Amiralul Ackbar. 

— Îmi pare rău, domnule. Nu am întrebări pentru martor în acest moment. 

Twi'lekul îşi reluă locul. 

— Foarte bine. Următorul martor, Comandante Ettyk. 

Ettyk se ridică din nou în picioare. 

— Statul o cheamă în boxă pe Erisi Dlarit. 

Capitolul 14 


Corran Horn se simțea la fel de neîndemânatic precum Trandoshanul care îl 
târa pe coridorul centrului de interogare. Injecţia pe care i-o făcuse un droid medical 
în celula de izolare începuse deja să-şi facă efectul. Băgase de seamă faptul că cel 
puţin o parte din preparatul folosit era skirtopanol” şi asta nu era de bine. Singura 
dată când fusese sub influența lui, în timpul unui exercițiu la Academia Forțelor de 
Securitate Corelliene, mărturisise tot felul de mici fărădelegi din copilărie. Asta ar fi 
fost pur şi simplu comic, dar unul dintre prietenii tatălui său supraveghease şedinţa 
de interogatoriu şi îi furnizase tatălui său textul mărturisirii sale. 

Nu cred că Inimă de Gheaţă va... Când începuse, avusese un gând întreg, dar 
însuşi imaginea lui Ysanne Isard care îi răsărise în minte ucise gândurile. Corran 
ştia destule ca să cunoască faptul că drogurile funcționau aşa cum trebuiau. 
Începuse să geamă de frică şi de frustrare, lucru care îl făcu pe gardianul său să-i 
întoarcă o mână la spate. 

Răsuflarea şi mirosul de putregai uscat al Trandoshanului se combinară cu 
frica lui, făcând ca amintirile să se repeadă în mintea lui, grăbite şi teribile. Văzu 
mici imagini holografice plutind în aer în fața lui. Trei figuri, doi bărbați şi o femelă 
Quarren, stând la o masă în colțul întunecat al unui cafenele. Cei doi bărbaţi - unul 
dintre ei, tatăl său -— erau profund implicaţi într-o conversație. Tatăl său îşi manifesta 
agitația prin felul în care arăta cu degetul spre bărbatul mai mic şi prin roşeața care 
îi răsărea pe față. În peisaj intră un vânător de recompense Trandoshan care purta o 
pelerină de praf voluminoasă azvârlită pe umeri. Omul-şopârlă trecu pe lângă masă 
şi se îndreptă spre Corran până când fața lui verde şi solzoasă îi eclipsă vederea 
asupra tatălui lui Corran. Trandoshanul Bossk se dădu înapoi şi puse un încărcător 
în carabina blaster pe care o scosese de sub mantie. Se roti încet şi pulveriză 
proiectile roşii de blaster înainte şi înapoi peste cele trei persoane de la masă. 

Femela Quarren aproape că dispăru într-o ceață neagră. Tatăl lui Corran 
încasă două focuri de armă în piept, trântindu-l în spatele mesei. În timp ce murea, 
bărbatul mic cu care vorbise încerca să se arunce la adăpost. Din nefericire pentru 
el, focul Trandoshanului transformase masa în fărâme în flăcări şi metal pe jumătate 
topit şi reuşi să-l lovească în plin. Omuleţul încasase trei proiectile în torace şi un al 
patrulea care îi spulberase ceafa. 

Corran se vedea pe sine însuşi în scenă. Nu vedea nicio tranziție, nicio apariție. 
Pur şi simplu era acolo, îngenuncheat în sânge, înconjurat de bucăţi de masă în 
flăcări, ținând trupul tatălui său în brațe. Şterse sângele de pe fața tatălui său cu o 
cârpă, în tot acest timp dorindu-şi ca bătrânul să deschidă ochii şi să spună că va fi 


7 Skirtopanol — ser al adevărului, foarte puternic, fabricat inițial pentru agenţii de informaţii ai CorSec. 
Skirtopanolul era folosit pentru a smulge mărturisiri de la subiecţi şi se administra prin injectare. Îşi 
făcea efectul în câteva minute, făcând subiectul letargic, ascultător, deschis la sugestii, liber la 
informaţii şi, de asemenea, îl făcea uneori să divagheze. Cu toate acestea, dacă era injectat cu o doză 
greşită, subiectul putea să intre în comă şi să sufere de tulburări cognitive permanente. Mărturisirile 
extrase prin utilizarea skirtopanolului erau adesea declarate inadmisibile de către instanţe din cauza 
sugestibilității indivizilor aflați sub influenţa lui. Ca atare, instanțele dezaprobau, de asemenea, 

bine. Cele două orificii înnegrite din pieptul tatălui său rămăseseră deschise spre el. 

La început îi aminteau de urmele colților unei vipere, pe urmă clipiră. Una 
devenise de un albastru glacial, iar cealaltă de un roşu vulcanic. Lumea se estompă 
pentru o clipă, apoi toate culorile se contopiseră şi deveniseră alb solid, aşa cum se 
întâmpla când se afla în hiperspaţțiu. Apoi se reîntoarse şi se trezi în fața lui Ysanne 
Isard într-o cameră predominant albă. 

Ea se încruntă. 

— Mă fascinează modul în care toate sesiunile noastre de interogare ajung să 
se revină la moartea tatălui tău. Există nenumărați susținători ai psihiatriei care ar 
considera că preocuparea ta pentru moartea tatălui tău e o mare justificare pentru 
aderarea la discipline la fel de inutile ca şi antrenamentul Jedi. Eu nu cred asta. 

Corran clipi din ochi. Nu-şi amintea să fi ajuns de pe coridor în camera de 
interogatoriu şi nici să fi fost legat de acea formă ca un om care îl ţinea în picioare. 
Curelele de la umeri şi de pe piept, talie, încheieturi şi glezne, toate îl strângeau şi îl 
iritau în aşa fel încât ştia că fusese legat de ceva vreme. Nu-şi amintea nimic altceva 
decât că îşi văzuse tatăl murind din nou. Cu toate astea, gâtul îi era destul de iritat 
încât ştia că trebuie să fi vorbit, să fi strigat sau să fi tipat. 

Isard se întoarse, prezentându-i profilul, şi făcu semn cu capul către slugile 
nevăzute de dincolo de un perete cu oglinzi. 

— Ceea ce am aflat până acum sunt o mulțime de bârfe care ar putea fi 
potrivite pentru a pune în încurcătură Diktatul Corellian, dar acest tip de informaţii 
se găsesc din belşug. Nu te-ai instalat suficient de sus în consiliile Rebeliunii pentru 
a-mi fi de folos — cel puţin, nu cred că ai făcut-o. Este foarte posibil să fi reuşit să 
rezişti interogatoriului în anumite zone. 

Corran clătină din cap. 

— Aţi prins pe cine nu trebuie. 

— Atunci va trebui să te transform în tipul potrivit, nu-i aşa? Ochii ei se 
îngustară de iritare în timp ce îl privea din nou. Dacă Gil Bastra nu te-ar fi trimis pe 
planete îndepărtate, ai fi devenit parte integrantă a Rebeliunii. Te-ai fi aflat în grațiile 
Generalului Cracken şi te-aş fi găsit foarte util în această privinţă. Pe de altă parte, e 
posibil ca el să te fi trimis în Escadrila Vagabond astfel încât să îl poţi supraveghea 
pe Tycho Celchu şi să descoperi legăturile sale cu mine. 

— Nu. 

— Nu? Cracken trebuie să fi făcut asta. Ai fost agentul lui, nu? 

Corran clătină din cap cu hotărâre. 

— Nu. Nu am fost spion pentru Cracken. 

— Dacă aş fi dispusă să cred orice, aş putea fi dispusă să te cred în acest caz. 
Din păcate, am nevoie de dovezi. Se dădu la o parte în timp ce Trandoshanul 
introduse un dispozitiv care era plin de sonde şi care vibra cu lumina colorată a unei 
serii în continuă schimbare. Sondele fuseseră montate pe o suprafață concavă care 
se putea strânge cu uşurinţă peste el şi peste suportul de care era legat. Corran 
simțea mirosul de ozon în timp ce Trandoshanul apropia dispozitivul. Nu îi plăcu 
faptul că auzise un clic jos, la picioarele lui, când omul-şopârlă împinse în cele din 
urmă dispozitivul în locaş. 

Isard zâmbi într-un mod care îl făcu pe Corran să vrea să se ghemuiască şi să 
moară. 

— Aceasta este o variantă a unui model pe care l-a creat Darth Vader pentru a- 
l tortura, printre alţii, pe Han Solo la Bespin. După cum ştii, oamenii au mai multe 

tipuri diferite de receptori neuronali. Acest dispozitiv este conceput pentru a stimula 
trei dintre ele -— originalul funcționa doar pe receptorii de durere. Am descoperit că 
adăugarea stimulării pentru receptorii de căldură şi de frig este mai eficientă pentru 
a obţine ceea ce vreau de la cei pe care îi interoghez. 

Corran ar fi vrut să spună o glumă, dar oboseala şi nervozitatea îl împiedicară 
să se concentreze cât de cât. 

— Deci, acum începem, Locotenent Horn. Spune-mi doar ce vreau să ştiu... 


— ...şi nu va trebui să cer instanței să mă lase să te tratez ca pe un martor 
ostil. 

lellei Wessiri aproape că îi părea rău pentru Erisi Dlarit, în timp ce Halla Ettyk 
încerca să o convingă să coopereze cu ea. Trecând în revistă depozițiile de dinaintea 
deschiderii procesului, lella şi Halla căzuseră de acord că membrii Escadrilei 
Vagabond vor fi ostili şi se vor opune oricărui lucru care îi va face să vorbească 
împotriva lui Tycho Celchu. Halla decisese, prin urmare, să îi aducă mai întâi pe ei şi 
să îi scoată din scenă înainte să-i aducă pe investigatori şi pe alți martori care 
puteau atesta complicitatea lui Tycho cu Imperiul. Halla subliniase că Nawara Yen va 
sfârşi probabil prin a-i chema la boxa martorilor pe toţi membrii Vagabond, dar până 
când va face asta, declaraţiile lor pozitive despre Tycho vor suna goale şi nesusținute 
în fața instanței. 

— Ofițer de zbor Dlarit, cum aţi ajuns pe Coruscant acum două săptămâni? 

Erisi îşi ridică bărbia şi ochii ei albaştri sclipiră sfidător. 

— Corran Horn şi cu mine am reuşit să ne infiltrăm pe Coruscant sub 
pretextul că suntem de fapt un telbun Kuati şi stăpâna lui. Pe toată durata călătoriei 
spre Coruscant şi a săptămânii care a urmat, am fost împreună aproape permanent. 
Eram buni prieteni şi vorbeam foarte mult. 

Halla Ettyk aprobă din cap. 

— Deci erați confidenți? 

— Ne împărtăşeam confidenţe, da. Femeia cu părul negru zâmbi politicos. Este 
dificil să păstrezi secrete atunci când trăieşti atât de aproape de cineva. 

— Şi Corran Horn se simțea liber să discute lucruri cu tine? 

— Obiecţie: relevanţă. 

lella aruncă o privire spre Nawara. Mişcările cozilor cefalice trădau o oarecare 
nervozitate, dar Twilekul obiecta în toate locurile în care Halla prevăzuse că o va 
face. A spus că are talent. Nu crede că el ar putea câştiga cazul, iar decizia de a nu-l 
interoga pe Cracken nu a fost ceva ce Halla anticipase. 

Halla îşi ridică privirea spre Amiralul Ackbar. 

— Asta e o chestiune fundamentală, domnule Amiral. A locuit cu Corran Horn 
o parte considerabilă din ultima etapă a vieţii sale. Aş sugera că acest lucru o califică 
pentru a-şi da cu părerea despre comportamentul său. 

— Se respinge. 

Erisi se încruntă scurt. 

— Am discutat multe lucruri destul de deschis şi sincer. 

— Cum aţi caracteriza condiţiile în care ați petrecut timpul cu Locotenentul 
Horn? 

Pilotul Thyferran ridică din umeri. 

— L-am văzut în luptă, când era calm şi un adevărat lider. Un erou. L-am 
văzut şi în circumstanţe obişnuite. Putea fi amuzant, plin de compasiune şi, ei bine, 
atrăgător. L-am văzut în toate modurile şi în situații diferite. 

— În noaptea în care a căzut Coruscantul, cum l-ai caracteriza? 

— Neliniştit şi agitat. 

— Şi care era sursa iritaţiei sale? 

Erisi îşi muşcă buza inferioară pentru o clipă. 

— Corran a spus... 

— Obiecţie. Nawara Ven se ridică în picioare. Aceasta este o presupunere. 

Halla Ettyk făcu un pas înainte. 

— Aş cere o excepţie pentru o izbucnire de emoție, onorată instanță. Ea a 
depus deja mărturie că Horn era neliniştit şi agitat. 

Twilekul făcu un pas alături de Halla. 

— Iscusita mea colegă înțelege cu siguranţă că a fi agitat şi a spune ceva nu 
face în niciun caz obiectul exceptării pentru o izbucnire emoționată. 

— Se susține. 

Nawara zâmbi uşor în timp ce se întorcea în banca sa, dar expresia Hallei doar 
se întunecă. 

— Foarte bine. Ofițer de zbor Dlarit, aţi vorbit cu Locotenentul Horn înainte de 
plecarea în misiune în acea seară? 

— Da. 

— Ai afirmat că părea neliniştit şi agitat. Ţi s-a părut neobişnuită starea lui de 
spirit? 

— Obiecţie, avocatul influenţează răspunsul martorului. 

— Reformulează întrebarea, Comandante. 

— Ofiţer de zbor Dlarit, cum vi s-a părut starea de spirit a Locotenentului Horn 
în acel moment? 

Erisi îşi trase o şuviță de păr din spatele urechii stângi. 

— Anxietate aş putea înțelege. Eram cu toții nerăbdători să pornim şi să vedem 
dacă misiunea va reuşi sau nu. 

— Şi agitația lui? 

— Nu era ceva ce-i stătea în fire lui Corran. 

— Aţi văzut sau auzit ceva care, după dumneavoastră, să explice agitația lui? 

Martorul ezită. 

— L-am văzut pe Corran vorbind cu Căpitanul Celchu. Nu am putut auzi ce 
spuneau, dar i-am văzut vorbind împreună. Apoi Corran a venit şi a vorbit cu mine. 

— Şi ce ați concluzionat? 

— Că ceva din conversaţia lor l-a tulburat pe Corran. 

lella se uită la datapadul de pe masa procurorului. Halla obținuse de la Erisi 
tot ceea ce se aştepta ca aceasta să recunoască - o mărturie care arăta că Corran 
fusese supărat în urma conversaţiei cu Căpitanul Celchu. Atunci când îi luaseră 
depoziția lui Erisi, aflaseră natura conversațţiei ei cu Corran. Deşi lui Halla i-ar fi 
plăcut să obțină acea mărturie, supoziţia de zvon o împiedica. Doar excepția ieşirilor 
emoționale nu era ceva cu care se aştepta să reuşească. 

Halla îi zâmbi lui Nawara. 

— Martorul dumneavoastră. 

Twilekul se ridică în picioare. 

— Ofițer de zbor Dlarit, cât timp a trecut între momentul în care ai raportat că 
ai vorbit cu Corran şi momentul anterior în care vorbiseşi cu el? 

— O oră. 

— Acum, tocmai ai declarat că l-ai văzut pe Corran vorbind cu Căpitanul 
Celchu. L-ai văzut pe Locotenentul Horn vorbind cu altcineva înainte să vorbească cu 
Căpitanul Celchu? 

— Nu. 

Capul lui Nawara se ridică de parcă răspunsul ei îl surprinse. 

— Nu l-ai văzut pe Locotenentul Horn vorbind cu Mirax Terrik? 

Erisi ridică din umeri. 

— Presupun că da. l-am văzut stând unul lângă celălalt şi am văzut-o fugind, 
dar nu-mi amintesc conversaţia lor. 

— Dar recunoşti că este posibil să fi vorbit unul cu celălalt? 

— Da. 

— Deci, din câte ştii, Locotenentul Horn ar fi putut avea mai multe conversații 
care l-ar fi putut scoate din minţi? 

— Presupun că da. Erisi clipi din ochi de câteva ori. S-ar putea să fie aşa. 

Twi'lekul îşi plecă capul. 

— Mulţumesc, Ofiţer de zbor, asta e tot ce am avut de întrebat. 


Corran se simțea ca un bloc de gheaţă arzătoare prins într-o furtună cu 
fulgere. Carnea lui părea în flăcări, în timp ce oasele îi păreau înghețate la zero 
absolut. Fiecare receptor de durere din corpul său se activa şi se dezactiva aproape 
constant. Durerea începea de la picioare şi urca în valuri, sau cobora asupra lui ca o 
ploaie în averse, sau îl lovea cu impulsuri date la întâmplare. 

S-ar fi bucurat de moarte, dacă nu ar fi avut teama de a-şi petrece eternitatea 
cu amintirea unei asemenea dureri atât de proaspătă. 

Auzi un şuierat, iar suportul se retrase din ceea ce el obişnuise să numească 
Inductorul. Corran atârna flasc de curelele de prindere şi întâmpină cu bucurie 
durerea constantă, neclintită şi neschimbată pe care i-o provocau curelele care i se 
înfigeau în carne. Transpiraţia i se revărsa pe față şi îl ustura feroce acolo unde 
reuşise să-şi muşte buza inferioară, dar chiar şi acea senzație era o uşurare față de 
ceea ce tocmai trecuse. 

Ysanne Isard intră în camera de interogatoriu şi îi făcu semn Trandoshanului 
să iasă. 

— Te-aş găsi fascinant dacă ai şti mai multe, Horn. Se uită la panoul cu oglinzi 
de pe perete. Toleranţa ta la durere este remarcabilă. 

Corran ar fi ridicat din umeri, dar fiecare dram de energie din corp fusese 
epuizat când strigase răspunsuri la întrebările lansate asupra lui în timpul şedinţei. 
Nu-şi putea aminti ce spusese. Îşi amintea că, în acele câteva momente de luciditate 
pe care le atinsese printre puseurile de agonie, încercase să se concentreze asupra 
frigului sau căldurii. Concentrarea asupra acelor senzații păruse să atenueze cumva 
durerea. Acum, în absenţa durerii, se îndoia că acea observaţie era corectă, dar 
fusese un sanctuar în care se retrăsese, iar asta era o victorie foarte mică. 

Ea îşi aşeză pumnii în şolduri. 

— Tu reprezinţi o problemă pentru mine. Nu ştii destule pentru a fi util, iar 

poziţia ta în cadrul Rebeliunii este atât de joasă, încât abia dacă eşti vital. Dacă te voi 
trimite înapoi la ei, probabil că te vor trata la fel cum îl tratează acum pe Celchu. Nu 
vei avea nici măcar libertatea pe care o avea el înainte să fie arestat. Acest lucru nu 
mă convinge să te trimit înapoi. Pe de altă parte, ai fi perfect pentru a te modela în 
propriul meu răzbunător. Rezistenţa ta la durere va face ca reabilitarea într-un 
Imperial cu o gândire corectă să fie lungă, dar nu imposibilă. Neîncrederea ta 
profundă cu privire la natura lipsită de legalitate a Rebeliunii este o fundaţie pe care 
te pot transforma din nou în instrumentul despre care am nevoie. Pot să formez o 
escadrilă de răzbunători în jurul tău, care să urmărească şi să distrugă Escadrila 
Vagabond. Să foloseşti un membru al FEscadrilei Vagabond pentru a distruge 
Escadrila Vagabond, asta ar fi delicios. 

Corran îşi adună puterea din rezerve pe care nu ştia că le are şi zâmbi. 

— Nu vei trăi suficient de mult să mă vezi întorcându-mă împotriva prietenilor 
mei. 

— Bine, furie îndreptată spre mine, excelent. Ea îl aplaudă politicoasă. Urăşte- 
mă cât vrei. Voi transforma ura ta față de mine în ură față de cei care nu te-au salvat 
de mine. Nu vei fi primul frânt în acest fel şi nu vei fi nici ultimul. 

— Nu voi ceda. 

— Ah, ba o vei face. Toţi o fac. Ea dădu solemn din cap în timp ce suportul 
şuiera şi îl cobora încet spre Inductor. Şi când vei ceda, te voi pune din nou la loc, iar 
în semn de recunoştinţă vei face tot ceea ce îți cer, fără să pui întrebări sau să ţii 
cont de loialităţile pe care le-ai avut cândva. 

Capitolul 15 


Probabil că într-un astfel de loc a pus Escadrila Vagabond la cale cucerirea 
Centrului Imperial. Kirtan Loor îşi feri capul pe sub o serie de conducte umede şi 
mucegăite şi îşi urmă ghidul în adâncul măruntaielor ruginite ale Centrului Imperial. 
Loor fusese condus mai adânc în interiorul oraşului planetar decât crezuse că este 
posibil, apoi mersese alți câțiva kilometri printr-un labirint fierbinte şi umed care îl 
făcuse să-şi imagineze că trecuse prin centrul planetei şi că acum îşi croia drum în 
sus şi ieşea prin partea cealaltă. 

Agentul de la Serviciul Special de Informaţii care îl conducea prin labirint o luă 
la stânga şi, printr-o deschidere ovală, trecu prin peretele tunelului de acces. 
Deschiderea părea, la prima vedere, ca şi cum ar fi fost ciopârțită în perete; dar când 
Loor se prinse de marginile ei în timp ce se cățăra prin gaură, striaţiile pe care le 
simțea îl făcură să se întrebe dacă nu cumva fusese roasă în ferrocretă. Dacă nu 
găsesc o metodă de a folosi acest lucru, nu vreau să ştiu cine a ros această gaură. 

Zona joasă şi lată în care păşise Loor mirosea a rugină, a apă stătută şi a 
mucegai. Cele câteva bălți cu apă stătută aveau o peliculă uleioasă pe ele, care 
prezenta o uşoară fosforescenţă. Lumina slabă completa proiectoarele temporare pe 
care agenții operativi le amenajaseră pentru a-şi expune colecția pestriță de 
speedere. În ansamblu, tabloul era nesemnificativ şi era puţin probabil să atragă 
atenția cuiva, cu excepţia unui hoţ de speedere cu adevărat disperat. 

Şi ce surprins ar fi de ceea ce a primit. 

Speederele, care erau din ani şi de mărci diferite, fuseseră prelucrate cu grijă 
de către agenţi şi transformate în jumătate de duzină de bombe zburătoare. Spațiile 
goale din şasiu fuseseră umplute cu explozibil. Proiectate pentru a fi pilotate de la 
distanță dintr-un speeder secundar, acestea urmau să fie împinse ca nişte torpile 
protonice în diversele depozite de bacta de pe întreaga planetă. 

Un agent operativ se apropie de Loor, fără a putea să-şi ascundă un zâmbet de 
pe fața sa pătrată. 

— După cum vedeţi, suntem pregătiți să plecăm în orice moment. Am finalizat 
scanarea electronică inițială a obiectivelor vizate şi am constatat că acestea sunt 
negative în ceea ce priveşte tacticile sau echipamentele de contracarare. 

— Foarte bine. 

Imperiul perfecționase cu mult timp în urmă măsurile de apărare împotriva 
bombelor care puteau fi setate să detoneze de la distanţă. Cea mai uşoară dintre 
acestea era transmiterea unor semnale puternice pe o varietate de frecvențe de 
comunicaţii de tipul celor folosite de teroriştii Rebeli pentru a detona astfel de bombe, 
provocând o detonare prematură în timp ce bombele se aflau încă în posesia 
atacatorilor. Transmisia de pe navele de patrulare din zonele ostile detonase chiar şi 
explozibilii din fabricile de bombe a căror existenţă fusese bănuită de serviciile de 
informații, dar pe care nu reuşiseră să le localizeze pentru o lovitură exactă. Rănile 
provocate inocenților din zonă atunci când explodaseră bombele fuseseră considerate 
drept o pedeapsă justă pentru faptul că lumea nu raportase Rebelii care lucrau în 
zona lor. Deşi nu reuşiseră să detecteze tactici similare de contrareacție în zonele de 

depozitare a bactei, oamenii lui Loor hotărâseră să nu detoneze bombele de la 
distanță. Aducerea unui speeder pe poziţie şi lăsarea lui acolo suficient de mult timp 
pentru ca echipa de intervenţie să se îndepărteze oferea o fereastră pentru detectare 
şi dezactivare. Chiar dacă această fereastră ar fi fost mică, se considera că era prea 
riscant; intenționau să lovească mai multe locaţii în succesiune rapidă, iar dacă 
forțele Rebelilor ar fi descoperit o bombă şi ar fi trimis un avertisment, ar fi făcut ca 
atacarea celorlalte locaţii să fie mult mai dificilă. În plus, faptul că nu putea depista 
echipamente anti-tero în timpul recunoaşterilor ar fi putut fi justificat prin faptul că 
cineva uitase să pornească dispozitivele în acea zi. 

Planul pe care îl pregatiseră era de fapt destul de simplu. Navele comerciale de 
transportare a speederelor nu erau o privelişte neobişnuită în Centrul Imperial, 
transportând la atelierele de reparații vehiculele aeriene şi terestre avariate. Cu 
ajutorul unui fascicul tractor şi a unei simple legături de tip sclav, de la distanţă, 
tehnicienii de reparații zburau în mod regulat cu speederele prin oraş. Folosirea unui 
vehicul de transport de tip feribot pentru a transporta un vehicul în zona potrivită, 
după care cineva îl transporta de la distanţă în clădire, era considerată o modalitate 
sigură de a livra bombele. Din moment ce conectarea prin telecomandă era folosită în 
mod obişnuit de acest tip de vehicule, nu putea fi bruiată fără a provoca zeci de 
dezastre pe deplin legitime, aşa că Loor ştia că metoda lor de livrare era ferită de 
intervenții. 

Detonatoarele la contact fuseseră montate în diversele panouri şi bare de 
protecţie ale fiecărui vehicul. Explozibilii urmau să fie declanşaţi atunci când 
detonatoarele erau comprimate de forţa cu care un speeder care se izbea de o clădire. 
În timp ce o coliziune frontală cu un alt speeder la o viteză semnificativă ar fi putut 
cauza declanşarea bombei, şansele ca acest lucru să se întâmple erau relativ mici. În 
orice caz, cantitatea de explozibil ambalată în vehicule însemna că orice explozie în 
apropierea țintei ar fi provocat pagube substanţiale şi, dacă nu ar fi distrus depozitul 
de bacta, cel puţin ar fi îngreunat distribuirea acesteia. 

Agentul se uită la Loor cu optimism. 

— Când ni se va da semnalul de plecare? 

Loor se uită la cronometrul de la încheietura mâinii. 

— Se zvoneşte că Mon Mothma va anunța detaliile planului de distribuire a 
bactei aprobat de Consiliul Provizoriu în aproximativ paisprezece ore. Încă dezbat 
dacă ar trebui să folosim aceste vehicule pentru a puncta discursul ei sau să lăsăm 
anticiparea publicului să mai crească o zi sau două înainte să lovim. 

Loor îşi păstră tonul degajat, ca şi cum decizia care urma să fie luată nu avea 
prea mare importanță. Prefera să o facă mai repede decât să aştepte, dar era destul 
de sigur că Ysanne Isard ar fi vrut ca el să aştepte. Până acum nu primise niciun 
răspuns de la ea în legătură cu acest plan - sau cu oricare dintre planurile mele. Asta 
însemna că decizia depindea cu adevărat de el, dar ştia că nu trebuia să o ia decât cu 
o oră sau două înainte ca asaltul să aibă loc. 

Agentul de informații se încruntă. 

— Contactaţi-mă pe o frecvență securizată cu trei ore înainte de începerea 
programată a discursului lui Mon Mothma. Presupuneţi că operaţiunea va fi 
declanşată în timpul discursului ei. Când mă vei suna, fie voi anula asaltul şi îl voi 
reprograma, fie te voi lăsa să pleci. Dacă nu dai de mine, pleci. 

— Foarte bine, domnule. Agentul făcu un semn cu mâna spre speedere. Dacă 
doriți să inspectați opera noastră? 

Loor clătină din cap. 

— Ai fost întotdeauna eficient, Căpitane. Nu văd niciun motiv să mă îndoiesc 
tocmai acum de pregătirea ta... 

— Mulţumesc. 

— Cu plăcere. Loor zâmbi încet. Şi, apropo de eficiență, oamenii tăi s-au 
ocupat de Nartlo, da? 

— Aşa cum aţi ordonat, domnule. 

— Excelent. 

— Da, domnule. O să pun pe cineva să vă conducă înapoi. 

Agentul făcu semn unui alt om al său îmbrăcat în civil să vină, iar Loor îl urmă 
pe agent afară, printr-o altă ieşire din buncărul subteran. Lui Loor i se părea această 
rută mai puţin odioasă, iar utilizarea unei serii de turbolifturi însemna că era nevoie 
de mai puţin timp pentru a se întoarce în regiuni mai ospitaliere ale oraşului. După 
ce îşi luase rămas bun de la agent, Loor îşi croi drum în sus şi prin oraş. Verifică în 
permanență împrejurimile şi traseul din spate pentru semne că este urmărit, dar nu 
găsi niciunul. Perspectiva de distrugere a rezervei de bacta a Rebelilor îl încânta, dar 
nu din motivele pe care i le-ar fi atribuit majoritatea Rebelilor. Nu era încântat de 
faptul că distrugerea bactei ar fi provocat moartea a milioane, chiar miliarde de ființe. 
Oricât de ciudat ar părea, chiar şi pentru el, vieţile lor nu însemnau nimic. Din 
moment ce nu-i cunoştea, erau numere, iar Kirtan Loor nu fusese niciodată o 
persoană care să fie teribil de emoţionată de numere. 

Distrugerea bactei ar fi fost o victorie în războiul pe care îl purta împotriva 
Rebeliunii. El şi oamenii lui erau depăşiţi numeric, fără arme şi cu resurse 
insuficiente, dar învingeau. Până acum loviseră când şi unde doreau. Simplul fapt că 
reuşiseră să strângă o escadrilă de bombe în Centrul Imperial fără să fie detectați era 
un triumf în lupta lor împotriva Generalului Cracken şi a forțelor sale. 

În mod ciudat, Loor îşi dădea seama că participa la un joc care s-ar fi încheiat 
cu o moarte subită, şi că era mai probabil să fie moartea lui decât a duşmanilor săi. 
Totuşi, acum înțelegea emoția ascunsă care îi făcuse pe Rebeli să continue. Ei 
fuseseră insectele care înțepau în mod repetat gigantul stângaci care fusese Imperiul. 
Da, uriaşul îi lovise şi, în unele cazuri, îi rănise grav, dar nu-i putuse ucide niciodată 
pe toţi. Sfidarea pe care o arătau Imperiului îi ardea acum în vene şi, deşi nu-l făcea 
să se creadă nemuritor sau de neoprit, îi insufla dorința de a face din ce în ce mai 
mult pentru a-şi chinui inamicul. Ştia, de asemenea, că eforturile sale nu vor 
restabili Imperiul. Nu acesta fusese scopul pe care îl avea Ysanne Isard în minte când 
îl instalase în Centrul Imperial ca lider al unei mişcări pro-Palpatine. Ceea ce făcea el 
ar fi slăbit Rebeliunea şi ar fi permis altor forţe să o destrame. Nu conta dacă acele 
alte forțe includeau un Lord precum Zsinj care îşi croia drum în Centrul Imperial şi îl 
prelua, sau dacă era produsul unei alte scheme pe care fără îndoială o plănuia Inimă 
de Gheaţă. Isard dorea să distrugă Rebeliunea, iar acesta era scopul pe care el 
intenționa să o ajute să îl atingă. 

Zâmbi. Îi fusese încredințată o mare responsabilitate, iar succesul său ar fi 
creat un vid de putere în inima Imperiului. Isard susținea că scopul ei nu era 
învierea Imperiului, ci distrugerea Rebeliunii; totuşi, i se părea evident că recrearea 
Imperiului era o consecinţă firească a eliminării Rebeliunii. Când Rebeliunea se va 
prăbuşi, dacă va face lucrurile bine, va fi în poziţia de a ajuta la refacerea Imperiului. 
Deşi ştia că nu ar fi fost bine să devină un rival direct al lui Inimă de Gheaţă, ştia, de 
asemenea, că ea nu va trăi la nesfârşit. 

Nici eu nu voi trăi, dar dacă voi trăi mai mult decât ea, tronul Împăratului ar 
putea fi disponibil pentru mine. Loor zâmbi şi adulmecă cu mândrie, dar mirosul de la 
poalele oraşului îi spulberă fantezia. Se uită în jos, la picioarele sale, şi văzu un 
reziduu fungic sclipitor care părea să-şi schimbe culoarea în timp ce-l privea. Dorind 
imediat să se întoarcă în vizuina sa şi să se spele de duhoarea zonelor subterane ale 
Centrului Imperial, scoase un comunicator din buzunar şi îi ceru uneia dintre gărzile 
sale să se întâlnească cu el, însoţit de speeder. 

Loor făcu tot ce putu ca să-şi curețe mizeria de pe pantofi de peretele unei 
clădiri, dar aceasta se lipise bine de el. Chicoti în sinea lui, gândindu-se la el ca la o 
adevărată scursură Rebelă. Nu reuşise să facă niciun progres în încercarea de a se 
lupta cu ea şi se întreba dacă o sabie de lumină ar fi putut să o distrugă. Ajunsese la 
concluzia că nu ar fi putut, chiar în momentul în care speederul său coborâse până 
la bordură şi uşa din spate, ca o aripă de pescăruş, se ridică. 

Loor porni spre compartimentul pasagerilor, apoi se opri. Înăuntru, cuibărit 
într-un colț, un bărbat micuț, cu părul alb, îndreptase un pistol blaster spre el. 

— Îmi pare rău, am greşit speederul. Greşeala mea. 

— Nu e nicio greşeală. Urcă. Bărbatul suspină. Urcă sau ceilalți băieţi ai mei te 
vor împinge înăuntru. 

Neavând de ales, Loor intră în vehicul şi se aşeză pe unul dintre scaunele de 
pasageri. Uşa se închise în urma lui, lăsându-i pe cei doi singuri în interiorul 
întunecat al speederului. Loor îşi ridică mâinile şi se agăță de centurile de siguranţă. 

— Are vreun rost să mi le pun, Moff Vorru? 

Fliry Vorru încuviință din cap cu grație. 

— Foarte bine, Agent Loor. Da, desigur, pune-ţi centura. Nu mă aştept să fie o 
călătorie dură, dar lucrurile pot deveni turbulente aici, pe Centrul Imperial. 

— Aşa am observat şi eu. 

— Sunt sigur că da. Vorru aşeză pistolul blaster pe scaunul de lângă el, apoi 
trase de manşetele gri de la jacheta sa albastră ca noaptea. Şi nu mai sunt un Moff, 
ci un simplu Colonel în Miliția Populară a Centrului Imperial. 

— Frumoasă uniformă. Sunt sigur că te va pune în valoare atunci când vei ține 
o conferință de presă şi vei anunța capturarea mea. Loor încercă să îşi forțeze un 
zâmbet pe față, dar nu părea să merite efortul. O adevărată lovitură pentru tine. 

— Într-adevăr, ar putea fi. Vorru căscă într-un mod exagerat. Şi ajungem la 
întrebarea dacă este sau nu necesară. 

— Poftim? 

— Îmi ridici o problemă, Agent Loor. Frontul Palpatin de Contrainsurecţie este 
unul dintre motivele pentru care a fost creată miliția mea. Atâta timp cât sunteţi o 
amenințare, Consiliul Provizoriu are nevoie de mine. Fără tine, tot ce putem face este 
să ne ocupăm de micii comercianți de pe piața neagră şi de alți infractori. 

— Adică cei pe care oricum îi controlezi în prezent. 

— Îmi supraestimezi abilitățile. 

Loor ridică o sprânceană. 

— Chiar aşa? M-ai găsit destul de repede. 

Vorru ridică din umeri. 

— Mai mult din întâmplare decât orice altceva. Eram pe cale să-mi consolidez 
controlul asupra pieţei negre de bacta şi îl aveam pe Nartlo sub observație, deoarece 
avea o sursă pe care nu o puteam găsi. Oamenii mei i-au pus pe ai tăi sub observație 
când l-au vizitat noaptea trecută. Am continuat să supraveghem şi am fost conduşi 

la acest vehicul. Oamenii tăi se pricep să se deghizeze... apropo, părul blond şi barba 
de tap îți îndepărtează cu adevărat înfăţişarea de cea a lui Tarkin. Schimbarea 
aspectului unui vehicul nu este la fel de simplă. 

Omuleţul surâse. 

— N-aveam nicio idee pe cine am găsit până când nu am verificat înregistrările 
acestui vehicul. Înmatricularea este absolut neînsemnată şi obişnuită, fără niciun 
semn de decriptare pe fişierul de date. Asta mi-a indicat faptul că înmatricularea 
ajunsese în calculatoare prin mijloace legitime, iar asta însemna Serviciile Secrete 
Imperiale. Din moment ce îl întorseseşi pe Zekka Thyne împotriva mea, mi-am făcut 
o misiune din a afla mai multe despre tine, apoi, surpriză, surpriză, iată-te aici. 

— Sper să nu te dezamăgesc. 

— Este posibil, dar vom vedea. Vorru se încruntă. În mod normal, nu te-aş fi 
săltat atât de devreme, dar Nartlo a indicat că ţi-a dat locaţiile depozitelor de bacta 
ale Republicii. Am devenit imediat suspicios... el susținea că eşti doar un traficant de 
bacta, dar acele centre de depozitare abia aşteaptă să fie lovite de Frontul tău. Am 
încercat să determin dacă Nartlo mă mințea, dar ai anticipat că voi face asta. 

Loor zâmbi. 

— Ai folosit skirtopanol pe el. 

— Da, iar convulsiile au fost destul de hidoase. 

— Convulsiile? Hmmm. l-am dat o rezervă de lotiramină€ şi i-am spus că îl va 
împiedica să se infecteze cu virusul Krytos. Am inclus instrucțiuni stricte de dozare. 
Dacă a intrat în convulsii, trebuie să fi luat de patru ori cantitatea recomandată. 

— Unii presupun că dacă o pastilă e bună, mai multe sunt şi mai bune. 

— A murit? 

— Hemoragie cerebrală. 

— Era util, de aceea nu l-am omorât pur şi simplu. Lotiramina ar fi îngreunat 
interogatoriul Rebelilor, iar unele dintre informaţiile pe care le avea despre 
operațiunea mea i-ar fi făcut să se îndrepte în tot felul de direcţii greşite. 

Vorru dădu din cap. 

— Deşi a afirmat că nu ştia nimic despre un atac planificat asupra depozitelor 
de bacta, asta este ceea ce plănuieşti, nu? 

Loor se uită prin cabină. 

— Aş fi crezut că Generalul Cracken va recurge la metode mai profesioniste de 
interogare. 

— Ar fi făcut-o, şi o va face, dacă nu alegi să cooperezi cu mine. Vorru îşi 
încrucişă picioarele şi trase de pliul pantalonilor săi. Dacă nu obţin răspunsuri de la 
tine, îi voi spune lui Cracken că am descoperit un complot pentru a ataca centrele 
actuale. El va pune în aplicare măsuri de siguranţă care să împiedice succesul 
vostru, în timp ce va muta bacta în noi locaţii. Voi veți pierde şi eu voi câştiga. 

— Şi tu ai un plan care va duce la un alt rezultat? 

Vorru zâmbi. 

— Acum vei lucra pentru mine. Vei lovi țintele pe care ţi le voi da şi le vei lovi 
atunci când vreau eu să le lovesc. Nu sunt indiferent față de războiul vostru 
împotriva Rebeliunii, dar vreau să ucid încă un mynock cu o singură explozie. 

Bineînţeles, ar fi trebuit să fie evident. Loor încuviinţă din cap. 


3 Lotiramina - substanță care se administra pentru a neutraliza skirtopanolul. Când medicamentul se 
metaboliza, putea provoca tot felul de probleme de sănătate, de la amnezie până la moarte. 

— Ai face ceea ce nu a putut face Prinţul Xizor. 

— Xizor s-a bazat prea mult pe abilitățile sale personale şi nu suficient pe 
abilitatea de a-i citi pe ceilalți. 

— După ce ai transformat Soarele Negru în Miliția Poporului, vei fi în poziția de 
a prelua puterea dacă Rebeliunea se va clătina. 

— Dar eu nu doresc să văd Rebeliunea eşuând. Vreau doar să văd că liderii 
Rebeliunii eşuează. Să-i manipulez pe Bothani şi să-i liniştesc, să-i frustrez pe 
Alderaaniani până când îi vor îndepărta pe ceilalți oameni cu amintirile lor constante 
despre cum a fost martirizată lumea lor pentru Rebeliune, să las piața neagră să 
falimenteze Republica pentru ca cineva care are rezerve monetare să vină şi să 
salveze lucrurile... 

— Adică tu. 

— Bineînţeles. Vorru dădu din cap. Poate că Ysanne Isard a injectat virusul 
Krytos în Centrul Imperial, dar Rebelii au injectat un virus mai mortal în Centrul 
Imperial înainte de asta: pe mine. M-au văzut ca pe cineva care ar putea fi o frână 
pentru prădătorii lumii interlope de aici, dar au uitat că însuşi Împăratul mă văzuse 
cândva ca pe un rival la putere. Ce au uitat ei, eu nu am uitat niciodată. Acum, 
Împăratul e mort şi eu sunt aici, pe planeta lui. Întrebarea pentru tine, agent Loor, 
este următoarea: cum vrei să distrugi Rebeliunea? Vrei să o distrugi sau să o distragi 
până când şi se va îmbolnăvi şi va muri? Ceea ce vei găsi crescând în locul ei, te 
asigur că va fi pe placul tău. 

Agentul de informații îşi strânse buzele într-o linie subţire. Refuzul meu de a fi 
de acord va însemna moartea, aşa că alegerea este evidentă. Şi, ca şi în cazul lui 
Ysanne Isard, Fliry Vorru nu va trăi la nesfârşit. 

Loor clătină încet din cap. 

— Ce vrei? 

— Vreau să loveşti doar unul dintre cele şase depozite în acest moment — cel de 
la sud de districtul Senatului. Oamenii mei au reuşit deja să fure oricum cea mai 
mare parte din acea rezervă, aşa că atacul tău ne va acoperi urmele şi ne va lăsa să 
profităm de creşterea prețurilor de pe piața neagră. Îţi voi da şi alte ținte pe măsură 
ce avansăm, pentru a-mi îndeplini obiectivele. 

— Consideră că am făcut-o. În seara asta, în timpul discursului lui Mon 
Mothma? 

Faţa lui Vorru înflori într-un zâmbet larg. 

— Ah, îți place ironia. Splendid. Cred că alianța noastră va fi foarte profitabilă 
pentru amândoi. Anticipez că va fi o plăcere continuă să fac afaceri cu tine, agent 
Loor. 

Capitolul 16 


lella Wessiri îi zâmbi lui Diric în timp ce se aşeza pe scaunul martorului. Diric 
se afla pentru prima dată în sala de judecată şi chiar părea încântat de aglomerațţie. 
Ofițerii îl lăsaseră să se aşeze chiar în spatele mesei acuzării pentru că asta îl punea 
în imediata apropiere a locului unde stătea ea când nu era la boxă. 

Nuanța cenuşie a pielii lui Diric trăda oboseala, dar procesul îi stârnise 
interesul. Dacă nu ar fi fost focul care îi înflăcăra ochii căprui, ar fi fost categoric 
împotriva participării lui la proces. Ea simţea că procesul trebuia să se afle pe lista 
de ţinte a Frontului Palpatin de Contrainsurecţție şi nu voia ca Diric să fie expus la 
aceste violențe. Cruzimea brută a atacului lor asupra unei instalaţii de depozitare a 
bactei din noaptea precedentă o cutremurase şi, în secret, era mulțumită de faptul că 
Diric era acolo unde putea să-l vadă. 

Halla Ettyk se ridică în picioare. 

— lella Wessiri, ați putea, vă rog, să prezentaţi instanței istoricul personal al 
angajărilor dumneavoastră din ultimii opt ani? 

— M-am alăturat Forţei de Securitate Corelliană cu un an standard înainte ca 
Împăratul să dizolve Senatul. Am lucrat acolo timp de şase ani, avansând în Divizia 
de Interdicţie a Contrabandei, unde am fost parteneră timp de doi ani cu Corran 
Horn. Cu aproximativ doi ani în urmă, Corran, Gil Bastra, soțul meu Diric şi cu mine 
am fugit cu toţii de pe Corellia înainte ca Ofițerul Imperial de legătură al diviziei 
noastre, Kirtan Loor, să poată inventa acuzații şi să ne aresteze. De pe Corellia, Diric 
şi cu mine am venit pe Coruscant şi am stat ascunşi timp de un an. Aveam destui 
bani încât nu aveam nevoie de slujbe, aşa că nu am făcut nimic în primul an aici. 
După dispariția soțului meu, în urmă cu aproximativ un an, m-am alăturat 
organizației Alianţei aici, pe Coruscant, şi am ajutat Escadrila Vagabond să doboare 
scuturile. De atunci, în ultimele două săptămâni, am fost repartizată la biroul 
dumneavoastră ca investigator-şef al acestui caz. 

Procurorul clătină din cap. 

— Aşadar, ai lucrat cu Corran Horn timp de doi ani. 

— Am lucrat în parteneriat cu el timp de doi ani. 

— Descrieţi ce înțelegeţi prin parteneriat. 

lella ridică uşor din umeri. 

— Este asemănător cu a fi căsătorit cu cineva, în sensul că trebuie să ai 
încredere totală în el. Viaţa ta este în mâinile partenerului tău în situații periculoase. 
Singurul mod în care poţi construi acest grad de încredere este să ajungi să te 
cunoşti unul cu celălalt. Meseria înseamnă că eşti foarte mult timp împreună, în 
orice zi din săptămână, şi poţi vedea cu uşurinţă mai mult pe partenerul tău decât 
propria familie. Unii parteneri ajung să se cunoască atât de bine încât aproape că 
dobândesc acea senzație — ca a unui Gotal — de a putea citi starea de spirit a celuilalt 
şi de a reacţiona în anumite situații fără a rosti vreun cuvânt. 

— Descrie-ne, te rog, relaţia ta cu Corran Horn. 

— Eram apropiaţi, foarte apropiaţi. La aproximativ şase luni după ce am 
început să lucrez cu el, tatăl lui a fost ucis. Acel eveniment l-a zdrobit pe Corran şi l- 

am ajutat să treacă peste el. Era singurul copil, căci mama lui murise anterior, aşa 
că se simțea singur. Faptul că Kirtan Loor l-a eliberat pe ucigaşul tatălui său l-a 
făcut pe Corran să tânjească după răzbunare, dar legăturile Imperiale ale lui Loor 
însemnau pentru Corran că nu putea face nimic, iar asta îl frustra. Gil şi cu mine 
ne-am străduit să-l calmăm, iar el şi-a revenit. Ideea este că, atunci când ajuţi pe 
cineva să treacă printr-o perioadă atât de dificilă, ajungi să-i vezi inima şi să îl 
cunoşti foarte bine. 

Halla Ettyk aruncă o privire la datapadul ei. 

— Cât de bine îl cunoşteai pe Kirtan Loor? 

— A devenit legătura noastră Imperială cu aproximativ un an înainte ca eu să 
fac echipă cu Corran. L-am găsit distant şi retras. Nu socializam - nu făcea niciun 
efort să ne cunoască după serviciu şi nu socializa în timpul sărbătorilor de la birou. 
Părea să se bucure de frustrările investigaţiilor. În cei trei ani în care am lucrat în 
acelaşi birou cu el, am ajuns să-l cunosc suficient de bine pentru a-l evita cât mai 
mult posibil. 

— Ai devenit pricepută în a-l evita? 

— Da. Este destul de uşor de reperat, mai ales din cauza înălțimii sale, iar 
dacă devenea prea nesuferit, mă puteam retrage oricând la centrul de perfecţionare a 
femeilor ofițer şi nu mă urma acolo. 

— Ați menționat înălțimea lui. Cum i-ați caracteriza aspectul general? 

— Destul de deosebit. lella îşi îndepărtă părul şaten deschis de pe partea 
laterală a gâtului. Se mândrea cu faptul că arăta ca un Mare Moff Tarkin mai tânăr 
şi mai înalt, şi nu se înşela prea mult în privinţa asta. Cu siguranţă ieşea în evidență 
în mulțime. 

— Ai spune că Corran Horn îl cunoştea pe Kirtan Loor la fel de bine ca şi tine? 

— Obiecţie, avocatul influenţează răspunsul martorului. 

— Admit obiecţiunea. Reformulează întrebarea, Comandante. 

— Da, domnule Amiral. Cât de bine ați putea spune că îl cunoştea Corran 
Horn pe Kirtan Loor? 

— Obiecţie. Asta presupune simple supoziții. 

— Se respinge. Amiralul Ackbar dădu din cap spre lella. Puteţi răspunde la 
întrebare. 

— Aş spune despre Corran că îl cunoştea pe Loor la fel de bine ca şi mine. 
Corran părea să ştie unde urma să fie Loor înaintea lui Loor şi îl programase pe 
Whistler să-i dea un semn dacă Loor era prin preajmă şi el încă nu-l observase. 

— Mulţumesc. Din nou, Ettyk verifică datapadul. Vă rugăm să ne descrieți 
tipurile de documente pe care le-aţi analizat în timpul investigației dumneavoastră. 

Iella începu să puncteze pe degete. 

— Am audiat martori, am ascultat înregistrări ale comunicaţiilor şi am citit 
transcrieri ale acestora, am analizat probe fizice şi am examinat rapoartele întocmite 
de criminalişti cu privire la acestea, şi am analizat probele disponibile în dosare. 

— Ce fel de elemente se află în acest dosar de probe? 

— Rapoartele Comandantului Antilles, Locotenentului Horn şi Căpitanului 
Celchu despre timpul petrecut aici pe Coruscant. 

Halla apăsă două butoane de pe datapadul ei. 

— Am descărcat acum în computerul probatoriu al instanţei un raport al 
Locotenentului Corran Horn, care aş dori să fie supus atenției ca Proba 34. Aţi 
analizat acest raport? 

— Da. 

— Ce spune despre Kirtan Loor? 

lella se uită direct la Halla Ettyk. 

— În el, Locotenentul Horn raportează că l-a văzut pe Căpitanul Celchu 
conversând cu Kirtan Loor la o cantină numită Cartierul General. 

— Bazându-te pe experiența ta ca parteneră a lui Corran, cum ai caracteriza 
natura acestui raport? 

— Tipic lui Corran: concis, la obiect şi fără echivoc în expunerea faptelor. 

— Şi, pe baza experienţei tale, cum ai descrie identificarea lui Kirtan Loor de 
către Corran? 

— A fost absolut sigur că l-a văzut pe Căpitanul Celchu vorbind cu Loor. 

Ettyk zâmbi. 

— Deci nu era nimic în raport, nimic din experienţa ta care să te determine să 
pui la îndoială identificarea lui Kirtan Loor de către Locotenentul Horn? 

Iella şovăi. 

— De fapt, există un mic detaliu asupra căruia am o întrebare. 

Surprinderea trecu pe fața lui Halla, dar o înăbuși repede. 

— Solicit să se declare că nu răspunde, onorată instanţă. 

Filamentele cărnoase de pe barba Amiralului tresăriră sub gura sa deschisă. 

— Nu, Comandante, ai pus o întrebare mai mult decât ar fi trebuit, iar acum 
trebuie să suporţi consecinţele. Mai aveți şi altceva pentru acest martor? 

— În acest moment, nu, domnule, dar îmi rezerv dreptul de a o rechema. 

— Am înțeles. Martorul este al dumneavoastră, domnule consilier Ven. 

lella îşi îndreptă spatele în boxa martorilor şi încercă să se liniştească, dar 
simţi cum măruntaiele începură să i se strângă în timp ce Twilekul se ridica. Inima 
începu să îi bată puţin mai repede. Nu-i plăcuse niciodată să fie interogată şi nu se 
aştepta la nicio milă din partea lui Nawara Ven, mai ales după greşeala Hallei. 

— Agent Wessiri, în timpul petrecut în cadrul Forţelor de Securitate Corelliene, 
ați efectuat vreodată o investigație cu privire la o problemă de trădare? 

— Nu, dar am mai lucrat la cazuri de crimă. 

— Ştiu. Aţi lucrat la multe cazuri de crimă, nu-i aşa? 

— Da. 

— Şi unele au fost mai uşor de investigat decât acesta, nu-i aşa? 

lella dădu din cap. 

— Da. 

Deşi Nawara Ven îşi menținea vocea gravă şi comportamentul calm, nu îi 
plăcea felul în care începuse să scormonească în jurul concluziilor. El proiecta o aură 
de control calm, conducând procesul, iar ea ştia că asta era de rău. Odată ce intra în 
ritm şi ea începea să se mişte odată cu el, putea să se întoarcă şi să o surprindă, să 
scoată de la ea nişte mărturisiri care ar fi dat o impresie greşită celor din instanță. 

— Cât timp ai spune că a durat, în medie, o investigație de crimă la care ai 
lucrat? 

— Va trebui să fiți mai precis. 

— Cât timp înainte de o arestare? 

lella ridică din umeri. 

— Mai puțin de o săptămână. Dacă nu ai un suspect în arest până atunci, 
pista se poate înfunda foarte tare. 

— Investigația în sine, însă, ar putea dura mai mult decât atât, corect? 

— Sigur. 

— Pentru că sunt detalii de verificat, rapoarte de laborator de citit şi analizat, 
de luat depoziţii de la martori, mai multe fapte de verificat şi altele asemenea, corect? 

— Da. 

Twi'lekul surâse. 

— Durează mult timp să faci asta, nu-i aşa? 

— Depinde. 

— Să zicem că vrei să o faci cum trebuie. 

— Întotdeauna vreau să o fac cum trebuie. 

— Bineînţeles, dar graba poate duce la o muncă neglijentă, nu-i aşa? 

— Da. 

— Deci o investigație pripită este o investigație potenţial neglijentă? 

— Da. 

Nawara Ven dădu din cap. 

— Aşadar, aţi caracteriza două săptămâni de la crimă până la proces ca fiind 
un interval de timp scurt, din experiența dumneavoastră? 

lella aprobă din cap cu reticență. 

— Este mai scurt decât majoritatea proceselor. 

— Aţi mai fost vreodată implicată într-un caz care a intrat în proces atât de 
repede ca acesta? 

Ea clătină din cap. 

— Nu. 

Twi'lekul se uită din nou la datapadul de pe masă. lella văzu lumini pâlpâind 
pe panoul frontal al lui Whistler, apoi Nawara dădu din cap şi îşi înfăşură o coadă 
cefalică înapoi peste umăr. 

— Vreau să supun atenției Proba 34. La cât timp după incidentul descris a fost 
întocmit raportul? 

Iella aruncă o privire la micul monitor de datapad din colțul boxei martorilor. 

— Există o diferenţă de două săptămâni între incident şi depunerea raportului. 

— Acum, din experiența dumneavoastră ca partener al lui Corran Horn, ați 
spune că acesta era de obicei prompt în depunerea rapoartelor? 

— Da. ella îl privi fix pe Whistler. Dar uneori existau întârzieri, iar cele două 
săptămâni pe care le menționați au fost destul de aglomerate. 

— Acesta este singurul motiv — faptul că a fost ocupat — pentru care credeți că 
a întârziat Locotenentul Horn să-şi depună raportul? 

— Obiecţie, invocă speculații. 

— Consilierul Ven întreabă ce crede martora, nu ce crede ea că a gândit 
victima. Îi voi permite. Se respinge. 

— Pentru că noi credeam despre Căpitanul Celchu că era mort pe Noquivzor, 
nu părea că raportul ar fi putut fi adevărat, aşa că nu ar fi existat niciun motiv 
pentru a-l prezenta. lella se aplecă spre înainte în scaunul ei. Cu toate astea, în 
momentul în care Corran a aflat că Căpitanul Celchu era în viaţă, a făcut acel raport. 

— Înţeleg asta. Twilekul îi aruncă un zâmbet plin de dinţi ascuţiţi. În timpul 
cât ai fost partenera lui, ai ştiut vreodată ca Corran Horn să facă o greşeală? 

— Era doar un om. 

Expresia lui Ven se întunecă. 

— Poate că poți să dezvolți acest răspuns pentru noi, cei care nu suntem 
oameni. 

Iella roşi şi privi în jos, spre podea. Ce lucru de spus, mai ales aici şi acum! 

— Adică, da, a făcut greşeli. 

— Vă mulțumesc. Acum, ai făcut aluzie la ceva din raport care a lăsat o 
îndoială în mintea ta cu privire la veridicitatea identificării lui Kirtan Loor de către 
Locotenentul Horn. Ce anume? 

Stomacul îi încremeni. 

— Corran îl descrie pe Loor ca purtând o pelerină cu glugă şi urmându-l pe 
Căpitanul Celchu prin spatele cantinei în momentul în care Corran intrase în ea. 
Corran l-a recunoscut pe Loor după înălțimea şi mersul său, dar nu i-a văzut 
niciodată fața. 

— Şi, oricât de bun ar fi fost Corran, credeţi că identificarea acestuia fără să 
vadă fața individului lasă loc să se fi înşelat? 

— Da. 

Twilekul dădu din cap. 

— Mulţumesc pentru sinceritate. Nu mai am întrebări. 

Ackbar se uită la procuror. 

— Alte întrebări? 

— Nu, domnule Amiral. 

Mon Calamariul dădu din cap către lella. 

— Sunteţi liberă, Agent Wessiri. Voi suspenda şedinţa de judecată în acest 
moment. Consiliul Provizoriu se reuneşte pentru a discuta o serie de probleme şi 
trebuie să fiu acolo. S-ar putea, de fapt, să suspend procesul pentru o săptămână. 
Presupun, din întrebarea pe care ați pus-o mai devreme, domnule Consilier Ven, că 
nu vă deranjează să aveți timp suplimentar pentru investigarea cazului? 

lella, reîntoarsă la locul ei în boxa acuzării, privi profilul lui Nawara în timp ce 
acesta dădea din cap. 

— Mă bucur să am timp pentru a continua să-mi pregătesc apărarea. 

— Comandante Ettyk, nu aveți obiecţii la o amânare? 

— Nu, domnule. 

— Foarte bine, şedinţa de judecată se suspendă pentru o săptămână. 


Iella intră în biroul lui Halla Ettyk. 

— Diric este în biroul de afară, întins. Sper că nu vă deranjează. Îmbulzeala de 
la ieşirea din instanță a fost cam mare, dar ofițerii nu păreau să vrea să-l lase să-şi 
tragă sufletul. De fapt, nu au fost prea interesaţi să mă lase să-l aduc cu mine aici, 
în birou. 

Procurorul cu părul negru clătină din cap. 

— Nicio problemă, dar să-i faci rost de o legitimaţie specială de vizitator. 

lella se încruntă în timp ce se aşeza într-un scaun din piele de nerf în fața 
biroului din oţel transparent al lui Halla. 

— Ce se întâmplă? 

Halla aşează un comunicator pe biroul ei. 

— Tocmai am primit veşti de la consilierul Amiralului Ackbar, Comandantul 
Sirlul. Motivul amânării neaşteptate a fost mai mult decât o întâlnire de rutină a 
Consiliului Provizoriu. Se pare că, în urma asaltului asupra depozitului de bacta, am 
primit o amenințare cu bombă aici. Nu sunt siguri cine a făcut amenințarea sau cât 

de reală este, dar vor o săptămână pentru a întări complexul tribunalului. 

— Înţeleg. 

Halla încuviință solemn din cap. 

— La fel de bine... îmi dă o săptămână pentru a-mi consolida cazul. 

lella tresări. 

— Îmi pare rău pentru ceea ce am spus acolo. Nu vreau ca ucigaşul lui Corran 
să scape, dar... 

— Nu e vina ta. Amiralul Ackbar a avut dreptate. Am pus o întrebare mai mult 
decât ar fi trebuit. Am încercat să mă asigur că Corran a avut dreptate şi am fost 
prea deşteaptă pentru binele meu. Apoi ridică din umeri. Cel puţin nu s-a spus nimic 
despre acel Duros cu care spune Căpitanul Celchu că s-a întâlnit în acea noapte. 
Deocamdată, instanța ştie doar că Corran s-ar putea să se fi înşelat în privința 
identificării acestuia. Dacă acel Duros este adus, vor fi liberi să se întrebe cât de mult 
seamănă Kirtan Loor în mantie cu un Duros în mantie. 

Ochii lui lella se îngustară. 

— Ştiam cu toţii că Celchu a afirmat că a întâlnit un Duros în acea noapte. 

— Aşa se pare, dar toate poveştile astea sunt urmărite până la însuşi Celchu, 
aşa că oricine altcineva le aduce în discuţie este anulat din cauza regulii zvonurilor. 
Singura modalitate de a intra în joc este dacă depune Tycho mărturie. 

— Şi dacă Durosul depune mărturie? 

— Care este probabilitatea ca acest lucru să se întâmple? Nu există nicio 
dovadă că Lai Nootka a fost vreodată pe Coruscant, din câte putem spune. Mai mult, 
a existat o anumită istorie între Corran şi Nootka - Corran l-a scos dintr-o închisoare 
Imperială de pe Gargi, oriunde s-ar afla aceasta. De ce ar fugi Nootka de omul care i- 
a salvat viața? 

Iella îşi deschise mâinile. 

— Poate că doar se ducea după Tycho. 

— Bine. Să presupunem că întâlnirea a fost la fel de nevinovată cum a încercat 
Tycho să o prezinte. Nu contează câtuşi de puţin. Numai datele despre mită sunt 
suficiente pentru a demonstra că lucra pentru Imperiu. Corran credea că Tycho s-a 
întâlnit cu Kirtan Loor; amenințarea lui de a cerceta trecutul lui Tycho din cauza 
acestei convingeri este motivul crimei. 

— Dar de ce să-l ucizi pe Corran când poţi demonstra că se înşela în privința 
întâlnirii doar prin simpla prezentare a lui Lai Nootka? se încruntă lella. Tycho a 
părut întotdeauna încrezător în nevinovăția sa, ceea ce însemna că ori îl avea pe 
Nootka acolo unde putea să-l livreze, dând peste cap bazele anchetei cu care 
amenința Corran, ori... 

— Ori ar putea fi nevinovat? Halla clătină din cap. Nu trasa un curs spre acea 
gaură neagră. 

— Dar acea gaură neagră ar putea fi adevărul. 

— Sigur, dar nu noi suntem judecătorii de fapt în acest caz, ci membrii 
instanței. Noi trebuie doar să le prezentăm cel mai bun caz pe care îl putem aduna, 
iar apărarea trebuie să îl demonteze. Ochii căprui ai Hallei se îngustară. N-o să 
începi să spui că vrei să te asiguri că ucigaşul partenerului tău chiar este prins, 
pentru că îți spun că l-am prins dincolo de orice urmă de îndoială rezonabilă. 

Iella ridică din umeri. 

— Şi dacă nu vreau să fiu rezonabilă? 

Halla tresări, apoi se lăsă în spate pe scaunul ei alb cu spătar înalt. 

— Idealiştii nu ar trebui să se ocupe de această afacere, să ştii. 

— Şi ce vrei să spui? 

— Chestia cu Durosul m-a deranjat şi pe mine. Pot să admit că Tycho ar fi 
putut să scoată acel nume din dosarul lui Corran doar ca să-l enerveze, dar ar fi fost 
foarte riscant din partea lui să facă asta. Urmele lăsate de Tycho au arătat că este 
foarte atent, aşa că nu-l văd lansând astfel de provocări. Prin urmare, îmi pot 
imagina că el chiar s-a întâlnit cu Lai Nootka. Şi dacă este adevărat, trebuie să mă 
întreb despre incapacitatea noastră de a-l găsi pe Nootka sau de a găsi o înregistrare 
a prezenței sale aici, pe Coruscant. 

— Deci, chiar dacă tu crezi că Tycho lucra pentru Imperiu, crezi că dispariția 
lui Nootka poate fi dovada că cineva se asigura că perfidia lui Tycho este evidentă? 
lella se încruntă. Cine? De ce? 

— Întrebări bune, întrebări de obstrucţionare a justiţiei la care trebuie să 
răspunzi. Halla suspină. Vrei să îl găseşti pe Nootka, nu-i aşa? 

— Dacă nu te superi. 

Halla se aplecă în față şi pipăi cu degetul o mică plăcuţă neagră de siliciu. 

— Fă-o. Şi ia asta... este un cip de cod care îți va permite să aduci speederul în 
garajul de securitate de la nivelul superior. De acolo poți lua turboliftul până în 
curte. Asta îl va scuti pe Diric să intre şi să iasă cu mulțimea din sala de judecată de 
acum încolo. 

Iella îl acceptă şi zâmbi. 

— Lucrurile vor continua să devină din ce în ce mai nebuneşti, nu-i aşa? 

— Mă tem că da. Halla se cutremură vizibil. Mi-e foarte teamă că da. 


97 


Capitolul 17 


Ajutat de îmbrânceala sănătoasă a Trandoshanului, Corran zbură prin uşa 
întunecată. Incapabil să vadă ceva, se făcu ghem şi speră să nu aterizeze în cap. Îşi 
izbi tibiile de ceva tare, apoi ricoşă pe umărul drept înainte să continue rostogolirea. 
Se izbi de mai multe lucruri, dintre care cele mai multe strigau şi toate se dădeau la 
o parte, apoi se opri brusc în ceva foarte solid. 

Corran deschise ochii şi, în lumina slabă, distinse fața zâmbitoare şi bărboasă 
a unui bărbat cu adevărat uriaş. Ajunsese să se sprijine de tibia şi de coapsa 
bărbatului - era clar că acesta se lăsase în genunchi pentru a opri rostogolirea lui 
Corran prin cameră. De-a lungul traiectoriei sale de zbor, Corran auzise înjurăturile 
bolborosite ale oamenilor pe care îi doborâse. 

Bărbatul cu barbă se ridică şi îl trase pe Corran în picioare. 

— Ce intrare. 

— Am fost ajutat. 

Corran îşi smulse umerii tunicii de pânză cafenie şi încercă să o aşeze la locul 
ei. Îmbrăcămintea voluminoasă se întindea până la genunchi. Mânecile ajungeau 
până la jumătatea antebraţului, dar asta pentru că aveau o cusătură care începea de 
la umeri, mult sub curbura deltoizilor săi. Dezbrăcat fiind sub acea haină, Corran se 
simţea puţin inconfortabil. Ştia că asta făcea parte din războiul psihologic purtat de 
Isard împotriva lui şi a celorlalți prizonieri — le refuzi haine şi le refuzi o mică parte 
din umanitatea lor. 

Bărbatul cel mare clătină din cap. 

— Trandoshanul nu place pe nimeni. Eu sunt Urlor Sette. 

Îi oferi mâna lui Corran. Lui Sette îi lipseau ultimele două degete de la mâna 
dreaptă, dar nu părea timorat sau stânjenit de asta. Corran întâlni strânsoarea 
fermă a bărbatului cu propria strângere solidă. 

— Corran Horn. 

— Mă bucur să te cunosc. Sette indică spre stânga. Haide, te voi duce la 
Bătrân. Vocea uriaşului purta cu ea măsuri egale de respect şi afecțiune, amintindu-i 
lui Corran de modul în care îl numise adesea pe Gil Bastra - Bătrânul. 

Trebuie să fie liderul desemnat printre prizonierii de aici. Corran îşi dădu seama 
de faptul că introducerea sa în rândurile generale ale populației din Lusankya ar fi 
putut fi o altă stratagemă a lui Isard pentru a-l determina să dezvăluie informaţii pe 
care nu le dăduse în timpul interogatoriului. Pentru că nu-şi amintea clar ce spusese 
de fapt în timp ce fusese interogat chimic, nu ştia ce ar fi putut să confirme sau să 
dezvăluie. Din câte ştiu, ar putea fi o şaradă elaborată. Va trebui să fiu atent. 

Urlor îl conduse pe Corran afară din zona apropiată uşii şi mai departe în 
complexul de celule. Acesta părea să fi fost săpat şi forat din rocă solidă. Praful gros 
acoperea podeaua şi plutea în urma lui Urlor ca o ceață deasupra solului. Pereţii şi 
tavanul neregulat de piatră aveau ochiuri de licheni luminoşi agățați de ei. Lumina 
lor verde-calcaroasă dădea prafului o strălucire stranie şi făcea ca pielea celor care se 
aflau în jur să fie cenugşie. 

Corran îl urmă pe Urlor într-o cameră laterală cu o intrare suficient de joasă 

încât chiar şi el fu nevoit să îşi plece capul. Dincolo de prag, bărbatul cel mare se 
îndreptă de spate şi se dădu la o parte. Pe partea opusă a camerei circulare, la doar 
şase metri de intrare, un bărbat mai în vârstă, cu părul şi barba albe, stătea aşezat, 
picioarele atârnate pe marginea unui hamac împletit din fâşii întunecate de pânză de 
tunică. Corran avu imediat o vagă senzație că îl mai văzuse pe acel bărbat înainte, 
sau o hologramă cu el, dar dacă era aşa, fusese cu mult timp în urmă şi nu-l putea 
localiza. 

— Domnule, acesta este Corran Horn. Tocmai ni l-au livrat. 

Bărbatul mai în vârstă se ridică în picioare şi îşi îndreptă tunica, apoi se uită 
atent la Corran. Se simțea ca şi cum s-ar fi aflat sub privirile primului său instructor 
de antrenament de la Academia Forţelor de Securitate Corelliene. Efectul nu era 
întru totul neplăcut, în sensul că întărea rolul de lider cu care fusese investit 
bătrânul. 

— Vino aici, fiule, lasă-mă să te văd de aproape. 

Corran micşoră distanţa dintre ei şi îl simți pe Urlor cum se aşează în spatele 
lui, gata să îl împiedice să îi facă vreun rău bătrânului. 

— Sunt din Escadrila Vagabond, Locotenent. 

— Ai aspectul unui pilot... în orice caz, ca mărime. Aveţi un lider bun în 
Antilles... presupunând că Skywalker nu s-a întors la conducere. 

— Nu, domnule, nu s-a întors. Wedge Antilles este încă la conducere şi este 
Comandant. 

Bărbatul mai în vârstă încuviință, apoi se uită fix la chipul lui Corran. 

— Eşti de pe Corellia? 

— Da, domnule. 

— L-am cunoscut pe bunicul tău? 

Corran ridică din umeri. 

— Numele lui este Rostek Horn. A fost în CorsSec. 

Bătrânul clătină din cap şi se îndreptă de spate. 

— Nu, mă gândeam la altcineva, din Războiul Clonelor. Nu mi-l amintesc pe 
Rostek Horn, deşi s-ar putea să-l fi întâlnit o dată sau de două ori. Este posibil. 

Deşi bărbatul îşi nuanțase afirmaţia, Corran simțea că era politicos, în loc să 
fie indecis. Deşi vârsta îi imprimase părul alb şi pielea ridată, era clar că facultățile 
mintale ale bărbatului nu sufereau de pe urma efectelor vârstei. Bătrânul ştia exact 
cu cine anume credea el că seamănă Corran şi ştia, de asemenea, că nu-l cunoscuse 
niciodată pe bunicul lui Corran. Această claritate a minţii îl impresionă pe Corran, la 
fel ca şi modul manierat în care calificase negarea sa cu o voce fermă. 

Bătrânul îi întinse mâna lui Corran. 

— Numele meu e Jan. Ochii lui întunecațţi se îndreptară spre Urlor. În ciuda a 
ceea ce îți va spune el, nu există niciun rang aici. Asta era pentru când eram oameni. 
Acum suntem doar aici. 

— Încântat de cunoştinţă, domnule. Corran strânse mâna bărbatului şi găsi 
strânsoarea lui fermă, chiar dacă mâinile lui erau puţin osoase. 

Jan se aşeză înapoi în hamac. 

— Spui că Antilles a acceptat în sfârşit o promovare? 

— Da, domnule. 

— Întotdeauna a părut echilibrat. Un bun material de ofițer. Şi cine comandă 
flota? 

Corran ezită. 

— Nu sunt sigur cât de mult doriţi să discut despre asta, domnule. 

Un zâmbet apăru pe fața lui Jan. 

— Foarte bine, băiete. Dacă te afli aici este pentru că te-a secat Isard ca un 
păianjen ce e, dar prudența este bună. Se uită în jos. Doar că unii dintre noi sunt 
aici de când cu Yavin şi, ei bine, ne întrebăm cum decurge războiul. Au trecut şi alții 
pe aici care ne-au spus multe. Ştim, de exemplu, că Împăratul a murit şi, odată cu 
el, o altă Stea a Morţii. Şi ştim despre Ssi-ruuk. Dar veştile au fost destul de puţine 
în ultimul an şi jumătate... Eşti primul militar, care nu este un Imperial, care a ajuns 
aici de atâta timp. Cei câţiva civili care au fost pe aici, au fost interesanțţi, dar 
cunoştinţele lor despre cum decurge Rebeliunea au fost filtrate prin sursele de ştiri 
Imperiale. 

Urlor aşezase puternic o mână pe umărul drept al lui Corran. 

— Imperialii voiau să ne facă să credem că Escadrila Vagabond este moartă şi 
dispărută. Că a murit într-un loc numit Borleias. 

— Sigur, în visul unui Imperial. Corran se întoarse, furişându-se de sub 
strânsoarea lui Urlor, astfel încât să-i poată vedea pe amândoi bărbaţii în acelaşi 
timp. Escadrila Vagabond a primit o lovitură puternică la Borleias, dar asta a fost 
mai mult produsul unor informații proaste de la fața locului decât ceva ce ne-au 
făcut cu adevărat Imperialii. Adevărul este, totuşi, că în mai puţin de o lună după ce 
am fost măcelăriți, ne-am întors şi am luat Borleias de la Imperiali. Şi, de acolo, ne- 
am pregătit pentru asediul Coruscantului. 

Zâmbetul i se lărgi în timp ce mândria creştea în el. 

— Escadrila Vagabond a pătruns pe Coruscant şi a reuşit să doboare scuturile. 
Nu-mi amintesc prea multe, dar ştiu că a sosit flota noastră şi am fost luat de Isard 
când aceasta a fugit de pe planetă, aşa că trebuie să cred că Noua Republică 
conduce acum Coruscantul. Este al nostru. 

— Este al vostru pentru că vi l-am dat noi. 

Corran se uită în dreapta sa, spre uşă, şi văzu un bărbat obez care se strecura 
prin ea. Tunica, la fel de neagră ca şi părul lui rar, abia dacă putea să cuprindă 
volumul bărbatului. Furia cuprinse ochii căprui ai bărbatului pentru o secundă, apoi 
se topi în timp ce se îndreptă şi trase de tivul mânecilor. 

— Aţi moştenit o lume bolnavă, o lume muribundă. 

Jan îşi înclină capul în direcţia bărbatului masiv. 

— Acesta este Generalul Evir Derricote, scos din serviciul Imperial. El este cel 
mai important Imperial de rang de aici, dintre noi. 

Corran realiză imediat că un motiv secundar pentru lipsa titlurilor printre 
prizonierii Rebelilor era acela că le permitea să se diferenţieze şi mai mult de 
Imperialii din Lusankya. 

— Eu sunt Corran Horn şi am fost la Borleias. 

— Atunci m-ai văzut zdrobind mica flotă invadatoare pe care aţi trimis-o 
împotriva mea. 

— Da, am văzut, şi am pierdut prieteni în acea bătălie. Corran strânse un 
pumn şi îl repezi spre capul lui Derricote, dar nu mai apucă să lovească. Urlor se 
năpusti înainte, apucă gulerul tunicii lui Corran şi îl trase înapoi. Picioarele lui 
Corran părăsiră podeaua, iar îi pânza răzui carnea de la subsuori în timp ce bărbatul 
ce mare îl ținea sus. 

— Hei! Asta doare! 

Urlor îşi păstră vocea egală. 

— Există o regulă... dacă îi batem pe Imperiali, personalul de aici îl bate pe 
Bătrân. 

Era cât pe ce să o fac. Gura lui Corran rămase deschisă ca şi cum ar fi vrut să 
lase senzației de convulsie din stomac o şansă de a scăpa. Dădu din cap o dată şi 
Urlor îl aşeză la loc. Corran se întoarse spre Jan şi îşi plecă capul. 

— Nu se va mai întâmpla. 

— Spiritul este bun, Corran, foarte bun. Jan tuşi uşor în mâna lui. Generalul 
de aici a fost cel care ne-a spus despre înfrângerea Escadrilei Vagabond la Borleias. A 
omis întoarcerea şi victoria voastră aparentă. 

Derricote pufni. 

— Dacă aş fi fost încă pe Borleias, ar fi fost vărsat mai mult sânge Rebel. 

— Puțin probabil. Am localizat generatorul de energie al instalaţiei Alderaan 
Biotics şi am tăiat conducta care trimitea energia auxiliară către generatoarele 
voastre de scuturi şi tunurile ionice. O mână de TIE-uri au supraviețuit celui de-al 
doilea raid, iar acei piloţi s-au predat când au zburat acasă şi şi-au găsit baza în 
mâinile noastre. Corran ridică din umeri. lar în ceea ce priveşte Coruscantul, faptul 
că foloseşti cuvântul moştenire pentru a descrie ceea ce am făcut, ei bine, înseamnă 
că lumea este a noastră acum. Poate că este bolnavă, dar îi este mai bine în mâinile 
noastre decât i-a fost vreodată în ale voastre. 

— Mă îndoiesc că muribunzii cred asta. 

— Mă îndoiesc că muribunzii dau vina pe Rebeli pentru problemele lor. 

Derricote ridică din umeri, iar un fior îi străbătu stratul de grăsime din jurul 
mijlocului. 

— Nu contează pentru mine pe cine dau vina. Când se vor scrie istoriile, 
aceasta nu va fi decât o tulburare de moment în epopeea Imperiului. 

Jan îşi clătină picioarele. 

— Asta va fi de competenţa istoricilor să stabilească, nu-i aşa, Generale? 

— Când voi ieşi şi îmi voi redacta memoriile, îți va merge bine, Jan. Derricote 
îşi lăsă capul în jos şi îşi strecură corpul înapoi prin uşă. Se opri la jumătatea 
drumului, iar Corran crezu pentru o clipă că s-ar putea să se fi blocat, dar grăsanul 
se întoarse să se uite din nou la Jan. Înainte să uit pentru ce am venit aici, este gata 
un nou lot. 

— Mulţumesc. Îl voi pune pe Urlor să organizeze un grup care să te ajute să o 
decantezi. Jan îi făcu semn din cap lui Urlor, iar bărbatul cel mare se aplecă pentru 
a-l forța pe Derricote să iasă din uşă, apoi îl urmă afară. Bărbatul mai în vârstă 
zâmbi. Generalul este o apariție recentă în populația noastră, dar s-a dovedit util 
prin faptul că se pricepe la biotice. A reuşit să fermenteze o bere relativ uşoară aici, 
oferindu-ne o plăcere interzisă pe care mulți dintre noi o uitaseră. 

— Ai încredere în el şi o bei? 

Jan ridică din umeri. 

— El bea suficient de mult încât, dacă ar fi fost letală, ar fi murit de mult timp. 
În ciuda faptului că este mândru de serviciul său Imperial, pare oarecum nedumerit 
de întemnițarea sa aici. A crezut că a îndeplinit parametrii proiectului pentru Inimă 
de Gheaţă, dar ea nu a fost de acord şi el se află acum aici. 

Corran aprobă din cap. 

— Îi pot înţelege confuzia. Nici eu nu ştiu de ce mă aflu aici. 

— S-ar putea să fie ceva temporar. Primim o mulțime de pasageri aflați în 
tranzit care sunt transferați în masă. Traficul de intrare şi ieşire din Lusankya pare 
să fie relativ rar. 

— Asta nu e o veste bună. Dacă acest loc este cu adevărat o planetă retrasă, 
şansele ca Alianța să ne găsească sunt minime. 

Jan îşi pipăi nodurile din cordonul de pânză împletită care îi strângea părul 
într-o coadă de cal. 

— Mă aflu aici cam de şapte ani, din câte îmi dau seama, şi încă nu m-a găsit 
nimeni. Râsul lui era cald şi natural, nefiind nuanţat de genul de nebunie pe care 
Corran o auzise în râsul lui Derricote. Întotdeauna există ziua de mâine. 

— Corect. Corran suspină şi se uită prin camera mică. Urlor m-a înștiințat de o 
regulă. Mai sunt şi altele? 

— Facem ceea ce ni se spune, când ni se spune. Raţiile nu sunt mari, dar nici 
nu se moare de foame. Produsele sunt de sezon, dar nu sunt atât de deosebite încât 
să ne permită să identificăm unde ne aflăm. Cred că există un combinat agricol 
menținut pentru a ne aproviziona, deşi niciunul dintre noi, aici jos, nu-l vede 
vreodată. Presupunem că există prizonieri de grad inferior care sunt folosiți pentru a- 
l întreţine, dar noi ne aflăm în cel mai adânc nivel, care are cea mai mare securitate. 
Cel puţin acolo credem că ne aflăm. S-ar putea să existe ceva mai strict, dar eu nu 
am văzut. 

— Ce ne pun să facem? 

— Muncă grea, silnică. Bătrânul suspină. Pietrele mari sunt transformate în 
pietre mici, pietrele mici sunt transformate în pietriş, iar pietrişul este mutat dintr- 
un punct în altul. Este dureros şi foarte plictisitor, menit să zdrobească speranţa şi 
să facă zilele să se topească una în alta. Îi înnebuneşte pe unii dintre oameni. 

Corran îşi cobori vocea. 

— A evadat vreodată cineva? 

— Nu îi înnebuneşte chiar atât de mult, fiule. 

— Nimeni nu a încercat? 

— Puţini au încercat, nimeni nu a reuşit. 

— Din câte ştii tu. 

Gura lui Jan se deschise, apoi o închise şi dădu din cap. 

— După ştiinţa mea... ai dreptate. În orice caz, nimeni nu a reuşit de când 
sunt eu aici. 

Corran se încruntă. 

— Cei care au încercat, au fost aduşi înapoi aici? 

— Părți din ei, cel puţin. Bătrânul arătă vag spre adâncul peşterii. Imperialii au 
o cameră unde păstrează craniile şi alte relicve ale morților. Noi îi introducem pe ai 
noştri în minele în care lucrăm şi îi îngropăm. 

— Deci evadarea este imposibilă? 

Jan îi făcu cu ochiul în timp ce-şi scădea vocea într-o şoaptă conspirativă. 

— Nu am spus niciodată că este imposibilă, am spus doar că nu s-a reuşit. 

Corran râse încet. 

— Sunt din Escadrila Vagabond. Imposibilul este marfa noastră, iar succesul 
este ceea ce oferim. 

Jan îl plesni pe umăr. 

— Acum mă gândesc că e păcat că nu l-am cunoscut pe bunicul tău. Cu un 
nepot ca tine, sunt sigur că ne-am fi înțeles de minune. 


102 


— Am sentimentul că aveţi dreptate, domnule. Corran dădu solemn din cap. 
Şi, fiind nepotul lui, voi face tot ce-mi stă în putinţă pentru a ieşi şi a pleca de pe 
această stâncă. 

Bătrânul zâmbi. 

— Cumva, din momentul în care te-am văzut, Corran Horn, nu mă aşteptam la 
mai puțin. 

Capitolul 18 


Wedge se simțea mai mult prins în capcană purtând uniforma de gală şi stând 
în boxa martorilor decât se simțise vreodată în luptă împotriva Imperiului. Nu o 
vedea pe Halla Ettyk ca pe un simulacru al lui Ysanne Isard sau ca pe un războinic 
inamic cu care urma să lupte. Expresia plăcută de pe chipul ei dezminţea oricare 
dintre aceste descrieri. Mai mult, Wedge ştia că intrase în arena ei — ca el să se 
gândească să o învingă aici era la fel de nebunesc ca şi cum ea şi-ar fi imaginat că îl 
putea întrece într-o luptă aeriană. 

Aici este vorba de supraviețuire — supraviețuirea mea şi a lui Tycho. 

Procurorul îşi ridică privirea de pe datapad. 

— Comandante Antilles, cum aţi ajuns pe Coruscant înainte ca forțele noastre 
să pună stăpânire pe el? 

— Eu şi escadrila mea am fost infiltrați pe Coruscant în calitate de deschizători 
de drumuri. Am fost aici pentru a evalua lumea din mai multe puncte de vedere, 
pentru a determina dacă, cum şi când Alianţa ar putea încerca să o cucerească. 

— Înţeleg. Care a fost clasificarea de securitate pentru această operaţiune? 

— Cea mai înaltă. Dacă s-ar fi ştiut că venim sau că ne aflăm aici, am fi fost 
morți. 

Halla dădu din cap cu înţelepciune. 

— Ce rol a jucat Căpitanul Celchu în pregătirea detaşării escadrilei voastre? 

Wedge clătină din cap. 

— Nu a jucat niciun rol. 

— De ce nu? 

— Obiecţie. Nawara statea la masa apărării. Se cere o interpretare. 

— Se referă la starea de spirit a martorului, domnule Amiral. 

Amiralul Ackbar clătină din cap. 

— Consilier Ven, vă rog să nu obiectaţi la întrebările care solicită răspunsuri pe 
care ar trebui să le ştie Comandantul Căpitanului Celchu. Se respinge. Poţi răspunde 
la întrebare, Comandante. 

Wedge încuviință din cap. 

— Căpitanul Celchu a fost considerat un risc de securitate de către Generalul 
Cracken, aşa că nu a fost implicat în pregătirea misiunii. 

— Atunci cum a ajuns Căpitanul Celchu pe Coruscant? 

Asta nu va suna prea bine. Wedge suspină. 

— Nu-mi plac misiunile sub acoperire. Lucrurile pe care nu le cunoşti par să 
fie întotdeauna cele care îți aduc probleme. Dacă vreunul dintre oamenii noştri ar fi 
fost prins în misiune, ar fi fost logic ca Imperialii să concluzioneze că sunt mai mulți 
dintre noi acolo şi să ne vâneze. Am vrut să am pe Coruscant pe cineva în care să am 
încredere să mă scoată din situaţii dificile. 

— Deci ai ales pe cineva în care Serviciile Secrete ale Alianţei nu aveau 
încredere. 

— L-am ales pe Tycho pentru o serie de motive foarte bune, Comandante Ettyk. 
Mai fusese pe Coruscant şi ştia cum să se descurce. 

— Dar a fost capturat pe Coruscant, nu-i aşa? 

— Da. 

— Şi întemnițat într-un loc pe care Imperiul îl foloseşte pentru a crea agenți 
sub acoperire, corect? 

— Aşa mi s-a spus. 

Halla zâmbi şi dădu uşor din cap. Wedge simți că era genul de salut pe care un 
pilot i l-ar putea arunca altuia pentru o lovitură bună - genul de salut care venea cu 
promisiunea distrugerii la următoarea trecere. Un val de căldură îl cuprinse şi îi veni 
să-şi slăbească gulerul jachetei verde închis. Dar nu putea. 

Nu vreau să-i dau de înțeles că începe să mă afecteze. 

— Comandante Antilles, de ce ați simțit că aveţi nevoie de o persoană care să 
opereze independent pe Coruscant? 

— Dacă lucrurile ar fi mers prost şi o parte sau toată operaţiunea Generalului 
Cracken de aici de pe Coruscant ar fi fost descoperită, am fi fost în mare încurcătură. 

— Aveai vreun motiv să crezi că exista o şansă ca operațiunea să fie 
compromisă? 

— Nu sunt sigur că am înțeles întrebarea. 

— Ce motive aveaţi să vă temeţți că operaţiunea ar putea fi compromisă de 
Serviciile Secrete Imperiale? 

— Întotdeauna există riscul unei astfel de trădări în orice operațiune secretă. 
Cu siguranţă, faptul că urma să ne aflăm pe Coruscant trebuia să sugereze că asta 
era o posibilitate. 

— Şi ştiaţi, după cum tocmai ne-aţi spus, că Căpitanul Celchu fusese capturat 
pe Coruscant, aşa că asta a fost cu siguranță în mintea dumneavoastră, da? 

Wedge se încruntă. Unde vrea să ajungă cu asta? 

— Da. 

— Şi au existat şi alte incidente în care a fost implicată Escadrila Vagabond 
unde trădarea a fost menţionată anterior, corect? 

— Nu sunt sigur că înţeleg ce vreți să spuneţi cu asta. 

— Vă rog să caracterizați pentru instanță prima misiune pe Borleias. 

— A fost un dezastru fără margini. Am pierdut piloți, Alianța a pierdut personal 
şi nu am luat planeta. 

Halla aruncă o privire la datapadul ei. 

— Şi a fost efectuată o anchetă la întoarcerea voastră pentru a determina dacă 
misiunea voastră a fost trădată inamicului, nu-i aşa? 

— Da, dar Tycho nu a fost niciodată implicat, nu a fost niciodată sub 
suspiciune. 

— Ştiu... Totuşi, misiunea pe Coruscant a avut ca punct de plecare Noquivzor, 
de unde a pornit şi misiunea spre Borleias, nu-i aşa? 

— Da. 

— Aşadar, posibilitatea că oricine ar fi putut trăda prima voastră misiune la 
Borleias să vă fi trădat misiunea de pe Coruscant exista cu siguranţă, nu-i aşa? 

— Da. 

— De aici şi precauţia ta. 

— Da. 

— Şi totuşi ne spui că nu aveai niciun motiv să-l suspectezi pe Căpitanul 
Celchu de complicitate cu inamicul? 

Wedge clipi când Halla îşi schimbă ţinta spre o nouă pradă. 

— Nu aveam motive să-l suspectez pe Tycho de nimic. 

Procurorul îşi ridică capul. 

— Nu ţi s-au părut deloc suspecte circumstanţele morţii lui Bror Jace? 

— Poftim? 

Halla îşi încrucişă braţele la piept. 

— Comandante Antilles, cred că ați fost prezent în sala de judecată la mărturia 
Căpitanului Uwilla Iillor în ceea ce priveşte misiunea de capturare a lui Bror Jace. În 
momentul morții sale, nu aţi luat în considerare posibilitatea ca vestea călătoriei sale 
spre Thyferra să fi fost divulgată către Imperiu? 

— Nu. 

— Deloc? 

— Ei bine, nu într-un mod substanțial, şi cu siguranță nu cu Tycho ca sursă a 
scurgerii de informații. 

Halla îşi îngustă ochii. 

— Cine a obţinut permisiunile şi a depus planul de zbor pentru călătoria lui 
Bror Jace spre Thyferra? 

— Tycho a făcut-o, la ordinul meu. 

— Aţi aprobat planul de zbor? 

Wedge ezită în timp ce simțea cum se acumulează presiune în el. 

— Nu. 

— Cunoşteai planul de zbor? 

— Nu. 

— Din câte ştii tu, cunoştea cineva din escadrilă, în afară de Căpitanul Celchu 
şi Bror Jace, acel plan de zbor? 

Palmele lui Wedge se transformară în pumni. 

— Nu. 

— Căpitanul lillor a mărturisit că nava ei, Black Asp, primise ordine specifice 
cu privire la locul unde să meargă şi când să fie acolo pentru a se întâlni cu Bror 
Jace. Cum credeţi că ar fi putut obţine aceste informaţii? 

— Cu un spion, presupun. Nu ştiu. Spionajul nu este chiar genul meu de 
activitate. 

— Deci ţi-ar fi greu să stabileşti dacă cineva este spion sau nu? 

Wedge aruncă o privire în jos. 

— Te pricepi să îmi răstălmăceşti cuvintele, Comandante. Ştiu că Tycho nu 
lucra pentru Imperiu. 

Ochii lui Halla se îngustară. 

— Poate că ai simțit asta, Comandante Antilles, dar spune-mi sincer, când ţi-a 
spus Corran Horn că l-a văzut pe Căpitanul Celchu vorbind cu un agent al Serviciilor 
Secrete Imperiale, spune-mi că nu te-ai întrebat, doar pentru o clipă, dacă nu cumva 
era adevărat tot ceea ce Generalul Cracken şi alții au spus despre Tycho Celchu. 

Wedge închise ochii. Când Corran venise la el pe Coruscant şi îi raportase ceea 
ce văzuse, Wedge nu reuşise să-şi acopere şocul. I-am spus: E imposibil, Corran. Am 
continuat cu explicaţia despre faptul că Zsinj atacase Noquivzor, dar primul lucru care 
mi-a ieşit pe gură fusese o negare a ceea ce mă temeam că ar putea fi adevărat. Doar 
pentru o secundă mi-am permis să accept ceea ce spusese. Refuzasem să-mi permit să 
cred ceea ce spusese, dar ştiam că nu puteam dovedi că afirmaţia lui era absolut falsă. 

Liderul Escadrilei Vagabond dădu din cap şi se abţinu să se uite la Tycho. 

— Da, pentru o clipă, mi-am permis să iau în considerare ceea ce a spus 

Locotenentul Horn. Am respins-o la fel de repede. 

— Pentru ce motive? 

— Ştiam că Tycho nu era un spion. 

Halla ridică o sprânceană. 

— Nu ştiai că Zekka Thyne lucra pentru Imperiu, nu-i aşa? 

— Nu, dar nu am avut niciodată cu adevărat încredere în el. 

— Pe ce se baza opinia ta despre el şi despre natura lui trădătoare? 

— Istoria lui şi... 

Wedge se opri. 

— Şi? 

— Comportamentul lui când l-am văzut. 

Halla Ettyk îşi deschise mâinile. 

— Nu au existat şi alți factori în formarea opiniei tale despre Thyne? 

Ven se ridică în picioare. 

— Obiecţie, relevanță, onorată instanţă. 

Amiralul Ackbar se uită la procuror. 

— Comandante, acest lucru pare cam departe de punctul de plecare. 

— Este relevant, onorată instanță. Mă apropii de punctul meu de vedere. 

— Continuati, dar fiți conştientă că voi anula această linie de anchetă dacă nu 
ne aduceți rapid la acest punct. 

— Da, domnule. 

— Obiecţiunea este respinsă. 

Ettyk dădu din cap spre Wedge. 

— Comandante, nu au existat şi alți factori în formarea opiniei dumneavoastră 
despre Thyne? 

— Nu chiar. 

— Opinia Locotenentului Horn despre Thyne nu a fost importantă? 

— A fost, şi a fost un punct de vedere, deşi ostilitatea lui Thyne față de Corran 
a fost mai mult un indiciu că existau probleme decât orice altceva. 

— Dar ați simțit că observaţiile despre Thyne au justificat opinia lui Horn 
despre el? 

— Da. 

— Aşadar, când Thyne s-a dovedit a fi o sursă Imperială pe care n-aţi depistat- 
o, dar despre care Horn vă avertizase, nu ar fi trebuit să reconsideraţți poziția 
Căpitanului Celchu cu privire la ceea ce credea Horn despre el? 

Wedge clătină din cap. 

— Ca să fiu sincer, Comandante, se întâmplau atât de multe lucruri în 
momentul în care Thyne s-a dovedit a fi un trădător, încât nu m-am putut gândi 
decât la un singur lucru: să-mi duc misiunea la bun sfârşit. Tocmai primisem vestea 
că trebuia să coborâm scuturile pentru ca flota noastră să poată invada. Nu uitaţi, 
Tycho mi-a transmis acel mesaj. Dacă ar fi fost o sursă Imperială, ar fi putut să 
ascundă această informaţie şi să întindă o capcană pentru flota noastră. 

— Aşadar, Comandante Antilles, nu sunteţi de părere că Imperiul ne-a dat 
această lume, infectată cu virusul Krytos, pentru a ne distruge? 

— Nu am nicio idee, Comandante Ettyk, despre ce era în mintea lui Ysanne 
Isard în momentul în care am cucerit Coruscant. 

— Înţeleg. Halla Ettyk luă un datadisk de la Iella Wessiri şi îl schimbă cu unul 
din datapadul ei. Dar nu excludeţi această posibilitate, corect? 

— Nu pot să o exclud. 

— Şi nu poţi să excluzi posibilitatea ca Căpitanul Celchu să fi colaborat cu 
Imperiul pentru a ajuta la eliberarea Coruscantului de către Noua Republică. 

— Ba da, pot. Wedge dădu solemn din cap. Îl ştiu pe Tycho! Ştiu că nu este un 
spion. Am încredere în el. 

— Şi în Zekka Thyne ai avut încredere până când s-a dovedit că te-ai înşelat în 
privința lui, nu-i aşa, Comandante? 

— Nu, nu a fost aşa. 

— Poate că nu pentru tine, Comandante, dar a fost pentru cineva. Halla Ettyk 
ridică din umeri cu nonşalanţă. Pentru Corran Horn. Şi acum este mort. 


În afara sălii de judecată, Wedge se rezemă de peretele rece de piatră. 

Nawara a încercat să mă reabiliteze ca martor, dar răul a fost făcut. Am vrut să 
fiu acolo şi să-l ajut pe Tycho, dar nu am făcut-o. 

Lovi cu pumnul în perete. 

— Pe toți bastarzii Sith! 

Se îndreptă imediat când o femeie se apropie la câţiva centimetri de el, ţinând 
în mână un comunicator şi făcu un semn din cap către un Ithorian care purta o 
holocameră. 

— Sunt Zaree Lolvanci, Kuati Prima Holo-Ştire, şi mă aflu aici cu eroul 
Alianţei, Comandantul Wedge Antilles. Cum te simţi, Comandante, ştiind că mărturia 
ta este cea care îl va condamna pe Căpitanul Celchu? 

Înainte ca Wedge să-şi adune minţile suficient pentru a răspunde, un trup se 
strecură între el şi holojurnalistă. Wedge simţi o strânsoare puternică pe brațul lui şi 
auzi o voce fermă răspunzând la întrebare în locul lui. 

— Singurul interes al Comandantului Antilles în această chestiune este să se 
facă dreptate. El are toată convingerea că încrederea sa în Căpitanul Celchu va fi 
justificată atunci când apărarea îşi va prezenta cazul. Până atunci, orice speculație 
asupra rezultatului ar fi prematură şi posibil dăunătoare. Şi nu are alte comentarii. 

Wedge îl lăsă pe Diric Wessiri să-l ghideze pe lângă Ithorian şi să treacă printr- 
un punct de control de securitate, unde doi gardieni îi opriră pe reporteră şi pe holo- 
cameramanul ei. Diric îl îndrumă spre o bancă şi se aşeză lângă el. 

— Odioase persoane, nu-i aşa, Comandante Antilles? 

— Nu fac o primă impresie tocmai bună... 

— Nu, dar are tendința să dureze. Bărbatul mai în vârstă îi zâmbi. Cum rezişti? 

Wedge dădu din cap. 

— Cred că voi reuşi să-mi revin. Am nevoie doar de ceva timp. Îl privi atent pe 
bărbatul subţirel. Deşi carnea lui încă părea puţin cenuşie, spiritul şi tăria de 
caracter străluceau în ochii lui. Îţi mulțumesc că m-ai salvat. 

— Mă bucur că am putut să ajut. Diric îi oferi un zâmbet care părea artificial 
doar în sensul că părea că Diric trebuia să lucreze cu bună ştiinţă pentru a-şi aminti 
cum să zâmbească. lella se temea că se va întâmpla aşa ceva. Ea m-a trimis după 
tine. 

— Aş fi crezut că e fericită de această răsturnare de situație. Comandantul 
Ettyk m-a mâncat de viu. 

— Nu, nu era fericită. Diric pipăi un buzunar al tunicii. Am un permis care ne 

poate duce până la parcarea securizată. Putem să urcăm în speederul meu şi să 
plecăm de aici. Iella a spus că ar fi dispusă să ni se alăture mai târziu la cină, dacă 
doreşti. 

— Mă îndoiesc că aş fi o companie foarte bună. Wedge aruncă o privire înapoi 
spre sala de judecată. Am vrut să pun capăt persecuției lui Tycho cu mărturia mea şi 
tot ce am făcut a fost să las impresia că până şi eu cred că era un spion. 

— Deloc. Diric îl bătu cu un deget pe Wedge pe coapsă. În primul rând, 
judecătorii instanţei te cunosc şi ştiu cât de dificil a fost pentru tine. Tot ceea ce a 
făcut Comandantul Ettyk a fost într-adevăr să stabilească faptul că Tycho se afla pe 
Coruscant la cererea ta şi că posibilitatea trădării era în mintea ta. 

— Sigur, dar a mai făcut să pară că nu am ştiut cine este spion şi cine nu. 

— De ce ai fi ştiut? 

— Ce? 

Diric îşi deschise mâinile. 

— Aşa cum ai spus, nu cu asta te ocupi — cu depistarea spionilor. Nimeni nu se 
aşteaptă ca tu să fi fost în stare să îl descoperi ca spion dacă era, şi cu siguranță nu 
ai fi putut dacă nu era. Şi, între noi fie vorba, nu cred că este spion. 

— Mulţumesc. 

— Nu e nevoie. Am purtat mai multe conversații cu Căpitanul Celchu în 
închisoare şi îl găsesc foarte simpatic. Dacă e spion, atunci toți suntem suspecți. 
Diric ridică o mână. Aş dori, de asemenea, să precizez că am asistat la multe procese 
la vremea mea, iar tu nu te-ai descurcat mai rău la boxă decât mulți oameni pe care 
i-am văzut. Îţi vezi prestaţia ca fiind îngrozitoare pentru că ai sperat să înlături cazul 
procurorului cu o singură lovitură grăitoare. Din nefericire, cazul împotriva lui Tycho 
nu este o Stea a Morţii. Nu va dispărea atât de uşor. Nawara Ven ştie ce face, totuşi, 
şi va face o treabă bună. 

Wedge îşi privi mâinile. 

— Mi-ar plăcea să te cred, dar mă simt aşa cum m-am simţit pe Yavin, când 
Luke mi-a spus să mă retrag din tunelul de pe Steaua Morţii. Luke avea dreptate, nu 
mai aveam ce să fac, dar să abandonez efortul în acel moment, pur şi simplu nu mi 
se părea corect. 

— Înţeleg asta, dar Luke a avut dreptate şi Steaua Morţii a fost distrusă. 

— Da, dar Biggs Darklighter a murit. Dacă aş fi rămas acolo, poate că... 

— Poate că el ar fi supravieţuit şi tu ai fi murit? Diric clătină din cap cu părere 
de rău. Şi probabil că tu crezi că dacă ai fi zburat în noaptea în care Coruscantul a 
fost cucerit, Corran ar mai fi trăit? 

Nu mă gândisem la asta, dar, da, această idee mi-a stat în minte. 

— Nu e vorba că îmi doresc să mor, să ştii. 

— Ştiu asta foarte bine, Wedge. Am văzut vinovăția supraviețuitorului la Iella, 
la Corran şi la tatăl său, şi la alții. Îşi apăsă o mână pe propriul piept. Chiar şi eu am 
cunoscut-o. Cu toţii avem prieteni şi cunoştinţe care se întâlnesc cu ceea ce noi 
considerăm a fi o moarte prematură. În cazul meu, pentru că nu am făcut nimic, mă 
întreb de ce nu am murit eu. Mă întreb ce am făcut ca să supraviețuiesc. În cazul 
tău şi al altora care se opun în mod activ răului, te întrebi ce ai fi putut face pentru a 
împiedica moartea unei alte persoane. Aceste întrebări nu au răspunsuri, cel puțin 
niciunul în afara domeniului filosofic. Pentru mine sunt un punct de plecare pentru 
gândire, dar pentru tine şi pentru soția mea sunt doar surse de frustrare şi regret. 
De aceea se străduieşte soția mea atât de mult să descopere cine a cauzat moartea 

lui Corran. Doar aşa va putea să-şi învingă frustrarea şi să potolească sentimentul 
de vinovăţie. Nu i-a plăcut la ce ai fost supus în boxă, pentru că eşti prietenul ei, dar 
loialitatea față de Corran i-a cerut să stea şi să o ajute pe Comandantul Ettyk, dacă 
era nevoie. Diric dădu din cap. Din fericire, n-a fost nevoie să ajute. Voi doi semănați 
suficient de mult încât îmi imaginez că îţi dai seama cât de mult ar fi rănit-o. 

— Da, îmi dau seama. Wedge îşi frecă tâmplele cu ambele mâini. Şi pot înţelege 
frustrarea. Trebuie să mă întreb dacă exista vreo modalitate de a preveni moartea lui 
Corran. 

— Fără îndoială că a existat, Wedge, dar nu ţi-a fost dezvăluită. Dacă Tycho 
Celchu era spion, atunci Generalul Cracken şi Winter şi lella au ratat toate semnele. 

— Dar Corran nu a făcut-o. 

Zâmbetul lui Diric redeveni mai firesc. 

— Oricât de mult l-am apreciat pe Corran ca prieten, nu avea întotdeauna 
dreptate. 

— Aşa a indicat Whistler. 

— Şi nimeni nu-l cunoştea mai bine. Diric îl mângâie pe picior. Păstrează-ţi 
încrederea în prietenul tău. O merită. 

— Din nou, mulțumesc. 

— Nu sunt necesare mulțumiri. Aşadar, vrei să te duc undeva? Putem mânca 
sau bea ceva, iar lella poate să ni se alăture. 

Wedge se gândi o clipă, apoi clătină din cap. 

— Ar trebui să mai fie încă două ore de mărturie astăzi, nu-i aşa? 

— Da. Winter a fost chemată după tine. 

Să o privească pe Winter depunând mărturie trebuie să fie greu pentru lella. 
Erau chiar mai apropiate decât am devenit eu şi lella, iar faptul că Winter şi Tycho sunt 
împreună... 

— lella va avea nevoie de tine acolo, pentru că mărturia lui Winter va fi mai 
dură pentru ea decât a mea. 

— Dar nu ar trebui să fii singur acum. 

— Nu voi fi. Wedge ridică un deget spre est. Voi cobori un nivel, apoi mă voi 
duce la Muzeul Galactic. Voi petrece ceva timp în Galeria Penală, vizitându-mi vechii 
prieteni, apoi mă voi întoarce aici când se va încheia şedinţa de judecată pe ziua de 
azi şi voi accepta oferta ta. Am sentimentul că atunci când se va termina ziua de azi, 
nici lella nu va dori să fie singură. Indiferent cum se va sfârşi totul, o consider 
prietenă şi vreau să mă asigur că nu are niciun motiv să se îndoiască de asta. 

Capitolul 19 


Gavin dădu din umeri neliniştit şi trase de manşetele jachetei sale de gală. 

Mă simt la fel de confortabil aici ca şi Comandantul Antilles în boxa martorilor. 

Asyr îşi strecură brațul pe după al lui în timp ce liftul se opri şi uşile se 
deschiseră. 

— Nu va fi atât de rău, Gavin. Liska Dan'kre, gazda noastră, este o veche 
prietenă de-a mea. Am făcut şcoala împreună înainte să plec la Academie. 

— Dacă închiriază un skyhook pentru această petrecere, trebuie să fie putred 
de bogată. 

Asyr toarse mulțumită. 

— Bogată, da, dar nu vei găsi nimic murdar la ea. Îl conduse pe Gavin din pe 
platforma de intrare care dădea spre discul skyhookului. Impresionant, nu-i aşa? 

— Da. 

Skyhookul circular forma de fapt un fel de bol cu mai multe căi de acces care 
coborau în spirală prin adâncuri împădurite până la o curte centrală. Cu un 
kilometru în diametru, grădina plutitoare zbura la înălțime deasupra districtului 
montan al Coruscantului. În nord-est, dincolo de Munţii Manarai, Gavin zări vârful 
Palatului Imperial. 

— Nu-mi vine să cred că sunt aici. 

Asyr se uită la el, nedumerirea citindu-i-se deschis pe față. 

— Ce s-a întâmplat? 

De unde să încep? 

— Presupun că nimic. Doar că, ei bine, pe Tatooine nu aveam skyhookuri. Nu 
au fost considerate suficient de sigure - dacă venea vreo furtună de praf mai 
puternică din regiunile periculoase, ar fi smuls de pe cer aceste skyhookuri. 

Bothana îi atinse mâna. 

— Generatoarele repulsorlift sunt mai mult decât suficiente pentru a menține 
acest skyhook la înălțime. Nu îţi face griji în privința asta. 

— Apoi, mai este şi jungla. El îi oferi un zâmbet slab. Nu ai fost cu noi într- 
unul din punctele noastre de staționare, însă semăna foarte mult cu acesta. Am fost 
împuşcat acolo. Stomacul îmi face deja probleme din cauza asta. 

Asyr îşi freca mâna peste urma slabă a cicatricei de pe abdomenul lui. 

— Am văzut ce ţi-a lăsat bacta drept suvenir, îți aminteşti, iubire? 

Gavin se înroşi. 

— Da. 

— Şi cred că nu eşti atât de emoţionat din cauza asta, cât eşti emoţionat de 
faptul că eşti aici, printre semenii mei. Ea ridică un deget şi îl apăsă pe buzele lui 
pentru a preîntâmpina un comentariu. Ştiu că nu ai prejudecăţi — dacă ai fi avut, nu 
te-ai fi aflat aici — dar chiar tu însuți ai spus că cea mai mare parte a vieții tale a fost 
petrecută printre oameni. Nu este neobişnuit să fii neliniştit când eşti depăşit 
numeric — simt asta de fiecare dată când mergem în locuri unde predomină oamenii. 

Umerii lui Gavin se lăsară un centimetru sau doi. 

— Ar fi trebuit să-mi dau seama... Îmi pare rău. 

— Să nu-ţi pară. Asyr zâmbi larg. Haide să le facem o impresie bună prietenilor 
mei. 

Gavin îşi ridică capul şi zâmbi. 

— Cum doreşti, Asyr, aşa să fie. 

Coborâră împreună de pe platforma de intrare şi porniră pe o cărare care 
cobora într-o spirală lungă şi în buclă spre curtea centrală. Invitaţii la petrecere erau 
în majoritate Bothani şi toți se holbau la ei în timp ce treceau. Gavin ştia că asta 
trebuia să fie din cauza rochiei cu gât înalt şi fără mâneci pe care o purta Asyr. 
Ţesută din fire irizante de albastru şi violet, culoarea se schimba şi strălucea cu 
fiecare mişcare a ei. Îmbrăcămintea se lipea strâns de trupul ei zvelt, dar faptul că 
partea de jos a rochiei fusese tăiată de la gleznă până sus pe coapsă însemna că nu 
era îngreunată în timpul mersului. Îşi înfăşurase lejer o fâşie de pânză albastră 
simplă, ţesută din firul metalic folosit la rochie, peste spate şi până la coate, 
completând ținuta. 

Alte femele Bothane purtau rochii similare, dar niciuna la fel de bine. Deşi nu 
era în totalitate adeptul citirii limbajului corporal şi al expresiilor faciale Bothane, 
ondulaţia blănii de pe gâturile şi umerii celor pe lângă care treceau îi spunea că 
rochia lui Asyr făcea într-adevăr o impresie deosebită. Gavin credea că arăta destul 
de bine în uniforma Escadrilei Vagabond, dar era o gaură neagră în comparaţie cu o 
supernovă şi era destul de mulțumit cu acest rol. 

Când ajunseră în curte, o femelă Bothană zveltă, cu semne negre şi cafenii, se 
scuză din cercul de indivizi care îl ascultau pe Borsk Feylya ţinând un discurs 
despre ceva. Purta o rochie cu un design asemănător cu cel al lui Asyr, deşi fusese 
confecționată din pânză de aur şi fusese accentuată cu mărgele sub formă de dungi. 

Femela radia pe măsură ce se apropia de ei. 

— Asyr Sei'lar, eşti o splendoare! 

Asyr îşi îmbrățişă prietena cu putere. 

— Îţi mulțumesc pentru invitaţie, Liska. 

Liska se trase înapoi şi se uită la Gavin. 

— Şi tu eşti prietenul lui Asyr. 

Gavin execută o plecăciune semiformală. 

— Gavin Darklighter din Escadrila Vagabond, încântat să vă cunosc. 

Îi luă mâna în mâna sa şi o strânse uşor. Liska suspină mulțumită, apoi îi 
zâmbi lui Asyr. 

— Atât de manierat, nu e de mirare că îl găseşti atât de atrăgător. Cum l-ai 
cunoscut? 

Asyr ezită o clipă. 

— Am făcut parte dintr-o operaţiune în Invisec înainte de eliberare. Ne-am 
întâlnit atunci. 

Gavin zâmbi. 

— Încerca să mă execute ca exemplu pentru Imperiali. 

— Întotdeauna ai jucat un pic cam dur, Asyr. 

Asyr ridică din umeri. 

— Din fericire, l-a avut alături pe Nawara Ven pentru a-l apăra, aşa că execuția 
a fost amânată. Apoi au apărut Imperialii, iar Gavin mi-a salvat viața şi eu pe a lui în 
schimbul de focuri care a urmat. Nu sunt mai multe de spus în afară de asta. 

— O primă întâlnire pe cinste, Asyr. E o minune că a îndrăznit să iasă din nou 
cu tine. Liska îşi alătură braţul de cel al lui Asyr. Se pare că nu ai intrat niciodată în 

astfel de probleme când am fost acolo să te țin în siguranţă. 

— Destul de adevărat. 

Liska ridică privirea spre Gavin. 

— O să o fur pentru o clipă sau două, doar ca să mă pună la curent. Nu te 
deranjează, nu-i aşa? 

Gavin îi oferi un zâmbet larg şi aprobă din cap. 

— Deloc - să vă revadă este singurul lucru despre care a vorbit de când a 
primit invitația. Mă duc să-mi iau ceva de băut. 

Asyr se întinse şi îi strânse mâna dreaptă. 

— Nu va dura decât un minut. 

— Distracţie plăcută. 

Gavin o privi pe Liska cum o conducea, apoi se uită în jur, examinând locul. 
Grupuri de indivizi - aproape exclusiv Bothani - dominau peisajul. Cam singurul loc 
în care nu erau predominanțţi era barul, unde păreau să-şi fi stabilit reşedinţa câţiva 
oameni, doi Ithoriani şi o mână de alți indivizi non-Bothani. Gavin merse într-acolo, 
păstrându-şi paşii egali şi capul sus, chiar dacă ceva din stomac îl determina să vrea 
să se grăbească. 

Se uită la barman. 

— Bere lomin, vă rog. 

Un bărbat scund şi chel îi zâmbi. 

— Ar trebui să bei chestia aia scumpă... Bothanii plătesc pentru ea. 

— Poate, dar mie îmi place berea lomin. 

Gavin acceptă paharul verde şi spumos de bere, sorbi, apoi îşi linse spuma de 
pe buza superioară. Berea era bună, deşi nu era suficient de rece pentru gusturile 
lui. Bothanilor nu par să le placă băuturile deosebit de reci, aşa că nu e mare surpriză, 
cred. 

Bărbatul mai scund îi oferi mâna lui Gavin. 

— Herrit Gordon, Ministrul de Stat. 

— Gavin Darklighter, Escadrila Vagabond. 

Herrit îi strânse mâna cu fermitate. 

— Mă bucur să te cunosc. Am făcut un tur de serviciu cu Corpul Diplomatic pe 
Bothawui, aşa că au considerat că trebuie să mă invite. Arată cu degetul spre o 
femeie care părea de-a dreptul neînsemnată în mijlocul unui cerc de femele Bothane. 
Aceea este soția mea, Tatavan. A învățat să vorbească Bothana, aşa că este destul de 
populară printre Bothani. 

— O abilitate utilă, nu mă îndoiesc. Ştiu doar câteva cuvinte. Gavin sorbi din 
nou din berea sa. Am venit cu Asyr Seilar. Este o prietenă a lui Liska Dan'kre. 

— Cunosc familia. Am ţinut legătura cu tatăl ei pe Bothawui. Nobili de rang 
modest, dar au o afacere comercială înfloritoare care îi susține, aşa că dețin ceva mai 
multă putere decât şi-ar putea închipui prin locul lor în ierarhia oficială. 

— Puternici, serios? 

— A fost în stare să te aducă aici, nu-i aşa? 

Gavin se încruntă şi bău din nou, suprimând nevoia unui răspuns imediat. 
Ştiu că nu m-a adus ca pe un trofeu... mi-a spus asta şi o cred. 

— O faci să sune ca şi cum ar încerca să-i enerveze pe unii dintre cei de aici. 

— Nu este impresia pe care am vrut să o fac, mă tem. Asyr este un fel de 
renegată. A mers la şcoală cu Liska şi cu alţii. 

— Ştiu. Mi-a spus. 

— Sunt sigur că da. Acea şcoală, însă, era menită să o pregătească pentru o 
viață de comerciant sau într-o poziție guvernamentală. Fără permisiunea familiei ei, 
a trimis o cerere de înscriere la Academia Marţială Bothană şi a fost acceptată. S-a 
descurcat foarte bine acolo, iar familia este foarte mândră de realizările ei, dar se 
întreabă când va renunța la ceea ce ei văd ca fiind aventurism şi îşi va face o carieră 
adevărată. 

Zâmbetul lui Gavin îşi reveni pe față. 

— Mă îndoiesc că asta se va întâmpla foarte curând. Asyr pare să se simtă 
foarte bine în cadrul Escadrilei. 

— Nu subestima atracţia exercitată de unitatea familiei Bothane. Familiile lor 
sunt foarte strâns unite. 

— Nu e nimic rău în asta. 

Herrit încuviință din cap, apoi se uită spre soţia sa şi păli. Gavin îi urmări 
privirea şi văzu un trio de Bothani masculi apropiindu-se de ei. Conducătorul era la 
fel de înalt ca Gavin, deşi nu avea masivitatea lui. Blana albă-crem şi ochii aurii 
contrastau cu uniforma neagră pe care o purta. Subordonații săi purtau uniforme 
similare, dar blana lor era o îmbinare pestriță de portocaliu şi negru. 

Bothanul conducător se opri chiar în faţa lui Gavin, dar nu îi întinse mâna în 
semn de salut. 

— Eu sunt Karka Kre'fey, nepotul Generalului Laryn Krefey. Ai fost în 
Escadrila Vagabond la Borleias? 

— Am fost. Aşezându-şi berea pe bar, Gavin copie poziția lui Karka, prinzându- 
şi mâinile împreună la spate. Este ceva ce pot face pentru tine? 

— Rapoartele privind asaltul sugerează că bunicul meu a fost slab pregătit 
pentru asalt şi a luat decizii prosteşti în timpul bătăliei. 

— Şi? 

Ochii aurii ai Bothanului ardeau de furie. 

— Aş vrea să ştiu dacă tu crezi că aceste rapoarte sunt corecte. 

Gavin ignoră oftatul lui Herrit. 

— În opinia mea, sunt. 

Lovitura cu palma întinsă a lui Karka veni fără niciun avertisment şi îl 
surprinse pe Gavin peste obrazul stâng, răsucindu-i capul. Gavin se clătină înapoi cu 
un pas, dar bara îl împiedică să se prăbuşească. Se agățase de ea cu mâinile, apoi se 
îndreptă încet. Vru să scuture din cap pentru a opri ţiuitul din urechi, dar se stăpâni 
şi, în schimb, se uită cu duritate în ochii lui Karka. 

— Înţeleg că eşti supărat din cauza morții bunicului tău. 

— Sunt supărat pentru că i-ai pătat onoarea. 

— Oricum ar fi, nu mă mai pălmui din nou. 

— Sau? 

Herrit făcu un pas înainte. 

— Vă rog, haideţi să nu avem o altercațţie aici. 

Gavin întinse mâna şi îl apucă pe Herrit de ceafă. Îl conduse pe diplomat 
înapoi la locul său de la bar. 

— Nu vom avea o ceartă, domnule. 

Buza lui Karka se strâmbă înapoi într-un rânjet. 

— Ai pătat onoarea familiei Kre'fey. Te provoc la duel. 

Gavin clătină încet din cap. 

— Nu. 

— Refuzi să accepți? 

— Nu mă voi lupta cu tine. 

— Atunci eşti un laş. 

Gavin râse cu voce tare. Cu doar un an înainte ar fi sărit asupra lui Karka şi ar 
fi făcut tot posibilul să îl lovească, dar timpul petrecut cu Escadrila Vagabond îl 
schimbase, aşa că nu era o opţiune. De fapt, este o opțiune, dar nu una pe care să fiu 
obligat să o aleg. În ultimul an, Wedge şi Corran, şi chiar şi Tycho îl impresionaseră 
cu faptul că ceea ce credeau şi spuneau alții nu conta — importantă era persoana 
lăuntrică şi ceea ce credea el despre sine. Asta îi permite lui Tycho să îndure tot ceea i 
se întâmplă. Are un curaj liniştit, care nu are nevoie de laude şi apărări, pentru că este 
curajul care intervine atunci când este cu adevărat necesar. 

În timp ce o parte din el încă dorea să cunoască satisfacția de a-şi folosi 
pumnul pentru a disloca dinţii lui Karka din locaşurile lor, o altă parte din el se 
bucura de libertatea de a ignora provocarea. Pentru că nu permitea să fie stârnit de 
provocările Bothanului, acele provocări nu aveau nicio putere. Deveniseră jalnice în 
eforturile lor şi transparente. Iar ignorarea lor îl va răni pe Karka mai mult decât orice 
pagubă fizică pe care i-aş putea-o provoca. Gavin întâlni privirea topită a lui Karka. 

— Spune-mi laş dacă vrei, nu-mi pasă. Tu nu eşti duşmanul meu. Duşmanul 
meu este Imperiul şi rămăşiţele sale. Poate că tu nu poți vedea asta. Bunicul tău 
putea. Mă surprinde faptul că îi onorezi memoria mai mult continuându-i cruciada 
decât încercând să ascunzi greşelile pe care le-a făcut. 

Îşi întinse mâna dreaptă spre Bothan. Karka se holbă la el ca la un şarpe, apoi 
mârâi şi se roti pe călcâie. Subordonațţii plecară în urma lui, stârnind un oftat de 
uşurare din partea lui Herrit în timp ce plecau. 

Barmanul îi puse lui Gavin o bere proaspătă pe tejghea. 

— În sănătatea dumneavoastră, domnule. 

Herrit ciocni halba de bere lomin. 

— Te-ai descurcat bine. Îmi pare rău că ţi-am stat în cale. 

— Fără sânge, nu există raport. Gavin îşi mişcă maxilarul şi îl auzi pocnind. O 
să simt asta mâine. 

Asyr apăru lângă el. 

— Ce s-a întâmplat? 

Gavin ridică din umeri. 

— Nimic, de fapt. 

Herrit zâmbi. 

— Doar câţiva băieţi care făceau puțină mişcare. 

Asyr se uită la Gavin. 

— Mişcare? 

El zâmbi şi dădu din cap. 

— Da, i-am oferit acea maturitate despre care vorbeai. M-am simțit destul de 
bine. 

— Dacă vrei să plecăm, putem. 

Gavin clătină din cap. 

— Nu, rămâi să-ți vezi prietenii. Distracţie plăcută! Nu cred că vor mai fi alte 
senzații tari în seara asta. 

Faptul că Borsk Fey'lya nu se vedea nicăieri îl încurajă foarte mult pe Amiralul 
Ackbar când intră în camerele de locuit ale lui Mon Mothma. Prezenţa Generalului 
Cracken îi confirma că motivul pentru care fusese convocat era unul de afaceri, dar 
că totul se va desfăşura în mod informal. Oricare ar fi fost acțiunile care trebuiau să 
fie înaintate Consiliului Provizoriu urmau să fie făcute la timpul lor. 

Dacă ar fi crezut că Mon Mothma poseda simțul subtilității unui Bothan, ar fi 
presupus că modul în care fuseseră redecorate apartamentele ei era menit să 
încurajeze o stare de bine în el. Draperiile diafane albastre şi verzi se unduiau uşor 
în fața ferestrelor - mişcarea fiind cauzată de aerul condiționat, deşi sugera că 
ferestrele din spatele draperiilor erau deschise. Covorul avea o nuanță bogată de 
acvamarin, iar modelul de faianță folosit pentru a decora jumătatea inferioară a 
peretelui avea un motiv nautic. Partea superioară a peretelui se potrivea cu covorul 
în ceea ce priveşte culoarea, dar luminile oscilante încastrate în tavan se ajutau uşor 
şi sclipeau de la punctele de curcubeu din vopsea. Chiar şi mobilierul era mai pe 
placul lui decât majoritatea. Vopsit în verde, maro şi albastru, aveau o formă 
organică şi fluidă. Îi lipsea simetria pură pe care păreau să o prefere majoritatea 
oamenilor. Masa din centrul încăperii, de exemplu, ar fi putut fi apă turnată, 
înghețată şi apoi aşezată pe picioare. Lipsa marginilor ascuţite şi a colțurilor zimțate 
drena cumva tensiunea din încăpere, iar Ackbar se simți relaxat. 

Mon Mothma îi zâmbi cu căldură de bun venit. 

— Îţi mulțumesc că ai venit atât de repede după ce am trimis după tine. Ştiu 
că procesul este principala ta preocupare şi că îţi ocupă o mare parte din timp. 

— Procesul este într-adevăr o preocupare a mea, dar îl consider un golfuleț, 
când adevărata mea preocupare este oceanul de securitate pentru Noua Republică. 
Ackbar îşi deschise mâinile. Trebuie să vă felicit pentru decor... îl găsesc foarte 
plăcut. Aţi crescut într-unul dintre oraşele portuare ale Chandrilei, nu-i aşa? 

— Da, mama mea a fost guvernator acolo. Am învățat să iubesc Marea de 
Argint. Găsesc că amenajarea casei mele după stilul celei în care am trăit în vremuri 
mai bune, îmi face bine la sănătate sufletească. 

— Aţi făcut o treabă minunată. Ackbar se uită din nou prin cameră. Este păcat 
să aducem discuţia despre vremuri dificile într-un loc atât de frumos. 

— Întotdeauna sunt compromisuri care devin necesare. 

Mon Mothma îi făcu semn lui Ackbar să se îndrepte spre un scaun plutitor 
modelat în formă de evantai din alge marine albastre. Ea se aşează pe un scaun 
asemănător, iar Generalul Cracken li se alătură trăgând spre ei un scaun de coral 
verde. 

— Există unele lucruri care au apărut şi care ar putea necesita activitatea 
Consiliului, dar cred că ar fi mai bine să le prezentăm Consiliului ca fapt împlinit. 

Guşile lui Ackbar tresăriră. 

— Protejând Consiliul de o reacţie negativă? 

— Şi împiedicând şansa ca lumea să profite de pe urma a ceea ce vom face, din 
punct de vedere material sau politic. Mon Mothma suspină greu. Sunt momente în 
care pot vedea licăriri din ceea ce l-a făcut pe Împărat să decidă să dizolve Senatul. 
Resping acest curs de acţiune, dar cu siguranţă îi pot simți farmecul. Urăsc mai ales 
atunci când o decizie care este esenţială este amânată pentru ca diferite persoane să 
poată să profite de avantajele de a face ceea ce trebuie efectiv să facă. Nu aşa era 
când trebuia să tratăm direct cu Imperiul. 

— Am încălecat şi eu pe creasta acelui val, Mon Mothma. A fi o Rebeliune e 
mult mai simplu decât a fi un guvern. Ackbar se lăsă înapoi în scaunul său şi îşi 
încrucişă mâinile în poală. Ce ai vrea de la mine? 

Mon Mothma se uită la Generalul Cracken. 

— S-ar putea să doriți să-i oferiţi Amiralului câteva informații. 

Cracken dădu din cap. 

— Deşi teroriştii pro-Palpatine au lovit ultima dată acum zece zile, acel atac a 
avut un efect înfricoşător asupra eforturilor noastre de distribuire a bactei. Virusul 
Krytos a început să se răspândească ceva mai repede decât am preconizat atunci 
când am primit bacta de la Zsinj. Lumea pune în balanță teama de boală şi teama de 
a se afla la punctul zero al unui atac terorist. Preţurile de pe piaţa neagră pentru 
bacta încep să crească din nou pentru că, de fapt, atacul Frontului a făcut ca bacta 
noastră să devină inaccesibilă pentru multe persoane. Astfel, cererea de bacta din 
alte surse este în creştere, la fel şi preţurile. 

Ackbar îi aruncă lui Cracken o privire piezişă. 

— Vorru şi miliția sa nu au fost în stare să ia măsuri împotriva comercianților 
de pe piața neagră? 

— Vorru susține că oamenii lui se concentrează să mențină Frontul inactiv. Ei 
reacționează la fiecare zvon pe care îl primesc şi, deşi nu am făcut publice aceste 
informaţii, au descoperit câteva bombe despre care oamenii noştri cred că au fost 
create de Front. Nu cred nicio clipă că Vorru joacă în totalitate cinstit, dar oamenii lui 
mențin ordinea într-un sector pe care noi nu avem nicio şansă să-l controlăm. 

— Şi în ce măsură mă priveşte asta? 

Mon Mothma dădu din cap. 

— Generalul Cracken a fost însărcinat cu nişte cercetări ultrasecrete asupra 
virusului Krytos. Detaliile despre ele au fost ţinute secrete chiar şi față de mine, dar 
continuarea lor necesită o cantitate de ryll. 

Mon Calamariul îşi strânse mâinile. 

— Şi asta va necesita o expediţie pe Ryloth. 

— Exact. În afară de obţinerea ryllului, cred că aceasta va fi o ocazie excelentă 
pentru a deschide nişte canale diplomatice cu Twi'lekii, chiar dacă doar la un nivel 
foarte scăzut. 

— Şi veți dori să meargă şi consilierul Ven. 

— Da. Mon Mothma zâmbi. Toată Escadrila Vagabond, de fapt. Comandantul 
Antilles a făcut o impresie deosebită acolo acum câțiva ani, iar contribuţia lui Nawara 
Ven la cucerirea Coruscantului a atras multă atenţie pe Ryloth. Această notorietate 
va adăuga greutate poziției noastre de negociere. 

— Deci aveți nevoie de mine pentru a amâna procesul şi a elibera Escadrila 
Vagabond de această sarcină. 

Lidera Noii Republici îşi îngustă ochii. 

— Există vreo problemă cu asta? Cu siguranță puteţi găsi un motiv pentru a 
acorda o amânare în acest caz. 

Gura lui Ackbar rămase deschisă într-un râset tăcut. 

— Să găsesc un motiv? Aş putea găsi o grămadă de motive, doamnă Consilier 
Şef. Aplaud capacitatea Generalului Cracken de a descoperi atât de multe, atât de 
repede, despre implicarea Căpitanului Celchu în relația cu Imperiul - ritmul 
descoperirilor este remarcabil. Procesul se desfăşoară cu o asemenea rapiditate încât 

apărarea nu are cum să aibă timp suficient pentru a se pregăti. Consilierul Ven face 
tot ce poate, dar este clar că aceasta este cea mai dificilă misiune pe care a primit-o 
de când s-a alăturat Escadrilei Vagabond. 

— Deci asta nu e o problemă? 

— Nu, deşi presupun că amânarea nu poate fi aprobată pe motiv că Escadrila 
Vagabond pleacă într-o misiune secretă pe Ryloth? Când întrebarea îi fu întâmpinată 
de tăcere, Ackbar îşi deschise gura într-un zâmbet. Am fost ironic. A fost o glumă. 

Cracken râse, dar Mon Mothma doar zâmbi. 

— Iartă-mă, prietene, dar, după cum va confirma Generalul Cracken, nu am 
auzit multe lucruri care să mă facă să râd în ultima vreme. 

— Înţeleg. Ackbar se aplecă în față. Voi autoriza, desigur, Escadrila Vagabond 
pentru misiune. Veţi dori ca Erisi Dlarit să piloteze în acea misiune? 

— Cred că da. Există vreun motiv pentru care să nu o vrem în misiune? 

Ackbar ridică din umeri. 

— Din moment ce este implicată în determinarea Corporaţiei Xucphra să ne 
vândă o mare cantitate de bacta, aş crede că punerea ei în pericol într-o misiune ar fi 
contraindicată. 

Mon Mothma se uită la Directorul ei de informaţii. 

— Este ea în pericol în această misiune, domnule General? 

Cracken se încruntă. 

— Nu ne aşteptăm la probleme. 

Ackbar clipi din ochi. 

— Şi dacă misiunea este trădată către Frontul Palpatin? 

— Îl avem pe spionul Imperial, nu-i aşa? Nu de aceea este judecat Căpitanul 
Celchu? 

— Da, doamnă Consilier Şef. Ochii negri ai lui Cracken se ascuţiră. Ceea ce 
sugerează Amiralul este că nu putem fi siguri că Căpitanul Celchu a fost singurul 
spion aflat în slujba Imperiului. Potenţialul de trădare există aici şi pe Ryloth. În timp 
ce trimiterea acolo ar putea să o pună în pericol, reținerea ei ar putea fi considerată 
incorectă de către oficialii de pe Thyferra, condamnând această înțelegere. 

— Dar dacă ea moare, asta ne-ar putea afecta şi pe noi. Mon Mothma clătină 
din cap. Lipsa unor decizii clare este ceea ce face ca această sarcină să fie atât de 
dificilă. Thyferranii par să acorde o mare importanță zborului lui Erisi Dlarit în 
Escadrila Vagabond. Presupun că va trebui să o lăsăm să plece. 

Ackbar încuviinţă din cap. 

— Sunt de acord. Acesta este curentul pe care ar trebui să navigațţi. 

— Iar tu, Generale Cracken, spuse Mon Mothma, va trebui să te asiguri că 
securitatea în jurul acestei misiuni nu este încălcată. Nu ne putem permite ca 
misiunea să fie întreruptă şi nici nu ne putem permite să o pierdem pe Erisi Dlarit. 

— De asta sunt conştient. Generalul Cracken dădu solemn din cap. Înţeleg 
gravitatea situației. Dacă există vreo scurgere, o vom găsi... o vom găsi şi o vom 
elimina. Noua Republică nu-şi poate permite să facem nimic mai puţin. 

Capitolul 20 


— Sunt destul de sigur, Colonele Vorru, că nu-mi place deloc această 
întorsătură a evenimentelor. Kirtan Loor se uită cu atenție la bărbatul mai mic, dar 
în mod clar nu avea asupra lui efectul de intimidare pe care şi-l dorea. V-am invitat 
aici din politețe pentru a vă informa despre planul meu, nu pentru a vă permite să vă 
opuneți prin veto. 

Fliry Vorru ridică din umeri. 

— Ah, dar eu mi-am exprimat veto-ul. 

Nu! 

— Nu! Nu pot permite asta. Palmele lui Loor se strânseră în pumni. Înțelegerea 
dintre noi a fost să vă las să selectaţi ținte pe plan intern care să ajute la slăbirea 
guvernului Noii Republici. Am respectat deciziile dumneavoastră în toate cazurile în 
care ţinta era de acest fel. Acesta nu este unul dintre acele cazuri. 

Loor se plimba prin biroul întunecat, zbătându-se ca o molie în jurul cercului 
de lumină care îl înconjura pe Fliry Vorru ca o aură şi îi făcea părul alb să 
strălucească intens. 

— Distrugerea Escadrilei Vagabond a fost o prioritate pentru mine cu mult 
înainte ca ei să cucerească Centrul Imperial, iar acum sunt la îndemâna mea. Am o 
escadrilă de X-interceptoare aici, pe Centrul Imperial, pe care o voi folosi pentru a 
ataca baza Escadrilei Vagabond şi a-i distruge la sol. Va fi perfect şi îmi va permite să 
închei o misiune care a durat mult prea mult timp. 

Vorru se lăsă pe spate în scaunul înalt al lui Loor şi îşi puse picioarele 
încălțate pe suprafaţa biroului, împrăştiind un teanc de datacarduri. 

— Ceea ce au fost cândva priorităţile tale nu mai contează pentru mine. 
Consider că acest atac este prea riscant. Cracken va suspecta că ţi-am divulgat 
informaţii despre iminenta misiune a Escadrilei Vagabond. 

— Nu, nu va face asta. Lui Loor îi ardeau degetele de dorinţa de a introduce 
date pe datapadul său... sau de a te sugruma, Vorru. Am descoperit dovezi ale unei 
acțiuni spre Ryloth pe baza fluctuaţiilor de pe piața neagră secundară a derivatelor 
de ryll. Am dat de urma unei femei din corpul medical care a făcut bani în plus 
producându-şi propria marcă de medicamente brevetate. Este în mare parte lum?, cu 
Tyll şi o picătură sau două de bacta în ea... Inutilă, desigur, dar a început să crească 
prețul. Se presupune că, atunci când Escadrila Vagabond va aduce ryllul pe 
Coruscant, eficacitatea sa împotriva virusului va fi promovată şi medicamentul ei va 
fi la mare căutare. Pot să ţi-o dau ţie şi tu poți să o indici ca fiind sursa scurgerii. 

— Să sugerez că un şarlatan care produce un remediu popular te-a condus 
spre Escadrila Vagabond este ceva ce mă va implica pe mine însumi. 

— Prostii. Loor îşi plesni mâinile de şolduri, frustrat. Ştii la fel de bine ca şi 
mine că Ryloth este un bârlog al nelegiuirii la fel de întunecat cum există şi de 
cealaltă parte a lui Varl!0. Twilekii nu au sprijinit Rebeliunea într-un număr prea 
mare, aşa că cel mai de seamă Twilek din Noua Republică este Nawara Ven. 


9 Lum - băutură alcoolică care era potabilă pentru specii precum oamenii şi Lateros. 


10 Varl — corp astronomic situat pe Inelul Exterior al galaxiei, în spațiul Hutt. 

Republica este nevoită să îl folosească ca negociator şi, iată, acuzarea cere şi obţine o 
amânare a cazului. Asta lasă destul timp pentru ca Escadrila Vagabond să facă o 
călătorie până la Ryloth şi înapoi. Singura presupunere evidentă este că vor face 
această călătorie. Loor clătină din cap. Ştiu de ceva vreme unde a fost staționată 
Escadrila Vagabond. Aceasta este ocazia mea de a-i lovi chiar în momentul în care 
eşecul misiunii lor va afecta cel mai grav Noua Republică. 

— Raționamentul tău este fără cusur, Agent Loor, dar asta nu mă îngrijorează 
deloc. Ochii întunecațţi ai lui Vorru sclipiră. Găsesc chiar admirabil devotamentul tău 
față de eliminarea Escadrilei Vagabond. Cu toate astea, faptul că acționați împotriva 
Escadrilei nu-mi convine în acest moment; prin urmare, nu veți putea lansa asaltul. 

— Şi dacă aleg să îţi ignor sfatul? 

Vorru îşi răsuci uşor capul într-o parte. 

— Chiar vrei să mă pui la încercare, Kirtan Loor? 

Loor ezită, pierzând şansa de a da un răspuns sfidător. Oricine altcineva ar fi 
pus acea întrebare ar fi încărcat cuvintele cu o condamnare iminentă, dar Vorru o 
pusese pe un ton uşor, ca şi cum ar fi întrebat un copil dacă era sigur că vrea să facă 
ceva care era evident periculos. Expresia lui, postura lui nu purtau nicio amenințare 
evidentă, şi totuşi Loor se trezi că se temea mai mult de Vorru decât s-ar fi temut de 
o viperă încolăcită şi gata să lovească în locul lui. 

— Testându-te nu ne-ar duce pe niciunul dintre noi nicăieri. 

— Întotdeauna am crezut că eşti mai mult decât rezonabil. Vorru îşi dădu 
picioarele jos de pe birou şi roti scaunul ca să se poată ridica. Scoase un datacard 
din interiorul tunicii şi îl aruncă pe birou. Tu şi oamenii tăi aţi fost buni şi nu ați 
făcut nimic important timp de aproape două săptămâni. Ți-am găsit o nouă ţintă. 

Loor făcu schimb de locuri cu Vorru, învârti scaunul şi se lăsă în el. Se 
întoarse cu faţa la birou şi văzu forma umbrită a lui Vorru stând în picioare vizavi de 
el. Loor împinse datacardul în datapadul său, deschise un director, apoi deschise 
dosarul intitulat ținta.moare. Reprezentarea arhitecturală a unei clădiri care arăta 
punctele de stres umplu micul ecran. Agentul de informații îşi ridică privirea. 

— Este mică. Nu văd zone de depozitare a bactei sau barăci. Ce este? 

— O şcoală. 

— O şcoală? Loor se încruntă. Vrei să spui o academie de pregătire? 

— Nu, o şcoală. Pentru copii. 

— Copiii liderilor Rebelilor? 

— Nicidecum. Au fost prea ocupați ca să mai facă copii. Vorru clătină repede 
din cap. Este doar o şcoală normală, cu copii normali... câțiva extratereştri, dar 
majoritatea umani. 

— De ce? 

— De ce? Pentru că elevii sunt selectați din populaţia locală. 

Încrâncenarea lui Loor se adânci, iar confuzia îi făcu vocea slabă. 

— Nu, de ce să loveşti o şcoală? 

— Haide, Agent Loor, nu te aştepţi să obţii rezultate mari fără să provoci o 
mare durere, nu-i aşa? Vorru râse uşor. Probabil ai crezut că te poţi agăța de o 
fărâmă de onoare. Lovind fabrici, facilități militare şi locuri unde se adunau adulții, 
ai putea să bagi frica în ei. Lovind centrele de distribuţie a bactei, puteai să-i faci pe 
părinți să fie îngrijorați de bunăstarea copiilor lor, dar virusul Krytos ar fi fost cel 
care ar fi ucis copiii, nu tu. Asta e tot? 

— Eu... poate... 

— Poate că nimic. Exact la asta te gândeai. Şi din această cauză, eforturile tale 
ar fi fost în zadar. 

Vorru se aplecă în față, sprijinindu-şi corpul pe ambele braţe. Lumina de sus îi 
ascundea ochii în triunghiuri negre. 

— Amenință un copil şi vei uni părinţii împotriva ta. Ucide un copil şi cei care 
l-au pierdut se vor retrage în doliu. Cei din jurul lor le vor simți durerea şi, la fel, se 
vor uita la propriile familii. Îşi vor ţine copiii aproape şi nu îi vor trimite la şcoli. Acest 
lucru va spulbera capacitatea Rebeliunii de a-i îndoctrina pe tineri. De asemenea, va 
face ca Rebeliunea să pară nespus de firavă. Lumea va cere ca lucrurile să fie făcute, 
iar eu voi fi lăsat să le fac. 

Şi unul dintre lucrurile pe care le vei face va fi să mă foloseşti ca tap ispăşitor 
pentru răutatea ta. Iluzia controlului asupra propriei situații se evaporă într-o clipită. 
Pentru Loor, viitorul era clar: avea să îndeplinească misiuni din ce în ce mai odioase 
pentru Colonelul Vorru; apoi, în cele din urmă, Vorru avea să-l trădeze. Va rămâne în 
viață şi liber până când Vorru nu va mai avea nevoie de el, apoi va fi rupt şi expus ca 
dovadă a virtuţii lui Vorru. 

Lui Loor i se părea aproape comic faptul că putea vedea ca fiind malefică 
dorinţa lui Vorru de a lovi o şcoală, dar dorința de a lovi Escadrila Vagabond nu era 
nimic mai mult decât datoria. Diferența, în cele din urmă, era că lovirea Escadrilei 
Vagabond ar fi servit cauzei Imperiului, în timp ce lovirea şcolii nu ar fi făcut decât 
să întărească poziţia lui Vorru. Nu suntem atât de îndepărtați pe cât aş vrea să cred, 
dar nici atât de apropiați pe cât ne vede Vorru. 

Nici nu sunt atât de prost pe cât mă crede el. Loor apăsă un buton de pe 
datapad şi citi lista materialelor necesare pentru a întreprinde operațiunea. 

— Când? 

— Într-o săptămână. În acest interval de timp nu va fi nicio ştire despre proces, 
aşa că asta chiar va atrage atenția. 

Capul lui Loor se ridică. 

— Vrei să sacrific câţiva dintre oamenii mei pentru miliția ta? 

— Nu imediat. Un zâmbet sumbru se întinse pe fața micuțului. Am câțiva 
indivizi problematici care trebuie să moară într-o explozie de speeder. Compoziţia 
chimică a explozibililor se va potrivi cu cea din atentatul de la şcoală. Asta îi va 
trimite pe oamenii lui Cracken într-o direcție dorită de mine şi vă va lăsa pe voi liberi 
să acționați. 

— Vei alege o altă țintă pentru noi? 

Vorru se îndreptă, retrăgându-se în umbră. 

— Nu. Mergeţi mai departe şi alegeţi o jumătate de duzină de ţinte pe care vreți 
să le loviți, iar eu voi alege una sau două din lista voastră. Le voi folosi ca teste 
pentru subordonații mei, pentru a vedea dacă îşi dau seama cum putem profita de 
aceste lucruri. Concurența îi va menține ageri. 

— Îmi imaginez. 

— Sunt convins că da, Agent Loor. Vorru schiță un salut simulat. Aştept cu 
nerăbdare să văd rezultatele muncii tale. 

Wedge se uită prin laboratorul amplasat în adâncurile complexului Palatului 
Imperial. 

— Deci aici a fost dezvoltat virusul Krytos? 

Generalul Cracken încuviinţă scurt din cap. 

— Ai observat, când ai intrat, că locul este păstrat sub o presiune negativă. 
Dacă sigiliile sunt rupte, aerul intră, nu iese. Aceasta exclude posibilitatea ca agenții 
patogeni să iasă afară. 

Wedge se încruntă. 

— Dar am crezut că virusul Krytos nu se poate răspândi prin aer, ci doar prin 
contactul cu fluide - în apa de băut sau când cineva intră în contact cu fluide 
corporale de la o persoană infectată. 

— Este absolut adevărat, dar în acest laborator se fabrica un virus care nu mai 
existase niciodată. Voiau ceva care să sufere mutații relativ rapide, astfel încât să se 
poată răspândi între specii. Cu aşa ceva, şansa unei mutații spontane care i-ar 
permite să se transmită prin aer şi să rămână totuşi infecțios este una de care 
trebuie să ne ferim. Cracken îl conduse prin mulțimea de asistenți de laborator 
îmbrăcaţi în alb către o cameră din spate, unde Qlaern îşi folosea mâinile pentru a 
introduce informaţii într-un computer de date. Un număr de droizi lucrau în 
interiorul şi în jurul camerei, aparent dirijați de un droid Verpin care semăna mult 
cu un avatar metalic al Vratixului. 

Qlaern îşi duse mâinile înapoi la nivelul toracelui când Wedge intră în cameră. 

— Comandante Antilles, ne bucurăm să vă vedem. 

Mâna dreaptă a Vratixului ieşi şi atinse uşor obrazul lui Wedge. 

Wedge atinse în schimb braţul Vratixului. 

— Onoarea este a mea. Ştii, mă aştept ca escadrila mea să conducă expediția 
spre Ryloth. 

— Da, de asta suntem conştienţi. Ştim, de asemenea, că Mirax va călători cu 
voi. 

— Bine. 

Călătoria spre Ryloth de la Centrul Imperial dura cinci zile, iar asta era cam 
mult timp pentru a fi blocat în cabina de pilotaj a unui X-interceptor. Zece dintre X- 
interceptoarele escadrilei vor fi încărcate la bordul unui transportor Rebel modificat, 
Curajul lui Sullust. Wedge urma să călătorească împreună cu Mirax pe Pulsar Skate, 
cu X-interceptorul său instalat în cala de marfă care, dacă lucrurile mergeau 
conform planului, urma să fie umplută cu ryll pentru călătoria de întoarcere. X- 
interceptoarele ar fi zburat cu escorta de pe Ryloth; apoi ar fi fost luate la bord de un 
alt transportr după prima etapă a călătoriei, pentru restul drumului spre Coruscant. 

Airen Cracken îl bătu pe Vratix pe umăr. 

— Aşa cum ați cerut, l-am adus pe Comandantul Antilles. Aveţi ceva să-i 
spuneți? 

— Da, bineînțeles. Qlaern îşi aşeză ambele mâini pe umerii lui Wedge. Am 
analizat virusul şi diverse preparate medicinale. Ryllul va avea un oarecare efect 
împotriva virusului. Eficacitatea sa variază foarte mult. Am urmărit motivul acestui 
lucru. Am fost informați că ryllul este clasificat în mai multe categorii de către 
Twileki. Cea mai mare parte a ryllului disponibil pe Ryloth este de cea mai slabă 
calitate. 

— Ei nu îl exportă pe cel mai bun, pot înțelege asta. 

— Bine. Cea mai rară categorie de ryll este cunoscută sub numele de ryll kor. 

Reprezintă aproximativ trei procente din totalul de ryll. Compusul conţine în el 
oligoelemente care par să acționeze împotriva virusului, dar nu ştim exact cum şi de 
ce. Avem nevoie de cât de mult ryll kor putem obţine. 

Wedge aprobă din cap şi atinse dosul mâinilor Vratixului. 

— Cum o să ştiu? 

— Ryll kor are gustul... Qlaern se opri. Nu vei putea să diferențţiezi gustul, 
credem noi. 

— Probabil că nu. 

— Kor absoarbe lumina, cu excepţia celei din gama ultravioletă. 

Wedge aruncă o privire către Cracken. 

— Adică? 

— Pare negru, ca un cărbune, cu excepţia cuiva care poate vedea în spectrul 
ultraviolet. Cracken zâmbi. Am nişte dispozitive care vor putea diferenția ryllul kor de 
ryllul care este vopsit în negru. Ai putea verifica, totuşi, poate că Gandul tău este în 
stare să vadă în gama ultravioletă. 

Nu m-ar surprinde. Nu respiră, nu doarme şi îşi poate regenera membrele tăiate. 

— ÎL voi întreba pe Ooryl dacă mă poate ajuta în această privință. Se uită 
înapoi la Qlaern. Îţi voi aduce ryllul kor. 

— Fă asta, Wedge Antilles, şi vom vindeca boala. 

Şi apoi voi fi constrâns de promisiunea mea de a vă reprezenta la Consiliul 
Provizoriu. Wedge zâmbi şi aduse mâna dreaptă a lui Qlaern în sus pentru a-i atinge 
fața. 

— Ne vom întoarce înainte să-ți dai seama, îți promit. Şi ştii că mă ţin de 
promisiuni. 

Capitolul 21 


Corran Horn se târi în rând cu ceilalți prizonieri. Afişa acea privire tristă, fără 
speranță, pe care cei mai mulți dintre ei o afişau pentru gardienii lor. Se mişca 
atunci când i se spunea să se mişte şi se oprea atunci când i se spunea să se 
oprească. În niciun caz nu ar fi trebuit ca vreunul dintre gardienii în armură de 
trupe de şoc care îi conduceau spre mine, să fi remarcat ceva ieşit din comun la el. 
Pentru ei, trebuia să pară la fel ca toţi ceilalți prizonieri care erau duşi la mine. 

Spera, împotriva oricărei speranţe, ca aparența pe care o afişa să-i păcălească, 
pentru că, oricât de plictisit şi adormit ar fi părut în exterior, în interior clocotea şi 
era neliniştit. După numai o săptămână petrecută în populaţia generală, se hotărâse 
să facă prima încercare de evadare. Discutase pe scurt planul său cu Jan şi găsise 
utile observațiile bătrânului, dar îi ignorase rugămințţile de a amâna tentativa. 

Perspectiva de a fi ucis din prima încercare îl descuraja pe Corran, dar nu atât 
de mult pe cât credea că ar fi trebuit să o facă. Avea o bănuială că nu va fi ucis dacă 
va fi capturat. Ştia că era o prostie şi că nu avea nicio bază concretă pentru a face 
această apreciere, dar i se părea corectă. În timpul carierei sale în CorSec şi ca pilot 
în Escadrila Vagabond, se mai luase după intuiţie şi reuşise să câştige de mai multe 
ori decât să piardă. Deşi nu avea elemente concrete care să-i susțină sentimentele 
legate de evadare, avea câteva dovezi circumstanţiale care îl făceau să fie optimist. În 
primul rând era faptul că încă nu era mort. Nu şi-o putea imagina pe Ysanne Isard 
ținându-l pe el sau pe oricine altcineva prin preajmă decât dacă erau de folos. Atâta 
timp cât nu se dovedea a fi o pacoste mai mult decât valora pentru Inimă de Gheaţă 
şi planurile ei, ar fi fost ținut în viață. 

În al doilea rând, şi era un fapt destul de bizar, era metoda de întoarcere 
pentru evadațţii care nu reuşeau să evadeze. Cei mai mulți dintre ei se întorceau sub 
formă de schelete înnegrite de foc, sau părți ale acestora. Singura modalitate de a le 
identifica cu persoanele care evadaseră ar fi fost testele genetice. Întrucât prizonierii 
nu aveau la dispoziție acest lucru, aceştia nu puteau decât să presupună că 
trupurile erau, de fapt, cele ale evadațţilor. Cu toate astea, din moment ce 
confirmarea era imposibilă, Isard ar fi putut pur şi simplu să aleagă un prizonier de 
la nivelele mai puţin securizate ale închisorii, să îl ardă iremediabil şi să îl trimită în 
zona de înaltă securitate. Atâta timp cât nu se putea identifica cine evadase, 
aducerea unui corp asemănător ar fi fost destul de uşoară, iar prizonierii de maximă 
securitate ar fi ajuns să îşi imagineze că evadarea era imposibilă. 

În al treilea şi ultimul rând, Corran văzuse că lui Jan chiar îi păsa de oamenii 
pe care îi avea sub control. Teama lui pentru siguranța lui Corran era autentică şi nu 
se baza pe vreo teamă de răzbunare împotriva sa. În calitate de lider al 
contingentului Rebelilor, Jan se simțea responsabil pentru ceilalți prizonieri ai 
Alianţei. Văzuse destule ființe murind în lupta împotriva Imperiului şi voia să 
împiedice ca lumea să-şi irosească viețile inutil. El credea în mod clar că într-o zi, 
acea zi fiind mai curând decât mai târziu, Alianţa îi va găsi şi îi va elibera, iar el voia 
ca în acea zi să fie cât mai mulți dintre oamenii săi în viaţă. 

Pe cât de minunată era grija şi preocuparea lui Jan, pe atât de mult îl tortura 

pe bătrân. Corran putea vedea clar mâna subtilă a lui Ysanne Isard în asta. 

Lăsându-l pe Jan să-şi asume responsabilitatea pentru toți prizonierii Rebeli, 
ea crease zeci şi zeci de căi de atac împotriva lui. Cu fiecare dintre ei care dispărea 
sau murea, murea şi o bucăţică din Jan. Cum putuse să îndure atâta durere atât de 
mult timp, Corran nu-şi putea imagina, dar spera că, asumându-şi responsabilitatea 
pentru el însuşi, putea uşura povara de pe umerii lui Jan. 

La şaptezeci de paşi de gura peşterii, trecură pe lângă intrarea care ducea la 
latrină. Instalaţiile de acolo erau rudimentare, dar includeau un robinet de apă, 
astfel încât se putea respecta un minim de igienă. La treizeci de paşi dincolo de ea, 
cam la jumătatea drumului spre complexul minier, şirul de prizonieri trecea printr-o 
poartă cu gratii care era închisă cu cheia pe timp de noapte. Corran credea că 
prezența acesteia era inutilă, deoarece Imperialii plasaseră unități de detecție cu 
infraroşu la ambele capete ale coridoarelor. Dar, totuşi, aceste unități nu sunt chiar 
atât de greu de învins, mai ales dacă cei care le monitorizează sunt la fel de vigilenți ca 
şi gărzile care mărşăluiesc prin praf cu noi. 

La 203 paşi de gura complexului de caverne, Corran străbătu ceea ce fusese 
cândva trapa unei nave şi intră în zona de lucru a prizonierilor. Zvonurile printre 
prizonieri spuneau că Lusankya data de dinaintea Războiului Clonelor şi încorpora 
piese de la diverse nave care fuseseră făcute bucăţi într-o operaţiune militară în afara 
atmosferei. Trapa ponosită şi starea uneltelor vechi şi uzate sugerau o oarecare 
vechime a instalaţiei, dar această concluzie venise atât de uşor, încât Corran nu era 
dispus să aibă încredere în ea. Dacă asta vrea Isard să credem despre Lusankya ei, 
atunci nu vreau să cred asta. 

Dincolo de trapă, continuară să coboare o pantă abruptă până la o cavernă 
lungă şi dreptunghiulară din care ieşeau cinci tuneluri ca degetele din palma unei 
mâini. Toate se terminau cu nişte uşi care erau asamblate din panouri ale pereţilor 
etanşi ai navei şi ţinute închise cu lanţuri şi încuietori. Tunelurile erau suficient de 
mari pentru a permite unui droid minier de mici dimensiuni să treacă prin ele, dar 
uşile erau întotdeauna închise când prizonierii intrau în încăpere, aşa că Corran nu 
văzuse niciodată droizii scoțând minereul pe care îl prelucrau. La capătul îndepărtat 
al camerei dinspre intrare se aflau mai multe grămezi de bolovani uriaşi. Bărbaţii 
lucrau la ele cu baroase grele, mărunţindu-le încetul cu încetul în bucăți mai mici. 
Alți prizonieri cărau aceste pietre mai mici în mijlocul camerei, unde alți prizonieri le 
sfărâmau cu ajutorul unor ciocane mai mici. Alţi prizonieri, cu lopeţi şi site, cerneau 
resturile, aruncând înapoi pietrele mai mari. Pietrişul rezultat era apoi transportat în 
găleți până la o bandă transportoare care îl ducea mai departe. În partea superioară 
a benzii transportoare, pietrişul dispărea printr-un grătar greu de oţel. 

Nimeni nu ştia prea multe despre ceea ce se afla dincolo de grătar. Ştiau că din 
el ieşea aer, deoarece puteau vedea o cantitate destul de mare de praf suflat înapoi în 
aer în jurul benzii transportoare. Cei mai mulți dintre prizonieri presupuneau că 
banda ducea la un furnal unde pietrişul era topit sau la un container de amestecare 
unde era transformat în ferrocretă. Corran susținea că era la fel de probabil ca 
pietrişul să fie descărcat în transportoare şi dus pentru a pava aleile din grădina 
vreunui Moff, iar dacă era adevărat, grătarul era tot ce se afla între ei şi libertate. 

Toţi prizonierii ştiau că ceea ce făceau nu era decât o simplă muncă de fațadă, 
dar Imperialii îşi luaseră măsurile de precauţie necesare pentru a preveni oprirea 
lucrărilor. Mecanismele de lucru ale benzii transportoare fuseseră cufundate în 
pământ, astfel încât prizonierii să nu poată avea acces la motor şi să-l saboteze. 

Fibre din oţel fuseseră ţesute pe lungimea benzii pentru a o menţine rezistentă şi 
fuseseră strânse astfel încât să nu apară practic niciun fel de slăbiciune în banda de 
transmisie în timpul revenirii în adâncurile minei. O balustradă fusese chiar montată 
pentru a împiedica prizonierii să cadă accidental pe bandă sau să se prindă în 
mecanism. 

Corran îşi aruncă găleata cu pietriş în gura containerului fixat pe banda 
transportoare. Huruind zgomotos, banda începu să transporte pietrişul în călătoria 
sa de douăzeci de metri spre grătar. Corran o privi pentru o secundă, apoi îi permise 
următorului om din rând să-l dea la o parte din drum. Îndreptându-se înapoi spre 
locul unde Urlor încărca cu lopata pietrişul în găleți, Corran făcu un inventar rapid 
al gărzilor care îi supravegheau. Îi păzeau o întreagă echipă în armură de trupe de 
şoc, asigurând un soldat la fiecare zece dintre cei optzeci de prizonieri din 
detaşamentul de lucru. Şase dintre soldați deţineau carabine blaster. Ceilalţi doi 
manevrau un blaster greu E-Webl! instalat chiar în interiorul culoarului, ceea ce 
făcea ca orice încercare de a ieşi în grabă din mină să fie sinucigaşă. Panta abruptă 
pe care prizonierii ar fi trebuit să o urce i-ar fi încetinit suficient de mult pentru ca 
blasterul greu să îi doboare pe toți. Deşi niciunul dintre gardieni nu era la fel de 
mare ca soldaţii din trupele de şoc şi nici nu părea la fel de bine disciplinat, chiar şi 
ei ar fi fost de ajuns pentru a înăbuși o revoltă a prizonierilor. 

Urlor aruncă o lopată de pietriş în găleata lui Corran, dar rată jumătate din ea. 

— Nu o face, Corran. Îşi ținea vocea suficient de joasă pentru ca zgomotul 
zornăit al pietrişului care se scurgea să fie un paravan care să-l protejeze de 
ascultători. Aşteaptă. Află mai multe. 

— Asta înseamnă să înveţi. Îi făcu cu ochiul bărbatului mai mare. Gărzile şi-au 
setat blasterele pentru paralizare. 

Jan se uită la el. 

— Îți rişti viața pentru o simplă mişcare a degetului mare? 

Corran se bătu în piept. 

— Escadrila Vagabond, ţine minte. 

— Corellian, mai degrabă. Jan clătină din cap. Niciunul dintre voi nu are 
respect pentru sorți de izbândă. 

— De ce să respecţi ceea ce trebuie să învingi? Corran le dădu fiecăruia dintre 
ei câte un semn din cap. Credeţi-mă, trebuie să reuşesc să o fac. 

Urlor aruncă o ultimă lopată în găleată. 

— Fie ca Forţa să fie cu tine. 

— Mulţumesc. 

Corran, lăsând găleata să atârne între picioarele lui, începu să meargă greoi, 
încovoiat, pe drumul către banda transportoare. Planul lui era simplu: ar fi aruncat 
găleata, apoi ar fi sărit peste balustradă şi ar fi urcat pe bandă până la grătar. Acolo 
sus, cel puţin aşa cum se vedea de pe podeaua de lucru, părea să existe suficient 
spațiu umbrit pentru a-l ascunde. Dacă putea apoi să coboare prin grilaj sau să 
găsească un pasaj ascuns, ar fi fost liber. 

— Tu, de acolo. 

Corran se uită la paznicul care îl arăta cu degetul. 


11 E-Web - mitralieră grea cu repetiție fabricată de BlasTech Industries. Era unul dintre cele mai 
puternice blastere cu repetiție din arsenalul Imperial şi avea o rază optimă de acțiune de 150 de metri 
şi o rază maximă de 750 de metri. 

— Eu? 

— Vino aici. 

De ce eu? Corran se târi spre bărbat. 

— Domnule? 

— Nu pune întrebări, prizonier. Gardianul, îmbrăcat în varianta mai uşoară a 
armurii de soldat, îl domina ca înălțime. Cât despre motivul pentru care te-am ales, 
eşti nou şi ai nevoie de o lecţie. 

Fără avertisment, gardianul ridică carabina blaster şi o întoarse într-o lovitură 
cu o singură mână cu reverul, care îl surprinse pe Corran deasupra urechii drepte. 
Stelele explodaseră în fața ochilor lui şi clinchetul metalului pe craniu începu să îi 
bubuie violent în urechi. O muchie de pe ţeavă îi tăie urechea şi îi despică scalpul, în 
timp ce forța loviturii îl răsuci pe Corran spre stânga. 

Durerea prevală asupra panicii. În timp ce se rostogolea, Corran se ţinu strâns 
de găleată, o aduse în sus şi o lăsă să zboare atunci când torționarul său apăru din 
nou la vedere. Recipientul plin de pietriş se izbi de masca paznicului. Capul 
bărbatului se dădu pe spate, în timp ce lovitura îl dobori din picioare. Se împletici pe 
spate în timp ce găleata zbura ca o cometă, împrăştiind o coadă de pietriş. 

Vederea lui Corran se limpezi şi secundele păreau să dureze ore întregi. 
Carabina paznicului, cu vârful țevii sclipind de sângele lui, atârna în aer. Corran ştia 
că putea să o smulgă înainte să atingă pământul şi să-i doboare pe cei doi gardieni 
cei mai apropiați într-o clipă. Asta ar fi însemnat jumătate dintre gărzile din 
detaşament. Să-i doboare pe ceilalți ar fi fost dificil, dar ceilalți prizonieri puteau să îi 
asalteze. Ar fi luat armele gardienilor şi... 

Şi vor muri încercând să elimine carbina E-Web. Sau vor muri încercând să lupte 
pentru a ieşi din pântecul acestei închisori. Toţi vor muri, iar moartea lor va fi pe capul 
meu, dacă iau arma aia. 

Auzi vuietul unui blaster şi văzu ceva albastru trecând pe lângă el. Toţi 
prizonierii se aruncară la podea. Încremeniră într-un covor înghesuit de braţe şi 
picioare murdare, ferindu-şi capetele pentru a nu fi recunoscuți, dar trăgând cu 
ochiul pentru a vedea ce se va întâmpla. Toţi căzură, cu excepţia unuia. Jan. Cu 
ochii plini de groază şi mândrie, îi făcu semn din cap lui Corran. Corran, înțelegând, 
dădu şi el din cap. Fulgerul paralizant îl prinse pe Corran chiar în mijlocul pieptului. 
Îi afectă sistemul nervos aşa cum un fulger ionic afecta o maşină. Într-o singură 
clipă, fiecare nerv din corpul lui Corran sa aprinse, iradiindu-l instantaneu de 
durere, arzându-l, scuturându-l, strivindu-l şi înghețându-l. Toţi muşchii i se 
contractară, încovoindu-i spatele, scrâşnind din dinţi şi ridicându-l în aer printr-un 
mic salt. Probabil că impactul corpului său lipsit de vlagă cu solul îl duruse, dar 
sistemul său nervos nu putea să direcționeze în mod corect informaţiile către creier, 
aşa că nu ştia cu adevărat cum se simţea. 

Doar că nu e bine. 

Îl văzu pe Jan ghemuindu-se deasupra lui. 

— O să am grijă să îți aducă ajutor. 

Corran vroia să dea din cap, voia să clipească, voia să facă ceva pentru a-i da 
de înțeles lui Jan că îl auzise, dar nu putea. Cam la jumătate din cazurile în care 
fusese lovit cu un fulger paralizant înainte — în exerciţii de antrenament şi de câteva 
ori cu CorSec pe teren — îşi pierduse cunoştinţa. De câte ori nu o făcuse, îşi dorise să 
o fi făcut, pentru că sentimentul de neajutorare creat de faptul că se afla captiv într- 
un corp care nu funcționa era mai rău decât orice durere. 

Echipa medicală chemată de gardieni sosi destul de repede, aducând cu ea o 
targă repulsorlift. După ce îl puseră pe targă pe camaradul lor inconştient, aceştia îl 
întinseră cu reticență pe Corran peste picioarele bărbatului, lăsându-i capul să 
atârne, iar mâinile şi picioarele să zgârie pământul în timp ce îi trăgeau afară din 
mină. Uitându-se la podea, nu reuşi să vadă mare lucru în timpul călătoriei către 
ieşire. Medicii împinseră targa într-un lift, iar cel din dreapta uşii, la piciorul tărgii, 
apăsă un buton şi porni ascensiunea liftului. Corran auzi trei sunete, pe care le luă 
ca fiind semn că urcaseră trei etaje, apoi liftul se opri şi medicii tehnici se chinuiră 
din nou să scoată targa din lift. 

Îl duseră pe Corran mai departe, plutind pe coridoare care păreau mult mai 
moderne şi mai bine întreţinute - dacă gresia era un indiciu -— decât restul facilității. 
În cele din urmă opriră targa într-un loc în care simţea mirosul familiar de bacta şi îl 
aruncară fără menajamente pe podea. Se rostogoli pe partea stângă, cu obrazul lipit 
de podeaua rece. Prinse frânturi din conversaţia dintre medicii şi droidul medical 
care urma să aibă grijă de paznic, dar ţiuitul din urechea dreaptă făcea să îi fie dificil 
să prindă totul. În plus, nu era sigur că putea avea încredere în orice informație 
senzorială, pentru că ceea ce auzea cu urechea stângă era pur şi simplu imposibil. 

Plecând de deasupra capului său şi continuând în jos, spre picioarele sale, 
auzea sunetul trupelor de şoc — trupe de şoc reale şi bine disciplinate - mărşăluind. 
Acest lucru nu era remarcabil în sine, cu excepţia faptului că, dacă ar fi fost acolo, ar 
fi mărşăluit peste el şi, oricât de terminat era, era destul de sigur că ar fi observat 
asta. Singura alternativă era că se aflau într-o încăpere aflată sub el, mărşăluind pe 
tavan, iar ceea ce însemna asta era, în acel moment, cu totul şi cu totul dincolo de 
capacitatea lui de înţelegere. 

Capitolul 22 


Wedge porni brusc comunicatorul. 

— De ce ai nevoie, Mirax? 

— Ne apropiem de Portul Spaţial Kalauun, Wedge. M-am gândit că ți-ar plăcea 
să fii pe punte când intrăm. E o privelişte pe cinste. 

— Vin imediat. Se uită prin cală şi dădu din cap către unitatea R5. Rezistă, 
Mynock, aproape am ajuns. Ţine scanerul pe aceste lăzi pentru mine, bine? 

Droidul cu cap cilindric bipăi afirmativ. Unitatea R5 schimbă apoi nişte tonuri 
mai blânde cu droidul Verpin de întreţinere al lui Pulsar Skate. 

Nu, nu se poate să vorbească despre mine. Wedge râse de străfulgerarea lui de 
paranoia şi ieşi din cală. Uşile se închiseră cu zgomot în urma lui. Lăsându-şi o 
mână să se plimbe pe tavanul coridorului, se îndreptă de-a lungul coloanei vertebrale 
a navei spre punte. Credea că poate îşi imagina lucruri, dar căldura din atmosferă 
părea deja să pătrundă prin corpul navei. Nu mă miră că există Twileki care se 
gândeau la Tatooine ca la un loc potrivit pentru a fugi în timpul sezonului cald de aici. 

Cobori pe punte şi se lăsă pe un scaun în spatele lui Mirax. 

— Uitasem cât de impresionant este acest loc. 

Suprafața deformată a lui Ryloth se întindea în fața lor ca un vas de lut 
sfărâmat. Munţii negri de bazalt se înălțau spre un cer roşu-închis. În centrul vederii 
lor asupra planetei se afla un munte masiv, cu un tunel uriaş forat în interior la baza 
sa. Găurile mai mici care împânziseră fața muntelui ar fi putut părea a fi goluri 
naturale, cu excepţia regularităţii cu care erau dispuse. 

Deoarece planeta nu se rotea pe axa sa, aceeaşi parte a lui Ryloth se afla 
mereu cu fața spre soare. Kalauun se afla în apropierea liniei de terminus - locul 
unde se întâlneau ziua şi noaptea - ceea ce o făcea una dintre cele mai reci locaţii de 
pe partea soarelui. Din cauza orbitei eliptice a lui Ryloth, planeta avea anotimpuri, 
deşi majoritatea locuitorilor nu puteau face diferența între vară şi anotimpul rece, 
deoarece ambele erau insuportabil de fierbinți. 

— Da, impresionant şi impresionant de înşelător. Liat, ai grijă la vânturile 
transversale când intrăm în tunel. 

Pilotul Sullustan mârâi supărat. 

— Ştiu că nu ai cum să nimereşti stâncile de acolo, vreau doar să mă asigur că 
le vom ocoli. Mirax zâmbi. Se pare că nu există nicio activitate de furtună de căldură 
astăzi, dar curenții pot fi totuşi înşelători. 

— Corect. 

Liat Tevvv cobori Pulsar Skate în canionul care ducea spre tunel. Vânturile 
aspre neteziseră piatra până la consistenţa sticlei lustruite în unele locuri, iar în 
altele smulseseră bucăţi uriaşe ca nişte pumnale. Zone mai mici ale rocilor 
deteriorate — unele ornate cu un strat de vopsea sau cu resturi metalice - ofereau o 
mărturie mută a necesităţii de a fi atent în parcurgerea drumului de acces spre 
Kala'uun. 

Pulsar Skate se strecură lejer prin tunelul de acces, cu mult spațiu liber pe 
toate laturile. Liat aprinse luminile de întâlnire şi proiectoarele externe ale navei, 

umplând tunelul întunecat cu umbre zimţate. În față, o grilă masivă se ridica încet în 
tavanul tunelului. În timp ce zburau pe lângă ea, Wedge presupuse că avea o 
grosime de cel puţin treizeci de metri şi că ar fi avut nevoie de multe lovituri înainte 
să permită accesul vizitatorilor nedoriți. 

Mirax se uită înapoi la el. 

— Ai avut vreodată senzația că grilajul este mai mult pentru a ţine lumea 
înăuntru decât pentru a o ţine afară? 

— Doar când sunt în interior. 

Trecuseră trei ani de la prima şi ultima sa călătorie pe Kalauun, când el şi 
restul FEscadrilei Vagabond sosiseră pe neaşteptate în urmărirea unui Twilek. 
Circumstanţțele acestei călătorii erau cu siguranță mai favorabile. Chiar şi aşa, 
pentru a se asigura că nu-i purtau ranchiună, pusese la treabă abilităţile de căutător 
ale lui M-3 şi îl pusese să adune o multitudine de cadouri pentru Twileki. 

Mirax dădu din cap. 

— Kalauun este singurul loc în care tatăl meu crede că nu a reuşit să se 
descurce ca bandit. Locuitorii Twileki sunt negociatori duri. 

— Sper ca această abilitate să fie valabilă pentru eforturile lui Nawara în 
numele lui Tycho. 

Ochii căprui ai lui Mirax se îngustară. 

— Şi eu sper la fel, cred. Ştiu că tu crezi că Tycho nu a avut nimic de-a face cu 
moartea lui Corran, dar eu nu pot fi atât de sigură. Aş vrea să pot, într-adevăr, 
pentru că Tycho m-a ajutat să-l salvez pe Corran la Borleias. 

— Nu uita că Tycho ne-a salvat pe mine şi pe restul escadrilei pe Coruscant. 

— Nu am uitat asta, dar în timp ce el te salva pe tine, Corran şi cu mine ne 
salvam unul pe celălalt de Imperiu şi de trădătorul din organizaţia lui Fliry Vorru. Îl 
mângâie pe Wedge pe genunchi. Am mai discutat asta de zeci de ori şi încep să mă 
simt mai bine în legătură cu asta - chiar mă simt. Acum nu mai plâng nici pe 
departe la fel de mult ca înainte. 

Wedge îi întoarse fața în sus cu mâna stângă şi îi şterse cu degetul mare o 
lacrimă de pe obraz. 

— Hei, faptul că eşti tristă nu se reflectă deloc negativ asupra ta. 

— Mulţumesc. Mirax pufni un pic. Doar că uneori pare atât de ridicol. Nici 
măcar nu am avut vreo întâlnire. Nu ne cunoşteam atât de bine. Pentru ca moartea 
lui să mă doară atât de tare, ar fi trebuit să fim mult mai apropiați. 

— Tocmai asta e şmecheria, Mirax, erați mult mai apropiați decât îți imaginezi. 
Voi doi împărtăşeați multe din aceleaşi calități. Wedge zâmbi. Tatăl tău şi tatăl lui 
Corran au fost duşmani de moarte. De ce? Pentru că şi ei semănau foarte mult. 
Amândoi ați avut relaţii puternice cu taţii voştri, ceea ce se reflectă în ceea ce ați 
devenit. În alte circumstanţe, bătrânul Booster şi Hal Horn ar fi putut probabil să fie 
prieteni. Tu şi Corran aţi devenit prieteni pentru că v-aţi întâlnit în circumstanțe 
diferite. 

Ea se încruntă pentru un moment. 

— Probabil că ai dreptate. Cred că m-aş putea ajuta şi pe mine să trec peste 
asta, dacă aş putea accepta în sfârşit faptul că Corran este mort. Ascultând apelul 
primit prin comunicator când a fost atacat atunci, a fost destul de urât, dar nu am 
găsit niciun cadavru. Ştiu că e o prostie să deduci ceva din asta, având în vedere că 
s-a prăbuşit clădirea peste el, dar tatăl meu spunea mereu că dacă nu vezi un 
cadavru, nu te baza pe faptul că cineva e mort. A făcut-o o dată... 

— Şi asta l-a costat ochiul. Îmi amintesc povestea. Wedge râse uşor. Acum mi- 
o amintesc şi eu. Asta explică multe. 

— Ce vrei să spui? 

— Biggs, Porkins, Corran, părinţii mei... nu le-am văzut niciodată cadavrele. În 
parte din cauza poveştii tatălui tău, bănuiesc, şi doar din cauza încăpățânării 
omeneşti, mă trezesc uneori aşteptându-mă să-i văd intrând în biroul meu. 

Faţa lui Mirax se lumină. 

— Sau crezi că îi vezi mergând prin mulțime. Îi zăreşti din întâmplare. Se uită 
în jos. O parte din mine crede că îi vedem pentru că nu credem cu adevărat că sunt 
morți. Poate că bariera care îi separă pe cei vii de cei morți este permeabilă atâta 
timp cât există cineva care nu acceptă moartea. Pe toți bastarzii Sith, ascultă cum 
vorbesc. Parcă aş fi o glitbiter!2 . 

— Nu e o problemă, Mirax, înțeleg. Wedge se aplecă în față şi o sărută pe 
frunte. Şi nu cred că teoria ta este chiar atât de greşită. Nu-mi imaginez că putem 
readuce lumea la viață sperând, dar să permitem ca amintirile lor să trăiască în 
sufletul nostru nu este deloc un lucru rău. 

Sullustanul ciripi ceva către Mirax, determinând-o să se învârtă în scaunul de 
comandă. Bătu câteva comutatoare deasupra capului, apoi apăsă un buton de pe 
consolă. 

— Trenul de aterizare este desfăşurat şi motoarele repulsorlift activate. Opreşte 
propulsia şi aterizează uşor. 

Mormăitul melodic al lui Liat acompanie tunetul delicat al aterizării lui Pulsar 
Skate. Mirax apăsă un buton de pe consola de comandă şi Wedge simți imediat un 
val de aer cald în timp ce pasarela navei cobora. 

Mirax dădu din cap spre pupa şi spre deschidere. 

— După tine, Comandante Antilles. 

— Mulţumesc, Căpitane Terrik. 

Mirax zâmbi. 

— Apropo, cred că arăţi mai şmecher decât o dâră de grăsime de Hutt în haina 
sa nativă. 

— Mulţumesc. 

Deoarece misiunea era de natură diplomatică, Escadrilei Vagabond i se 
furnizaseră haine precum cele pe care le vor purta omologii lor de pe Ryloth. Din 
cauza căldurii apăsătoare de pe planetă, nativii aveau tendința de a purta pelerine 
largi, voluminoase şi cu glugă peste celelalte haine. Natura hainelor pe care le purtau 
sub mantii depindea de ocupaţia lor. Războinicii Twileki aveau tendința să se 
îmbrace cu un pulover, jambiere înfăşurate până la genunchi, mănuşi fără degete şi 
o bandulieră foarte decorativă care avea totuşi o funcție marțială. Mantiile tindeau, 
de asemenea, să fie scurtate, ca şi cum întregul lor costum era menit să arate că 
erau suficient de duri pentru a îndura chiar şi cele mai dure condiții de pe planetă. 

Vestimentaţia lui Wedge nu se deosebea decât foarte puţin de cea pe care o 
purtau războinicii Twi'leki. Cizmele maro îi ajungeau până la genunchi, iar pantalonii 
bej fuseseră băgați în ele. La asta adăugase un brâu verde smarald şi o bandulieră de 
aceeaşi culoare. Toate decoraţiile şi distincţiile sale de luptă fuseseră brodate pe 
bandulieră, începând cu două reprezentări ale Stelei Morţii pe umărul drept şi 
terminând cu un simbol reprezentând Coruscantul lângă şoldul stâng. Stemele 


12 Glit-biter (sau glitbiter) — argou depreciativ pentru persoanele dependente de mirodenia glitterstim. 

Alianţei şi ale Escadrilei Vagabond se aflau una lângă alta deasupra inimii sale. 
Mantia sa era de un verde mai închis decât banduliera şi fusese căptuşită cu o 
țesătură roşie strălucitoare care forma două aripi roşii atunci când îşi plia mantia la 
spate, pe după umeri. 

Cobori pe pasarelă şi îşi ridică privirea. Spaţioportul din Kalauun ocupa o 
cavernă colosală care fusese scobită în inima muntelui care îl adăpostea. Deasupra 
capului său se întindeau niveluri peste niveluri de adăposturi ale clanurilor Twi'lek, 
cuprinzând locuinţele şi zonele de lucru a peste 100.000 de persoane. Putea doar să 
ghicească cum arătau acele adăposturi — potrivit lui Nawara, erau puţini non-Twileki 
care le vedeau vreodată, iar acei indivizi erau oameni pe care clanul îi recunoştea ca 
fiind prieteni. Curajul lui Sullust aterizase în dreptul aripii drepte a lui Skate. Nawara 
Ven cobori şi se îndreptă spre Wedge. Purtau haine asemănătoare, deşi brâul, 
banduliera şi mantia lui Nawara erau toate într-o nuanţă adâncă de mov. Mantia sa 
fusese căptuşită cu un gri care era puţin mai închis decât tonul pielii sale. 

— Sunteţi gata, Comandante? 

Wedge dădu din cap. 

— Condu-ne. 

Nawara porni, iar Wedge veni la un pas în spatele lui şi cu unul în stânga sa. 

— Se pare că sunt cei care au venit să ne întâmpine. Clanul Shak încă este 
clanul principal? 

Una dintre cozile cefalice ale lui Nawara îşi făcu loc de-a lungul coloanei 
vertebrale. Vârful ei tresări în sus şi în jos ceea ce Wedge aflase că era echivalentul 
Twilek al unui gest de înclinare a capului. 

— Koh'shak încă este stăpânul portului. S-ar părea, după culorile individului 
de lângă el, că cineva din clanul Olan a ales să ne întâmpine şi el. 

— Cazne'olan, poate? 

Nawara ridică din umeri. 

— Posibil. Nu-l cunosc. Clanul Olan şi cu al meu nu se intersectează prea mult 
- nu există animozitate, doar puţine asocieri între noi. Prezența lui aici ar putea fi 
bună sau ar putea fi foarte rea. 

Wedge zâmbi, venind alături de Nawara atunci când se opriră amândoi în fața 
gazdelor lor. Nawara Ven se înclină adânc, coborându-şi ambele lekkuuri pentru a-i 
atârna fără vlagă lângă genunchi. Wedge îi imită plecăciunea, apoi îşi deschise 
mâinile şi le apăsă cu partea din spate pe coapsele sale. Gestul era uşor ciudat, dar 
avea menirea de a simboliza exact ceea ce făceau cozile cefalice flasce: lipsa de 
sentimente şi gânduri negative față de cei din fața lui. Fără lekkuuri, trebuia să se 
bazeze pe simbolistica universal paşnică a unei mâini goale şi deschise pentru a-şi 
face clară intenția. Wedge şi Nawara se îndreptară în acelaşi timp, apoi gazdele se 
înclinară în fața lor. O haină stacojie îl înfăşura pe corpolentul Koh'shak. Insignele de 
aur ale funcției şi clanului său îi țineau mantia exterioară închisă la gât, deşi 
mijlocul său rotund ieşea prin deschiderea centrală. Wedge văzu roba roşie a lui 
Koh'shak şi o eşarfă lată de aur strânsă în două rânduri pentru a-i cuprinde 
circumferința şi pentru a susține o pereche de pistoale cu proiectile de tip Sevari!3. 


13 Pistol de tip Sevari — fabricate şi folosite de Sevari pe Sevarcos II, unde blasterele obişnuite erau mai 
puţin eficiente şi uneori chiar expuse detonării celulelor de alimentare, din cauza particulelor de nisip 
care zburau şi care se încărcau electric în timpul furtunilor violente de nisip. Erau arme cu proiectile 
încărcate pe gura țevii care trăgeau gloanțe metalice rotunjite, cu ajutorul unei încărcături de pulbere 
explozivă. După o împuşcătură, pistolul trebuia reîncărcat, deşi existau versiuni cu două şi patru țevi. 

Twilekul mai greoi îşi desfăcu mâinile cu gheare negre la degete. 

— În numele clanurilor de pe Kala'uun, îţi urez bun venit, Nawar'aven. 

— În numele clanului meu, sunt încântat să fiu acceptat aici, în Kalauun. 
Nawara se întoarse spre stânga sa. Am plăcerea de a prezenta clanurilor din 
Kala'uun pe comandantul meu... 

Cazne'olan păşi înainte între Nawara şi Koh'shak, întinzând mâna către Wedge. 

— Nawar'aven, nu e nevoie să ni-l prezinți pe Wedgantilles. Ni-l amintim din 
ultima sa aventură pe lumea noastră. 

Wedge zâmbi şi îi strânse mâna lui Cazne'olan. 

— Mă bucur să te revăd. 

— Şi eu. Cazneolan făcu un pas înapoi şi se opri o secundă înainte ca 
lekuurile lui să înceapă să se agite în sus şi în jos. Ai făcut multe şi ai învățat multe 
în timpul scurs de când ne-am văzut. Nu în ultimul rând ai învățat cum să te 
îmbraci. 

Nawara aruncă o privire spre Wedge. 

— Comandante, nu mi-am dat seama... 

— Nu ai de ce să o fi făcut Nawar... 

Wedge tresări o clipă. După felul în care Twilekul rostise numele lui Nawara, 
nu putea fi sigur exact care era numele de clan al lui Nawara. Când ai dubii, 
bazează-te pe obiceiurile indigene. 

— ...Nawar'aven. A fost o aventură pe care escadrila a avut-o cu mult înainte 
ca tu să i te alături. Este suficient să spunem că a fost rezolvată spre satisfacția 
tuturor părților interesate. 

— Într-adevăr, Wedgantilles. Koh'shak întinse ultima silabă a numelui lui 
Wedge într-o întreagă frază sibilantă proprie. Şi acum ai venit aici în căutarea unui 
alt fel de satisfacție. 

— Destul de adevărat, Koh'shak. Wedge se întoarse pe jumătate şi arătă înapoi 
spre cele două nave ale Alianţei. Avem pentru voi nişte lucruri minunate culese din 
diferitele lumi ale Noii Republici. 

În timp ce se întorcea înapoi spre stăpânul portului, observă că Nawara şi 
Cazne'olan vorbeau între ei pe tonuri joase, cu cozile cefalice convulsionându-se 
sălbatic. Koh'shak îşi închise ochii rozalii şi-şi aşeză degetele împletite peste 
protuberanța din mijloc. 

— Sunt sigur că ceea ce ați adus va fi impresionant. Să începem negocierile? 

Oferta lui i se păru puțin cam pripită lui Wedge, iar privirea surprinsă a lui 
Nawara indica faptul că şi el credea că ceva nu era în regulă. Ce se întâmplă aici? 

Înainte ca Wedge să se hazardeze să dea un răspuns, Nawara îl apucă uşor de 
antebraţul drept pe Wedge. 

— În timp ce Comandantul îți aplaudă promptitudinea cu care te-ai ocupat de 
nevoile sale, noi călătorim de zile întregi pentru a ajunge aici. A ales să invoce 
twijanii. 

Ochii lui Koh'shak se deschiseră cu viteza la care Wedge s-ar fi aşteptat dacă 
stăpânul portului ar fi simţit cum o armă îi este înfiptă în coloana vertebrală. 

— Îi urez bun venit lui Wedgantilles şi i-aş fi acordat twijanii fără rezerve dacă 
aş fi simțit că nu găseşte climatul nostru opresiv. 

— Deschide-ţi ochii şi mai larg, Koh'shak. Cazne'olan făcu un gest spre Wedge. 
Este un războinic atât în adevăr, cât şi în ținută. Chiar şi în anotimpul cald nu ar fi 

descurajat. 

— Îţi apreciez politeţea de a-mi reaminti asta, Cazneolan. Cuvintele lui 
Koh'shak ieşiseră lejere şi echilibrate, dar zvâcnirile violente ale cozilor cefalice 
păreau să contrazică tonul binevoitor al răspunsului. Wedgan'rilles, tu şi poporul tău 
trebuie să vă considerați oaspeții noştri. Ne vom ocupa de plăcerea voastră, apoi de 
treburile noastre. 

— Sunteţi foarte amabili, spuse Wedge, necrezându-l pe Koh'shak. 

Nu ştiu la ce se gândeşte când spune plăcerea noastră, dar sunt sigur că va fi 
vorba de afaceri, şi nu mă aştept ca acestea să fie prea amuzante. 

Capitolul 23 


Cu coatele înfipte de o parte şi de alta a tastaturii terminalului de date, Iella se 
aplecă înainte şi îşi frecă mâinile peste față. Tresărirea de entuziasm la care se 
aşteptase se produsese, dar se estompă mult prea repede. Oboseala şi o teamă 
neînţeleasă o cuprinsese imediat după aceea. Simţea că începe să fie extenuată, dar 
refuza să capituleze. 

Nu, nu renunța acum. Am câştigat de data asta. Îşi apăsă degetele pe pleoape. 
Cred. 

Îşi începuse misiunea de localizare a Căpitanului Duros, Lai Nootka, într-un 
mod foarte organizat şi metodic. Scosese tot ce putuse despre el din sursele Imperiale 
şi ale Alianţei şi îi alcătuise un profil pe baza acestor informaţii. Cea mai completă 
înregistrare Imperială provenea de pe o planetă numită Gargi, unde Nootka şi 
echipajul său fuseseră închişi timp de câteva luni sub acuzaţia de contrabandă 
pentru Alianţă. Prezenţa lui Nootka pe planetă fusese bine documentată, iar Prefectul 
Barris, adversarul Imperial al lui Nootka, plătise scump pentru că se luase de 
Alianţă. 

Gargi a fost locul unde Corran l-a întâlnit pe Nootka. 

Dosarele Alianţei erau mult mai generoase în ceea ce priveşte volumul de 
informaţii pe care le furnizau. Nootka transportase într-adevăr încărcături pentru 
Alianță, dar acționa în numele acesteia doar atunci când îi convenea. Nu părea să 
aibă legături ferme cu Alianța - nici măcar la fel de solide ca cele pe care le avea 
Mirax Terrik. Distanţarea lui Nootka față de Alianţă, dar şi dorința de a lucra cu 
aceasta, îl plasa cu siguranţă într-o zonă gri care ar fi putut fi motivul pentru care 
Tycho decise să facă afaceri cu el. 

Cercetările Iellei porniră apoi în mai multe direcţii în acelaşi timp. În primul 
rând, începuse o căutare a oricăror înregistrări referitoare la oricare dintre 
pseudonimele şi diferitele coduri de identificare ale navei pe care le putea găsi pentru 
Bucuria Stelei. Era mai puţin interesată de informaţiile Alianței decât de cele din 
registrele Imperiale, dar observă că Nootka nu fusese plecat în misiuni pentru Alianţă 
în momentul în care Tycho spusese că se întâlnise cu el pe Coruscant. 

De asemenea, cercetă mai amănunțit persoana care era Lai Nootka însuşi. 
Duroşii erau o rasă de ființe înalte, subțiri, cu pielea albastră, ale căror expresii 
faciale păreau, pentru majoritatea oamenilor, a fi în întregime posomorâte. 
Rămâneau distanți şi se spunea adesea că nu aveau nas, pentru că nu erau înclinați 
să-şi bage nasul în treburi care nu-i priveau. Cei mai mulți dintre Duroşi rămăseseră 
neutri în ceea ce priveşte Rebeliunea, dar câţiva indivizi curajoşi, precum Lai Nootka, 
îndrăzniseră să facă comerț cu Rebelii. Doar în acest sens Lai Nootka părea să fie 
diferit de majoritatea poporului său, ceea ce facilita mult cercetarea. 

Cel mai mare triumf al lellei fusese depistarea seriei de romane pentru tineri 
adulți Duros, din care Nootka se inspirase pentru diferitele sale pseudonime şi 
pentru noile nume ale navei sale. Amestecase şi potrivise prenumele şi numele de 
familie ale personajelor pentru a-şi crea pseudonime, iar apoi, pentru fiecare 
pseudonim, dăduse navei sale un nume care nu era asociat cu personajele 

corespunzătoare din cărți; dar totul provenea într-adevăr din acel grup de nume. 
Când niciunul dintre pseudonimele pe care le avea deja pentru el nu apăruse într-o 
înregistrare Imperială, încercase să inventeze pseudonime suplimentare, folosind 
procesul pe care îşi imagina că îl folosise Nootka însuşi pentru a crea noile identități. 
Începu să introducă aceste posibile pseudonime în computerul Imperial şi să spere 
că va fi bine. Computerul semnalase o mulțime de erori, dar în cele din urmă 
obținuse o ţintă. Cu doar patru zile înainte de întâlnirea lui Tycho cu Lai Nootka, un 
cargobot de tip CorelliSpace Gymsnor-3 modificat, numit Novachild, pătrunsese în 
spaţiul Coruscantului. Un Duros pe nume Hes Glillto fusese înregistrat ca fiind 
Căpitanul navei. Nu fusese înregistrată nicio plecare a acelei nave sau a acelui 
Căpitan, dar acest lucru nu o surprinse pe lella. Singura înregistrare care furniza 
informații despre sosirea lui era într-un jurnal de serviciu completat de Locotenentul 
Virar Needa de pe Satelitul Orbital de Transfer de Energie Solară 1127 după căderea 
Coruscantului în mâinile Alianţei şi după ce Tycho Celchu fusese luat în custodie. 

Deşi, în mod oficial, făcea parte din îndatoririle lor, ofițerii de pe Sateliții 
Orbitali rareori ţineau sau arhivau astfel de jurnale, dar, din câte putuse vedea, 
Needa fusese obsedat de acest lucru. Jurnalul conţinea date referitoare la navele care 
intrau şi ieşeau din sistem în timpul gărzilor lui pe staţie. Lipsa unei înregistrări de 
plecare pentru Novachild ar fi putut să nu însemne nimic mai grav decât faptul că 
nava plecase în timp ce Needa dormea, dar lella simțea în sinea ei că acest lucru era 
puțin probabil. 

Se lăsă înapoi în scaun şi se uită din nou la datele de pe ecran. Faptul că nicio 
altă înregistrare Imperială nu îi menţiona pe Novachild sau pe Hes Glillto îi spunea 
Iellei că înregistrările fuseseră şterse în mod deliberat. Şi oricine avea accesul necesar 
pentru a şterge acele înregistrări putea cu uşurinţă să prelucreze şi să introducă datele 
care arătau că Tycho era în serviciul de spionaj Imperial. Sau, Tycho însuşi ar fi putut 
falsifica lucrurile pentru a face să pară că i se înscenase totul. 

lella clătină încet din cap. Informaţiile pe care le avea erau intrigante, dar în 
esență inutile. Nu putea dovedi că Lai Nootka şi Hes Gilillto erau aceeaşi persoană. 
Sosirea navei Novachild o plasa pe Coruscant cu câteva zile înainte de întâlnirea la 
care fusese martor Corran, dar nu putea exclude posibilitatea ca nava să fi plecat 
înainte de data întâlnirii. Dacă nu reuşea să îl localizeze definitiv pe Nootka pe 
Coruscant în acel moment, nu putea dovedi că Tycho spunea adevărul. 

Şi nu sunt sigură că vreau să fac asta. Apoi suspină. Diric îi povestise despre 
unele dintre conversațiile pe care le avusese cu Tycho. Era mai convins ca oricând de 
nevinovăția lui Tycho, iar părerea lui avea o mare greutate în mintea ei. Chiar şi aşa, 
dacă Tycho cauzase moartea lui Corran, lella nu voia ca el să scape nepedepsit. Îi 
datorez asta lui Corran. 

Un huruit familiar o readuse în prezent şi îi stârni un zâmbet pe față. 

— Whistler! 

Micutul R2 verde cu alb bipăi fericit. În spatele lui, călcând zgomotos, venea 
unitatea neagră cu cap de scoică a Escadrilei Vagabond, M-3PO. 

— Bună dimineața, Stăpână. 

— Neaţa? lella aruncă o privire la afişajul cronografic din partea de sus a 
ecranului datapadului. Nu-mi vine să cred. Sunt aici de opt ore. Diric o să mă 
omoare. 

Capul lui M-3 se înclină spre stânga. 

— Sper că nu, Stăpână lella. Asta ar fi o crimă şi... 

— Vorbeam metaforic, M-3, nu la propriu. lella se încruntă la droid. Am vrut să 
spun că va fi supărat pe mine. 

— Ah, înțeleg. 

Iella îl mângâie uşor pe Whistler pe capul lui bombat. 

— Deci, ce faceţi voi doi aici, în centrul de calculatoare? 

Whistler ciripi nonşalant. 

— Putem să-i spunem, Whistler. Capul lui M-3 se îndreptă şi se aplecă în față, 
oferindu-i lellei o privelişte bună a ochilor aurii care ardeau în adâncurile feței. Vreţi 
ca adevărul să triumfe, nu-i aşa? 

lella clătină încet din cap. 

— Pe zi ce trece mi se pare că aud tot mai puțin adevăr. Ce ați găsit? 

M-3 arătă spre portul de intrare-ieşire al terminalului ei de date. 

— Whistler, conectează-te acolo şi arată-i ce am găsit. 

Whistler ciripi grosolan - un sunet pe care lella îl recunoscu ca fiind unul pe 
care îl auzise deseori pe droid folosindu-l pentru a-l pedepsi pe Corran. Gâtul i se 
strânse în timp ce melancolia încerca să absoarbă viaţa din ea, dar clătină din cap. 
Îşi ridică privirea spre M-3 şi îşi forță cuvintele să iasă dincolo de nodul din gât. 

— Ce aţi făcut? 

— Am dus la bun sfârşit sarcinile pe care Stăpânul Ven ni le-a stabilit înainte 
să plece împreună cu ceilalți, aşa că am început să ne uităm peste transcrieri şi am 
observat o presupunere pe care toată lumea pare să o fi trecut cu vederea la 
cucerirea Coruscantului. 

— Şi care este aceasta? 

— Se presupune că Ysanne Isard ne-a lăsat să luăm lumea pentru că a vrut ca 
noi să o avem, infectată cum era cu virusul Krytos. Stresul provocat de posesia 
acesteia asupra Alianţei este cu siguranță mare, iar presupunerea este cu siguranță 
valabilă, dar nu există o corelaţie directă între dorința ei de a ne lăsa să avem 
planeta şi acțiunile întreprinse în ultimele zile. 

— Nu sunt sigur, la ora asta, că înțeleg ce spui. lella îşi frecă ochii arzători cu 
mâna stângă. Poţi să detaliezi şi să fii mai precis? 

— Cu siguranță. M-3 aruncă o privire spre R2. Arată-i grila cu cazurile actuale 
de boli. 

Whistler ciripi fericit. Datele de pe ecranul terminalului dispăruseră sub un 
grafic care trasa cu roşu incidentele de îmbolnăvire în timp. O linie groasă de culoare 
roşie-sângerie înflori rapid într-un triunghi cu ipotenuza abruptă, apoi se stabiliză 
într-un dreptunghi care începu să crească din nou în ultimele zece zile. Boala se 
răspândise rapid la început, dar se stabilizase până de curând. 

Iella aprobă din cap. 

— Stabilizarea indică perioada în care boala a încetat să se răspândească, 
deoarece terapia cu bacta a reuşit să o ţină sub control. 

— Exact. Graficul cu numărul de decese are un profil similar. 

— Îmi pot imagina. Este destul de oribil. 

— Adevărat, Stăpână. Whistler, acum rulează graficul plus şase. 

— Plus şase? 

— Graficul proiectat al raportului de boală pe care l-am fi observat dacă 
planeta ar fi căzut în mâinile Alianţei cu doar şase zile mai târziu decât a căzut. 

Noul grafic explodă din punctul de pornire şi se ridică rapid în vârful ecranului. 

— Mortalitatea proiectată în acest model este de 85 la sută din populaţiile 
afectate. 

lella rămase cu gura căscată. 

— Populațţii întregi de extratereştri ar fi fost şterse de pe Coruscant. 

— Exact. Acest model, atunci când este împărţit pe specii, arată o depopulare 
completă a Gamorreenilor, Quarrenilor, Twilekilor, Sullustanilor şi Trandoshanilor. 
Şansele ca boala să călătorească în afara lumii sunt incalculabile, dar potenţialul de 
exterminare a unor specii la nivelul întregii galaxii nu poate fi desconsiderat. 

Ea clipi şi se frecă din nou la ochi. 

— De ce sunt modelele atât de diferite? 

Lumini argintii străluciră de pe marginile carapacei negre a lui M-3 în timp ce 
acesta îşi ridica mâinile. 

— Motivul este foarte speculativ. În primul rând, se pare că, în momentul în 
care am reuşit să fierbem rezervorul pentru a crea furtuna care a doborât scuturile 
planetei, eforturile noastre au distrus o mare parte din virusul prezent în sistemul de 
apă planetar. În al doilea rând, şi mult mai relevant pentru discuţia noastră, este 
perioada de incubație scurtată pe care sosirea noastră a dat-o bolii. Dacă Alianţa ar 
fi sosit cu doar o săptămână mai târziu, am fi avut deja un val de decese şi un nou 
val de infecții din cauza contactului cu fluidele corporale ale victimelor şi cu virusul 
din sistemul de apă. 

lella dădu încet din cap. 

— Dacă am fi ajuns cu doar o săptămână mai târziu pentru a elibera planeta, 
nu ar fi existat nicio modalitate de a o salva. Membrii non-umani ai Alianţei ar fi 
fugit, condamnându-şi propriile populaţii. Fără sprijinul non-umanilor, Alianţa ar fi 
eşuat. 

— Asta pare probabil, Stăpână. 

— Da. Ochii căprui ai lellei se încordară. Aşadar, motivul pentru care Imperialii 
au oprit efortul nostru inițial de a dobori scuturile a fost acela de a ne împiedica să 
cucerim lumea prea curând. Pentru Inimă de Gheaţă nu era o chestiune de dacă, ci 
de când vom cuceri lumea. Şi din moment ce contribuția lui Tycho la eforturile 
noastre a fost cea care ne-a permis să oprim scuturile înainte de momentul care ar fi 
fost optim pentru Inimă de Gheaţă, putem presupune că el nu lucra pentru ea. 

M-3 încuviinţă şi Whistler ciripi triumfător. 

— Dacă nu cumva, bineînţeles, asta este exact ceea ce vrea Inimă de Gheaţă să 
credem. lella clătină din cap. Nu ați făcut o treabă rea, dar e aproape la fel de utilă ca 
ceea ce am găsit eu despre Lai Nootka. Pot să pun pe cineva care ar trebui să fie la 
bordul a ceva ce ar trebui să fie nava lui aici, cam în perioada în care Tycho a spus 
că s-a întâlnit cu Nootka, dar nu pot dovedi asta. Mi-ar plăcea foarte mult să cred că 
lui Tycho i s-a pregătit o înscenare, dar nu văd un motiv întemeiat pentru care Isard 
ar dedica atâtea resurse pentru cineva care nu este chiar atât de important. 

Whistler scoase o serie de bipuri ascuțite. 

— Da, îi voi spune. M-3 se uită în jos la Iella. Whistler spune că discreditarea 
lui Tycho va discredita Escadrila Vagabond. Dacă Tycho e condamnat, Comandantul 
Antilles va fi derutat. Condamnarea lui Tycho ar putea provoca, de asemenea, o 
anchetă asupra evenimentelor primului asalt asupra lui Borleias. El ar putea fi 
învinuit pentru dezastru, absolvindu-l pe Generalul Bothan de greşeala sa, iar acest 
lucru i-ar putea face pe Bothani să simtă că pot pune mâna pe mai multă putere. 

— Pot înțelege asta, dar este o întorsătură prea riscantă pentru ca Inimă de 
Gheaţă să se intereseze de ea. Trebuie să fie altceva. 

— Există, Stăpână Wessiri. M-3 îşi cobori mâinile în apropierea şoldurilor. 
Whistler spune că Ysanne Isard ar face-o pentru că este crudă. 

Acea idee căzu în stomacul Iellei şi se aşternu acolo ca unul dintre continentele 
înghețate ale lui Hoth. 

— Ştii, Whistler, s-ar putea să ai dreptate aici. Să se joace cu un om nevinovat 
în felul acesta este exact ceea ce ar face ea, mai ales când asta înseamnă că Alianţa 
dansează pe o melodie pe care ea a numit-o. Desigur, asta nu dovedeşte că Tycho 
este nevinovat, dar faptul că a făcut-o este suficient pentru a mă asigura că voi 
continua să sap până când voi afla ce se întâmplă cu adevărat, într-un fel sau altul. 

Capitolul 24 


Corran se scărpină la urechea dreaptă, scuturând o parte din crusta de pe 
piele. 

— Da, ştiu că sună ca şi cum aş fi fost lovit mai tare decât am fost, dar sunt 
convins că am dreptate. Se uită la Jan. Cred că este o şansă bună de a ieşi de aici, 
sau cel puţin una care trebuie încercată. 

— Sunt de acord. 

Urlor clătină din cap. 

— E prea exagerat. 

— Tocmai de aceea vreau să-mi testez teoria când vom fi în mină. 

Urlor îşi mângâie barba cu mâna stângă masivă. 

— Vei renunţa la această nebunie dacă experimentul tău eşuează? 

Jan ridică o sprânceană şi se uită la Corran. 

— O vei face? 

Corran ezită înainte să răspundă. Deşi nu-şi pierduse cunoştinţa, droidul 
medical îl ținuse în infirmerie peste noapte sub observaţie - cel puţin Corran 
presupuse că fusese peste noapte, neavând cum să aprecieze trecerea timpului. 

Corran reluase în minte ceea ce se întâmplase şi ajunsese la două concluzii. 
Prima, pe care nimeni nu o punea la îndoială, era că gardianul îl alesese pentru că 
cineva menționase dorința lui de a evada. Deşi Corran nu menționase acest lucru 
nimănui în afară de Jan şi Urlor, întrebările pe care le pusese deţinuţilor ar fi fost 
suficiente pentru a-i alerta chiar şi pe cei mai proşti cu privire la planurile sale. 

A doua concluzie la care ajunsese, şi pentru care îşi petrecuse ultima 
săptămână încercând să-i convingă pe Jan şi Urlor că era adevărată, era că toți se 
aflau cu capul în jos. Tehnologia de creare şi anulare a gravitaţiei artificiale şi reale 
era veche. Navele de toate mărimile şi de toate felurile puteau să-şi genereze propria 
gravitație. Inversarea gravitației în complex ar fi făcut ca orice evadat să presupună 
că, urcând, s-ar fi apropiat de suprafață şi de libertate, când, de fapt, s-ar fi 
îndepărtat de ea şi şi-ar fi redus şansele de evadare. Dacă Corran auzise întradevăr 
trupele mărşăluind, orice evadat ar fi trecut prin cel puţin un nivel ocupat de soldați. 
Chiar dacă nu ar fi fost capturat, în momentul în care şi-ar fi dat seama de ceea ce 
se întâmplase, ar fi avut mult de mers doar pentru a se întoarce la nivelul închisorii, 
cu atât mai mult pentru libertate. 

Îşi scutură capul. 

— Nu, tot o voi face chiar dacă încercarea mea nu va avea succes. Nu am nicio 
îndoială că am dreptate — experimentul e doar pentru a te convinge că am dreptate. 

Urlor îşi încrucişă brațele la piept. 

— De ce îți pasă dacă te credem? 

— Dacă am dreptate, puteți veni cu mine. 

Bărbatul cel mare îşi ridică mâna dreaptă distrusă. 

— Un infirm nu ţi-ar fi de foarte mare folos. Am învățat să devin răbdător. O să 
te aştept să te întorci. 

— Aici te înşeli. Corran se uită la Jan. Dar tu? 

Bărbatul mai în vârstă rămase tăcut un moment şi apoi clătină din cap destul 
de ferm. 

— lartă-mă. Nu am cum să plec, dar mi-am permis să mă complac în această 
fantezie. 

— Eşti puternic. Ai putea reuşi. 

— Apreciez părerea ta despre mine, Corran, dar este prea generoasă. Jan ridică 
din umeri. În plus, aşa cum dorinţa de a mă ţine în siguranță îi împiedică pe ai 
noştri să le facă rău colegilor noştri Imperiali, tot aşa dorința de a-i ţine pe ai noştri 
în siguranță mă împiedică să mă alătur ție. Dacă scap, Inimă de Gheaţă este gata să 
ucidă pe mulți dintre noi. Voi rămâne aici şi îi voi ţine în siguranță până când tu vei 
putea aduce ajutoare. 

Corran se încruntă. 

— Deci niciunul dintre voi nu va pleca? 

— Nu. Urlor clătină din cap. Vei fi pe cont propriu. 

Nerostită în acea propoziție, era convingerea că nu exista nicio modalitate de a 
garanta că Imperialii nu aveau spioni printre prizonierii Alianţei. Iar faptul că plec 
singur înseamnă că, dacă sunt spion, nu voi lua pe nimeni altcineva cu mine. 

— Nu vă faceţi griji, nu sunt Tycho Celchu şi nici nu mă voi mai lăsa să fiu 
trădat. 

Ochii lui Jan se îngustară. 

— Tycho Celchu? A fost aici o dată pentru câteva luni. L-au chemat într-o zi şi 
a dispărut. A fost un trădător? 

— El este motivul pentru care mă aflu aici. Le-a dat Imperialilor datele codului 
de comandă al unui Headhunter pe care îl pilotam. Ei au preluat controlul şi acum 
sunt aici. Corran îşi strânse pumnii încleştați. Isard mi-a spus că Tycho este judecat 
pentru uciderea mea, aşa că justiția prevalează. 

Urior îşi scărpină maxilarul. 

— Celchu a fost un agent adormit, nu-i aşa? 

Oricât de mult l-ar fi urât Corran pe Tycho, descrierea aceea îi dădu un fior pe 
şira spinării. În cadrul populaţiei de prizonieri se aflau indivizi care sufereau un şoc 
sever în urma interogatoriilor. Cei mai mulți dintre ei erau în stare să se deplaseze, 
dar nu mai mult de atât. În scurta perioadă de timp în care stătuse în rândurile 
populaţiei generale, văzuse unul sau doi dintre ei revenindu-şi într-o oarecare 
măsură, dar capacitatea lor de atenţie şi memoria pe termen scurt erau reduse şi, 
respectiv, distruse. Păreau să se simtă mai bine, dar numai treptat. 

— Am crezut că a fost, dar trebuie să fi fost un rol. Dacă stai să te gândești, 
faptul că era un agent adormit însemna că multe ființe ar fi vorbit de față cu el. Când 
şi-a revenit, au fost unii care încercau să-l ajute cu memoria. 

Jan clătină din cap. 

— Când a ajuns în punctul în care ar fi trebuit să se simtă mai bine, l-au scos 
de aici şi l-au interogat. M-a păcălit. 

— A păcălit pe mulți, inclusiv pe Wedge Antilles. Corran dădu din cap cu 
fermitate. Totuşi, nu mai păcăleşte pe nimeni. Asta arată că Imperiul nu le câştigă pe 
toate, nici pe departe. Şi dacă experimentul meu funcționează, le vom da încă o 
pierdere pe care să o justifice. 

În unele privințe, Wedge era surprins de reacţia sa la demonstraţia de 
ospitalitate pe care Koh'shak o făcuse în beneficiul său. O găsea atât barbară, cât şi 
oarecum naivă. O zonă fusese eliberată din apropierea navelor Alianţei. Pietre 
luminoase opalescente - lămpi tehnologice concepute pentru a arăta ca nişte pietre 
naturale — fuseseră scoase din case şi aranjate într-un model circular. În timp ce prin 
ele jucau reflexii roşii şi aurii, iluminarea pe care o produceau era rece, albastră şi 
albă. Îi transforma pe ei în fantome palide şi pe Twileki în creaturi cianotice de 
gheaţă. 

Escadrila Vagabond şi echipajele navelor fuseseră invitate la sărbătoare. 
Vizitatorii se aşezaseră într-un cerc care îi plasa la cinci metri de marginea exterioară 
a cercului de pietre luminoase. Membrii Twi'leki din diferite clanuri se intercalau 
printre vizitatori, iar unul dintre ei, care vorbea destul de bine Bazica, servea drept 
interpret pentru alți doi sau trei. Wedge nu-şi făcea iluzii în legătură cu ceea ce se 
întâmpla - piloţii lui erau interogați, deşi în mod politicos. Poveştile lor erau 
comparate în consiliile Twi'lekilor, iar deciziile în legătură cu viitorul Ryloth aveau să 
fie luate pe baza a ceea ce aflau acum. 

Servitorii treceau prin exteriorul cercului, oferindu-le vizitatorilor mâncare, 
băutură şi cadouri. Muzicienii care fuseseră adunați în fața lui cântau la o varietate 
de instrumente cu coarde şi de suflat care produceau note care urcau şi coborau pe 
o scară de treisprezece note. Lui Wedge muzica i se părea numai în mică măsură 
supărătoare, în timp ce Liat Tsayv şi Aril Nunb păreau să se mişte în sincron pe note 
pe care el nu le putea auzi. Afară, în spatele luminii spectrale reci aruncate de 
pietrele luminoase, viața continua ca de obicei în Kalauun. Lumea care trecea pe 
lângă ei se holba pentru o clipă sau două, iar multe cozi cefalice se agitau cu mesaje 
tăcute despre adunare. 

Wedge nu prea avea ochi pentru mare parte din ceea ce se întâmpla în afara 
cercului de vizitatori, în primul rând din cauza a ceea ce se petrecea în inima 
acestuia. O dansatoare Twilek micuță şi suplă se învârtea şi sărea prin aer. 

Lekkuurile ei tatuate se întindeau ca nişte biciuri, apoi se învârteau în jos şi o 
înfăşurau ca o iederă. Părți din pânza pe care o purta se agățau în mod similar de 
corpul ei, alunecând în timp ce se rotea, pentru a dezvălui pielea mătăsoasă peste 
muşchii încordaţi şi puternici. Îi făcu lui Wedge cu ochiul, stârnind un zâmbet din 
partea lui, apoi se răsuci pentru a fermeca un alt vizitator. 

Cazne'olan îşi înfăşură o coadă cefalică pe umărul lui Wedge. 

— Sienn'rha este singurul lucru pozitiv pe care l-a realizat vreodată Bib 
Fortuna. A furat-o de la familia ei din partea întunecată a planetei şi intenţiona să i-o 
ofere Huttului Jabba. Ca pregătire pentru asta, a învăţat-o să danseze foarte bine, 
aşa cum vezi. A fost salvată de la Jabba de Lukesky'walker al vostru. Întotdeauna 
dansează minunat, dar în această seară se apropie de perfecţiune din cauza 
recunoştinței pe care o simte față de Alianţă. 

— Este spectaculoasă. 

Wedge nu putea să nege că dansul ei i se părea captivant şi chiar stimulativ, 
dar asta îl deranja puţin. Văzând-o atât de seducătoare şi de frumoasă şi reacționând 
față de ea la nivel fiziologic, îi era foarte uşor să uite că era o creatură vie şi 
gânditoare. Astfel, îi era simplu să înțeleagă cum de Imperiali găseau justificată 
obiectivizarea şi dezumanizarea altor rase - dacă par animale sau te atrag la nivel 
animalic, e clar că sunt animale. 

Cazne'olan îl bătu pe umăr. 

— Ar fi posibil ca un dans privat să fie aranjat pentru tine, prietene. 

— Apreciez oferta, dar .... 

Vocea lui Cazne'olan cobori până la o şoaptă. 

— Sienn'rha m-a rugat să-ți transmit această sugestie, în numele ei. Este 
foarte conştientă de istoria ta şi te consideră un adevărat erou. 

— Înţeleg. 

Wedge se gândi pentru o clipă la tot ceea ce presupunea oferta şi se simți 
extrem de tentat. Frumuseţea senzuală a lui Sienn'rha, de la buzele ei pline şi ochii 
întunecaţi până la grația ei fluidă şi atletică, sugera plăceri de care nu avusese timp 
să se bucure de... Dacă nu-mi amintesc din capul locului, înseamnă că a trecut mult 
prea mult timp. Dar oare aici şi acum, cu Sienn'rha, este momentul să schimbăm asta? 

Wedge îi zâmbi lui Cazne'olan. 

— Transmite-i profunda mea apreciere pentru oferta ei şi regretul meu sincer 
că trebuie să o refuz. În cele din urmă, mă aflu aici în calitate de reprezentant al 
Alianţei. Poate cândva, când voi fi aici doar ca o simplă persoană... 

— Va înțelege, cred. 

— Sper că da. Wedge se încruntă pentru o clipă. Vreau să te întreb ceva în 
legătură cu ceva ce ai spus acum câteva clipe. 

Un lekku tresări. 

— Întreabă. 

— Ai pronunțat numele meu ca Wedgantilles şi numele lui Nawara Ven ca 
Nawar'aven, împreunându-le. Când l-ai menţionat pe Bib Fortuna, i-ai despărțit 
distinct numele. De ce? 

Cazne'olan dădu încet din cap şi îşi lăsă lekkuul să alunece de pe umărul lui 
Wedge. 

— Bib Fortuna era membru al clanului Una. Din cauza prădăciunilor sale 
asupra propriului popor, a fost alungat. Alăturarea numelor personale şi de clan 
este, la noi, un semn de apartenenţă. Despărțirea numelor este o declarație a 
distanţei dintre acea persoană şi poporul său. 

Wedge aprobă. 

— Cum decideţi ce va deveni un nume? Nawara este membru al clanului Ven, 
dar tu îi transformi numele de familie în aven atunci când îl pronunți. 

— Şi ştiu că numele tău de familie este Antilles, dar îl despart în două. 

— Exact. 

Twi'lekul râse uşor. 

— Convenţiile de atribuire a numelor sunt determinate de o serie venerabilă de 
reguli — superstiții în cea mai mare parte — care transformă numele în semne de bun 
augur. Ven, de exemplu, se traduce în Bazică prin argint. Nawara s-ar traduce 
aproximativ ca vorbitor sau limbă, oricare dintre acestea sugerând un negociator 
talentat. Cu toate astea, dacă numele său ar fi pronunțat ca Nawara'ven, din cauza 
particularităților limbii Rylotheane, numele său ar însemna argint pătat. Schimbând 
uşor pronunția în Nawar'aven, păstrăm sensul corect. 

— Sunt impresionat. Wedge surâse deschis. Deci, ce înseamnă numele meu, 
aşa cum îl pronunțați? 

Twilekul ridică din umeri. 

— Nu există o traducere bună şi directă a numelor străine, dar Wedgan'tilles se 

apropie de ucigaşul de stele. 

— Îmi place. 

— Este mult mai preferabil decât alternativa sugerată de pronunția de bază. 

— Care este? 

— Dificil de tradus. 

— Încearcă. 

Cozile cefalice ale lui Cazne'olan tresăriră brusc. 

— Fiind generos, ar fi: Unul atât de scârbos încât ar putea să facă un rancor să 
verse. 

Wedge tresări. 

— Prefer pronunția ta, cred. 

O vibraţie uşoară care străbătu pământul opri alte lecţii despre cultura Twi'lek. 
Presupuse că respectiva vibraţie era produsă de ridicarea grilajului portului, aşa că 
se uită spre locul unde tunelul pătrundea în caverna Kala'uun. Din acesta, erupând 
în trei perechi, ieşiseră o jumătate de duzină de Urâte. Din părţile laterale ale 
carlingii în formă de sferă a unui vânător TIE ieşeau aripile caracteristice unui X- 
interceptor. Stabilizatoarele fuseseră fixate pe un manşon care înconjura cabina de 
pilotaj şi, în timp ce navele de luptă zburau şi se mişcau deasupra ansamblului, văzu 
cum aripile se roteau în jurul cabinei de pilotaj, ceea ce făcea ca designul să fie 
similar, în principiu, cu cel al B-interceptorului aflat în serviciul Alianței. 

Nu le-am mai văzut până acum. Trebuie să fie un proiect Twilek de producţie 
proprie. Aripile laterale erau dispuse într-un singur plan de o parte şi de alta a 
carlingii, apoi trenurile de aterizare ieşiră din partea inferioară a manşonului şi 
navele ciudate coborâră. Aterizară într-un semicerc neregulat cu fața spre navele 
Alianţei, amenințându-i cu uşurinţă pe toți vizitatorii. Una dintre trapele cabinei de 
pilotaj se deschise şi un pilot Twilek uriaş ieşi din sferă. Purta un costum de zbor 
Imperial, negru, dar îi adăugase o pelerină şi o mantie stacojiu-cărămizie pentru a 
părea mai aproape de ţinuta de războinic nativ. Lekkuurile sale fuseseră tatuate cu o 
varietate de forme sinuoase şi şerpuite despre care Wedge presupuse că erau glife 
Rylotheane, însă nu putea nici măcar să le ghicească semnificația. 

Când războinicul se îndreptă spre cerc, muzica se stinse şi servitorii se 
retraseră. Sienn'rha îşi întrerupse dansul şi se retrase în umbra lui Wedge. Wedge se 
ridică în picioare, cu Cazne'volan de o parte şi cu Koh'shak cel mare şi greoi de 
cealaltă parte. Pe măsură ce războinicul se apropia, Wedge observă că era de-a 
dreptul uriaş, cu uşurinţă cu patruzeci de centimetri mai înalt decât Wedge şi 
cântărind cel puţin treizeci de kilograme în plus. Cum reuşise să se înghesuie în 
cabina de pilotaj a unui TIE, Wedge nu-şi putea imagina. 

Războinicul păşi printr-o deschizătură care se lărgi rapid în cerc, apoi se opri la 
cinci metri de Wedge. 

— Eu sunt Tal'dira, primul dintre războinicii Twilek. Tu, cel fără lekkuuri, care 
poartă hainele unui războinic, eşti Wedge Antilles? 

Wedge făcu tot ce putu ca să ignore sunetul uşor de repulsie pe care Tal'dira îl 
scosese din fundul gâtului în timp ce pronunțase numele lui Wedge. 

— Eu sunt Wedganttilles. 

Războinicul Twi'lek ridică o sprânceană la răspunsul lui Wedge. 

— Şi ai venit aici pentru ryll? 

— Am venit pentru ryll kor. Răspunsul lui Wedge câştigă un oftat din partea lui 

Koh'shak şi o tresărire de lekkuuri de la Tal'dira. Este vreo problemă? 

— Niciuna, Wedge Antilles, Tal'dira scoase o pereche de vibrolame subțiri din 
teaca ascunsă în bandulieră, dacă eşti dispus să lupți pentru a dovedi că eşti un 
războinic. Un războinic ar trebui să trateze cu războinicii. Câştigă lupta şi korul va fi 
al tău. 

Stomacul lui Wedge se strânse şi inima începu să-i bată cu putere. Ca pilot, în 
X-interceptorul său, nu se îndoia deloc că ar fi putut să-l înfrunte pe Taldira şi nava 
sa X-bilă. Într-o luptă cu vibrolame, însă... Oricât de mult ar fi preferat să evite lupta, 
ştia că nu avea cu adevărat de ales în această privință. Korul era vital pentru a opri 
virusul Krytos. 

Dacă va trebui să ciopăârțesc acest mastodont Twilek pentru a-l obține, o voi face. 

Întinse mâna dreaptă. 

— Voi lupta. 

Tal'dira îi aruncă una dintre vibrolame. 

— Un războinic ar trebui să trateze cu un războinic. 

— Exact ceea ce gândesc eu. 

Lekkuurile războinicului se răsuciră o dată în sus şi în jos, afirmativ. 

— Bine. 

Wedge porni lama cu degetul mare. 

— Haide. Sunt gata. 

— Tu eşti, dar adversarul tău nu este. 

Tal'dira se uită în jur, studiind pe fiecare dintre membrii Escadrilei Vagabond. 
Toţi purtau haine de războinic Twilek, iar expresia dispreţuitoare de pe fața lui 
Tal'dira sugera că găsea ceva în neregulă cu asta. Îi evalua deschis, privindu-i pe 
fiecare dintre ei de sus până jos, înainte să treacă de la unul la altul. 

Va alege pe unul dintre ei ca duşmanul meu? Wedge simți cum stomacul 
începea să-i facă implozie. Ştiu că Twilekii pot fi cruzi. Oare mă va forța să ucid pe 
unul dintre ai mei din cauza unui afront pe care i l-am făcut? 

Tal'dira se uită înapoi la Wedge. 

— Am făcut propria mea alegere. Pregăteşte-te. 

Wedge aprobă din cap. 

— Sunt în continuare pregătit. 

— Bine. Războinicul îi aruncă cu dezinvoltură vibrolama lui Koh'shak. Te aleg 
pe tine. 

Ochii stăpânului portului se umflară în timp ce încerca să prindă vibrolama 
inertă cu mâinile. Lama scăpă din mâinile lui şi ricoşă pe stomacul său înainte să 
cadă pe sol. Twi'lekul obez începu să se aplece, degetele groase zvârcolindu-se încet 
într-o încercare zadarnică de a prinde lama înainte ca aceasta să atingă pământul. 

Într-o mişcare fluidă, care aproape că umilea performanţa lui Sienn'ha, 
Taldira se avântă şi prinse lama din aer. Aceasta zumzăi la viaţă şi, cu o tăietură 
abilă, despicase broşa care ţinea închisă mantia lui Koh'shak. Îmbrăcămintea se 
prelinse în jurul picioarelor lui Koh'shak şi o lovitură cu brațul rigid în piept îl 
aruncă pe stăpânul portului la pământ peste ea. Taldira înşfăcă una dintre cozile 
cefalice ale lui Koh'shak şi o smuci nu prea uşor, apoi apăsă vibrolama la gâtul 
Twi'lekului. 

— Războinicii ar trebui să se ocupe de războinici, Kohsh'ak! Wedgantilles a 
venit la noi ca războinic, conducând o bandă de războinici, inclusiv pe Nawar'aven al 

nostru. Tu ştiai de această misiune pe Ryloth, dar mi-ai ascuns această informație 
pentru a putea profita de darurile pe care le vor aduce vizitatorii noştri. Aceasta este 
o conduită potrivită pentru un negustor, dar nu pentru un războinic, Kohsh'ak! 

Tal'dira rostise cu asprime pronunția alterată a numelui stăpânului portului, 
plin de dispreț. Wedge habar n-avea ce însemna, dar se bucura că furia lui Tal'dira 
nu era îndreptată spre el. 

Tal'dira îi dădu drumul lui Koh'shak şi opri vibrolama. O puse la loc în teacă, 
apoi se întoarse spre Wedge. 

— Lama pe care o ai în posesie este darul meu pentru tine, Wedgan'rilles. Acest 
kor pe care îl doreşti îți va fi livrat, ca un dar între războinici. Este dăruit cu bucurie 
în speranța că îi poate vindeca pe cei care au fost atingi de trădare şi acțiuni laşe. Tot 
ce cer în schimb este iertarea ta pentru această încălcare a etichetei. 

Wedge îşi opri vibrolama şi o băgă în carâmbul bocancului drept. 

— Un războinic nu consideră un alt războinic responsabil pentru acţiunile 
unui negustor. Se întoarse şi arătă spre navele Alianţei cu mâna stângă. Pe acele 
nave am daruri de la războinicii mei pentru ai voştri, oferite în spiritul împărtăşit de 
războinici. 

Tal'dira îl bătu pe Wedge pe ambii umeri. 

— Există multă onoare în tine, Wedganttilles, şi în Escadrila ta Vagabond. Voi fi 
foarte încântat dacă, în timp ce negustorii se grăbesc să descarce şi să încarce navele 
noastre, tu vei continua să mi te alături în twijanii. Trecând un lekku peste umerii 
lui Wedge, Tal'dira arătă spre muzicieni. Cântaţi pentru oaspeţii noştri, cântați cum 
nu aţi făcut-o niciodată până acum. Acum cântaţi pentru încântarea războinicilor şi 
veți da tot ce aveți mai bun. 

Capitolul 25 


Gura lui Corran se simţea asemenea unui deşert, şi nu era doar din cauza 
prafului rezultat în urma lucrului cu aparatul care răzuia pereţii. În ultimele două 
zile îşi plănuise micul experiment pentru a putea testa teoria despre orientarea 
închisorii şi era destul de sigur că ceea ce avea în minte va funcţiona perfect. În 
ciuda încrederii sale, ezită, spunându-şi că va aştepta să găsească piatra care va 
funcționa cel mai bine. Găsise piatra pe grătar. Avea formă de scoică — îi amintea 
cumva de capul lui M-3. Se potrivea uşor în palma lui şi ar fi zburat bine. Avea 
suficientă greutate pentru a face posibilă aruncarea, şi totuşi avea o secțiune 
transversală suficient de îngustă şi o culoare suficient de închisă pentru a nu fi uşor 
de văzut prin peşteră. 

Gura îi era uscată deoarece frica care i se încolăcea în pântece îi sugea toată 
umezeala din organism. Nu se putea gândi de ce trebuia să-i fie frică. Viaţa lui nu 
putea fi mai rea de atât. Era închis în cea mai securizată închisoare pe care o 
cunoscuse Imperiul vreodată. Cele mai multe ființe nici măcar nu auziseră vreodată 
de Lusankya, iar majoritatea celor care auziseră credeau că era un zvon. Chiar şi în 
timpul petrecut în Forţa de Securitate Corelliană, auzise doar referiri trecătoare la ea. 
În afară de a crede că exista şi că nu era un loc bun, nu ştia nimic despre ea. 

Corran îi surprinse pe ceilalți prizonieri din grupul său de lucru cum se uitau 
la el, iar în privirile lor pline de aşteptări descoperi sursa fricii sale. Mi-e teamă să nu 
greşesc şi să-i dezamăgesc. Doar Jan şi Urlor ştiau ce intenţiona să facă, dar o serie 
de alți prizonieri fuseseră recrutați pentru a pune în scenă distragerea atenției care 
să-i permită să acționeze. Îşi dăduseră seama că avea de gând să facă ceva legat de 
evadare, dar habar nu aveau despre ce era vorba şi nici nu se aşteptau să li se 
spună. În ciuda necunoaşterii adevărului, toţi erau entuziasmați de ideea de a-l 
ajuta. Speranţele pe care le abandonaseră de mult timp erau reînviate de încercarea 
lui de evadare. 

Corran îşi închise pumnul în jurul pietrei. Ar fi bine să meargă. 

Se uită la Urlor, care, la rândul său, dădu din cap către doi bărbaţi care lucrau 
cu baroasele mai mici. Unul dintre ei cobori cu putere barosul pe pământ, apoi îşi 
slăbi strânsoarea, astfel încât unealta se rostogoli. Mânerul îl atinse pe un alt bărbat, 
care ţipă, se apucă de tibie şi începu să ţopăie nebuneşte, jurând în acelaşi timp că îl 
va ucide pe neîndemânaticul care dăduse drumul ciocanului. Muncitorii se feriră de 
ciocanul care se rostogolea şi de cei doi bărbaţi, apoi începură să strige încurajări 
către ei în speranţa că-i vor putea determina să se bată. 

Corran se retrase împreună cu ceilalți, apoi se opri când Urlor şi un grup de 
trei prizonieri îl feriră de gardieni. Se uită la piatră, îi dădu un sărut, apoi se trase 
înapoi şi o aruncă spre vârful tavanului, la treizeci de metri distanță. Hai, hai, hai! 

Teoria lui Corran era simplă. Dacă închisoarea era orientată cu susul în jos, 
atunci generatoarele de gravitație ar fi funcționat sub picioarele lui pentru a-l 
menține pe loc. Generatoarele erau în mod clar suficient de puternice pentru a-i ține 
pe ei, dar cu cât se îndepărta mai mult de ele, cu atât mai slabă ar fi fost puterea lor. 
Dacă tavanul cavernei era de fapt mai aproape de miezul planetei decât locul în care 

se afla el, gravitația naturală a planetei ar fi fost puternică acolo. Dacă acest lucru 
era adevărat, dacă teoria lui era corectă, piatra urma să lovească şi să rămână acolo. 

Jos, la nivelul lui, gardienii începură să tragă în mulțime. Prizonierii paralizați 
începură să se prăbuşească în valuri. 

Sus, piatra atinse o stalactită. Deviată, continuă să se deplaseze în sus, dar în 
unghi. În timp ce Corran privea, piatra păru să încetinească şi să înceapă să se 
oprească. 

În jurul lui, fulgere paralizante albastre doborâră prizonierii. Doi dintre bărbaţii 
care îl protejau pe Corran căzură. Apoi Urlor tresări şi căzu la pământ. Jos pe sol. 

Piatra căzuse în sus! 

Piatra se rostogoli între două stalactite şi se cuibări acolo în siguranță. Când 
rămase pe loc, două puncte minuscule de pe ea sclipiră, iar Corran îşi închipui că 
era capul lui M-3 şi că tocmai primise de la droid confirmarea teoriei sale. 

Am avut dreptate! Există o cale de scăpare! 

Agonia albastră a loviturilor paralizante trecu peste Corran. Încă o dată, fiecare 
nerv din corpul său se aprinse, fiecare muşchi se contractă şi fiecare articulație 
trosni. Zdruncinat de durere, căzu împreună cu ceilalți şi se prăbuşi pe spate. Lumea 
intra şi ieşea din cadru şi ştia că, de data asta, avea să leşine. Asta ar fi trebuit să-l 
umple de teamă, dar când reuşi să vadă clar, M-3 îl privea de departe. 

Şi, uitându-se la piatră, ştia că privea în jos, ceea ce însemna că lucrurile 
pentru el se îndreptau cu siguranţă. 


Evir Derricote, care muncea ca un sclav alături de ceilalți prizonieri Imperiali la 
capătul îndepărtat al cavernei, se întoarse să se uite la agitația pe care o provocaseră 
Rebelii, dar nu se grăbi. Ar fi fost sub demnitatea lui să-i lase să creadă că certurile 
lor îl interesau. Afişând un aer de nonşalanţă, se întoarse şi îi privi dezinteresat. 

Apoi îl văzu pe Corran Horn. Micuţul Rebel îl iritase prima dată când se 
întâlniseră, apoi îşi înrăutățise şi mai mult situația, jubilând în legătură cu rolul său 
în cucerirea Borleiasului. În timp ce Rebelul se lăsa pe spate pentru a arunca ceva, 
Derricote fu cât pe ce să strige un avertisment către gărzi, dar ceva îl împiedică. Îl 
privi pe Corran cum efectua aruncarea şi văzu un mic proiectil care se înălța spre 
tavan. Derricote îl pierdu în umbrele de deasupra şi începu să se întrebe ce avea de 
gând Corran. Piatra pe care o aruncase era în mod clar insuficientă pentru a disloca 
vreo stalactită sau pentru a declanşa o prăbuşire a tavanului. Oricât de nesăbuit şi 
enervant părea să fie Horn, Derricote nu l-ar fi catalogat niciodată drept sinucigaş, 
totuşi, dacă reuşea în efortul de a disloca o bucată mare de stâncă, aceasta ar fi 
căzut direct peste el şi pe prizonierii amețiți care acopereau podeaua cavernei. 

Generalul Imperial îl văzu pe Horn căzând. Micul prost va fi probabil lovit de 
piatra pe care a aruncat-o. Aşa-i trebuie. Derricote aproape că se întoarse, dar se opri 
să vadă dacă prevestirea lui se va adeveri. Nu se întâmplă aşa. 

Nu văzu piatra căzând înapoi pe pământ. Acest lucru îl puse pe gânduri. Se 
mândrea cu inteligenţa sa. La urma urmei, el crease virusul Krytos. Nu era vina lui 
că aşteptările lui Ysanne Isard fuseseră nerealiste. Făcuse tot ce putuse, dar asta nu 
fusese suficient de bun pentru ea, aşa că ajunse în închisoarea ei privată, supus 
capriciilor ei. Capriciile care m-au întemnițat pot, de asemenea, să mă elibereze. 

Derricote se putea gândi la zeci de explicaţii pentru care piatra nu căzuse 
înapoi pe podeaua cavernei. Cea mai simplă explicație era că se blocase între 
stalactite. Totuşi, pentru ca acest lucru să se întâmple, Horn ar fi trebuit să fie 
incredibil de norocos. Se îndoia că prizonierii ar fi pus în scenă genul de şaradă care 
ecranase efortul lui Horn doar pentru ca acesta să-şi testeze norocul într-un loc care, 
în cele din urmă, îi adăpostea pe cei care erau complet lipsiţi de noroc. 

Una după alta, Derricote analiză şi înlătură explicaţiile pentru piatra rămasă 
pe plafon şi, în cele din urmă, dădu peste singura care părea să aibă sens. Inimă de 
Gheaţă ne-a făcut să stăm cu capul în jos. Orice nebun care încearcă să evadeze la 
suprafață nu va face decât să se afunde tot mai adânc în închisoarea ei. Horn a 
descoperit acest fapt, şi-a testat ipoteza şi acum are rezultatul. Şi, la fel de evident, 
intenționează să îl folosească pentru a evada. 

Generalul zâmbi încet. Putea cu uşurinţă să-i anunţe pe gardieni de faptul că 
Horn plănuia să evadeze, dar făcând asta nu ar fi fost altceva decât un informator. 
Informatorul era slab şi nu ar fi fost recompensat de Ysanne Isard. Ea voia acţiune. 
Voia ca el să facă ceva pentru a-şi răscumpăra eşecul. Pentru a o mulțumi, trebuia 
să acționeze, pentru că acționând, demonstra era puternic. 

Acest Horn va trebui urmărit. Când va acţiona, voi fi pregătit. Derricote trase de 
mânecile scurte ale tunicii sale. El va deveni sursa răscumpărării mele şi voi cunoaşte 
din nou gloria slujirii Imperiului! 

Capitolul 26 


— Mulţumesc, domnule Amiral, dar chiar am întrebări pentru Tsillin Wel. 

Nawara Ven îşi sortă setul de datacarduri, apoi introduse unul în datapadul 
său. În lunga călătorie spre şi dinspre Ryloth citise depoziţiile lui Wel şi formulase o 
serie de întrebări pe care să i le pună. Erau într-adevăr puţine lucruri de contestat în 
ceea ce avea de spus, dar trebuia să se asigure că instanța înțelegea limitele 
mărturiei ei. În timpul mărturiei directe, Quarrena păruse un pic cam nervoasă, iar 
Amiralul Ackbar o sfătuise să fie cooperantă. Dacă era nevoie, Nawara ştia că putea 
exacerba acea duşmănie naturală Mon Calamari-Quarreni şi să discrediteze complet 
mărturia ei în ochii lui Ackbar. Generalii Salm şi Madine, pe de altă parte, ar fi putut 
reacționa negativ dacă ar fi provocat-o. 

Pilotajul de luptă este adesea mult mai uşor decât asta. 

Nawara îşi înfăşură un lekku peste umăr. 

— Agent Wel, conform mărturiei dumneavoastră anterioare, aţi efectuat auditul 
cheltuielilor Imperiale timp de ani de zile, este corect? 

Tentaculele faciale ale Quarrenei tremurară. 

— Am spus acest lucru, da. 

— Iar scopul studierii acestor cheltuieli era de a estima câţi bani investea 
Imperiul în activitățile anti-Rebeli, corect? 

— Da. 

— Asta înseamnă că ați căutat dovezi ale unor cheltuieli care erau ascunse — 
proiecte negre, ca să spunem aşa, care nu apăreau în niciun buget Imperial oficial. 

Quarrena aprobă din cap. 

— Bugetele pentru astfel de lucruri sunt în mod regulat ascunse în cadrul altor 
programe. Un buget de terraformare ar putea, de exemplu, să aibă legate de el 
cheltuieli diverse care acoperă costul proiectelor de dezvoltare militară. Înainte de 
cucerirea Coruscantului, comparam cheltuielile cunoscute cu cele din buget şi îmi 
făceam o imagine a ceea ce cheltuia Imperiul. 

— Înţeleg. Nawara aruncă o privire spre datapadul său. Acum, aţi spus 
instanței că Tycho Celchu, a fost plătit cu aproximativ cincisprezece milioane de 
credite în ultimii doi ani. Aceasta ar fi perioada de timp care a trecut de când a 
evadat din custodia Imperiului. Este acesta un rezumat corect al mărturiei 
dumneavoastră? 

Ochii turcoaz ai Quarrenei străluciră umezi. 

— Am indicat că cincisprezece milioane de credite este tot ceea ce am reuşit să 
descoperim. Banii se află în şase conturi diferite. S-ar putea să fie mai mulți. 

— Dar nu sunteţi sigură de asta? 

— Consilier Ven, de când a fost ocupat Coruscant am lucrat zi şi noapte 
analizând conturile serviciilor de informații. Există literalmente milioane de conturi. 
Mă simt norocoasă că le-am descoperit pe cele şase de până acum. 

Nawara îşi strânse mâinile. 

— Dar aceste şase conturi nu sunt singurele conturi pe care le-aţi analizat, nu- 
i aşa? 

— Nu, eu însumi am analizat mii de conturi, iar personalul meu a analizat 
aproape un milion. 

— Deci, conturile pe care le-aţi legat de clientul meu nu sunt notabile? 

— Nu înţeleg întrebarea. 

— Permiteţi-mi să o reformulez. Nawara surâse. Câţi agenți Imperiali ați găsit 
care au fonduri în mai multe conturi? 

O membrană translucidă apăru peste ochii lui Tsillin Wel. 

— Câţiva. 

— Ce înseamnă câţiva? O duzină? O sută? Mii? 

— O duzină. 

— Şi câte dintre aceste persoane au şase conturi? 

Quarrena se mişcă uşor pe scaunul de martor. 

— Până acum, niciuna, dar mai avem încă mult de lucru. 

Nawara încuviinţă. 

— Acum, descoperirea legăturilor dintre aceste dosare şi un agent nu este o 
muncă uşoară, nu-i aşa? 

— Nu. 

— Este una dintre dificultăți faptul că Serviciile Secrete Imperiale s-au străduit 
să facă dificilă localizarea identităților agenţilor lor? 

— Da. 

— Ei criptează datele? 

— Da. 

— Rutinele de criptare variază în dificultate în funcție de valoarea agentului? 

— Obiecţie. Halla Ettyk se ridică în picioare. Solicită speculaţii din partea 
martorului. 

— Domnule Amiral, Agenta Wel supervizează o Divizie a Serviciilor Secrete care 
se află în război cu Serviciile Secrete Imperiale de ani de zile. În mod clar, ea ar fi 
familiarizată cu gradul de securitate pe care Imperiul îl foloseşte pentru a-şi proteja 
bunurile şi a ascunde informațiile. 

— Se respinge. Puteţi răspunde la întrebare cât de bine puteți. 

Tentaculele faciale ale lui Wel se înfăşurară şi se desfăşurară încet. 

— Criptarea devine într-adevăr mai dificilă cu cât agentul este mai valoros. 
Metodele folosite pentru a ascunde identitatea Căpitanului Celchu arată că acesta 
este de o importanță medie pentru Imperiu. 

Nawara zâmbi. 

— Deci ați descoperit şi alți agenţi cu acelaşi nivel de importanţă ca şi el? 

— Zeci. Sute. 

— Şi fiecăruia dintre ei i s-au plătit cincisprezece milioane de credite? 

Quarrena ezită. 

— Nu. 

— Nu? Cu cât au fost plătiți? 

— Cu mii de credite. 

— Deci vrei să spui că, în timp ce Căpitanul Celchu era protejat ca un agent de 
valoare mică, a fost plătit în mod disproporționat față de valoarea sa aparentă pentru 
Serviciile Secrete Imperiale? 

— Aceasta este o concluzie care ar putea fi extrasă din conturi. 

— Cealaltă este că poate a fost făcut să pară un agent valoros, ca parte a unei 
înscenări? 

— Obiecţie. Speculaţii. 

— Retrag întrebarea. Nawara dădu din cap către Comandantul Ettyk. Agent 
Wel, câți bani a luat Căpitanul Celchu din conturile sale? 

Tentaculele lui Wel se răsuciră. 

— Nimic. 

— Din câte ştiţi, există vreo dovadă că Tycho Celchu ştia de existența 
conturilor? 

— Nu. 

Perfect. 

— Aşadar, aceste conturi ar fi putut fi aranjate şi făcute să pară ca şi cum 
Căpitanul Celchu ar fi fost un agent Imperial fără ştirea lui, special pentru a-l 
discredita într-un proces ca acesta? 

— Da. 

Nawara lăsă zâmbetul să-i înflorească pe deplin. 

— Şi, din experienţa ta, Serviciile Secrete Imperiale au înființat vreodată astfel 
de conturi pentru a încerca să facă Alianţa să creadă că cineva este un agent aflat în 
slujba lor? 

Quarrena îşi cobori privirea spre mâini. 

— Da. Cel puţin o dată. 

— Şi cine a fost acea persoană? 

Tsillin Wel aruncă o privire spre bărbosul care stătea în stânga Amiralului 
Ackbar. 

— Generalul Crix Madine. Am găsit conturile şi am dovedit, de asemenea, că 
erau false. 

— Şi ai depus cu sârguinţă eforturi pentru a dovedi că şi conturile pe care le-ai 
asociat cu Căpitanul Celchu sunt false, corect? 

Quarrena clătină din cap. 

— Asta nu face parte din munca mea. 

— Aşadar, tu doar produci dovezi pentru stat. Adevărul nu înseamnă nimic. 

— Obiecţie. 

— Se admite. Amiralul Ackbar se uită în jos la Nawara. Ţi-ai spus punctul de 
vedere, Consilier Ven. Nu mai ai nimic de câştigat pe această linie. 

— Da, domnule Amiral. Newera reveni la banca apărării. Nu mai am întrebări. 


În celula de detenţie, Nawara îşi masa vârful lekkuului drept pentru a-l încălzi. 

— Da, aveți dreptate, Căpitane, am marcat puncte astăzi. Cred că Generalul 
Madine se va întreba dacă sunteți sau nu plătit. 

Tycho îi zâmbi. 

— Asta e bine, nu? 

— Într-un fel, da. 

— Ce vrei să spui? 

Nawara ridică din umeri. 

— Ideea că eşti agent plătit de Imperiu nu trebuie să impresioneze instanța — 
trebuie să impresioneze publicul. Este doar unul dintre cele trei motive care ar putea 
justifica acţiunile tale. Dar oferă acuzării o imensă sursă de ruşine. Lăcomia este cel 
mai uşor de înțeles pentru majoritatea ființelor, mai ales când este vorba de atât de 

multe credite. 

Legăturile lui Tycho pocniră de marginea mesei în timp ce-şi lua mâinile de pe 
ea şi le duse la piept. 

— Amenințarea lui Corran cu demascarea este un alt motiv. Care este ultimul? 

— Lusankya. Nawara îşi deschise braţele. Instanţa, în acest moment, are de 
ales. Dacă presupun că ai trădat escadrila pentru că ai fost plătit sau pentru că te-ai 
temut de ceea ce ar putea descoperi Corran, te pot condamna fără probleme pentru 
crimă şi trădare. Toată lumea va înțelege ce s-a întâmplat şi nu vor mai fi detalii 
dezagreabile de care să se ocupe. Dacă, pe de altă parte, vor decide că ai făcut ceea 
ce ai făcut din cauza efectului de spălare a creierului de pe Lusankya, atunci vor fi 
obligați să te declare nevinovat din cauză că eşti afectat de o scădere a nivelului de 
inteligență. În acest caz, vei fi internat într-un spital şi tratat pentru afecțiunea ta, 
urmând să fii eliberat atunci când te vei vindeca. 

Tycho se holbă la mâinile sale. 

— Ceea ce ar putea să nu fie niciodată. 

— Ăsta e coşmarul tău. Coşmarul lor este că un droid medical oarecare, cu un 
pachet de analiză a Matricei Cognitive, îți va descâlci creierul şi te va declara vindecat 
într-o săptămână sau două. Atunci ar trebui să te lase să pleci liber, ceea ce ar face 
ca sistemul de justiție să pară neputincios. 

Capul lui Tycho se ridică, iar albastrul strălucitor al ochilor săi îl surprinse pe 
Nawara cu intensitatea sa. 

— Ceea ce vrei să spui este de fapt că respectivele cărți de sabacc au fost 
programate împotriva mea. 

— Este mai rău decât îţi dai seama. Nawara îndreptă un deget spre peretele 
exterior. În ziua în care ne-am întors de pe Ryloth, Frontul Palpatin de 
Contrainsurecție a aruncat în aer o şcoală. Au trecut treizeci şi şase de ore şi încă nu 
au găsit toate cadavrele. Unele au fost vaporizate în explozie, irecuperabile — la fel ca 
al lui Corran. Atât oameni cât şi non-umani au murit în explozie. Cineva care a 
revendicat responsabilitatea a spus că astfel de acte de teroare vor continua până 
când procesul simulat împotriva ta, un om evident nevinovat, se va încheia şi vei fi 
eliberat. 

— Ce? Tycho clătină din cap. În instanță ai arătat că Imperialii au plantat 
informații pentru a-mi înscena totul, iar acum îmi spui că ei spun că mi s-a făcut o 
înscenare? Ce se întâmplă? 

— Procesul tău provoacă dezbinare. Guvernul se foloseşte de el pentru a arăta 
că, spre deosebire de Imperiu, poate gestiona lucrurile într-un mod deschis. Agenţii 
Imperiali, pe de altă parte, fac să pară că se inventează probe împotriva ta. Face 
lumea să creadă că eşti un sacrificiu oferit pentru a menține Alianța unită. Populaţia 
non-umană crede deja că eşti vinovat şi că eşti cumva responsabil pentru virusul 
Krytos - nu contează că nu ai avut nimic de-a face cu el. 

Twi'lekul se lăsă în față şi îşi bătu mâinile pe masă. 

— Nawara, trebuie să mă laşi să depun mărturie în numele meu. Îi pot 
convinge că sunt nevinovat. 

Twi'lekul se dădu în spate. 

— Ai vorbit din nou cu Diric, nu-i aşa? 

Tycho clătină din cap. 

— M-a vizitat în timp ce tu şi Wedge eraţi plecaţi. În afară de Winter, a fost 

singurul vizitator. Mi-a spus că din discuţiile noastre s-a convins că sunt nevinovat. 

— Asta e grozav pentru el, dar şi el a fost prizonier Imperial, aşa că simte un 
sentiment de afinitate față de tine. Majoritatea celorlalți nu au această legătură. 

Tycho ridică o sprânceană. 

— Ai îndurat discriminarea Imperială împotriva non-umanilor. Poţi spune cu 
adevărat că nu ai fost prizonier Imperial? 

Nawara ezită o clipă. Cel mai important lucru pentru el în legătură cu 
alăturarea la Rebeliune fusese faptul că i se ridicase greutatea opresiunii de pe 
umeri. În calitate de non-uman, era tratat ca fiind lipsit de importanță de către 
Imperiu. Magistraţii Imperiali îl ignorau, pe el şi obiecțiile sale, sau treceau peste ele 
şi îl tratau cu dispreţ pentru că irosea timpul instanței aducând în discuție chestiuni 
de drept. Ştia că ar fi putut fi ridicat în orice moment în cadrul vreunei razii a 
Serviciilor de Informaţii şi încarcerat pentru tot restul vieţii, fără ca nimeni să ştie. 

Frica fusese cândva un factor constant în viața lui. Apoi se alăturase Alianţei 
şi, deşi nu lăsase în urmă frica în totalitate, căpătase control asupra ei. Acum, cu 
Imperiul în retragere, acelaşi control fusese valabil şi pentru alții. Chiar şi cei mai 
disprețuiți indivizi din Imperiu cunoşteau acum libertatea. 

Şi încă mai au dorința de a se răzbuna pe opresorii lor. 

— Da, aş putea spune că şi eu am fost prizonierul lor, Căpitane, dar asta nu 
contează. Adevărul este că, dacă depui mărturie, Comandantul Ettyk te va distruge 
la interogatoriu. 

— Cum? 

— Se va întoarce asupra vieţii tale şi o va transforma într-o bătaie de joc a ceea 
ce a fost. Ochii lui Nawara se îngustară până deveniră nişte semiluni sângeroase. Va 
sublinia faptul că te-ai oferit voluntar pentru Academia Imperială şi că ai fost un 
pilot de TIE de succes. Va sugera că ai fost atât de insensibil încât vorbeai cu familia 
şi logodnica ta prin HoloNet exact în momentul în care Alderaanul a fost distrus, 
toate astea pentru că ştiai, fiind un agent al Serviciilor Secrete Imperiale, când va 
avea loc distrugerea lumii tale. 

Fălcile lui Tycho rămaseră înlemnite. 

— Dar asta e absurd. 

— Tu şi cu mine ştim că este absurd, dar sunt nenumărate ființe care ar crede 
asta. Ai fost la Muzeul Galactic. Ai văzut cum exponatele despre Împărat transformă 
faptele în minciuni. Nu e de mirare că o astfel de răstălmăcire poate avea loc. 
Adevărul este, cu toate astea, că lumea a crezut că Împăratul a murit la Endor 
distrugând o Stea a Morţii Rebelă. Va fi foarte uşor pentru aceleaşi persoane să 
creadă ce e mai rău despre tine. 

Nawara puse o mână cu gheare deasupra dosarelor lui Tycho. 

— Nu-ţi aminteşti perioada petrecută la Lusankya, dar ea va face ca amnezia 
ta să pară o minciună. Şi acuzatoarea este bună, foarte bună. Te va face să spui 
lucruri pe care nu vrei să le spui. Răul va fi făcut şi nu ne vom mai putea reveni din 
asta. 

Tycho se lăsă pe spate în scaun, trăgându-şi mâinile în poală. 

— Chiar nu avem niciun element pentru a-mi dovedi nevinovăția, nu-i aşa? 

— Avem mărturii despre tot ceea ce ai făcut, ceea ce este bine şi favorabil. 
Whistler şi M-3 au venit cu o analiză a modelului de infectare a virusului Krytos şi 
pot aduce experţi care să arate cum acţiunile tale au făcut totul să fie mult mai 
blând decât ar fi putut fi. Şi încă îl căutăm pe Lai Nootka. 

— Deci îmi spui că avem nevoie de un miracol? 

Nawara aprobă din cap. 

— Aş accepta unul dacă ai avea de unde să-l oferi, dar, din nou, nu mi-aş face 
prea multe griji. Câştigarea acestui proces este pur şi simplu imposibilă, iar noi 
suntem Escadrila Vagabond. Vom reuşi să o facem. 

Tycho oftă. 

— Sau vom muri încercând. 

Capitolul 27 


— Ah, Comandante Antilles, bine ai venit. Amiralul Ackbar se ridică în picioare 
când bărbatul intră în biroul său. Îmi cer scuze pentru grabă, dar timpul se scurge 
ca fluxul. 

— Am venit cât de repede am putut, domnule Amiral. Wedge îi oferi Mon 
Calamariului un zâmbet prietenos. Trebuie să fie ceva important. 

— Este. Tu eşti prima persoană din afara Consiliului Provizoriu care aude asta. 
Mon Calamariul îşi deschise gura în cea mai apropiată simulare a unui zâmbet uman 
pe care îl putea afişa, sperând să-şi liniştească vizitatorul. Facţiunea Xucphra de pe 
Thyferra a fost de acord să ne trimită un transport substanțial de bacta. Escadrila ta 
— toți cei care au fost rechemați la datorie şi care se află în prezent în carantină de 
comunicații — va fi trimisă să întâlnească convoiul şi să-l aducă aici, pe Coruscant. 

— Înţeleg. Chipul lui Wedge căpătă o expresie sumbră. Nu suntem cam mici 
pentru a proteja un convoi de, cât, treizeci de nave? 

— Douăzeci, de fapt. Majoritatea sunt nave mici, precum Skate. Avem câteva 
mai mari în curs de lansare, dar resursele noastre de transport nu au fost niciodată 
suficiente. Marginile bărbiei lui Ackbar se mişcară. Suntem nevoiţi să ne bazăm pe 
discreție şi confidenţialitate pentru a proteja transportul... şi nu din cauza alegerii 
mele. Întreaga chestiune a negocierilor pentru toată această bacta a devenit extrem 
de delicată. 

Wedge ridică o sprânceană. 

— Cum aşa? 

— Nu ne-am aşteptat niciodată ca vizita ta pe Ryloth să fie păstrată secretă, 
dar vestea despre ea a circulat mai repede decât ne aşteptam. Se pare că Thyferranii 
ştiu că am obținut ryll de pe Ryloth. Unii dintre Thyferrani au vrut să ne taie complet 
accesul la bacta, considerând călătoria voastră o încercare de a-i ocoli. A prevalat 
calmul, aşa că primim acest transport, dar abia dacă este suficient pentru a ţine 
lumea în viață. Dacă combinaţiile pe bază de ryll funcționează, am putea dubla 
puterea efectivă a ceea ce avem, dar tot nu va fi suficient pentru a efectua o 
vindecare definitivă a virusului Krytos. 

Ackbar suspină în timp ce oboseala îl copleşea. 

— În timp ce oficialii Xucphra sunt dispuşi să ne trimită bacta pentru a 
continua să le plătim credite, sunt foarte precauțţi în a anunţa faptul că lucrează cu 
Noua Republică. Ei beneficiază numai dacă sunt capabili să vândă bacta tuturor 
părților implicate în conflict. Vor ca acest convoi să pară o inițiativă privată... S-a 
sugerat că Mirax Terrik ar putea să-şi asume meritele şi să profite de pe urma lor. Ei 
vor duce navele la punctul nostru de întâlnire, după care noi vom prelua controlul. 
Voi veţi fi aparent într-o misiune de antrenament şi vă veți oferi să-i escortați din 
curtoazie. 

Wedge se încruntă. 

— Escadrila Vagabond e o unitate renumită. Este normal să fim monitorizați. 
De ce ne folosiți pe noi? 

— Aveţi o Thyferrană. Marginile buzelor Mon Calamariului tresăriră. S-a 

sugerat că prezența lui Erisi şi a Escadrilei Vagabond pentru a însoţi navele înapoi pe 
Coruscant, le-ar dovedi Thyferranilor că apreciem riscurile pe care şi le asumă. 

— Simt cumva mâna blănoasă a lui Borsk Feylya în asta? 

— Da, deşi nu a fost singurul implicat. Şedinţa Consiliului în care a fost 
prezentat acest plan a părut mai dificilă decât oricare dintre bătăliile pe care le-am 
purtat împotriva Imperiului. Posibilitatea de a ni se tăia aprovizionarea cu bacta face 
ca lumea să ia orice măsură le trece prin cap pentru a-i linişti pe Thyferrani. 

Ochii lui Wedge se îngustară. 

— Marea problemă pe care o avem cu Thyferranii este că ne-ar putea tăia 
accesul în orice moment. 

— Ei dețin monopolul, aşa că o pot face. Faptul că ryllul kor ar putea face bacta 
mai eficientă împotriva acestui virus nu diminuează nevoia noastră de bacta. Înainte 
ca Imperiul să ajute corporaţiile Xucphra şi Zaltin să monopolizeze comerțul cu 
bacta, poate că am fi putut găsi alte surse de bacta. Acum nu avem de ales decât să 
facem comerț cu ei. Deşi am putea să ne producem propria noastră bacta, costurile 
de pornire pentru o instalaţie care ar putea produce ceea ce avem nevoie ar... Ei bine, 
nu pot spune că ne-ar falimenta, pentru că Noua Republică ar putea fi deja depăşită 
de această situație. Şi nu ai auzit asta de la mine. 

— Nu, domnule. 

— Deci, Comandante, vezi dilema noastră. Suntem dependenţi de cartelul 
bacta, dar aprovizionarea noastră este şubredă. Măsurile luate pentru a ne asigura 
aprovizionarea ar putea înfuria cartelul — dacă aceste măsuri nu îi includ şi pe ei — 
sau ar putea înfuria duşmanii noştri suficient de mult încât să atace cartelul însuşi. 
Pumnul de Fier al Lordului Zsinj ar putea să pună un blocaj pe traficul de convoaie şi 
să ne cauzeze probleme semnificative. 

— Dar şi ei ar înceta să-i mai trimită lui bacta. 

— Adevărat, dar nevoia lui nu este la fel de mare sau de urgentă ca a noastră. 

— Am înţeles. 

Ackbar ridică din umeri. 

— După cum spun contrabandiştii, avem toată mirodenia într-un singur 
cargobot, iar alte soluții la această problemă par imposibile. Ştiu că Escadrila 
Vagabond se mândreşte cu faptul că reuşeşte să facă imposibilul, dar cred că această 
problemă legată de bacta depăşeşte chiar şi capacităţile voastre. 

— Poate, domnule. 

Răspunsul curios al lui Wedge păru nuanțat de dezamăgire, dar lui Ackbar îi 
veni greu să creadă că Wedge ar fi fost implicat în vreun complot. A petrecut o 
anumită perioadă de timp în compania Generalului Cracken, iar de rapoartele lui 
Cracken către Consiliul Provizoriu se ocupau în ultima vreme subalternii, dar să 
combini aceste lucruri într-un complot ar însemna să sari la o concluzie de proporții 
uriaşe, în stilul lui Borsk. Chiar şi aşa, pare destul de plauzibil. 

— Să înţeleg că nu sunteţi de acord cu evaluarea mea, Comandante? 

Umerii lui Wedge se mişcară neliniştiți. 

— Trebuie să spun că probabil aveţi dreptate, domnule, dar Escadrila 
Vagabond a făcut multe lucruri în trecut care erau considerate imposibile. 

Ackbar încuviinţă. 

— Îţi dai seama că orice ai putea face în această privință ar putea avea 
rezultate catastrofale dacă Thyferranii ar dezaproba. 

— Dacă aş fi implicat în ceva, domnule, asta ar fi pe primul loc în mintea mea. 

— Foarte bine. 

Orice ai face, îți doresc mult succes. 

— Generalul Cracken îi va informa pe piloţii tăi. Fie ca Forța să fie cu voi... în 
tot ceea ce faceți. 

Wedge zâmbi. 

— Mulţumesc, domnule. 

Ackbar ezită, apoi ochii lui se micşorară până deveniră nişte semiluni. 

— Ai grijă, Comandante. Miliarde de vieţi atârnă în balanță. Dacă ceva nu 
merge bine, mă îndoiesc că până şi statutul tău de Cuceritor al Coruscantului te va 
salva de la a deveni mai hulit decât Tycho Celchu. 

Capitolul 28 


Kirtan Loor se holbă la textul holografic strălucitor care atârna în aer în fața lui 
şi stătea în echilibru între o teroare nestăpânită şi o exaltare nemărginită. Mesajul îi 
oferea o cale de ieşire de sub papucul lui Fliry Vorru, dar numai dacă făcea paşii care 
ar fi reuşit cu uşurinţă să o înfurie pe Ysanne Isard. Făcând asta, ea ar putea să-l 
distrugă. Dar dacă nu voi face nimic, în mod sigur mă va distruge. 

Textul, după ce a fost decriptat şi decodificat, purta un mesaj simplu, şi totuşi 
exploziv. Douăzeci de nave - nave de marfă ale Noii Republici şi private - urmau să 
plece de pe Thyferra cu un transport de bacta cu destinaţia Centrul Imperial. 
Escadrila Vagabond urma să le întâlnească în sistemul Alderaan - de parcă toată 
bacta din galaxie ar fi putut vindeca acea rană -— şi să le însoţească în călătoria de 
întoarcere spre Centrul Imperial. Mesajul conţinea orele şi coordonatele, permițând 
cu uşurinţă interceptarea convoiului. 

Dacă ar fi distrus convoiul, ar fi promovat cauza Imperială dincolo chiar şi de 
cele mai nebuneşti vise ale lui Ysanne Isard. Avea la dispoziție mijloacele necesare 
pentru a o face. Planurile sale anterioare de a înlocui Escadrila Vagabond cu un grup 
de nave de luptă asemănătoare şi de a le pune să mitralieze baza escadrilei 
necesitaseră să adune o duzină de nave de luptă X-interceptor. Ar fi ca nişte şoimi 
lilieci printre melcii de granit, dacă le-ar fi trimis asupra cargoboturilor. Era mai mult 
decât dispus să facă asta, distrugând fiecare cargobot, de la Pulsar Skate la Mândria 
Rebelilor, transformându-le în atomi care pluteau în spațiu. 

Avea o singură problemă: el nu ar fi trebuit să ştie ce scria în mesaj. 

Spionii Imperiali aflați în slujba Rebeliunii primiseră o varietate de modalități 
de a intra în contact cu superiorii lor. Anumite terminale publice, de exemplu, aveau 
coduri speciale care direcționau mesajele pe linii securizate către anumite destinații. 
Un hard-disk de date putea fi înregistrat şi lăsat în mai multe puncte de livrare în 
orb pentru a fi preluat de agenţi. Întâlnirile față în față puteau fi şi fuseseră aranjate, 
chiar şi cu agenții cu cel mai înalt profil din zonă. Se făcea tot ce era necesar pentru 
transferul de informaţii. Rebelii luaseră contramăsuri, iar acestea au fost eficiente 
atunci când au dorit să împiedice răspândirea informațiilor. Din fericire, Coruscantul 
era în continuare mai mult o lume Imperială decât una Rebelă. Deşi experții Rebelilor 
în computere analizaseră sistemul informatic al planetei şi blocaseră multe dintre 
cele mai evidente căi de acces pe furiş, nu le găsiseră pe toate. Rebelii ar fi preferat în 
mod clar să nu folosească deloc computerele Imperiale, dar era imposibilă 
administrarea Coruscantului fără ele, aşa că se făcuseră compromisuri. 

Agentul imperial din Escadrila Vagabond recurse la una dintre cele mai 
elementare căi ascunse ale sistemului pentru a transmite mesajul. Un mesaj 
codificat fusese creat şi salvat ca de obicei, apoi şters. Comanda folosită pentru a 
şterge mesajul era o comandă de serie, folosită în mod obişnuit pentru a şterge 
mesaje vechi pe durata unei luni o dată. Când computerul ceruse o anumită dată de 
la care să înceapă procesul de ştergere, agentul îi dăduse data şi ora, cu o precizie de 
o secundă, la care fusese creat mesajul. Data de încheiere a ştergerii fusese aceeaşi 
dată şi oră. Rutina de ştergere din sistem luase aceste informaţii şi începuse 

procesarea specială. O copie a mesajului era trimisă într-un sector de memorie ales 
la întâmplare şi acolo era criptată. În locaţia de memorie originală în care fusese 
stocat mesajul, erau scrise zerouri pentru a şterge toate urmele mesajului, apoi copii 
corupte ale altor documente erau scrise în locul acestuia. O scanare a fişierelor ar fi 
arătat documente şi programe în procesul normal de suprascriere. Nicio urmă a 
mesajului codificat nu rămânea în locația sa originală. Agentul era în siguranță. 

Mesajul criptat fusese transferat printr-o serie de conturi şi, în cele din urmă, 
ajunsese pe un disc de date care era aruncat într-un container clandestin. Unul 
dintre agenţii de informaţii speciale ai lui Loor îl recuperase şi i-l adusese. Loor 
însuşi îl decriptase şi îl decodificase. Îşi spuse că făcuse acest lucru pentru că 
mesajele de la acel agent călătoreau în mod obişnuit direct către Ysanne Isard. 
Faptul că el ajunsese să aibă o copie însemna că respectivele canale de comunicare 
obişnuite erau închise şi voia să se asigure că întârzierile nu împiedicau luarea de 
măsuri pentru a valorifica informaţia. 

Dacă i laş fi transmis orbeşte lui Inimă de Gheaţă, n-aş fi căzut în această 
capcană. Pentru că întâlnirea urma să aibă loc în mai puţin de trei zile, era o 
întrebare deschisă dacă mesajul va ajunge la Isard la timp pentru ca ea să poată face 
ceva în legătură cu el. Loor era destul de încrezător că aceasta va acționa pentru a 
distruge convoiul, iar propria sa escadrilă avea suficientă putere de foc pentru a 
distruge convoiul de douăzeci de nave fără prea multe probleme. O pereche de torpile 
protonice ar fi distrus majoritatea cargoboturilor, ceea ce însemna că o bună parte 
din ele ar fi putut fi distruse din prima trecere. O altă salvă de torpile le-ar fi 
paralizat sau omorât pe celelalte, iar X-interceptoarele ar fi putut ataca cu lasere 
pentru a-i termina pe supraviețuitori. 

Probabil că nu este suficient de rapid pentru ea, dar dacă X-interceptoarele mele 
sunt marcate ca fiind nave ale Escadrilei Vagabond - şi rețelele de ştiri erau pline de 
exemple care arătau că era destul de uşor să faci modificări de ultim moment pentru a 
se potrivi vopseaua — pot semăna mai multă discordie şi neîncredere între populație şi 
guvernul Rebelilor. Lui Inimă de Gheaţă i-ar plăcea asta. 

Totuşi, problema în a face asta consta în faptul că operaţiunea nu îl ajuta să-l 
elimine pe Vorru ca o amenințare. Dacă, în loc să distrugă convoiul, l-ar fi deturnat 
spre un alt sistem, ar fi deținut controlul asupra unui transport foarte mare de marfă 
vitală. În timp ce Vorru avea un control solid asupra pieţei negre de bacta din 
Centrul Imperial, existau şi alte lumi care cereau medicamentul. 

Dacă îşi folosea resursele în mod corespunzător, se putea îmbogăți. L-ar fi 
trădat pe Vorru în fața Rebelilor — nu în fața guvernului de pe Centrul Imperial, ci în 
fața guvernelor de pe diversele lumi natale ale Rebelilor, sporind astfel neîncrederea 
între aceştia şi conducătorii care se aflau pe Centrul Imperial. 

Sau pot să mă îmbogățesc, să-mi cumpăr o lume numai a mea şi să-l pun pe 
Boba Fett să-mi ucidă duşmanii. Acest gând aduse un zâmbet pe fața lui Loor. Lista 
nu va fi lungă, dar nu va fi uşor de completat. O provocare potrivită pentru un om cu 
abilitățile lui. 

Loor închise ochii şi îi masă uşor sub pleoape. Oricât de satisfăcător ar fi fost 
să se îmbogăţească, îşi dădea seama că trebuia să fie foarte atent. Uciderea lui Vorru 
şi a lui Isard i-ar fi oferit plăcere pe termen scurt, dar trebuia să aibă în vedere 
poziția sa pe termen lung. Primul pas era să-şi garanteze supraviețuirea, al doilea era 
să-şi maximizeze potenţialul de putere. Deturnarea bactei funcționa la fel de bine 
pentru a afecta Rebeliunea precum şi distrugerea ei, dar îl lăsa vulnerabil la 

acuzaţiile lui Isard că nu se dedica îndatoririlor sale de a distruge Rebeliunea. 

Ea ar putea vedea cu uşurinţă această deturnare ca pe o mişcare de a mă face 
independent de ea, iar asta nu i-ar plăcea. Pot oricând să argumentez că am vrut să 
scap de sub influența lui Vorru şi nimic mai mult. 

Se îndoia că un astfel de argument l-ar fi ferit de furia şi răzbunarea ei când ar 
fi aflat ce făcuse. Şi ştia că ea va afla — întrebarea era cât timp avea la dispoziție până 
când ea va afla. Dacă reuşea să o ţină în întuneric timp de o lună, fie ar fi dobândit 
suficientă putere încât să nu mai fie nevoie să se teamă de ea, fie ea va dispune să 
fiu ucis. 

Realiză încă o dată că numai scăpând de ea ar fi putut supravieţui. 

Asta nu-mi dă de ales. 

Cu atenţie, începu să întocmească un mesaj. Îi spuse despre intenţia sa de a 
folosi dublura FEscadrilei Vagabond pentru a elimina convoiul. Mai târziu avea să 
susțină că ar fi spus distruge dacă asta ar fi vrut să facă. Timpul fiind esenţial, nu-i 
pot da întregul plan, ci doar o pot anunţa că mă ocup de problemă. 

Îşi scană mesajul, apoi îl pregăti pentru a fi trimis. Aproape că îl trimisese 
instantaneu, apoi ezită. Nu, dacă îl trimit acum, e posibil ca ea să-mi contramandeze 
ordinele. O s-o avertizez cu o zi înainte. Până când se va gândi la ceea ce se va 
întâmpla, totul va fi gata. 

Iar Kirtan Loor va fi cu un pas uriaş mai aproape de libertate. 

Capitolul 29 


Patru minute până la revenirea în spațiul real. Nawara Ven începu o verificare 
rapidă a sistemelor de pe X-interceptorul său. Laserele erau alimentate şi conectate 
pentru tragere în perechi. Avea şase torpile protonice şi configurase sistemul de 
armament pentru a le trage pe rând. Combustibilul era în regulă; compensatorul de 
accelerație era setat la 0,05 față de maxim, ceea ce îi dădea o idee despre poziția sa 
în spaţiu, iar sistemele de susținere a vieţii erau verificate — inclusiv colanțţii termici 
în care îşi băgase lekkuurile pentru a le proteja în cazul în care ar fi fost ejectat din 
carlingă. 

Se cutremură. Fusese ejectat din X-interceptor, în timpul primei bătălii de pe 
Borleias. Forța ejectării îl ameţise. Plutise în spaţiu, neajutorat, în mijlocul unei lupte 
în plină desfăşurare. Frigul îi ciupise degetele de la mâini, de la picioare şi vârfurile 
lekkuurilor, în timp ce un mic indicator cronografic care sclipea în sistemul de 
ventilație al căştii sale număra minutele până la oprirea alimentării cu oxigen. 
Văzând cum se scurgeau secundele, simţțise că timpul se mişca mult mai repede 
decât ar fi trebuit. 

Ştiam că voi muri. Îşi scutură capul. Apoi a apărut Capitanul Celchu şi m-a 
salvat. Nu era obligat să o facă. De fapt, a fost nebun să o facă. După ce m-a dus în 
siguranță, nu mai am cum să cred că este un agent Imperial. 

Un semnal sonor de la unitatea sa R5 marcă 30 de secunde până la revenire. 

— Mulţumesc. Ridică-mi scuturile în față şi în spate. Nu mă aştept la 
probleme, dar vreau să fiu pregătit. 

Droidul se conformă cererii şi Nawara se pregăti pentru întâlnirea cu convoiul 
de bacta. Grupa Doia Escadrilei Vagabond, condusă de Locotenentul Pash Cracken şi 
care îi includea pe Gavin, Shiel şi pe Nawara, trebuia să se despartă şi să se îndrepte 
spre soare pentru a acoperi partea din spate a convoiului. Ultima navă urma să fie 
Pulsar Skate, aşa că urmau să se regrupeze în jurul ei. Grupa Unu, cu Wedge în 
frunte, urma să se ocupe de capul convoiului, iar Grupa Trei, care încă avea un pilot 
în minus, urma să se orienteze spre orice problemă. 

Nu că ar trebui să existe vreuna. Fragmentele lăsate de Alderaan formaseră un 
câmp de asteroizi cunoscut sub numele de Cimitir. Cea mai mare parte a traficului în 
acest sector provenea de la expatriaţii Alderaanieni care se întorceau să mai vadă 
încă o dată soarele sub care se născuseră şi să lase daruri funerare printre asteroizi. 
Alții veneau să jefuiască acele daruri funerare, iar unii chiar pretindeau că văzuseră 
printre ruinele planetei o imensă navă arsenal numită O Altă Şansă — deşi Nawara 
credea că acea navă era la fel de legendară ca şi renumita flotă Katana!4. 

Am vrut să-l întreb pe Tycho dacă vrea să las ceva pentru el, dar nu mi s-a 
permis niciun contact cu el după ce am fost informat. Nawara înregistrase un mesaj şi 
îl salvase în computer pentru Tycho în cazul în care nu se mai întorcea, dar misiunea 


14 Flota Katana - cunoscută şi sub numele de Forța Întunecată — flotă de două sute de crucişătoare 
grele din clasa Dreadnaught, lansată de Republica Galactică în ultimele decenii de existenţă, ca parte 
a unei încercări de a readuce Flota Republicii la gloria sa de mult apusă. Cu toate astea, flota a fost 
pierdută în timpul călătoriei inaugurale, când un virus a înnebunit echipajele, iar căpitanul grupului 
operativ a lansat navele orbeşte în hiperspaţiu. 

trebuia să fie doar un pic mai mult decât protocolară. În afară de faptul că orarul se 
decalase cu trei sferturi de oră din cauza unei defecţiuni la pompa de combustibil 
care întârziase decolarea, misiunea decursese exact aşa cum fusese prevăzută. Dar 
misiunile care se presupune că ar trebui să fie uşoare sunt cele care dor cel mai mult. 

Tunelul alb prin care zbura nava lui explodă într-un milion de puncte de 
lumină distincte. Unele dintre acele puncte se transformaseră în stele îndepărtate, în 
timp ce altele refuzară să se micşoreze. Săgeți verzi se înfipseră în unele dintre 
punctele mai luminoase din sistem, apoi acele puncte explodară. 

— Pe toți bastarzii Sith!! 

— Fixaţi foliile S în poziție de atac. Vocea lui Wedge veni prin unitatea de 
comunicații a căştii, puternică şi rece. Doisprezece, fă-mi o scanare completă a 
sectorului. Grupele Unu şi Doi, la mine. 

Nawara ridică mâna dreaptă şi apăsă comutatorul care îi separa aripile 
stabilizatoare în forma de X de unde venea numele navei. Împingând manşa spre 
stânga, îşi aduse nava de luptă pe flancul drept al lui Pash, la o lungime de luptă 
distanţă între ei. 

— Te protejez, Cinci. 

— Mulţumesc, Şase. 

Aril Nunb interveni pe canalul de comunicaţii pentru a raporta. 

— Am surprins ceva mare care se îndrepta spre noi... un Super Distrugător. A 
dispărut, dar în sistem avem două duzini de ochi, două nave din clasa Lambda şi un 
crucişător de atac numit Termagant. 

— Dar cargoboturile? 

— Tocmai l-am văzut pe ultimul explodând. 

Stomacul lui Nawara se strânse. 

— Au dispărut? Au dispărut toate? 

— Un Super Distrugător Imperial nu ar lăsa prea multe resturi în urmă. Frica 
şi repulsia umplură vocea lui Rhysati, iar Nawara putu vizualiza cu uşurinţă privirea 
dură din ochii ei de culoarea alunei. Intrăm, nu-i aşa, Lider Vagabond? 

— Doisprezece, vreun semn de la Skate? 

— Nu, Comandante. 

— Nimic? Nicio baliză? 

— Nu există nicio baliză de la jumătate din navele pe care le scanez. Vocea lui 
Aril se înmuie puţin. Un Super Distrugător are destulă putere pentru a distruge 
complet oricare dintre navele din convoi. 

— Corect, corect. Vocea lui Wedge se stinse şi nimeni nu vorbi pentru a umple 
golul. La naiba! În regulă, ascultați. Intrăm în forță. Crucişătorul de atac este ţinta 
noastră principală. Torpile protonice, foc dublu. Vreau să fie dezactivat şi eliminat 
imediat. 

Vocea lui Erisi răsună prin unitatea de comunicații. 

— Asta înseamnă că TIE-urile nu vor avea cum să plece de aici. 

Duritatea din vocea lui Wedge răzbătu nestingherită. 

— Este asta o problemă? 

— Nu pentru mine, Lider. 

Nawara apăsă tastatura unității sale de comunicații. 

— Cum rămâne cu navele Lambda? 

Cele două nave din clasa Lambda aveau arme şi puteau fi mai greu de distrus 

decât TIE-urile, deoarece aveau şi scuturi. 

— Le dăm o şansă să fugă. Dacă nu o fac, pot fi distruse şi ele. 

Aril vorbi din nou. 

— Descarc datele tactice pentru toată lumea. Termaganti5 nu este doar 
Imperială, este a lui Zsinj. 

— A fost a lui Zsinj. Nava lui Wedge începu să-şi mărească avansul față de 
celelalte. Haideţi, Vagabonzilor. Lordul Zsinj se pare că dorea atenţia Alianţei. Acum 
este momentul în care îl vom face să plătească pentru această greşeală. 

Urmându-l pe Wedge, escadrila acceleră în direcția forțelor lui Zsinj şi a 
resturilor convoiului. Convoiul fusese prins într-o ambuscadă dincolo de Cimitir şi 
puţin mai jos de planul orbital al sistemului. Escadrila Vagabond intrase pe cealaltă 
parte a planului orbital. Din această cauză, şi din cauza modului în care forţele lui 
Zsinj aleseseră să se orienteze în raport cu sistemul, Escadrila Vagabond zbura spre 
ele de jos în sus. 

Nawara îşi urmări ecranul tactic. Pentru că TIE-urile executau focuri de 
mitraliere asupra a ceea ce mai rămăsese din cargoboturi, acestea nu aveau nicio 
urmă de coeziune unitară. Având în vedere cantitatea enormă de resturi din zona în 
care zburau şi din jurul lor, Nawara ar fi fost surprins dacă Imperialii ar fi avut 
vreun indiciu despre apropierea Escadrilei Vagabond. Aşa că acum, cei care 
întinseseră ambuscada se vor trezi prinşi într-o ambuscadă. 

Ce bine se potriveşte. 

Cu o mişcare a degetului mare schimbă controlul armelor pe torpile protonice. 
Încă o apăsare de buton şi conectă ambele torpile la lansare. Distanţa până la 
Termagant era de 4,5 kilometri. X-interceptoarele se apropiară rapid, în timp ce 
Wedge le ghida în jos şi în jurul câmpului de rămăşiţe al cargoboturilor, apoi pe 
deasupra crucişătorului de atac. Afişajul de pe monitorul lui Nawara trecu de la 
verde la galben pe măsură ce crucişătorul intra în vizorul său, apoi se făcu roşu în 
timp ce țipătul ascuţit al lui RS anunţă că fixase ținta. 

— Vagabonzilor, lansați acum! 

La comanda lui Wedge, escadrila lansă la unison torpilele protonice, aproape 
perfect. Douăzeci şi două de torpile se îndreptară spre crucişătorul de atac în formă 
de romb, apropiindu-se de coca ventrală. Primele două explodară într-un alb 
strălucitor pe scuturile navei, dar restul continuară să treacă. Câteva explodară 
direct în fuzelaj, sfărâmând şi înnegrind blindajul, în timp ce altele explodară în 
interiorul navei. Focul argintiu țâşni prin gaura zdrențuită din învelişul navei, apoi 
țâşni din alte câteva deschideri mai mici din partea superioară a navei. 

Crucişătoarele de atac, ca şi clasă, fuseseră foarte lăudate datorită construcției 
lor unice. Construite în jurul unui schelet central care lega puntea de motoare, 
celelalte componente ale acestora erau complet modulare. Un crucişător configurat 
pentru a transporta trupe putea, după o scurtă şedere pe vreo stație spaţială, să 
plece ca un transportor TIE precum Termagant. Crucişătoarele de atac permiteau 
Imperiului să schimbe componența flotei Imperiale fără a construi nave complet noi. 

Această putere este slăbiciunea lui Termagant. În timp ce torpilele explodau în 
interiorul navei, nava însăşi începu să se destrame. Prora se ridică în derivă, ca şi 
cum nava ar fi intrat într-un zid invizibil. Plăcile blindate ale fuzelajului se sfărâmară 
acolo unde acoperiseră îmbinarea dintre prova şi hangarul din dreapta plin de TIE- 

uri. Partea din față a hangarului începu să se răsucească în timp ce se desprindea de 
schelet. Crucişătorul începu să se rostogolească, apoi toată jumătatea din față a 
navei se desprinse în timp ce centrul se evapora în infernul provocat de torpile. 

— Ochii Lordului sunt asupra noastră, glumi Gavin. Se apropie TIE-urile. 

Nawara reveni la lasere şi se roti spre stânga cu Pash. Ajungând deasupra, 
urcară amândoi spre ochii care se apropiau. Puse toată puterea în scutul său din față 
şi se pregăti pentru o confruntare față în față. Îşi fixă ţinta pe pata în creştere care 
era un vânător TIE care se apropia. Apoi îl urmări cum se apropie, după care trase 
un foc rapid. O pereche de proiectile laser trecură prin panoul stâng al ochiului, 
provocând o rotire a navei. Nawara începu să plonjeze după ea, dar cu viteza sa, o 
depăşi. 

— Am prins cealaltă jumătate, Şase. 

— Mulţumesc, Gavin. 

Nawara îşi echilibră scuturile şi reveni. Întorcându-şi nava, făcu o buclă mare 
şi urmă restul escadrilei înapoi în luptă. În norul clocotitor de nave de luptă, prietenii 
şi duşmanii treceau atât de repede unii pe lângă alţii, încât era imposibil să 
contabilizezi poziția fiecăruia. Nawara ştia că o parte dintre ceilalți piloți din escadrilă 
aveau o conştientizare a situației superioară celei a lui, dar se gândi că această 
bătălie trebuia să îi pună la încercare chiar şi pe ei. 

Şi dacă îţi ia destul timp să pregăteşti o lovitură... Şuieratul laserelor care îi 
loviră scutul de la pupa îi întrerupse gândul şi îi provocă o tresărire. 

— Am unul pe urmele mele. O să încerc să scap de el. 

Nawara apăsă pedala din dreapta a cârmei, mutând spatele X-interceptorului 
spre stânga. Ridică nava pe folia S dreaptă apoi trase înapoi de manşă şi se aruncă 
într-un picaj în spirală. Micşoră puțin viteza, sperând că urmăritorul său îl va 
depăşi, dar scanarea din spate arătă că pilotul făcuse o rostogolire şi un picaj care 
acoperi mai multă distanță, menținându-l în spatele lui Nawara. 

Twilekul apăsă pedala de accelerație înainte şi mări distanța dintre ei, apoi 
frână puternic spre stânga şi începu să urce din nou. Poate că aşa voi scăpa de el. 

Laserele şuierând din nou pe scuturile de la pupa îi spuseră că tactica nu 
funcționase. Nawara legănă X-interceptorul înainte şi înapoi şi îl făcu să sară în sus 
şi în jos, devenind astfel o ţintă greu de lovit, dar pilotul TIE rămase în continuare pe 
urmele lui. 

Trebuie să fac ceva. Sudoarea i se adună pe buza superioară şi i se scurse în 
colțurile gurii, acoperindu-i limba cu gust de cupru. Lekkuurile lui se contorsionară 
în manşetele lor de stofă. Poate că dacă mă duc prin Cimitir... 

Începu să se ridice şi să se îndrepte spre asteroizi, când ceva în spatele lui 
explodă. Se uită la monitorul său de la pupa şi nu văzu niciun TIE acolo. 

— Mulţumesc. 

— Cu plăcere, Şase. Erisi părea mulțumită de ea însăşi. Grupa mea ar fi 
distrusă în cazul în care ai fi rănit. 

— Îţi rămân dator, Patru, pentru amândoi. 

— Am înţeles, Şase. 

Vocea lui Aril Nunb interveni pe canalul de comunicații. 

— Navele Lambda sunt pe fugă. 

— Mulţumesc, Doisprezece, lasă-le să plece. Vocii lui Wedge nu-i lipsea nimic 
din vehemența de mai devreme. Avem multe de făcut aici. 

Nawara îşi ridică X-interceptorul şi îşi uniformiză scuturile. Urmând-o pe Erisi 
înapoi spre luptă, văzu două sau trei TIE-uri explodând. Un altul ieşi din luptă, apoi 
se rostogoli spre Erisi pentru a trage în lateral. 

— Patru, fereşte-te! 

Nawara îşi înclină nava pe aripa stângă, apoi urcă. Se năpusti asupra ochiului, 
rămânând cu el în timp ce pilotul încerca să fugă, apoi apăsă pe trăgaci. Prima 
pereche de lovituri laser nu făcu decât să topească găuri în panoul solar drept, dar 
cea de-a doua lovi în plin carlinga ochiului. TIE-ul începu să se învârtă necontrolat, 
apoi explodă într-un nor de gaz incandescent strălucitor. Resturile scânteiară pe 
scutul său din față în timp ce zbura pe lângă marginile exterioare ale mingii de foc. 

— Lider, aici Cinci. TIE-urile fug. Se îndreaptă spre Cimitir. 

— Recepţionat, Cinci. Escadrila Vagabond, lăsaţi-i să plece. 

— Nu poţi vorbi serios, Lider. 

— Ba da, Gavin. 

— Dar ceea ce au făcut... 

— Nu mai contează acum. Sunt morţi şi ei ştiu asta. Nu vreau să mai moară 
niciunul dintre noi. Regrupaţi-vă pe Grupe şi aşteptaţi. 

Un ţiuit scurt încheie transmisia lui Wedge, spunându-i lui Nawara că Liderul 
trecuse pe o altă frecvenţă a unității de comunicații. 

Nawara îşi rostogoli nava şi porni spre locul unde orbitau Pash şi ceilalți doi 
membri ai Grupei Doi. Aruncând o privire prin cupola cabinei de pilotaj, observă 
pentru prima dată rămăşiţele convoiului. Dacă oamenii sunt în stare să facă aşa ceva 
unui convoi de nave care transportă bacta, mă bucur că nu sunt om. Câteva dintre 
cargoboturi mai erau încă identificabile ca atare. Carenele compartimentelor fuseseră 
spulberate de explozii. Bacta care țţâşnise prin orificiile deschise se transformase în 
monumente înghețate în memoria terorii pe care trebuie să o fi simțit echipajele. 

Focurile ardeau adânc în inima mai multor nave, consumând ultimele rămăşiţe 
de atmosferă. Bucăţi din alte nave pluteau în derivă prin zonă, izbindu-se unele de 
altele, sfărâmându-se şi mai mult când se ciocneau de alte epave moarte. 

Cea mai oribilă imagine pe care Nawara o văzu era a unei nave mici - una cu 
puțin mai mare decât Skate — care părea, de la prova până la mijlocul navei, să fie 
intactă. În afara acestui aspect, nava nu exista cu adevărat — cel puţin, nu exista 
nimic care să poată fi recunoscut ca o navă. Focul de turbolaser lovise atât de 
puternic, încât ultima jumătate a navei fusese lichefiată. O pată amorfă de metal, 
mărginită de o ceață metalică condensată, ca puful unei păsări argintii, venea în 
urma navei. Violenţa atacului care distrusese acea navă îl zgudui pe Nawara. 
Panourile din oțel transparent ale cabinei de pilotaj a navei explodaseră. Realiză că 
turbolaserele Distrugătorului trebuie să fi supraîncălzit atmosfera din navă. 
Echipajul fusese ars pe dinăuntru şi pe dinafară într-o clipită. 

Aceştia au murit înainte să-şi dea seama ce li se întâmplă, dar ultimele lor clipe 
trebuie să fi fost pline de teroare din cauza prezenţei Distrugătorului. 

Nawara apăsă tastatura unităţii sale de comunicații. 

— Întrebare ipotetică: faceţi parte dintr-un convoi cu armament minim şi ieşiţi 
din hiperspaţiu în umbra unui Super Distrugător şi a unui Crucişător de atac care 
şi-a lansat TIE-urile. Provoci un atac? 

— Ooryl nu vede cum cineva ar putea fi atât de sinucigaş. 

— Corect, deci te-ai preda şi ai transmite Distrugătorului Stelar că transporți 

bacta, care este în prezent foarte valoroasă. Nawara se încruntă. Nu are sens ca 
cineva să distrugă convoiul. 

— De aceea, să-l cunoşti pe Zsinj înseamnă să te întrebi despre sănătatea lui 
mintală. Dezgustul umpluse vocea lui Pash. Cu siguranţă este cineva care trebuie să 
fie ucis. 

— Contează pe mine. 

— Şi pe mine. 

Un ţiuit se auzi prin unitatea de comunicații, apoi Wedge vorbi. 

— Tocmai am primit un mesaj de la echipele TIE. Renunţă... erau nemulțumiți 
de misiune şi nu le place faptul că am apărut noi. Vor cerceta sectoarele de hangare 
de pe Termagant şi vor vedea dacă se pot reîntoarce la bord. 

— De ce, uriaşul ăla nu pleacă nicăieri? Motoarele sunt în jumătatea cealaltă şi 
se îndreaptă spre Cimitir. 

— Am observat, Patru. Vor verifica dacă există supraviețuitori şi vor încerca să 
ia suficient oxigen pentru a supraviețui cât mai mult timp. Pash, vreau să iei Grupa 
Doi pentru a pleca spre Tatooine. E la aproximativ opt ore distanţă. Gavin vă poate 
ghida spre Mos Eisley. Alimentaţi acolo şi închiriați un cargobot care poate să 
transporte o duzină de TIE-uri. Aduceţi-l aici imediat şi luaţi-i pe piloți. Sunt sigur că 
tatăl tău ar vrea să-i interogheze, aşa că ar trebui probabil să-i aduci cu tine pe 
Coruscant. 

— La ordin. Acoperim cargobotul în caz că prietenii noştri vor avea vreo idee să 
încerce să-l fure? 

— Corect, deşi nu cred că veți găsi prea multă împotrivire. 

— Cum aşa? 

— Scanaţi resturile. Sunt o mulțime de resturi de TIE-uri acolo şi... 

Nawara se uită la datele pe care R5-ul său le derula pe ecran. 

— Resturi de X-interceptor. Dar noi nu am pierdut pe nimeni. 

— Nu, nu am pierdut pe nimeni. O parte din furie se scurse din vocea lui 
Wedge. Bineînţeles, nu asta spun oamenii lui Zsinj. Ei spun că au ucis deja Escadrila 
Vagabond, chiar aici, apărând convoiul aşa cum ar fi trebuit să o facă. Apoi am sosit 
noi şi le-am arătat că suntem mai greu de ucis a doua oară. 

Nawara clipi din ochi. 

— Dar asta nu are mai mult sens decât atacarea convoiului. 

— Nu, nu are, dar nu avem timp să încercăm să ne dăm seama de asta acum. 
Ajungeți pe Tatooine. Vom căuta supraviețuitori aici, apoi ne vom întoarce pe 
Coruscant şi vom raporta. Ne vedem acolo într-o zi sau două. Wedge suspină. Dacă 
până atunci veți avea vreo idee genială despre ce s-a întâmplat aici, eu unul ştiu că 
voi fi mai mult decât dispus să o ascult. 

Capitolul 30 


Kirtan Loor ar fi tremurat de indignare, însă letargia disperării avea întâietate. 
Ştia că zilele îi erau numărate şi nu ar fi mizat pe două cifre nici dacă i s-ar fi dat cea 
mai mare dintre şanse. Presupunea cu bună ştiinţă că singurul motiv pentru care 
încă mai trăia era pentru că Ysanne Isard se bucura la gândul că el se ghemuia de 
frică, îngrozindu-se de fiecare nouă zi. 

Cu toate astea, chiar şi în fața unei morți sigure, Loor admira foarte mult 
modul în care Isard îi adusese pe el, pe Zsinj şi Noua Republică într-un joc simplu de 
manevre. Escadrila Vagabond ar fi fost şi ea prinsă în capcană, dacă operaţiunea lor 
nu ar fi întârziat... şi dacă eu nu intram în joc. 

La mai puţin de 24 de ore de la ambuscada de la Alderaan, Zsinj trimisese un 
mesaj către Coruscant prin intermediul a ceea ce mai rămăsese din sistemul Imperial 
HoloNet, în care indica faptul că el şi oamenii săi atacaseră convoiul de bacta 
deoarece, conform surselor sale, bacta era contaminată şi ar fi agravat problema 
virusului Krytos. Mai afirmase că Escadrila Vagabond fusese prezentă, indicase că 
ştiau că bacta era contaminată şi că intenționau pe deplin ca aceasta să fie 
distribuită pe Coruscant pentru a scăpa de gunoiul xeno pe care Imperiul îl lăsase în 
urmă. Afirmase că nu avusese de ales decât să distrugă convoiul şi Escadrila 
Vagabond, apoi implorase lumea să răstoarne guvernul Noii Republici şi să se 
alăture steagului său. Singura problemă cu mesajul său, care fusese difuzat pe 
întreaga lume, fusese că urmase cu aproximativ şase ore după un raport despre 
atacul asupra convoiului. Acest raport fusese transmis de guvern şi includea imagini 
holografice luate de membrii Escadrilei Vagabond şi comentate de aceştia. Afirmația 
lui Zsinj că ar fi distrus unitatea se dovedise a fi falsă şi contribuise la a face ca 
restul comentariilor sale să pară la fel de nesigure. 

Loor clătină din cap. Ysanne Isard îi dăduse în mod clar lui Zsinj informații 
despre convoi. Raportul lui conform căruia trimisese o Escadrilă Vagabond proprie 
pentru a elimina convoiul a ajuns în mod clar prea târziu pentru ca ea să i-l poată 
transmite lui Zsinj. Loor o anunţase cu doar 16 ore înainte să o facă, însă momentul 
în care Zsinj trimisese mesajul către Coruscant sugera cu tărie că îi luase cel puţin o 
zi să ajungă la Alderaan de oriunde fusese Pumnul de Fier. Toate astea însemnau că 
mesajul care fusese direcționat către Loor şi care îl avertiza de misiunea escadrilei 
ajunsese, cumva, şi la Isard. Ea acționase pe baza acelui mesaj inițial, apoi primise 
mesajul al lui Loor mai târziu. Apariția Escadrilei Vagabond însemna că Zsinj nu 
aşteptase ca unitatea reală să-şi facă apariţia — pur şi simplu lovise şi îi distrusese pe 
toți. Escadrila Vagabond îl făcuse de ruşine în trecut, iar aceasta era şansa lui de a 
se răzbuna pe ei, lucru pe care credea cu adevărat că îl făcuse. Povestea cu bacta 
contaminată era în mod clar un gând ulterior pentru a-i linişti pe cei care ar fi putut 
fi afectați de distrugerea atâtor resurse de bacta. 

Pierderea bactei fusese o grea lovitură dată speranţelor celor de pe Coruscant. 
În plus, un raport al unui birou de contabilitate guvernamental indica faptul că 
exista mai puţin ryll disponibil decât se credea. Mai mulți membri ai Consiliului 
Provizoriu sugeraseră că fusese furat, dar statisticienii arătaseră că insuficiența era 

de fapt rezultatul unei bune distribuții. Rezervele anterioare, care ar fi trebuit să 
ajungă timp de două luni, scăzuseră la şapte săptămâni, deoarece mai multă 
cantitate ajunsese la mai multe persoane. 

Lui Loor i se păru amuzant faptul că guvernul încă mai lupta cu fantoma 
Împăratului; lucrarea Imperiului fusese cea care îi determinase pe toţi să caute 
adevărul în spatele declarațiilor guvernului. Faptul că Republica le spunea 
cetățenilor ei tot ce era de spus nu împiedica lumea să se gândească că ar putea fi 
ceva mai mult în această poveste. Procesul de cultivare a încrederii este îndelungat; 
învățarea acesteia este unul şi mai lung. Iar Ysanne Isard a învăţat, în scurt timp, că 
nu mai poate avea încredere în mine. 

Dacă nu ar fi făcut nimic şi i-ar fi transmis pur şi simplu mesajul când îl 
primise, complotul ei l-ar fi discreditat pe Zsinj, ar fi dus la pierderea bactei şi ar fi 
cauzat distrugerea Escadrilei Vagabond. Deşi ea nu avea nicio dovadă că el 
intenționase să fure bacta şi să o folosească în interes propriu, el ştia că ea nu avea 
nevoie de dovezi pentru a-l condamna. Ea ştia că era suficient de inteligent pentru a 
vedea cât de puternic l-ar fi putut face acea bacta. Dacă ar fi reuşit, ar fi acumulat 
suficientă putere pentru a începe să joace la nivelul ei. Acum era doar un ratat. 

Iar eşecurile, în ceea ce o priveşte, sunt lipsite de valoare. Ea se va debarasa de 
el de îndată ce va apărea o utilizare optimă pentru el. Ceea ce înseamnă că trebuie să 
găsesc ceva ce să fac eu însumi înainte să o facă ea. 

Loor îşi permise astfel să râdă şi să alunge o parte din teamă. Avea planuri de 
făcut, planuri mari. Planuri pentru viitor şi planuri pentru a mă duce pe mine în viitor. 


Gavin Darklighter îşi drese vocea şi ciocăni uşor în uşa de la biroul 
Comandantului Antilles. 

— Scuzaţi-mă, domnule. 

Wedge îşi ridică privirea de la birou, puţin cam posomorât şi cu ochii pierduti. 

— Cu ce te pot ajuta, Gavin? 

— Aş vrea să vă vorbesc, dacă se poate. În particular, domnule. 

Wedge se îndreptă în scaun, apoi dădu din cap şi îi făcu semn lui Gavin să se 
aşeze în faţa biroului. Câteva apăsări de taste înlăturară listele holografice de numere 
care atârnau în aer deasupra biroului lui Wedge. Lui Gavin i se părură a fi rapoarte 
de intendenţă, dar nu putea fi sigur, deoarece citea holograma din cealaltă parte. 

— Ce este, Gavin? 

Cum să încep? Gavin se aşeză, apoi îşi privi mâinile. 

— Ah, domnule, noi, adică escadrila, am discutat situația de pe Alderaan. A 
fost într-adevăr destul de rău. Adică, cei din Grupa Doi am văzut-o de două ori, 
atunci când ne-am dus să-i luăm pe piloții TIE, iar distrugerile păreau chiar mai 
grave decât am crezut. 

Wedge dădu din cap şi îşi frecă ochii. 

— Ştiu. Am ajutat la editarea şi prezentarea raportului guvernamental despre 
ambuscadă. Pumnul de Fier al Lordului Zsinj a făcut o treabă de primă clasă în a 
sfârteca convoiul de la un capăt la altul. 

Gavin se încruntă. 

— Când am vorbit cu ceilalți, mi-au spus că aţi fost destul de tăcut în legătură 

cu toate astea... despre moartea lui Mirax şi toate celelalte. Adică, nu o cunoşteam 
nici pe departe la fel de bine ca dumneavoastră, desigur. Am cunoscut-o în timpul 
escapadei pe Coruscant, când am venit în secret, şi mi-a plăcut de ea. Nu romantic, 
ştiţi... nu că ar fi fost ceva în neregulă cu ea, dar chiar şi eu am văzut că era 
interesată de Corran. Oricum, îmi amintesc că ați venit să-mi vorbiți despre Lujayne 
Forge când au ucis-o Imperialii, şi ştiu cât de mult m-a ajutat şi m-am gândit... 

— Te-ai gândit că m-ar ajuta să-mi las tristeţea să se vadă? 

— Ei bine, cei mai buni prieteni ai dumneavoastră nu sunt aici pentru a vă 
ajuta. Căpitanul Celchu este în închisoare, Prințesa Leia a dispărut din peisaj, iar 
dumneavoastră şi Mirax erați apropiaţi, aşa că... 

Wedge zâmbi şi oftă, apoi se lăsă pe spate în scaun. 

— Apreciez asta, Gavin, mai mult decât ştii tu. Cred că, în ceea ce o priveşte pe 
Mirax, sunt încă în stare de şoc. Nu a existat nicio urmă de ea sau de Pulsar Skate, 
aşa că o parte din mine vrea să creadă că a comis o eroare de astronavigațţie şi a 
efectuat un salt în altă parte, că nu a fost deloc acolo. 

— Cred că tuturor ne-ar plăcea să credem asta, domnule. 

— E ridicol, desigur, dar acesta este unul dintre motivele pentru care nu sunt 
pregătit să o las să plece. Wedge se încruntă. Se pare că toţi cei pe care îi cunosc, toți 
prietenii pe care mi-i fac, sunt sfârtecaţi de Imperiu sau de o mică ramură malignă a 
acestuia. Lupta împotriva Stelelor Morţii... ei bine, dacă cineva murea acolo avea 
cumva un sens. Convoiul, însă, aducea doar bacta pe o lume bolnavă. Chiar dacă 
morțile lor au reuşit să catalizeze Consiliul Provizoriu să ia o decizie în privința lui 
Zsinj, vieţile lor au fost irosite şi cred că m-am săturat de acest tip de risipă. 

Gavin îşi ridică privirea. 

— Mergem după Zsinj? 

Wedge bătu din datapadul său. 

— Treceam în revistă informațiile referitoare la resursele noastre pentru a porni 
împotriva lui. Nu ştiu prea multe detalii şi nici n-aş putea să-ţi spun vreunul dintre 
ele dacă le-aş şti, dar lovirea acestui convoi a făcut din Zsinj o ţintă importantă. 
Amiralul Ackbar vrea aceste date destul de repede, aşa că ar trebui să mă întorc la 
ele. 

— Cum spuneți dumneavoastră, domnule. 

Wedge se sprijini în față pe coate. 

— Uite, Gavin, apreciez că ai venit aici şi că ai vorbit cu mine despre Mirax. Nu 
cred că sunt pregătit să merg până la capăt acum, dar mă descurc. Doare, dar mă 
descurc. 

Gavin clătină din cap. 

— Da, domnule. Să vă ascundetți, nu faceți decât să amânați lucrurile. Dacă vă 
hotărâți vreodată că vreți să vorbiţi cu cineva... 

— Vei fi prima persoană la care voi apela. 

Wedge zâmbi şi îi schiță lui Gavin un salut scurt. 

— Du-te şi odihneşte-te... şi asta e valabil şi pentru restul escadrilei. Dacă vom 
merge după Zsinj, vreau să fim pregătiți să ne mişcăm cât mai repede posibil. 


Borsk Fey'lya rămase în spatele biroului său şi îşi netezi blana cremoasă din 
jurul feţei. 

— Te rog, intră, Asyr Seilar. Sunt onorat că cel mai nou as al Escadrilei 
Vagabond are timp să mă viziteze. 

Bothana cu blană alb cu negru îşi înclină capul cu respect, apoi rămase în 
poziţie de drepți când uşa se închise în urma ci. 

— Sunt onorată că m-a remarcat un membru al Consiliului Provizoriu. 

— Te-a remarcat? Draga mea, este cu totul imposibil să nu fii remarcată. În 
afară de performanțele tale în escadrilă, ai fost de-a dreptul uluitoare la petrecerea 
Dan'kre din seara aceea. Te rog, ia loc. Nu e nevoie de formalităţi aici, nu-i aşa? 

Fey'iya rămăsese în picioare până când Asyr se aşezase pe scaun. Se mişca cu 
o uşurinţă şi o forță de care el îşi amintea că le posedase în tinereţe. Deşi nu trecuse 
mult peste potențialul fizic maxim, putea deja să vadă cât de mult pierduse de când 
fusese de vârsta ei. Borsk Fey'lya îşi dădea seama, de asemenea, că dacă ar fi avut 
din nou vârsta ei, ar fi fost îndrăgostit de ea. O găsea destul de atrăgătoare, 
recunoscând de bunăvoie că strălucirea albă din blana ei îi dădea un aspect 
periculos. Focul din ochii ei violeți amenința, de asemenea, să îl seducă, dar cu 
maturitate - spre deosebire de oameni — el se îndepărtă de vanitatea personală. În 
timp ce un bărbat ar putea lua o amantă de vârsta ei pentru a-şi dovedi virilitatea 
continuă, pentru Fey'lya acea alegere ar dovedi că nu se concentrase încă suficient 
de mult asupra a ceea ce era cu adevărat important în viață. Acumularea puterii. 

— Doresc să-ţi transmit, Asyr, felicitările şi adulația poporului de pe Bothawui. 
Eşti pe drumul cel bun pentru a lua loc în rândul constelaţiei de eroi Bothani, cum 
ar fi Martirii şi chiar predecesorul tău din Escadrila Vagabond, Peshk Vri'syk. Ai 
eliberat Coruscantul şi acum zbori cu cea mai faimoasă escadrilă a Noii Republici. 
Părinţii tăi sunt foarte mândri de tine, iar alți părinți Bothani de pretutindeni nu au 
practic nicio reținere atunci când vine vorba ca odraslele lor să te aleagă drept model 
de urmat. 

— Mulţumesc, domnule Consilier. Ochii violeți ai lui Asyr clipiră. Aş crede că 
părinții ar putea găsi modele mult mai bune pentru copiii lor decât mine. 

— Poate, dar nu ar trebui să mă îngrijoreze relaţia ta cu omul, Galen. Fey'lya 
greşise intenționat numele iubitului ei şi fu rasplatit de o tresărire de furie care îi 
ondulă părul de pe gât şi cap. Xenofilia nu este necunoscută printre noi, iar aventura 
ta adaugă o notă de romantism imaginii tale. Galen al tău pare foarte capabil să se 
descurce într-o mare varietate de situații — un exemplu fiind felul cum a dezamorsat 
problema Kre'fey. În plus, eşti destul de discretă - admirabil de discretă, de fapt. 

— Numele lui este Gavin, Gavin Darklighter. Vărul lui a fost unul dintre cei 
care au murit distrugând prima Stea a Morții. 

— Şi martirii noştri au murit pentru a permite Alianţei să distrugă a doua Stea 
a Morţii. Este potrivit ca moştenitorii a două tradiţii eroice să găsească alinare 
împreună. Fey'lya ridică o mână pentru a o calma. Te rog, iartă-mă dacă această 
menționare a problemelor tale personale te-a înfuriat. Nu am vrut să provoc niciun 
disconfort. Înţeleg pe deplin genul de legături care se pot crea între cei care îndură 
greutăți împreună. Alţii nu acceptă la fel de bine lucrurile pe care le consideră 
diferite. 

— Mulţumesc, domnule Consilier. Asyr se încruntă puternic. Alți membri ai 
comunității Bothane de aici sunt de-a dreptul Imperiali în ceea ce priveşte atitudinea 
lor xenofobă. 

— Asta nu e bine deloc. Dacă îmi permiţi, poate că te pot ajuta cu această 

problemă. Am numeroase ocazii să vorbesc cu diverse grupuri - Bothani şi nu numai 
— aici şi pe Bothawui. Nu face bine nimănui să fii persecutată pentru lucruri care, de 
fapt, sunt în afara controlului tău. Am fost tânăr odată. Ştiu cât de fierbinte poate fi 
sângele cuiva. Îmi voi folosi influenţa pentru a face ca atitudinile să se schimbe. 

— Ar fi foarte amabil din partea dumneavoastră. 

— Mă bucur să fiu de folos. Feylya zâmbi. De fapt, am sperat să-ţi fiu de folos 
când te-am invitat aici, dar nu acesta era subiectul pe care voiam să-l abordez. 

Asyr îi întâlni privirea fără ezitare. 

— Da, domnule? 

— Ai făcut parte din misiunea de la Alderaan, din câte îmi amintesc, da? 

— Da. Am zburat pentru Comandantul Antilles. Am avut atâtea ucideri pentru 
că el a stat în spate şi m-a acoperit. 

— Înţeleg. Fey'lya îşi apăsă mâinile împreună, deget cu deget. Momentul sosirii 
voastre în sistemul Alderaan a devenit un punct de interes pentru indivizii cu idei 
conspirative din guvern şi din afară. Aţi întârziat, iar convoiul a fost distrus. 

Ochii tinerei Bothane se îngustară. 

— Dacă am fi ajuns la timp, am fi fost decimațţi, la fel ca şi convoiul. 

— Chiar aşa, corect, şi este un lucru bun că ați întârziat. Totuşi, vă dați seama 
că testele efectuate pe mostrele de gheaţă bacta care au fost aduse pe Coruscant 
arată că bacta era contaminată şi deteriorată... în acord cu afirmaţiile Lordului Zsinj. 

— Iertați-mă, domnule, dar acele mostre au fost explodate, fierte instantaneu şi 
pline cu resturi. Faptul că au fost contaminate şi nefolositoare nu este chiar o 
surpriză. 

— În condiţii normale, aş fi de acord cu tine. 

— Ce vi se pare neobişnuit la aceste circumstanţe? 

Fey'lya îi adresă un zâmbet îngăduitor. 

— În mod clar, orarul convoiului a fost divulgat Lordului Zsinj. Din moment ce 
facțiunea Xucphra de pe Thyferra a considerat de cuviinţă să trimită bacta către 
Noua Republică, putem presupune că facțiunea rivală Zaltin a fost cea care l-a 
informat pe Zsinj despre transport. Chiar şi aşa, nu putem exclude posibilitatea ca 
membri ai acestui guvern să fi sabotat efortul de a aduce bacta pe Coruscant. 

— Nu puteţi vorbi serios. Asta i-ar face pe Mon Mothma sau pe alții să pară 
nişte monştri care s-au coborât la nivelul lui Ysanne Isard sau mai jos. 

— Bineînţeles că nu cred că este cazul, dar problema este că alții cred că este 
posibil. Mi-e teamă că ai putea fi implicată în toate acestea din cauza apartenenței 
tale la Escadrila Vagabond. Îşi apăsă mâinile pe birou şi se aplecă în față. Vreau să te 
protejez de orice posibil dezastru care ar putea să vină pe parcurs. 

— Dezastru? 

— Escadrila Vagabond va fi trimisă împreună cu unitatea operativă care va fi 
folosită pentru a-l pedepsi pe Lordul Zsinj. S-ar putea foarte bine ca acest incident de 
la Alderaan să însemne că anumiți ofițeri superiori din armată văd Escadrila 
Vagabond ca pe o problemă. Implicarea ta într-o acțiune care să distrugă escadrila ar 
elimina această problemă. Nu spun că asta se va întâmpla, bineînțeles, dar s-ar 
putea întâmpla şi aş dori să pun la punct o asigurare care să prevină acest lucru. 

Capul lui Asyr se ridică. 

— Ce fel de asigurare? 

Fey'lya făcu un gest spre ea cu mâinile deschise. 

— Aş vrea să pregăteşti un raport care să indice că întârzierea sosirii Escadrilei 
Vagabond a fost produsul unei erori umane. 

— Un astfel de raport ar putea fi folosit pentru a întări teoria conspirației. 

— Dacă ar fi să îl folosesc într-o astfel de calitate, da, ar putea, dar nu aş face 
asta niciodată. 

— Niciodată? Asyr ridică o sprânceană. Ştiţi proverbul Bothan care spune: 
Niciodată înseamnă că încă nu s-a ivit ocazia potrivită. 

— Atunci ar trebui să-mi modific afirmaţia - nu l-aş folosi niciodată, decât 
dacă aş considera că este necesar pentru a limita exagerările umane. Doar ştii că — şi 
virusul Krytos este doar un exemplu - capacitatea de cruzime a oamenilor față de ai 
lor este infinită. Membrii umani ai Alianţei nu s-au întors împotriva noastră sau a 
Escadrilei Vagabond, dar asta nu înseamnă că nu o vor face niciodată. Feylya bătu 
cu o gheară pe biroul său. Eşti Bothană. Te-ai născut cu obligații şi responsabilități. 
Scrierea acestui raport este doar una dintre ele. 

Asyr încuviinţă. 

— Înţeleg, domnule. 

— Bine. Vreau acel raport în 72 de ore. Să nu mă dezamăgeşti. 

— Nu, domnule. Asyr se ridică de pe scaun şi îşi plecă capul în fața lui. Înţeleg 
prețul eşecului, domnule, şi nu intenţionez să mă încarc cu această datorie. 

Capitolul 31 


Este prea uşor. Deşi totul decurgea absolut conform planului său, Corran Horn 
simțea că îl pândeşte un dezastru fără margini. Imperialii care stăteau lângă intrarea 
în peşteră nu se obosiseră să facă niciun comentariu în timp ce el şi Urlor mergeau 
pe coridorul întunecat spre latrine. Mergeau aproape unul de celălalt, lăsând 
imaginile în infraroşu ale corpurilor lor să se contopească într-unul singur, creând o 
singură imagine pentru monitoarele IR de la ambele capete ale coridorului. 

Odată intraţi în zona latrinelor, Corran îşi scosese tunica şi o înmuie în unica 
chiuvetă, apoi îşi trase la loc haina umedă. Îşi înmuie la fel de bine capul, apoi îi 
zâmbi lui Urlor prin apa care-i curgea pe față. 

— Sunt gata. 

Urlor ridică o sprânceană stufoasă. Corran aprobă din cap. 

Da, trebuie să plec. Nu am de ales. Corran îi dădu o palmă pe braţ, apoi se 
îndreptă spre intrare. Urlor îl urmă, îl bătu pe spate, apoi se îndreptă înapoi spre 
cavernă, clătinându-se uşor dintr-o parte în alta pentru a-şi extinde imaginea IR. 

Mulţumesc, prietene. 

Corran, încă îmbibat de apă, se întoarse la stânga şi merse mai departe spre 
mină. Îşi menţinu pasul lent şi se întorcea în lateral pentru a prezenta un profil 
îngust monitorului IR de lângă poartă. Nu era sigur că acest lucru va minimiza cu 
adevărat imaginea sa termică, dar merita să încerce. Părul şi tunica lui udă ar fi fost 
mai eficiente în acest sens. Eforturile lui Urlor de a prezenta o ţintă mare mai sus pe 
coridor ar putea, de asemenea, să ajute la eliminarea observării lui. La treizeci de 
paşi dincolo de latrine, ajunse la poarta dublă. Pipăi în întuneric de-a lungul 
suprafeţei metalice şubrede, căutând lacătul şi lanţul. Degetele sale trecură uşor 
peste tastatura numerică de pe încuietoare, dar rezistă tentaţției de a încerca 
combinaţii la întâmplare. Nu ştia dacă un eşec ar fi declanşat sau nu o alarmă 
undeva, dar ştia că încercarea de a afla combinaţia corectă ar fi durat suficient timp 
pentru a-l face mai uscat decât un Bandit Tusken. 

Doar dacă nu am noroc, şi nimeni nu este atât de norocos. 

De la încuietoare până la uşa opusă, Corran număra şaisprezece verigi şi 
tresări. Corran apucă grilajele porţii, le depărtă cât mai mult posibil, apoi îşi strecură 
umărul drept prin deschizătura. Expiră cât putu de mult, îşi trecu un picior prin ea, 
apoi împinse şi trecu restul corpului până în partea cealaltă. Se ghemui de cealaltă 
parte a porții şi se frecă pe piept. 

Noroc că niciunul dintre ceilalți nu a vrut să încerce să iasă. 

În afară de unii dintre prizonierii mai în vârstă şi de câţiva dintre cei bolnavi, 
nimeni nu ar fi încăput pe acolo. Rămânând jos, îşi croi drum înainte. Când ajunse 
la intrarea în coridorul minei, se întoarse şi îşi permise un oftat liniştit. 

Nu-mi vine să cred cât de proşti au fost. Corran îşi dădu seama că critica sa la 
adresa gardienilor nu era corectă, în primul rând pentru că lipsa lor de securitate 
părea deficitară doar în lumina teoriei sale despre orientarea închisorii în sine. 

Niciun prizonier întreg la minte nu ar încerca să evadeze şi să se îndrepte mai 
adânc în măruntaiele planetei. Relaxarea în asigurarea căii de acces spre mină 

servea drept indiciu puternic că minele nu ofereau nicio cale de ieşire - dacă ar fi 
oferit, ar fi fost mai multă securitate. 

Securitatea se bazează pe două lucruri: orientarea ciudată a închisorii şi faptul 
că dacă cineva va reuşi să iasă din închisoare, plecarea de pe orice lume pe care ne 
aflăm nu este deloc asigurată. Corran se cutremură. Dacă ne aflăm în adâncurile lui 
Hoth, în deşertul de pe Tatooine sau în partea din spate a lui Kessel, această încercare 
de evadare se va sfârşi destul de repede. 

Corran continuă în ciuda acelor gânduri nefaste, care îi stârniră noi sentimente 
de nelinişte. Ajunse la trapa care ducea în peşteri şi o găsi deschisă. Ei bine, poate că 
sunt norocos, doar un pic. S-ar fi simţit şi mai norocos dacă ar fi avut o lanternă 
proprie, dar prizonierii nu aveau acces la nimic mai sofisticat din punct de vedere 
tehnologic decât o lopată. Pentru a naviga prin întuneric, tot ce avea ca să-l ghideze 
era strălucirea slabă a luminilor chihlimbarii de la baza proiectoarelor pe care le 
foloseau când lucrau în mină. Corran le cartografiase mental aşa cum un astronom 
cartografia constelaţiile, şi ştia exact încotro să se îndrepte pentru a ajunge la 
încărcătorul de pietriş. După ce se orientă spre obiectivul său, se ridică în picioare şi 
începu să se îndrepte în josul pantei. 

Durerea îi explodă în mijlocul spatelui, amorțindu-i picioarele. Se aruncă în 
față şi încercă să se ghemuiască, dar picioarele îl ignorară. Ştia, după durerea din 
spate şi din genunchi, care se loveau în cădere, alternativ, de panta de piatră, că nu 
avea coloana vertebrală secționată. Deşi asta era o veste bună, părea să pălească în 
contextul mai larg al faptului că fusese atacat în mină. Ajunsese la podea şi se opri 
pe spate. Simţea furnicăturile arzătoare ale simțurilor care îi reveneau în picioare, 
dar acestea se simțeau ca plumbul şi nu aveau nicio putere în ele. Avalanşa oferită 
de pietriș combinată cu slăbiciunea picioarelor sale îl ţinu la pământ, ceea ce deveni 
o problemă distinctă atunci când o umbră voluminoasă eclipsă câteva dintre luminile 
chihlimbarii. Strălucirea portocalie, deşi foarte slabă, ilumina clar marginea lopețţii 
ridicate pe care o ţinea bărbatul. 

— Nu e nimic personal, Horn, dar tu eşti calea mea de ieşire de aici. 

Derricote? 

— Cum ai trecut de poartă? N-aveai cum să te strecori prin ea. 

Lopata rămase ridicată pregătită pentru o lovitură de deasupra capului. 

— Am bani ascunşi, în multe conturi. Am mituit un paznic pentru combinația 
încuietorii porții, la fel cum îi mituiesc pentru ingredientele nectarului meu. 

Fă apel la vanitatea lui. Câştigă timp pentru a te putea mişca. 

— Foarte istet, Generale. 

— Şi sunt prea deştept ca să te las să îţi revii. La revedere... 

Lopata începu să cadă. Corran se rostogoli spre stânga şi simți lopata ricoşând 
din umărul său drept. Se aşteptă la o altă lovitură, dar în schimb îl auzi pe Derricote 
gâfâind şi lopata zdrăngănind pe pământ. Pietrişul şuieră în timp ce silueta lui se 
răsuci în raza vizuală a lui Corran. Auzi un mârâit, apoi sunetul unui corp căzând, 
dar silueta lui Derricote rămase în picioare. Întinzându-se înapoi cu mâna dreaptă, 
Corran apucă mânerul lopeţii, îl răsuci şi învârti capătul metalic. Acesta îl surprinse 
pe Imperial în partea din spate a picioarelor, răsturnându-l. Pietrişul îl împroşcă pe 
Corran în timp ce Derricote căzu la pământ. Rostogolindu-se în genunchi, Corran 
izbi cu lopata în stomacul bărbatului, iar când mâinile lui Derricote coborâră pentru 
a-şi acoperi burta, Corran îl surprinse cu o lovitură în cap. 

Derricote rămase fără vlagă. 

— E mort? 

Corran se uită spre locul de unde venise vocea. 

— Jan? 

— Da. 

— Cum? 

Bărbatul mai în vârstă se apropie suficient de mult încât Corran să poată auzi 
foşnetul umed al tunicii sale. 

— Am observat că Derricote nu era prin preajmă... e prea mare ca să nu-l vezi. 
Urlor mi-a spus că ai plecat. Am presupus că te-a turnat, aşa că am venit să te 
opresc. Când l-am văzut stând lângă tine, a trebuit să fac ceva. 

Corran întinse mâna pentru a-i verifica pulsul carotidian lui Derricote şi găsi 
cordonul împletit pe care Jan îl folosea pentru a-şi lega părul la spate, înfăşurat în 
jurul gâtului bărbatului. I-l înmână înapoi lui Jan, apoi verifică pulsul lui Derricote. 

— Slab şi firav. Probabil că i-am spart craniul. 

— Lasă-l. Vor crede că a căzut încercând să scape. Ne putem întoarce înainte 
să observe. 

Corran clătină din cap. 

— Nu pot s-o fac. Dacă îl găsesc aici, vor şti că noi cunoaştem secretul 
Lusankyei. Nu vom mai ieşi niciodată. Apucă partea de sus a brațului drept al lui 
Jan. Vino cu mine. Putem târî cadavrul şi să-l ducem undeva. Nu-l vor găsi niciodată 
până când nu vom fi plecaţi de mult. 

Bărbatul mai în vârstă râse uşor. 

— Oh, vor observa plecarea mea mai repede decât a oricui altcuiva. Din acest 
motiv nu pot pleca. 

— Şi deoarece îi vor ucide pe ceilalți. 

— Da. 

— O să mă întorc după tine, să ştii. Oricând voi avea liber, îl voi pune pe 
Wedge să aducă escadrila şi vă vom scoate de aici. 

— Ştiu, fiule. Mă bazez pe asta. Jan îl bătu pe umeri. Poate că nu l-am 
cunoscut niciodată pe bunicul tău, dar sunt sigur că ar fi fost mândru de tine. Şi eu 
sunt. Fie ca Forţa să fie cu tine. 

— Şi cu tine, domnule. 

— Curăţă semnele de luptă. Dacă îl târăşti pe Derricote cu tine, îți voi da un 
avans şi apoi voi raporta că lipseşte. Îl vor căuta, dar nu vor căuta în locurile în care 
te-ai putea ascunde. Te vom acoperi cât mai mult timp posibil, dar orice mai mult de 
douăsprezece ore ar fi un lucru optimist. 

— Am înțeles, Jan. 

Corran se ridică şi începu să tragă trupul lui Derricote de un braţ spre 
încărcătorul de pietriș. Jan apucă de celălalt braț al Imperialului şi îl ajută. Îl 
ridicară împreună pe balustrada de siguranță. Corran verifică dacă Derricote avea 
puls la gât. 

— Nimic. S-a dus. 

— Într-o zi, poate, nimeni nu va mai fi nevoit să moară în slujba Imperiului. 

— De acord. 

Îl ridicară şi îl lăsară să cadă. Deşi Corran nu îl putea vedea pe Derricote 
lovindu-se, auzi un pocnet. 

— Din nou, Corran, fie ca Forţa să fie cu tine. 

— Mulţumesc. Ne vom întâlni din nou. 

Corran îi strânse mâna lui Jan, apoi se urcă pe balustradă şi se lăsă încet în 
întuneric. Păşi peste trupul lui Derricote, apoi se ghemui şi se furişă sub banda 
transportoare. Sub banda însăşi, unde aceasta trecea prin compartimentul 
motorului, Corran pipăi conturul unei găuri în tabla de oţel care căptuşea groapa. O 
văzuse pentru prima dată cu o săptămână în urmă, când scotea pietrişul din groapă, 
şi ştia că era ceea ce îşi dorea a fi un tunel de evadare. 

Acum, sper că Derricote o să încapă. Corran se luptă cu trupul grăsanului până 
la gaura lată de 60 de centimetri şi îl bagă prin ea. Auzi un alt impact înăbuşit, apoi 
se strecură el însuşi în gaură. Trebuie să meargă. 

Corran observase anterior că nu exista un panou de acces la compartimentul 
motorului. Dacă motorul se strica, trebuia să fie accesat dintr-un cu totul alt punct, 
ceea ce însemna că exista o altă cale de acces în compartiment. În interiorul 
acestuia, Corran dăduse de o pasarelă cu grilă de oţel. Se târî, făcând o recunoaştere 
prin atingere. În cele din urmă, în partea stângă a compartimentului, lângă un loc de 
acces, găsi un întrerupător de lumină şi îl apăsă. Un panou slab asigură iluminarea 
camerei. Corran îl târi rapid pe Derricote până la trapa închisă, apoi stinse din nou 
lumina. Ascultă cu atenție lângă trapa metalică, dar nu auzi nimic. Cu gura uscată, 
cu nările pline de praful provenit din pietriş, Corran roti mânerul interior al trapei şi 
o împinse încet înainte. Sistemul de zăvorâre şuieră puţin şi scârțâi un pic, de 
asemenea, iar toate acestea i se părură lui Corran a fi sunetele emise de o cameră de 
tortură Imperială. Fiind sigur că alertase deja toate forțele Imperiale de prezența sa, 
Corran deschise cu grijă trapa de acces. 

Camera dreptunghiulară de cealaltă parte a deschiderii era goală. Corran dădu 
drumul aerului din plămâni - fără să-şi dea seama că până în acel moment îl ținuse. 
Ca să fie sigur, înainte să intre în cameră, trase corpul lui Derricote şi îl împinse prin 
trapă. Până acum a fost bun ca greutate suplimentară. Derricote căzu pe podeaua 
încăperii, iar Corran alunecă uşor prin trapă după el. Închise trapa în urma lui şi târî 
corpul lui Derricote până la uşă. Dincolo de ea se afla un coridor cilindric de 
aproximativ trei metri în diametru. O bandă roşie de gresie cobora în spirală prin el, 
pornind de la mijlocul lui Corran şi sfârşind pe tavan la cincisprezece metri distanţă. 

Decorații! Şi cine a spus că Imperialii sunt cu toții posaci? 

Corran porni pe coridor şi se trezi poticnindu-se în stânga. Ca să înrăutățească 
lucrurile, corpul lui Derricote alunecă în aceeaşi direcție. Valuri de amețeală îl loviră 
pe Corran în timp ce încerca să meargă drept pe coridor. În cele din urmă îşi pierdu 
echilibrul şi căzu, sfârşind cu coloana vertebrală apăsată de linia roşie la aproximativ 
un metru în interiorul coridorului. În mod straniu, faptul că stătea întins acolo i se 
păru normal, chiar dacă putea vedea că era întins pe unul dintre pereţii laterali ai 
tunelului. Scutură din cap ca şi cum asta ar fi lămurit problema, apoi îşi lăsă capul 
să alunece înapoi şi să se odihnească pe dalele roşii. 

Bineînţeles că da! Acesta trebuie să fie un coridor de tranziţie. Gravitaţia este 
orientată după banda roşie. Te duce de la poziția cu susul în jos la cea normală. 

Gândind astfel, Corran se ridică în picioare şi începu să-l tragă pe Derricote. 
Umerii îl dureau din cauza efortului, dar nu avea nicio intenţie să-l lase în urmă. 
Găsirea unui loc în care corpul lui Derricote să poată fi ascuns sau lăsat să cadă de 
la înălțime înainte să fie descoperit, le-ar fi oferit căutătorilor Imperiali ceea ce 
doreau şi i-ar fi dat timp lui Corran să-şi finalizeze evadarea. 

Atâta timp cât vor căuta un om gras, nu mă vor căuta pe mine. 

Ajuns la capătul îndepărtat al tunelului, Corran se îndreptă. Încăperea în care 
se afla, deşi slab luminată, părea a fi o cameră de serviciu. Vedea panouri care se 
ocupau de controlul climei, precum şi de energia electrică şi alte facilităţi fără de care 
trăise până de curând. După numărul de zone diferite de pe panoul de control al 
climei, ştia că instalaţia de dincolo de uşă era destul de mare. Ascultă la uşa din 
fibroplast, dar nu auzi nimic de dincolo de ea. Inspiră adânc, apoi apăsă pe butonul 
de dezactivare a uşii şi se ghemui în umbră în timp ce uşa se deschidea. Uşa oferea 
accesul la un hol destul de opulent, care îi amintea, destul de slab, de imaginile pe 
care le văzuse cu Palatul Imperial. 

Grozav, evadez dintr-o închisoare pentru a mă trezi într-un fel de palat al unui 
Moff Imperial. Cu siguranță e mai bine decât putul din care tocmai am ieşit, dar să ies 
de aici neobservat nu va fi atât de uşor. Ridică din umeri. Însă nu este scopul acestui 
exercițiu să fie uşor — scopul este evadarea. Deci voi evada. 

Capitolul 32 


Nawara Ven trasă o gheară prin inelul de umezeală lăsat pe masă de cana lui 
cu băutură. N-ar trebui să fiu aici. Asta e o nebunie. Mai bău un pic din berea amară 
şi picantă. Asta e o nebunie. 

Nu ar fi trebuit să se afle în apropierea unui cafe-bar, cu atât mai puţin a unui 
loc întunecat şi plin de fum ca Raiul Huttilor. Acuzarea îşi reluase pledoaria şi îl 
lăsase pe Nawara într-o mare încurcătură. Deşi dovezile prezentate fuseseră, în mare 
parte, circumstanțţiale, era un munte de circumstanţe. Avea martori de circumstanță, 
dar nimic care să infirme faptele de fond pe care acuzarea îşi întemeia cazul, ceea ce 
însemna că, în cele din urmă, nu avea nimic. 

De aceea mă aflu aici. 

Cu două ore în urmă, primise un mesaj care solicita întâlnirea. L-ar fi ignorat, 
dar era semnat Hes Glillto, numele pe care Lai Nootka şi-l asumase în ultima sa 
călătorie pe Coruscant. Whistler aflase numele de la Iella, iar asta îl determinase pe 
droid să marcheze mesajul când acesta ajunsese la Nawara. Whistler raportă, de 
asemenea, că nu există nicio modalitate de a da de urma expeditorului... Mesajul 
venise printr-un terminal public. 

Nu este un lucru bun ca un avocat să fie predispus la întâlniri cu martori 
misterioşi pentru a-şi susţine cazul. Dacă persoana pe care urma să o întâlnească era 
chiar Lai Nootka, cazul împotriva lui Tycho s-ar fi năruit mai repede decât un droid 
reparat de Jawa. Nootka putea dovedi că se întâlnise cu Tycho în noaptea în care 
Corran afirmase că îl văzuse pe Tycho întâlnindu-se cu Kirtan Loor. Odată stabilit 
acest fapt, ar fi arătat că Tycho nu avea de ce să se teamă de Corran şi, prin urmare, 
nu avea niciun motiv să-l vrea mort. 

Bineînţeles, nu am niciun motiv să presupun că va fi Nootka. Probabil că va fi 
doar un narcoman oarecare care vrea să facă bani în schimbul unor zvonuri. Nawara 
îşi ridică paharul pentru a-l termina, dar înainte să poată înghiţi lichidul, văzu o 
siluetă înaltă şi zveltă intrând în cafe-bar. Silueta purta o mantie cu glugă care îl 
ascundea în întregime. Era exact aşa cum apăruse Nootka în descrierea pe care i-o 
făcuse Corran. Nawara se îndreptă în timp ce silueta străbătea mulțimea, apoi se 
strecură pe celălalt loc al cabinei. Nawara îi întinse mâna. 

— Nawara Ven. 

O pereche de mâini omeneşti cu degete lungi ieşiră de sub mantie şi se presară 
pe masă. 

— Ştiu cine eşti. 

— Şi tu nu eşti Lai Nootka. Ochii lui Nawara se îngustară. Ai de gând să mă 
duci la el? 

— Nu. Mi-aş cere scuze pentru înşelăciune, dar nu-mi pare rău. Lai Nootka nu 
va veni. Este mort. 

— Ce? Poţi dovedi asta? 

— E mort şi nu o pot dovedi. Vocea bărbatului veni pe un ton scăzut, dar 
puternic, din interiorul golului umbrit de gluga mantalei. Pot, totuşi, să dovedesc că 
nu cu Kirtan Loor s-a întâlnit clientul tău în noaptea în care l-a văzut Corran Horn. 

Lekkuurile lui Nawara se răsuci în timp ce neîncrederea îi inundă vocea. 

— Mă înşeli şi apoi te aştepţi să te cred? Cum poţi dovedi asta? 

Bărbatul îşi trase gluga înapoi suficient de mult pentru a lăsa să pătrundă 
puţină lumină, iar Nawara simți că i se strânge inima. 

Seamănă cu fantoma Marelui Moff Tarkin. 

— Pot dovedi, Nawara Ven, pentru că eu sunt Kirtan Loor şi nu am fost 
nicidecum aproape de Tycho Celchu în noaptea aceea. De fapt, nu l-am întâlnit 
niciodată. 

— Şi poţi dovedi unde te aflai? 

— Da. Am destule dovezi pentru a te convinge. Loor zâmbi uşor. Şi dovezi 
despre spionii din Noua Republică care îl vor mulțumi chiar şi pe Generalul Cracken. 

Ce! E prea frumos ca să fie adevărat. Nu se poate întâmpla aşa ceva. 

Maxilarul lui Nawara se deschise. 

— Minti. Nu poți fi cine spui că eşti. 

— Pot şi sunt. Voi depune mărturie în numele clientului tău, cu condiţia ca 
Noua Republică să fie dispusă să-mi ofere imunitate de la urmărirea penală pentru 
orice activitate pe care am întreprins-o în numele Imperiului. Îmi vor plăti un milion 
de credite, îmi vor crea o nouă identitate şi mă vor scoate de pe Coruscant. Le voi 
spune tot ceea ce vor să ştie, şi încă în plus. Fiecare agent Imperial de pe Coruscant 
va fi demascat. E foarte simplu. 

— Dar... Mintea lui Nawara se frământa. Implicaţiile a ceea ce spusese Loor 
erau uluitoare. Cum putem fi siguri? 

Loor apucă mâna lui Nawara şi îşi înfipse propria palmă într-una din ghearele 
lui Nawara. O picătură de sânge țâşni în sus. Nawara auzi sunetul unei țesături care 
se rupea, apoi îl văzu pe Loor ştergând sângele cu o fâşie ruptă din tunica lui. Îi 
aruncă pânza însângerată lui Nawara, apoi rupse o altă fâşie din cămaşă şi îşi legă 
mâna. 

— Du pânza la Comandantul Ettyk. Pune-o să facă un duplicat al dosarului 
meu Imperial, apoi fă o comparație între ADN-ul duplicatului şi cel al probei. Trebuie 
să o compare cu un duplicat al dosarului - dacă o face cu dosarul însuşi, alții ar 
putea descoperi că mă verifici. Odată ce eşti sigur că sunt cine spun că sunt, vei 
încheia afacerea pentru mine. Este o afacere de tipul acceptă sau nu, fără negocieri. 
După ce ai încheiat afacerea, vei ține o conferință de presă. La un moment dat, în 
timpul conferinței, când doreşti tu, vei spune: Sunt foarte încrezător, extrem de 
încrezător, că vom câştiga. Nu cred că te-am auzit spunând asta până acum în cadrul 
procedurii, aşa că acesta va fi semnalul. 

— Nu, nu cred că am spus asta. Ştiu că nu am simtit-o. 

— Când vei da semnalul, voi trimite un alt mesaj pentru a aranja preluarea. În 
acel moment, tu şi lella Wessiri mă veți putea lua. Nu vreau să văd pe nimeni 
altcineva, doar pe tine şi pe ea. În tine trebuie să am încredere, iar pe ea o cunosc 
suficient de bine ca să am încredere. Tu nu mă poți trăda, iar ea nu o va face. Dacă 
văd pe oricine altcineva - orice altceva - nimeni nu va beneficia de informaţiile mele. 
Ai înțeles? 

Nawara aprobă încet din cap. 

— Am înţeles. 

— Bine. Ai cinci ore la dispoziţie. 

— Cinci ore! Nu e prea mult timp, mai ales că este miezul nopții. 

Nawara se încruntă. Era cât pe ce să adauge că nu putea convoca o conferință 


180 


de presă la două sau trei dimineața, dar presa funcționa într-o atmosferă suficient de 
frenetică încât să le poată spune să se întâlnească cu el pe Kessel la prânz şi ei vor 
găsi o cale să fie acolo. 

— Am nevoie de mai mult timp. 

— Nu-l ai. Loor dădu din cap o dată, iar gluga alunecă înainte pentru a-şi 
ascunde din nou fața. Nici eu nu-l am. Toate astea se vor întâmpla după programul 
meu. Dacă nu se întâmplă aşa, dacă apar probleme, multora le va părea rău. Pot să-l 
eliberez pe clientul tău şi să ofer Coruscantul Noii Republici. Pentru asta cer atât de 
puţin. Ai grijă să se întâmple. 

Capitolul 33 


Corran se înghesui înapoi în colțul dulapului de bibliotecă şi aşteptă. Hotărâse 
că era mai bine că nu avea un cronometru, pentru că s-ar fi uitat în permanenţă la 
el. I se părea că stătea ascuns de ani de zile, deşi ştia că abia trecuseră mai mult de 
cincisprezece minute. Nu pot decât să sper că unii dintre criminalii pe care i-am vânat 
s-au simțit aşa cum mă simt eu acum, în timp ce mă vânează trupele de şoc. 

Reugşise să facă o recunoaştere sumară a facilităţii în care se afla şi ajunsese la 
două concluzii. În primul rând, lipsa totală a ferestrelor sugera că această incintă era 
subterană. Având în vedere preferințele generale pentru privelişti mărețe şi turnuri 
înalte pe care le văzuse în arhitectura Imperială de pe Coruscant, acest lucru îl făcea 
să creadă că, indiferent cum arăta suprafața planetei, nu merita să fie văzută. Acest 
lucru, la rândul său, îl făcu să creadă că suprafața era inospitalieră şi, prin urmare, 
nu era un loc în care să vrea să călătorească fără un echipament adecvat. 

În al doilea rând, ajunsese la concluzia că trebuia să existe o ieşire secretă din 
incintă. În afară de tunelul care ducea înapoi la închisoare, singurul mijloc vizibil de 
ieşire era un lift care avea o tastatură şi care, în mod clar, necesita un cod pentru a 
funcţiona. Dacă presupunea că Mofful care deținea locul ar fi avut codul pentru lift, 
nu-şi putu imagina că nu avea şi o ascunzătoare privată. Din nefericire, inspecția sa 
grăbită a zonei nu-i dăduse niciun indiciu evident cu privire la locaţia acesteia. 

Singurul lucru pe care îl găsise fusese o rampă de gunoi. Trăsese corpul lui 
Derricote până acolo şi îl aruncase înăuntru. Auzise distinct zgomotul de împroşcare, 
apoi se ridică un miros respingător, aşa că închise trapa. Abia când îşi dădu seama 
că el însuşi nu mirosea mult mai bine, decise că, dacă situaţia se înrăutățea, va 
pătrunde prin tobogan şi îşi va încerca norocul să scape pe acolo. 

Incinta Imperială avea o configuraţie care semăna foarte mult cu secțiunea 
transversală a unui vânător TIE. Ascensorul, toboganul de gunoi şi zona de utilități 
formau un nucleu central prin care trecea un coridor lung. Acesta se intersecta cu 
două coridoare în unghiuri drepte, câte unul la fiecare capăt. Toate coridoarele aveau 
tavane înalte şi uşi care se ramificau din ele la fiecare şapte metri sau cam aşa ceva. 

Prima impresie de opulenţă nu fusese diminuată în timpul cercetării facilități. 
Întregul amplasament fusese decorat cu panouri de lemn maro-auriu şi ornamente 
sculptate manual. Nefiind obişnuit cu stilul de viață al celor bogaţi, Corran nu putu 
să identifice lemnul, dar era destul de sigur că mirosul slab de trandafir care umplea 
aerul provenea de la el. Îşi făcu o notă mentală să o întrebe pe Erisi ce fel de lemn 
era, presupunând că ea ar fi ştiut. Mai impresionante decât mobilierul din lemn erau 
imensele peisaje exotice care ocupau pereți întregi în unele dintre camere. Unele erau 
pline cu apă şi aveau peşti viu colorați care înotau prin ele. Altele conțineau 
atmosfere dense, cețoase sau medii mlăştinoase în care se agitau şi se strecurau 
diverse chestii. Fiecare cameră avea propriul peisaj exotic privat şi, în timp ce 
majoritatea creaturilor păreau inofensive, câteva dintre ele păreau de-a dreptul 
mortale. 

În ciuda faptului că se sperie de apariţia bruscă a mai multor bestii luminoase 
de-a lungul peretelui unei încăperi întunecate, Corran se bucură de prezența acestor 

spații exotice. Unele specimene erau suficient de mari pentru ca echipamentul de 
scanare a formelor de viață să aibă probleme în a-l diferenția de ele, îngreunând 
astfel cercetările. Din experiența sa, acest tip de echipament era cel mai valoros 
pentru a determina unde nu se aflau formele de viață, astfel încât cercetările să se 
limiteze la locurile în care se găseau. El presupunea că, dacă căutătorii ar fi fost 
forțați să treacă prin sită peste nivel, i-ar fi putut ocoli într-un joc mortal de-a v-aţi 
ascunselea. Dar, pe de altă parte, nu se bazase pe natura metodică a trupelor de şoc 
şi pe modul în care îşi desfăşurau activitatea. În timpul cercetării sale, o echipă de 
opt oameni veniseră cu turboliftul şi detaşase imediat doi oameni în centrul 
facilității. Cei şase rămaşi se împărţiră în două echipe de câte trei şi se apucară să 
cerceteze fiecare aripă, cameră cu cameră. Odată ce terminau într-o cameră, 
închideau uşile şi foloseau un datapad pentru a seta încuietorile şi a sigila camera. 

Se ferise de ei cât de bine putuse, dar continuau să vină. În cele din urmă se 
trezise înghesuit în ceea ce, în strălucirea aurie a xenosferei acvatice mari de pe un 
perete, părea a fi o bibliotecă foarte frumoasă. Rafturile de pe trei pereţi erau 
căptuşite cu cutii după cutii de datacarduri. Ambele birouri din încăpere aveau 
tablete de date cu module holo care puteau oferi o experiență de scanare a datelor 
complet tridimensională. Scaunele păreau toate confortabile şi, dacă încăperea nu ar 
fi fost construită la o scară Imperială imensă, ar fi putut să o considere confortabilă. 

Avea totuşi ciudăţeniile ei. În timp ce mergea, călcă într-un desen circular de 
pe podea. Ar fi crezut că era o continuare a modelului din lemn încrustat, dar i se 
părea rece şi sintetic pe picioarele goale. Abia păşise pe el când o imagine holografică 
fu proiectată în jos din tavan şi umplu cercul. Corran sări înapoi şi îşi ridică mâinile 
pentru a se proteja. Înaltă de trei metri, o imagine a Împăratului se holba la el. 
Figura părea puternică şi aproape maiestuoasă - nu era deloc imaginea omului sucit 
şi răuvoitor care răsturnase Vechea Republică şi crease Imperiul. Figura cu glugă şi 
mantie stătea acolo, ridicându-şi încet mâinile spre tavan. Apoi reveniră pe lângă el, 
dispărând în timp ce mantia le acoperea, apoi figura se restrânse la proporții mai 
umane şi se topi în cerc. Acea manifestare îl nelinişti atât de tare pe Corran, încât 
căută imediat un adăpost. Observă un rând lung şi jos de dulapuri sub peisajul 
xenosferic. Deschise una dintre uşile dulapurilor, dar constată că nu putea vedea 
mare lucru înăuntru. Spaţiul mirosea a închis; mirosea a mucegai şi îi amintea de 
ascunzătoarea pe care o găsise Tycho pentru ca membrii Escadrilei Vagabond să se 
ascundă în timp ce se pregăteau să elibereze Coruscantul. 

Dacă ar mai fi existat o altă alegere, ar fi făcut-o, dar pocnetul cizmelor pe 
podeaua din fața uşii îi spuse că timpul lui se epuizase. Se târi peste câteva cutii 
mici şi intră într-un spațiu îngust, apoi trase uşa. Dulapul fusese compartimentat — 
se trezi într-un pătrat care abia avea latura de un metru, deşi compartimentul se 
întindea în spate pe aproape doi metri de la uşă. Un cadru gros de traverse metalice 
susținea greutatea xenosferei din oțel transparent de deasupra lui şi a apei pe care o 
conținea. Panouri din fibroplast căptuşeau compartimentul pe toate laturile şi se 
simțeau solide ca piatra până la nivelul posteriorului şi a coloanei vertebrale. Se 
trase şi intră în jumătatea din spate a compartimentului. Aranjă cutiile şi canistrele 
în partea din față a dulapului pentru a-l proteja, dar ştia că până şi o privire 
superficială i-ar fi dezvăluit prezența. 

Sper că au un loc frumos în sanctuarul ăsta pentru capul meu. Acidul din 
stomac îi urcă în gât, dar îl înăbuşi şi îndură arsura. Probabil că nu doare la fel de 

tare ca proiectilele de blaster. Încercă să-şi amintească durerea din momentele în care 
fusese împuşcat - la Talasea şi în mină - dar senzația părea distantă şi fără legătură 
cu ceea ce ştia că avea să simtă în scurt timp. 

Auzi voci înăbuşite de cealaltă parte a uşii cabinetului. Clicuri şi şuierături le 
însoțeau. Ce puteau să discute? În ciuda durerii din coloana vertebrală şi a arsurii 
din gât, Corran surâse. Poate că a hotărât vreunul dintre ei că percheziționarea 
acestor cabinete este o prostie, pentru că Derricote nu avea cum să se ascundă aici. 

Apoi, prin tălpile picioarelor, simți o uşoară vibraţie care zgudui cadrul 
dulapului. Dacă percheziţia dulapurilor era motivul pentru care se certau, echipa mea 
a pierdut, ceea ce înseamnă că am pierdut şi eu. O altă uşă de dulap se închise, mai 
aproape dacă ar fi judecat după intensitatea vibrațţiei. Apoi simți freamătul unui 
dulap care se deschide, urmat de un tremur puternic când acesta se închise. 

Asta e bine. Devine frustrat. Nu este nimeni în dulapuri. Nu poate fi nimeni în 
dulapuri. Sunt prea mici pentru a ascunde pe cineva, mult prea mici. Corran îşi trase 
picioarele până la piept şi îşi înfăşură mâinile în jurul genunchilor. Chiar auzi 
dulapul de lângă al lui deschizându-se. Un comunicator făcu clic. I se păru că aude 
cuvântul Liber. Apoi simți clar că dulapul se trântise. Corran se strânse la loc în colț. 

Nu e nimeni aici. Nu e nimic de văzut. Nimeni nu se ascunde aici. Totul este liber. 

Uşa se deschise. 

Nu e nimeni aici. Acest dulap este gol. 

O lumină străfulgeră înăuntru, începând de la capătul cel mai îndepărtat. 

Gol, gol, gol, gol. Totul e liber. 

Lumina trecu peste el. 

Ce pierdere de timp să cauţi în acest dulap. E gol. Nu e nimeni aici. 

Lumina se stinse înainte să-i atingă fața. Casca de soldat, care în mintea lui 
Corran căpătase proporţiile şi urâțenia unei fantome de Hutt, se trase înapoi. 

— Este gol. Nu e nimeni aici. 

Corran îşi strânse mai tare genunchii pentru a-şi împiedica inima să-i 
izbucnească cu putere din piept. 

— Eşti sigur? 

Disperarea explodă în Corran. 

Ce fel de idiot s-ar închide în aceste dulapuri?! 

Uşa se trânti şi reveni întredeschisă când zăvorul magnetic nu o încuie. Corran 
surprinse o parte dintr-un schimb aprins de replici dintre soldaţii din trupele de şoc. 
Comentariul inițial îi scăpase, dar replica tăioasă se auzea tare şi clar. 

— Dacă e suficient de prost să încerce să scape, e suficient de prost să se 
ascundă în acele dulapuri. Termină de verificat ultimele două dulapuri, apoi sigilează 
camera. Nivelul ăsta e liber, aşa că mergem mai sus. 

Corran auzi celelalte dulapuri deschizându-se şi închizându-se, dar fusese ca 
un trosnet al unei furtuni care trecuse pe lângă el. Nu îndrăzni să se relaxeze şi se 
lovi cu capul de partea de sus a dulapului când un soldat redeschise uşa către 
compartimentul său. Senzaţia de arsură din plămâni se potrivea cu cea din gât, apoi 
expiră încet şi trase o nouă gură de aer. Ar fi vrut să sară afară din dulap, să scape 
din limitele sale asemănătoare unui sicriu, dar nu ştia dacă soldații părăsiseră 
încăperea. Aşteptă din nou. Ştia că avusese noroc, dar reuşi să se convingă că nu 
fusese doar norocul cel care îl salvase. În timpul petrecut în cadrul Forţei de 
Securitate Corelliană, participase la nenumărate căutări de suspecți. Venise un 

moment în care ştia, în sinea lui, că suspectul fugise, iar atenţia lui slăbise. Din ceea 
ce spusese unul dintre soldaţi, concluzionase că biblioteca era ultima încăpere care 
trebuia percheziționată la acel nivel, dacă era aşa, probabil că soldatul care verificase 
dulapurile se plictisea de moarte. 

A devenit neglijent tocmai pentru că era plictisit. Corran zâmbi şi începu să 
respire un pic mai normal. Bine că avea casca pe cap, altfel ar fi putut să mă miroasă. 

Mai aşteptă un pic, chiar dincolo de punctul în care ar fi vrut să îşi iasă din 
fire. Se luptă împotriva panicii care îi creştea în inimă. Dacă mă panichez, mor. Fii 
calm. Ai fost şi în situații mai tensionate. Ia-o uşor. Se concentră pe respirație şi 
aşteptă să-i scadă pulsul, apoi se strecură afară din dulap. Se trezi singur în 
bibliotecă. Luminile din interiorul xenosferei îi ofereau o iluminare suficientă pentru 
a se orienta, dar tot nu era sigur de ceea ce căuta. Bănuia că era prea mult să 
pretindă ca vreunul dintre seturile de datacarduri din cutii să conțină planuri care 
să-i permită să evadeze din cameră. Totuşi, efectuase destule percheziţii în fortărețe 
criminale ca să i se pară uşor de închipuit că o cutie de datacarduri ar fi putut fi un 
instrument fictiv care, atunci când ar fi scos sau răsturnat, ar fi deschis uşa unei 
ascunzători secrete sau, mai bine zis, către vizuina Moffului. 

Ar trebui să fie ceva obscur - ceva la care nimeni nu ar alege să se uite 
intenționat. Cu acest criteriu ca şi parametru de căutare, găsi o mulțime de opţiuni. 
Marea varietate a colecţiilor de datacarduri îl impresiona. Dar fiecare cutie pe care o 
încerca conținea datacardurile corespunzătoare. Măcar îmi pot îmbunătăți mintea cât 
timp sunt prins aici. Cu suficient timp, aş putea deveni expertul galaxiei în tot felul de 
lucruri, inclusiv în lumi despre care nu am auzit niciodată, cum ar fi acest Corvis Minor. 

Scoase de pe raft cutia subțire etichetată Istoria completă a lui Corvis Minor şi 
fu dezamăgit când nu se deschise nicio uşă secretă. Era pe punctul să o pună la loc, 
când remarcă faptul că greutatea ei nu părea să fie tocmai potrivită. Deschise cutia 
şi îi căzu în mână un blaster mic şi compact. Dacă un blaster este considerat ca fiind 
Istoria completă a lui Corvis Minor, mă gândesc că nu este un loc bun pentru o vacanță. 

Puse cutia deoparte şi verifică bateria blasterului. O jumătate de duzină de 
focuri. Probabil că nu va trece prin armura soldaţilor, dar i-ar putea face să se 
adăpostească. Ţinând blasterul în mână, continuă să cerceteze biblioteca. Nu mai 
găsi nicio surpriză şi renunţă la speranţa că exista o istorie ca a lui Corvis Major care 
să conțină ceva mai substanţial în materie de armament. Cum ar fi un X-interceptor. 

Frustrat de lipsa de succes a căutării sale, îşi îndreptă atenţia spre datapaduri. 
Nu era sigur că acel computere i-ar fi fost de mai mare ajutor decât inventarierea 
bibliotecii, dar presupuse că ar putea obţine câteva informații de bază care să-l ajute. 
Cele mai multe datapaduri dedicate includeau informaţii de bază despre mediul în 
care se aflau. Ceva la fel de simplu ca o hartă care arăta ruta de evacuare în caz de 
incendiu sau invazie Rebelă l-ar fi îndrumat spre ieşiri. 

Cu condiţia să pot intra în sistem. Dacă Whistler ar fi fost cu el, droidul ar fi 
putut pătrunde cu uşurinţă în sistem. Deşi ştia el însuşi câteva lucruri despre coduri, 
se bazase atât de mult pe abilităţile lui Whistler, încât nu putea efectua decât atacuri 
rudimentare asupra unui sistem. Dacă există o parolă pentru a avea acces la sistem, 
sunt blocat. 

Porni dispozitivul holografic de la cel mai mic dintre birouri. Deschise câteva 
dintre sertare, căutând un fel de datacard ar putea conține informaţii despre parolă, 
când un cuvânt apăru suspendat deasupra holo-dispozitivului: 

[ÎNTREBARE]: 


Zâmbetul lui Corran înflori. Oricine îl folosise ultima oară, încheiase închizând 
dispozitivul în loc să îl deconecteze de la computer. Atât de adânc într-o incintă 
Imperială secretă, şansele ca un spion al Alianţei să ajungă la acel terminal erau 
minime, iar dacă procedura de securitate pentru obţinerea accesului era destul de 
laborioasă, simpla închidere a dispozitivului putea părea o alternativă tentantă, deşi 
nesigură, pentru a face sistemul sigur. Oricare ar fi motivul, nu mă deranjează. 

Corran deschise un registru al sistemului şi merse la baza de date Lusankya. 
Sute de nume defilară prea repede pentru ca el să le poată citi, aşa că, la următoarea 
solicitare, îşi căută propria fişă. Părea destul de completă şi, în mod cert, era la zi cu 
datele despre el de când se înrolase în Escadrila Vagabond. 

Fără îndoială, opera lui Tycho. 

Evidenţie un fişier de date etichetat Lusankya şi văzu un scurt istoric al şederii 
sale în închisoare. Comparând data precizată a sosirii sale cu cea din partea de jos a 
imaginii holografice, îşi dădu seama că se afla în captivitate de şase săptămâni 
standard. Era mai mult decât reuşise să numere, dar interogatoriul său fusese plin 
de zile pierdute şi distorsionate. De asemenea, observă un alt fişier. Lângă legenda 
CStatus: se afla codul RI. Corran îl alese şi primi o explicaţie rapidă care pluti 
deasupra biroului. 


RI: Rezistent în faza inițială. 

Notă: Subiectul nu a putut fi determinat să tragă asupra pictogramelor corecte, 
deşi a fost supus unor intenții ostile ale acestora în cadrul simulării. Rezistența sa în a 
doua rundă de testare s-a manifestat mai repede decât în etapa anterioară. Subiectul 
nu este potrivit pentru convertire. 


Corran se holbă la cuvintele verzi care ardeau în aer deasupra biroului. Când 
se gândise la asta, presupusese că zborurile din simulator pe care le făcuse erau 
doar parte dintr-o tehnică de interogare. Respectiva tehnică îi permisese să zboare, 
ceea ce îl făcuse să se simtă bine. Dacă lucrurile erau făcute corect, acel sentiment 
de bine putea fi transferat către Imperiali, apoi le spunea ce voiau să ştie. Îşi putea 
imagina că funcționase cu mulți oameni — ar fi fost tentaţi să dea informații fără să-şi 
dea seama ce făceau. În mod clar, nu asta încercase Isard să facă cu el. 

A încercat să mă transforme într-un monstru, la fel ca pe Tycho. Voia să devin o 
unealtă pe care să o folosească împotriva Alianţei. Se cutremură şi îşi dori să-şi poată 
deschide cumva ţeasta şi să-şi răzuiască din creier amintirile a ceea ce îndurase. 

Ochii i se îngustară. Ei bine, condiționarea nu a funcţionat. Nu sunt unealta ta. 
Sunt duşmanul tău şi, când voi ieşi de aici, o să-ți fac rău. 

Reveni la interogare şi consultă dosarul lui Tycho Celchu. În sfârşit, voi avea o 
dovadă! Corran accesă din nou baza de date de pe Lusankya şi apăru codul CStatus. 
înainte ca el să se uite cu adevărat la informaţia menționată acolo. RI. 

Nici vorbă de aşa ceva. Acela a fost codul meu. Accesă datele şi se dădu în 
spate, uimit. 


RI: Rezistent în faza inițială. 

Notă: Deşi răspunsul iniţial al subiectului la pictogramele Imperiale a fost pozitiv, 
acest lucru părea a fi un efect al anilor petrecuţi la Academia Imperială. Nu a durat 
mult timp. Subiectul a atacat agresiv pictogramele Imperiale. Când aceste pictograme 
au fost suprapuse cu fluxurile de date ale Alianţei, contradicția a făcut ca subiectul să 
devină catatonic. Subiectul nu este potrivit pentru conversie. 


Dar asta nu e posibil. Tycho e un spion. Ştiu sigur asta! 

Furia îl sfâşie pe Corran şi îi provoacă o imensă durere în creier. Voia să creadă 
că Ysanne Isard plasase acea informație astfel încât el să nu creadă că Tycho era un 
spion, însă ea nu avea de unde să ştie că el va ajunge aici pentru a o vedea. În plus, 
faptul că el avea aceste cunoştinţe nu ar fi servit la nimic în beneficiul ei. Chiar şi în 
ipoteza în care Tycho ar fi fost ucis de către Republică, iar lui Corran i s-ar fi permis 
să scape şi să arate că Tycho fusese nevinovat: asta ar fi provocat conflicte în Noua 
Republică, dar cât de mult? Merita oare şarada elaborată de a-l lăsa să scape? 

Se ridică de pe scaun şi începu să se plimbe prin cameră. Isard îi alimentase 
ura față de Tycho şi îi susținuse convingerea că Tycho fusese un spion. Asta nu avea 
niciun sens. Din dosarul lui ar fi ştiut că ar fi fost mult mai torturat pe dinăuntru 
dacă i s-ar fi spus că se înşelase şi că greşeala lui era la baza procesului de trădare şi 
de ucidere a lui Tycho. Propriul său simț al onoarei personale l-ar fi mâncat pe 
dinăuntru când ar fi realizat că un om nevinovat urma să fie condamnat pentru o 
crimă din cauza propriei sale greşeli. 

Pierdut în gândurile sale, păşi în cercul din mijlocul podelei. Împăratul cobori 
asupra lui şi Corran sări înapoi. Mârâind în sus către imagine, merse mai departe 
prin ea. 

— Ce mizerie ai creat cu Imperiul tău. 

Corran realiză că acţiunile lui Isard nu aveau niciun sens pentru el, pentru că 
aborda lucrurile cu un simț al eticii de tip Imperial — o etică care îl înspăimânta. Îi 
alimentase ura față de Tycho pentru că îi oferise ei un buton la care ştia că el va 
reacționa. Ura lui era necugetată, iar ea voia ca el să nu gândească deloc. 

Odată ce mă făcea să reacţionez prin emoții, mă putea manipula. Problema era 
că sentimentele mele în favoarea celorlalți membri ai Escadrilei se suprapuneau peste 
ura mea față de Tycho. Şi, poate, doar poate, undeva, în adâncul sufletului meu, nu mă 
îndoiam de el. Totuşi, există dovezi că un spion are legătură cu Escadrila Vagabond. 

Se întoarse la datapad şi bătu numele întregului personal din cadrul escadrilei 
sau al personalului de suport. Rezultatele apărură negative. Simţindu-se puţin 
frustrat, apelă din nou dosarul lui Tycho şi citi părțile referitoare la perioada 
petrecută de acesta pe Lusankya. Detaliile erau destul de mult în concordanţă cu 
ceea ce îi spusese Tycho: nu-şi amintea prea multe din timpul petrecut acolo, apoi 
fusese transferat la Akrit'tar. Dosarul Lusankya făcea referire la evadarea sa din acea 
incintă şi includea câteva note despre viaţa lui Tycho de atunci, dar nu includea prea 
multe detalii până când datele începuseră să fie transmise de la sursa din Escadrila 
Vagabond. Cercetâd din nou pe îndelete, Corran începu să pună lucrurile la punct în 
minte. Dacă Tycho nu era spion Imperial, atunci nu s-ar fi întâlnit cu Kirtan Loor. 
Oricât de sigur era Corran că îl văzuse pe Loor în acea seară, recunoştea faptul că îl 
văzuse mai devreme în cursul zilei în Palatul Imperial şi asta îl zdruncinase şi l-ar fi 
putut face cu uşurinţă să îl identifice în mod eronat pe un Duros cu pelerină cu 
glugă ca fiind Loor. Bucăţi şi frânturi de lucruri începeau să se aşeze la locul lor. 

Printr-un simplu proces de eliminare, reduse lista de posibili spioni, însă un nume 
urcă rapid în fruntea listei. 

Nu există îndoială — dar asta am crezut şi despre Tycho. Trebuie să plec de aici 
şi să verific nişte lucruri. Nu-mi pot permite să mă înşel de data asta. 

Se uită în sus, în timp ce Împăratul se înălța deasupra lui. Corran făcu un pas 
înapoi. 

— Ştii, egoul pur şi simplu necesar pentru a-ţi pune imaginea în propria ta 
incintă este de necrezut. 

Acest afişaj nu făcea altceva decât să ocupe spaţiu. I se părea o altă dovadă 
inutilă de paradă Imperială. Pe urmă se gândi că, la fel cum dulapurile ascundeau 
structura care susținea xenospațţiul, holograma făcea mai mult decât un singur 
lucru. 

Îi împiedică pe oameni să stea în acest loc. 

Corran făcu un pas în față şi se orientă pentru a fi pe aceeaşi direcție cu 
Împăratul. Lumea se întunecă uşor în timp ce holograma se aşezase deasupra lui, 
dar cu colțul ochiului stâng surprinse momentan scânteia roşie a unui laser de 
reperare de calitate inferioară care era proiectat spre el. Mai pâlpâi şi se stinse de 
câteva ori, apoi holograma Împăratului dispăru din jurul lui. În timp ce făcea acest 
lucru, cercul se deplasă şi începu să coboare sub nivelul podelei. Gaura cilindrică se 
închise deasupra lui, apoi un panou de mărimea unui om glisă în fața lui. Prin el 
văzu portalul de intrare către o navetă-tunel privată şi luxoasă. 

Asemănător cu cea pe care o foloseam pentru a muta prizonierii de la centrul de 
detenţie la tribunalul de pe Corellia, deşi acesta este mult, mult mai frumoasă. 

Panoul se închise şi platforma circulară începu să urce din nou. Corran se trezi 
din nou în bibliotecă şi zâmbi. Se duse la datapad, se întoarse la solicitarea pe care o 
descoperise inițial, apoi închise holo-dispozitivul. Ridicând blasterul de rezervă, făcu 
iarăşi un salt în imaginea Împăratului. Ascensorul îl coborî din nou şi intră în 
naveta-tunel. În compartimentul din față găsi o tastatură şi nişte comenzi, dar habar 
nu avea cum să programeze destinațiile. În partea de sus, văzu un buton roşu pe 
care scria Întoarcere şi îşi puse mâna deasupra lui. 

Nu ştiu unde mă va duce, sau cât timp îmi va lua să ajung acolo, dar oriunde e 
mai bine decât aici. 

Apăsă butonul şi se lăsă pe spate în speranţa că se va bucura de călătorie. 

Capitolul 34 


Asta e, atunci. Loor zâmbi şi întrerupse sunetul care însoțea imaginile 
holografice ale conferinţei de presă a lui Nawara Ven. Twi'lekul spusese fraza. Noua 
Republică va deveni noua casă a lui Loor. E foarte bine că a murit Corran Horn... 
faptul că am fi fost în aceeaşi tabără l-ar fi ucis oricum. 

Loor împături un mic datapad transportabil şi-l strecură în buzunar. După 
aceea, odată ce părăsea biroul, avea de gând să folosească un site de acces public 
pentru a se conecta şi a trimite instrucțiunile legate de modul în care urma să fie 
preluat de Nawara Ven. Transmiterea din biroul său ar fi fost mai uşoară, dar ar fi 
crescut probabilitatea ca o copie a mesajului să ajungă în mâinile lui Isard. Deşi 
plănuia să fie ascuns bine de Rebeli în momentul în care ea ar fi descoperit că 
lipseşte, voia să aibă cât mai mult timp la dispoziție pentru ca dispariţia lui să aibă 
loc. 

La birou, copiase fişierele de pe datapadul de pe birou pe un datacard. 

— Helvan, vino aici. 

Unul dintre şefii celulei operative din cadrul Serviciului Special de Informații 
intră în biroul său. 

— Domnule. 

Loor îi întinse datacardul. 

— Tocmai a fost făcut un anunț privind procesul lui Celchu care mă face să 
cred că va exista o atenţie destul de mare centrată pe dezbaterile de astăzi. Vom 
profita de acest lucru. Acestea sunt planurile şi autorizaţia pentru o lovitură asupra 
celei mai mari zone de depozitare a bacta a Republicii, cea din Invisec. 

— Cea păzită de miliția lui Vorru? 

— E vreo problemă cu asta? 

— Nu, domnule, ținta nu este mai sigură decât orice altă locaţie Rebelă. Doar 
că până acum ne-am abținut să lovim ţintele pe care le păzeşte el... 

— Într-adevăr. Loor ridică din umeri. O omisiune din partea mea. Vorru se 
credea imun la mânia noastră. Acum va afla că s-a înşelat. 

Un zâmbet încercă să se strecoare pe fața bărbatului din SSI, dar nu reuşi să 
facă mai mult decât să tragă de colțurile gurii. 

— Domnule, când vom ataca? 

— Instanţa de judecată începe dimineața devreme. Programează lovitura să 
aibă loc odată cu primul martor. Asta vă oferă aproximativ cinci ore. 

— S-a făcut, domnule. 

— Foarte bine, Helvan. Mă faci să fiu mândru de tine. 

— Mulţumesc, domnule. 

Omul din cadrul Serviciului Special de Informaţii se întoarse şi practic ieşi în 
fugă din birou. Loor ar fi râs, dar se temea că asta i-ar fi trădat adevăratele intenții. 
Atacul pe care îl concepuse ar fi necesitat o forță de atac de treizeci de agenţi ai 
Serviciului de Informaţii Secrete - în număr de trei celule. Stabilise ca ţintă o unitate 
de bacta pentru că ştia că Isard ar fi fost de acord şi ar fi putut renunţa, chiar şi 
pentru o clipă, la temerile ei față de el. Îl alesese pe Vorru ca ţintă atât pentru a lovi 

în vanitatea omului, cât şi pentru a-l putea răni personal înainte să-l vândă 
Rebelilor. Înfige vibrolama în țintă şi modulează rata de oscilație. 

Loor pregăti planurile pentru a i le transmite lui Isard, adăugând o notă în care 
preciza că intenţiona să supravegheze personal operaţiunea, iar apoi le trimise. Îşi 
închise datapadul, apoi aruncă o ultimă privire pe fereastra sanctuarului său la 
galaxia strălucitoare de stele sintetice de sub el. 

Vor mai fi şi alte turnuri şi alte şanse de a se ridica la asemenea înălțimi. 

Dintr-un capriciu, aprinse toate luminile şi le lăsă să ardă ca un far în noapte, 
în timp ce părăsea biroul şi pornea în cea mai periculoasă misiune pe care o 
întreprinsese vreodată. 


Frecându-şi ochii de somn, Leila Wessiri intră în biroul lui Halla Ettyk. 

— Arățţi la fel de posomorâtă precum mă simt şi eu. 

Halla o privi cu ochii injectaţi de sânge. 

— Nu ştii nici măcar jumătate. Nawara Ven m-a sunat puţin după miezul 
nopții. Am petrecut două ore întâlnindu-mă cu el şi cu diverşi membri ai Consiliului 
Provizoriu. Totul este o nebunie. 

— De ce vrei să mă implici în asta? 

Halla zâmbi. 

— Pentru că tu ai fost cea care a nutrit mici îndoieli cu privire la vinovăția lui 
Tycho Celchu. Acum avem un martor care îi poate confirma nevinovăția. Trebuie să-l 
aducem aici, iar tu îl vei ajuta pe Nawara să facă această treabă. 

Iella clipi din ochi. 

— Un martor? L-a găsit pe Lai Nootka? 

— Nu. Halla se aşeză la loc şi o lumină răutăcioasă jucă în ochii ei căprui. Este 
cineva care a cerut prezenţa ta. A spus că are încredere că tu ni-l vei aduce. 

Cine ar putea fi? Ochii lellei se îngustară. 

— Spune-mi un nume. 

— Nu pot. Biroul ăsta nu e suficient de sigur. Halla arătă spre fereastră şi spre 
draperiile trase peste ea. Cineva pe care l-ai cunoscut bine, cândva. 

Iella se încruntă din cap. Draperii? Perdele? Îi căzu falca. Kirtan Loor? 

— Nu se poate. 

— Ba da. Numele de cod este Behemoth. 

— Desigur. E cel mai mare agent de informaţii pe care l-am adus până acum. 
Care-i treaba? 

Halla căscă. 

— Îmi pare rău. Nawara tocmai şi-a ţinut scurta conferință de presă, aşa că 
Behemoth ştie că afacerea este încheiată. Nawara va veni aici şi va aştepta până când 
Behemoth îi va transmite un mesaj cu privire la preluare. Am aranjat ca tu să 
primeşti o navă de transport blindată. Îl vei duce pe Behemoth la o casă conspirativă, 
Nawara Ven îi va lua declaraţia, apoi îl vei îmbarca şi îl vei aduce aici la timp pentru 
proces. Îl vrem să intre şi să iasă repede... contăm pe confidenţialitate, pentru că ar 
trebui să dețină suficiente informaţii despre operațiunile militare Imperiale încât 
aproape oricine ar putea să-l vrea mort. 

Iella încuviință. 

— Nu ţi-e teamă că îl voi ucide? 

— Înainte să-l absolvi pe Celchu de uciderea lui Horn? Nu, nu mă tem. 
Cracken îl va dori după aceea, dar singura mea îngrijorare este impactul lui asupra 
acestui proces. Halla ridică din umeri, apoi îşi suflă o şuviță de păr negru de pe față. 
Ți-am spus deja că a încheiat un acord de imunitate, aşa că singura dreptate care se 
va face în acest caz este să-l achităm pe Celchu. Ştii cum funcționează astfel de 
înțelegeri. 

— Da, put mai rău decât sudoarea unui Hutt, dar dai ceva pentru a obţine 
ceva. lella suspină. Nu-ţi face griji, îl voi aduce în siguranţă. 

— Niciodată nu mi-am făcut griji pentru asta. 

Iella arătă spre holo-dispozitivul de pe celălalt birou al încăperii. 

— Trebuie să vorbesc cu Diric. 

Halla se încruntă. 

— Nu este o idee bună. 

— Dacă nu o fac, mă va aştepta. Întotdeauna a făcut-o, dar nu mai este chiar 
atât de puternic. 

— Fără detalii, da? 

— Da. 

— Dă-i drumul. Halla se ridică în picioare şi îşi netezi pliurile fustei. Mă duc pe 
hol să pregătesc ceva fierbinte, întunecat şi stimulant. Pot să-ți aduc ceva? 

— Te rog. 

lella se aşeză la birou şi introduse numărul de acasă în comunicator. Zâmbi 
din reflex când îi răspunse Diric. 

— Eu sunt. 

— Aşa este, şi zâmbeşti. Diric îşi înăbuşi un căscat cu mâna. lartă-mă. Ce faci? 
Ai nevoie de ceva? Pot să verific orice. 

— Nu, nu, sunt bine, serios. Îşi forță zâmbetul să se lărgească. Am sunat doar 
ca să te anunţ că nu mă voi întoarce acasă în această dimineaţă. 

— S-a întâmplat ceva? Iritarea străbătu fața lui Diric. Nu, nu are cum să fie 
asta, dacă zâmbeşti. Ceva bun, atunci? 

— Muncă, muncă despre care nu pot să-ţi spun. O să ţi se pară fascinant 
atunci când voi putea. 

— Abia aştept. Se pare că te aşteaptă o zi importantă. Apoi aruncă o privire în 
lateral pentru o clipă şi aprobă din cap. la nişte fructe şi pune-le împreună cu 
prânzul tău, ca să poți lua o gustare dacă va fi o pauză. Va merge? 

— Va fi perfect, dragă. Iella atinse ecranul holocomunicatorului şi mângâie fața 
soțului ei. Chiar va fi o zi importantă mâine. Vei vedea de ce nu pot spune nimic. 

— Înţeleg. Îți mulțumesc că m-ai anunţat că eşti în siguranță. Acum pot să 
încerc să mă culc din nou. 

— Te rog să o faci, Diric. Dormi cât de mult poți... suficient pentru amândoi. 

— O să fac tot ce pot. El îi zâmbi. Ai grijă. Te iubesc. 

— Şi eu te iubesc. 

Iella apăsă un buton şi întrerupse legătura. Se dădu în spate şi oftă adânc. 

Este foarte ciudat să mă văd nevoită să protejez un duşman detestat pentru ca 
el să poată exonera un om de uciderea unui bun prieten. Nu sunt sigură că şi Corran ar 
aprecia ironia situației, dar ştiu că nu ar vrea ca un om nevinovat să fie închis pentru o 
crimă pe care nu a comis-o. Cred că asta e tot ce pot obține. Sper doar că va fi suficient 
când totul va fi spus şi făcut. 

Capitolul 35 


Niciodată, în tot timpul cât lucrase în secret pentru Ysanne Isard, nu primise 
vreun mesaj care să-i dezvăluie că ea era pe punctul să intre în panică. Mesajele pe 
care i le trimisese cu privire la rămăşiţele Escadrilei Vagabond şi la necesitatea 
eliminării lor fuseseră mai controlate şi mai încrezătoare. Chiar şi după ce Alianța 
cucerise Coruscantul şi ea dispăruse, mesajele ei dezvăluiseră un sâmbure de 
încredere că activităţile ei vor duce la distrugerea Noii Republici. 

Trebuia să recunoască faptul că ea nu se înşelase prea mult în convingerile ei 
în această privință. Virusul Krytos crease o asemenea cerere de bacta încât Noua 
Republică aproape că dăduse faliment încercând să satisfacă cererea minimă pentru 
lichidul salvator de vieţi. Fuseseră suficient de disperaţi încât să încheie o înţelegere 
pentru ryll cu Twilekii, un risc care i-ar fi putut face pe Thyferranii furioşi să 
întrerupă complet aprovizionarea cu bacta. 

Încrederea în guvern începuse să se erodeze din cauza crizei de bacta. 
Distrugerea unui convoi de bacta de către Zsinj dăduse o lovitură serioasă încrederii 
publicului în guvern, lovitură din care vor încerca să-şi revină trimițând o forță 
operativă sub conducerea lui Han Solo pentru a-l ucide pe Zsinj. De fapt, însă, 
daunele mai insidioase aduse guvernului fuseseră făcute chiar de către guvern prin 
procesul lui Celchu. Iniţial, Tycho Celchu fusese prezentat ca un exemplu al răului 
săvârşit de Imperiu, dar apărarea plină de vervă a lui Nawara Ven subliniase că 
dovezile împotriva lui erau circumstanțţiale şi probabil fabricate. Nemulțumirea 
evidentă exprimată de eroii îndrăgiți din Escadrila Vagabond la procesul lui Celchu 
contribuise la evidențierea fundației slabe a cazului împotriva lui. 

Nu ştia şi nici nu-i păsa dacă Celchu era nevinovat. Isard era foarte capabilă să 
aranjeze lucrurile astfel încât un om nevinovat să pară vinovat sau invers. Ştia însă 
că ea se folosea de proces pentru a face rău guvernului, iar eforturile ei reuşeau în 
mod clar — de aceea îl surprinsese tonul mesajului. Pe lângă convocarea la un loc de 
întâlnire, biletul îi ordona să trimită echipe formate din oamenii săi în diverse locuri 
din zonele Palatului Imperial şi ale Colinei Senatului. Aceştia trebuiau să meargă 
înarmați şi să-l împuşte pe individul al cărui dosar îl anexase la mesaj. Multe dintre 
locaţii ar fi fost aproape imposibil de accesat la această oră: un foaier de la etajul 
patruzeci şi trei al Palatului Imperial, o zonă de păstrare a Muzeului Galactic, o veche 
sală de şedinţă a comisiei Senatului Imperial. Mai mult, îl frapase faptul că singurul 
loc în care nu-i cerea să-şi trimită oamenii era Palatul Imperial de Justiție. Din 
moment ce dorea ca toată lumea să fie la locul ei înainte de deschiderea sălii de 
judecată şi din moment ce ţinta deținea aparent informaţii despre care nu dorea să 
fie dezvăluite, presupuse că se ocupase ea însăşi de Tribunal. 

Fliry Vorru se încruntă. Trebuia să-l fi pus pe Loor să trimită oameni şi în aceste 
alte locuri, nu doar la Tribunal. Dădu drumul datapadului şi apelă rapoartele 
oamenilor săi pe care îi pusese să monitorizeze activităţile lui Loor şi ale agenţilor săi. 
Despre Loor nu exista niciun raport în ultima oră, de când părăsise turnul. Loor 
devenise mult mai priceput în a se sustrage supravegherii în ultimele săptămâni, dar 
apărea mereu în locuri care făceau să fie dureros de uşor de recuperat. 

Rapoartele despre unii dintre agenţii lui Loor, pe de altă parte, stârniseră 
interesul lui Vorru. Trei echipe, în total treizeci de indivizi, se adunaseră la depozitul 
pe care Loor îl folosea pentru a-şi depozita armamentul greu. Asta înseamnă o 
operațiune mare, iar eu nu i-am dat lui Loor nicio țintă pentru o astfel de operațiune. 
Fliry Vorru realiză că una dintre clădirile sale urma să fie ținta acelei operațiuni. Iar 
ordinele lui Isard îi împrăştiau trupele astfel încât nu se putea apăra împotriva 
asaltului. 

Trebuie că vor să atace depozitul de bacta... E singura țintă pe care o controlez şi 
pe care ar considera-o valoroasă. Vrea să o doboare pentru a afecta Republica, dar ar 
fi la fel de logic să o lovească pe oricare dintre celelalte. Singurul lucru pe care i-l oferă 
acest lucru este un atac terorist împotriva mea, ceea ce îmi întăreşte acoperirea şi mă 
îndepărtează de asocierea cu ea. 

Ordinul de a fi la locul de întâlnire la o anumită oră fusese menit să-l scoată 
din zona de colectare a bactei pentru a nu fi ucis. Dacă i-ar fi mărturisit motivul 
pentru care voia să-l scoată de acolo, el ar fi refuzat să facă ceea ce voia ea, alegând 
în schimb să îşi protejeze bacta şi profiturile pe care le putea obţine vânzând 
pierderile care se produceau la fiecare transport. 

La fel ca şi celelalte bunuri pe care le-am depozitat acolo. 

În ciuda faptului că acea convocare era menită să-i salveze viaţa, el nu se 
bucura prea mult. Dacă lucrurile decurgeau ca şi până atunci, ea apărea în 
hologramă şi îl certa pentru ceea ce făcuse sau nu făcuse pentru cauza ei. Se folosea 
de faptul că putea să-l trădeze Rebelilor, iar el se strâmba cum se cuvine când făcea 
acest lucru, ceea ce părea să-i satisfacă nevoia de a-l vedea sub controlul ei. La cât 
de nervoasă sugerase mesajul ei că era, se aştepta la o bătaie pe cinste. 

Ceea ce nu înțelege ea, ceea ce nu a înţeles niciodată, este că nu mă tem deloc 
de ea. Împăratul mă considera un rival. Ea nu e nimic în comparaţie cu el. Lucrez 
pentru ea pentru că obiectivele ei şi ale mele coincid. Pot să o folosesc pe ea împotriva 
Republicii şi să profit de asta între timp. 

Fliry Vorru zâmbi. Pregăti ordinele de trimitere a echipelor de miliție în locurile 
dorite de ea, deşi redusese la trei cererea ei de a trimite oameni în fiecare locaţie. 
Celorlalți le ordonă să meargă la depozitul său de bacta. Plănuia să-i pună să 
transfere cât mai multă bacta şi alte bunuri de valoare în diversele depozite pe care le 
avea împrăştiate peste tot prin Centrul Imperial. 

Când va vrea să ştie de ce mi-am evacuat depozitul, îi voi spune că Alianța m-a 
anunțat de un atac. Şi ca să pară adevărat... 

Vorru schimbă comunicatorul pe o frecvenţă sigură şi iniție un apel. Îi permise 
individului somnoros de la capătul opus al legăturii să se trezească suficient de mult 
pentru a înţelege Bazica, apoi vorbi încet şi cu atenţie. 

— lertaţi ora acestui apel, Consiliere Feylya, dar nu ştiam cui altcuiva să mă 
adresez. Am aflat de o iminentă lovitură a Frontului la o bază de stocare a bactei. 
Dacă acționăm rapid, poate fi evitată o mare tragedie. 


Tot ceea ce Wedge putea vedea de la M-3 în întuneric erau ochii aurii 
strălucitori ai droidului. 

— Ce este, M-3? 

— Iertaţi-mi deranjul, Comandante, dar tocmai am primit un mesaj urgent de 

la Amiralul Ackbar. Este vorba despre terorişti şi trebuie să-i oprim. 

Wedge îşi scutură capul ca să şi-l limpezească. 

— Terorişti aici, în zona noastră? 

— Nu, domnule. Vor lovi un depozit de bacta. Dumneavoastră trebuie să 
asiguraţi acoperirea trupelor noastre care li se opun. 

Cearşaful de pat alunecă în jurul taliei lui Wedge, în timp ce acesta se ridică şi 
îşi apăsă spatele de tăblia patului. 

— Cheamă escadrila. 

— Am făcut-o, domnule. Vin cu toții, cu excepţia Stăpânului Ven, care nu 
răspunde la comunicator. 

— Continuă să încerci. Când îl prinzi, vreau să vorbesc cu el. Du-te la Zraii şi 
începe pregătirea zborului pentru X-interceptoarele noastre. Spune-i că de data asta 
nu vreau întârzieri în alimentarea cu combustibil. 

— S-a făcut, domnule. M-3 indică spre datapadul de pe biroul din camera lui 
Wedge. Documentul principal de informare a fost deja încărcat pentru a fi analizat. 

Wedge zâmbi. 

— Mulţumesc. Aruncă deoparte pătura şi se dădu jos din pat. Cafea, foarte 
multă, pentru mine şi pentru camera de pregătire. Am sentimentul că misiunea asta 
nu este una pe care o putem zbura în somn. 

Capitolul 36 


Un sunet îl trezi pe Corran. O tresărire de teamă îl străbătu când nu putu să 
recunoască împrejurimile. Ştia că nu se mai afla în Lusankya, sau cel puţin spera că 
aşa era, dar gândul că întreaga lui evadare ar fi putut fi o şaradă elaborată şi pusă în 
scenă de Isard pentru a-l înfrânge îi rodea spiritul. Se ridică de pe divanul foarte 
confortabil din piele de bantha. Nu intenționase să adoarmă, dar dotările navetei- 
tunel erau pluşate şi ademenitoare, mai ales în comparație cu ceea ce îndurase în 
Lusankya. E mai impresionantă decât Hotelul Imperial. Naveta avea o mică staţie de 
împrospătare care îi permisese lui Corran să facă primul duş de la capturarea sa. 
Dieta pe Lusankya nu fusese foarte bogată în proteine, aşa că părul, barba şi 
unghiile nu-i crescuseră prea mult în timpul captivităţii, dar i-ar fi prins bine un 
bărbierit. Şi totuşi, în această tunică, nu sunt prea prezentabil. Râse. Dacă ar fi fost 
într-adevăr atât de luxos, ar fi existat la bord un dulap cu o garderobă completă. 

Cu blasterul în mână, Corran se îndreptă spre trapa de ieşire pe care o 
deschisese. Îl aştepta ceea ce părea a fi un ascensor privat. Cabina, placată cu 
panouri din lemn de culoare verde închis, era în rest lipsită de caracteristici. Acest 
lucru îl nelinişti puţin pe Corran; fără comenzi, trebuia să presupună că era 
programată să meargă într-un anumit loc. Nu ştiu dacă vreau să ajung acolo, dar 
bănuiesc că va fi mai bine acolo decât aici. Intră în lift şi uşile se închiseră în urma 
lui. Ascensorul urcă rapid şi în linişte. Corran îşi scutură rămăşiţele de somn din 
cap. Se strecură în colțul cabinei chiar în stânga uşilor, în afara liniei directe de 
deschidere. Cu blasterul în mâna dreaptă, se pregăti să pivoteze pe piciorul stâng, să 
se aplece în jos şi să iasă trăgând dacă ar fi trebuit. 

Ascensorul încetini, apoi se opri, iar uşile se deschiseră în linişte. 

Mirosul de mucegai al aerului viciat pătrunse în lift. Corran îşi duse gulerul 
tunicii peste nas, apoi îl lăsă din nou, realizând că acesta mirosea puțin mai rău 
decât camera de dincolo de uşă. Se uită repede afară şi, dincolo de un perete făcut 
din pânze de păianjen, văzu o încăpere gri şi figuri din umbră răspândite prin ea. Se 
aplecă înapoi, apoi privi din nou afară. 

Nu mişcă nimeni. Cu excepția păianjenilor şi a ceea ce devine hrana lor, aici nu 
mai e nimic viu. 

Cu mâna stângă despică în două peretele de pânză de păianjen, apoi intră într- 
o încăpere lungă şi dreptunghiulară. Praful se ridică în jurul picioarelor sale şi i le 
acoperi. Fire subțiri de pânză încărcate de praf atârnau din tavan ca nişte liane într-o 
pădure. Unele dintre ele se ataşaseră de figurile din cameră, ca nişte cordoane eterice 
ombilicale care mențineau figurile în existența lor crepusculară. 

Corran habar nu avea unde se afla, dar influența răului din încăpere amenința 
să-l copleşească. Asta îl surprindea, pentru că nu vedea nicio ameninţare activă şi 
nu se simțea direct amenințat. Senzaţia îi amintea de zilele petrecute în CorSec, când 
ajunsese la scena unui masacru deosebit de violent al unor traficanţi de mirodenii 
care îl înfuriaseră pe Huttul Durga. Totul fusese o operațiune de distrugere, dar nu 
lipsită de intenție — fusese complet calculată şi deliberată. 

Figurile pe care le vedea erau toate statui şi manechine. Când se apropie de 

prima dintre ele, o luminiţă se aprinse în spațiul din fața ei şi se transformă într-o 
hologramă reprezentând capul şi umerii unui bărbat. O voce de la baza statuii spuse: 

— Avan Post, Maestru Jedi de pe Chandrila, a servit cu distincţie în Războiul 
Clonelor. 

Corran se uită la capul statuii din marmură albă pentru a vedea dacă se 
potrivea cu holograma, dar chipul statuii fusese distrus. Piatra se topise până la 
nivelul urechilor şi se revărsase pe trunchiul figurinei. Nimic altceva din forma 
statuii nu-i permitea lui Corran să-şi dea seama dacă era sau nu Post. Şi totuşi, de ce 
ar fi fost holograma lui Post legată de această statuie dacă nu era el? 

Corran se încruntă. Şi de ce să-i înlăture chipul? 

Corran pătrunse mai adânc în încăpere. Iluminarea difuză provenea de la nişte 
luminițe aşezate aproape de nivelul podelei care îi permiteau lui Corran să distingă 
două uşi întunecate aflate pe unul dintre pereţii mai lungi, dar nu se simți dornic să 
iasă şi să exploreze zona de dincolo de ele. Nu-şi putea explica, dar avea o bănuială 
că în încăpere se afla ceva important, ceva ce trebuia să găsească. Deşi, din punct de 
vedere intelectual, ştia că să fugă departe şi repede era cel mai bun lucru pentru el, 
tatăl său îl încurajase întotdeauna să îşi urmeze intuiţia. 

Asta m-a ținut în viață. Nu am niciun motiv să mă schimb, mai ales acum. 

Pe măsură ce se deplasa prin cameră, deveni evident că statuile şi vitrinele 
erau toate exponate într-un fel de muzeu. Un muzeu Jedi. Totul se referea, într-un fel 
sau altul, la Cavalerii şi Maeştrii Jedi, marea majoritate dintre ei servind în Războiul 
Clonelor. Cu puțin peste 40 de ani în urmă, toți aceşti oameni fuseseră în viaţă. 

Fără nicio excepție, fie că reprezentaţia era o hologramă statică cu mici 
amintiri, fie că era o statuie în mărime naturală sau un manechin îmbrăcat ca 
persoana pe care o reprezenta, imaginea Cavalerilor Jedi fusese ruinată. Unele statui 
zăceau în bucăţi pe jos. Unora dintre manechine le lipseau membrele sau aveau 
găuri făcute prin torsuri. Toate fuseseră desfigurate — cele mai multe la propriu, deşi 
unora le fuseseră scoşi doar ochii. Nu putu distinge un model al distrugerilor — în 
afară de faptul că toate fețele erau mutilate într-un fel sau altul — dar Corran ştia că 
exista unul, legat de mintea persoanei care le făcuse. 

Lepădându-şi tunica de prizonier, Corran smulse nişte haine de pe unul dintre 
manechinele ruinate şi se îmbrăcă în ele. Pantalonii maronii aspri şi tunica palidă îi 
rodeau carnea goală şi amenințau să-l scoată din minți. Din câte îmi amintesc din 
poveştile despre ei, un Jedi ar fi ales astfel de haine doar pentru a se forța să înveţe să 
ignore senzațiile fizice care îi distrag atenția — hainele deveneau un exercițiu de 
concentrare. Nu-şi putea aminti unde auzise asta - trebuie să fi fost de la bunicul sau 
de la tatăl său, pentru că Jedii dispăruseră în momentul în care Corran aflase că 
existaseră, iar lumea care voia să evite controlul Imperial nu manifesta prea mult 
interes față de Cavalerii Jedi din vechime. 

Mâna lui Corran se duse la gât pentru a atinge medalionul pe care îl purta de 
când îl moştenise de la tatăl său —- un medalion pe care i-l lăsase lui Whistler pentru 
a-l păstra în siguranță înainte de misiunea pe Coruscant. Mirax Terrik îl identificase 
ca fiind Credit Jedi, un medalion emis în număr limitat pentru a marca promovarea 
unui Jedi Corellian de la rangul de Cavaler, la cel de Maestru. 

Cred că purtarea lui era modul tatălui meu de a sfida Imperiul pe ascuns. 

Corran îmbrăcă o mantie maro de Jedi şi şi-o fixă la gât. O înfăşură în jurul 
său, trimițând nişte larve pe podea. O sclipire de aur dintr-o cutie îi atrase atenţia lui 

Corran. Păşind mai aproape, mătură cu mâinile praful de pe sticlă. 

Gura i se uscă. 

Medalionul acesta este exact ca cel pe care îl purtam eu, cu excepția modului în 
care au fost smulşi ochii din el. Cine este? lritat că nu auzi legenda holografică, 
Corran scutură carcasa. O hologramă începu să strălucească, creând imaginea unui 
bărbat zvelt care plutea deasupra sticlei, la o înălțime de aproximativ douăzeci de 
centimetri. O voce, care se auzi la început gravă şi lentă, apoi se acceleră până la o 
voce de soprană, acompania afişajul. 

— Nejaa Halcyon, Maestru Jedi din Corellia, a murit în Războiul Clonelor. 

Lumina din proiecția holografică dispăru într-o hologramă statică. Aceasta îl 
arăta pe Halcyon stând alături de un băiat. Legenda de bază care se desfăşura pe 
marginea imaginii spunea: 

— Nejaa Halcyon şi ucenicul. 

Proiecţia se întrerupse şi holograma se întunecă, dar lui Corran îi trebuiră 
câteva secunde pentru a conştientiza acest fapt. 

Băiatul acela. Era tatăl meu... Văzuse holograme ale tatălui său în copilărie, iar 
băiatul din imagine semăna foarte mult cu Hal Horn la acea vârstă. Chiar semăna un 
pic cu mine. Dar nu se poate, nu-i aşa? 

Corran se încruntă puternic. Mirax îi spusese că medalioanele comemorative 
erau dăruite familiei, prietenilor, studenților şi Maeştrilor de către cel care apărea pe 
ele. Dacă tatăl meu ar fi fost ucenicul său, asta ar explica cum de a primit medalia, dar 
nu a spus niciodată nimic despre faptul că a cunoscut un Jedi sau că s-ar fi antrenat 
cu el. Bunicul meu a făcut-o, dar nu l-a menționat niciodată pe acest Halcyon. Acea 
hologramă trebuie să fie greşită, trebuie să o fi văzut greşit. 

Scutură din nou cutia, dar proiecția nu reveni. Se dădu înapoi şi se apropie din 
nou de ea, fără rezultat. Agită din nou cutia, dar asta nu făcu decât să mişte 
medalionul şi să răstoarne holograma. Am nevoie de lumină pentru a vedea cine este 
cu adevărat în holograma aceea. Înfăşurându-şi pumnul stâng în tunica lui de la 
Lusankya, Corran lovi în vitrină. Sticla se sparse în sute de cioburi strălucitoare. 
Privind nervos în jur, aşteptând ca vreun sistem de alarmă să înceapă să bubuie, 
Corran îşi scutură învelişul de pânză de pe mână şi îl aruncă alături. Scoase cu grijă 
medalionul şi îl puse în buzunar. Adăugă holograma şi s-ar fi îndreptat spre una 
dintre luminile de la picioare pentru a o examina, dar cea de-a treia amintire a lui 
Nejaa Halcyon îi atrase atenţia. 

Mutându-şi blasterul pe mâna stângă, Corran introduse mâna în cutie şi 
scoase din ea un cilindru argintiu lung de treizeci de centimetri. Avea formă concavă 
la un capăt, un mâner îngroşat servea drept măciulie, iar un buton negru se afla 
într-o nişă încastrată exact acolo unde se odihnea în mod natural degetul său mare 
de la mâna dreaptă. Îndreptând cilindrul în direcţia opusă lui, Corran apăsă butonul. 

Un fascicul de lumină alb-argintie, care avea puţin peste un metru lungime se 
aprinse şuierând. Bâzâi încet şi trist în timp ce iluminarea sa rece transformă toate 
imaginile Jedilor în fantome. Corran îşi răsuci încheietura mâinii, plimbând lama de 
energie printr-un set de bucle intercalate. Sunetul se acceleră uşor, în timp ce lama 
transforma un fir de pânză într-un fir de fum. 

Corran se întoarse, gândindu-se să treacă cu lama sabiei prin unul dintre 
manechine, dar se opri înainte să lovească. Aceste imagini au îndurat destule abuzuri. 
Nu voi mai adăuga unul. Ştia că avea dreptate să nu contribuie la distrugerea în 

continuare a statuilor. În plus, în încăpere părea să existe o presiune subtilă, o 
atmosferă malefică ascunsă, care încuraja şi aproba distrugerea. 

Corran se simțea bine sfidând-o. 

Mai apăsă o dată pe butonul de sub degetul mare pentru a opri lama. Aceasta 
rămase aprinsă. Corran se încruntă pentru o clipă, apoi apăsă butonul de două ori în 
succesiune rapidă, iar lama dispăru. Dubla apăsare pentru a o stinge garanta că nu 
se va stinge în luptă dacă butonul este apăsat din greşeală. 

În timp ce umbrele recuceriră încăperea, Corran se cutremură. Încercarea de a 
integra acest depozit de suveniruri Jedi cu cea a Lusankyei era de ajuns pentru a-i 
provoca dureri de cap. Probabil că aş avea mai multe şanse să îmi dau seama ce 
caută toate aceste lucruri aici dacă aş avea un indiciu despre locul în care mă aflu. E 
bine să ai haine şi echipament, dar cumva mă îndoiesc că deghizarea mea în Cavaler 
Jedi este o modalitate de a deveni mai puţin vizibil în încercarea de evadare. Şi asta e 
în continuare prima mea prioritate — să scap de aici. 

Corran zâmbi şi lăsă sabia să se rostogolească înainte şi înapoi în palma sa. 

— Pun pariu că vei fi o minunată deschizătoare de uşi. 

Dintr-o dată, un trosnet scurt şi ascuţit răsună în cameră. O undă de şoc 
începu să împrăştie praful prin cameră, concentrat pe o uşă aflată în spate, de-a 
lungul peretelui din dreapta. Se pare că şi alții găsesc metode inedite de a deschide 
uşile. Camera asta e prea expusă, nu ai unde să te adăposteşti. 

Trei siluete îmbrăcate în negru pătrunseră în cameră. Se opriră şi scanară 
încăperea cu razele albe şi aspre ale blițurilor luminoase ataşate la ţevile carabinelor 
blaster. Neavând altă opțiune, Corran încremeni în loc. Luminile fulgerară peste el, 
zăbovind doar atât timp cât zăboviseră şi asupra celorlalte figuri nemişcate din 
încăpere. 

— Nu e nimic aici. 

Cel mai înalt dintre ei încuviință din cap. 

— Atunci aşteptăm. Vocea lui se întrerupse pentru o secundă. Hei, era ceva 
ciudat la unul dintre manechinele de aici. 

Acesta îşi puse din nou lumina asupra lui Corran iar prietenii lui aduseră de 
asemenea luminile asupra lui. 

— Ăsta are față. 

— Da, am o față şi aş vrea să o păstrez. Corran dădu viaţă sabiei de lumină. 
Sper că asta nu va fi o problemă pentru nimeni. 

Capitolul 37 


Wedge se îndreptă spre holopadul circular aşezat pe un piedestal în centrul 
sălii de şedinţe. 

— Avem timp să trecem prin asta doar o singură dată, aşa că ascultați. 

Apăsă o serie de taste pe holopad, făcând să prindă viaţă o hartă holografică a 
districtului Palatului şi a împrejurimilor. Întreaga scenă se roti la 90 de grade pentru 
a le oferi piloților şansa de a privi în jos prin rețeaua de turnuri, tuneluri şi căi de 
acces care împânziseră acea secțiune a oraşului. În adâncul părţii inferioare a 
ecranului, un pătrat roşu pulsa de viaţă. 

— Avem un raport conform căruia Frontul Palpatin de Contrainsurgenţă se 
pregăteşte din această locaţie pentru o lovitură asupra unui depozit de bacta din 
Invisec. Asigurăm acoperirea unei unități de comando care va intra. Adevărul este că 
aceşti oameni din Frontul Palpatin de Contrainsurgență sunt foarte dedicați muncii 
lor şi este posibil să se disperseze atunci când vor lovi forțele noastre. Ne aşteptăm ca 
cei care au motociclete speeder, swoopuri şi speedere să plece de acolo. Din moment 
ce au folosit o bombă de tip speeder pentru a lovi un amplasament anterior, trebuie 
să presupunem că toate aceste vehicule sunt bombe în mişcare. Le vom dobori. 

Wedge indică spre scaunul gol de lângă Pash Cracken. 

— Nawara nu este aici pentru că atacul nostru va lovi Frontul cam în acelaşi 
timp în care Nawara se va ocupa de gaşca de holojurnalişti. Dacă nu este acolo în 
ziua în care ar trebui să înceapă apărarea lui Tycho, s-ar putea să creadă că se 
întâmplă ceva şi să reacționeze prea repede. Ooryl, tu vei zbura în Grupa lui Pash. 
Pentru toți ceilalți, sarcini normale. 

Pash aruncă o privire spre Wedge. 

— Dacă vom hăitui ţinte prin oraş, nu există o şansă bună să pierdem unele 
dintre ele? Sunt locuri în care un X-interceptor s-ar putea să nu încapă, dar o 
motocicletă speeder da. 

— Tatăl tău ne trimite un semnal de urmărire de la biroul de securitate de la 
bordul Skyhookului Împăratului, dar există şansa ca unii să scape. 

Mâna lui Erisi se ridică. 

— Va fi mult trafic civil sus. Cât de mult sunt doriți aceşti indivizi? Câte daune 
colaterale riscăm? 

Wedge tresări. 

— Dacă vreunul dintre ei ajunge la ţintă, vor muri multe ființe. Mii, poate chiar 
sute de mii. Când vom interveni, autoritățile municipale vor lansa un apel de urgență 
de la sol, în tot sectorul. Oricine va ignora acest apel, mai ales după ce vom începe să 
iluminăm zona, va face o foarte mare greşeală. Nu vrem să împuşcăm civili, dar dacă 
aveți o identificare pozitivă a unei ţinte, acționați. Să tragi în oraş nu va fi foarte 
frumos, dar să laşi să scape un terorist va fi mai rău. 

Erisi aprobă din cap. 

— Şi dacă cei din Front se îndreaptă spre zone cu civili? 

— Atunci nu vor arunca în aer un depozit de bacta. Wedge rânji încruntat. Îi 
vom repera şi vom solicita ajutorul cuiva care să îi neutralizeze. 

— Ooryl crede că acesta este un scenariu pe care e obligatoriu să-l câştigăm, 
dar nu şi unul care poate fi câştigat. 

Ai dreptate. Spargem un cuib de şobolani şi sperăm să îi omorâm pe toți înainte 
ca ei să facă pagube când vor scăpa. Şansele de pagube colaterale sunt mari şi, deşi 
un Corellian nu are nevoie de şanse, în acest caz mi-aş dori ca acestea să fie mult mai 
mici împotriva noastră. 

— Nu se poate nega faptul că rezultatul probabil al exerciţiului nostru este 
pierderea unor ființe nevinovate aflate la sol sau într-o clădire. Trebuie să fim atenți, 
dar meticuloşi. Nu pot să vă spun să trageţi având copii pe o cale care vă împiedică 
să trageţi. Voi avea încredere că veţi fi suficient de inteligenți pentru a evita să vă 
aflați în această situație. 

Suspină. 

— Droizii voştri navigaţionali au harta sectorului Palatului şi a Invisecului. 
Depozitul de bacta este protejat şi veți primi un semnal de avertizare dacă intraţi în 
zona de interdicţie din jurul său. Dacă vă aflați acolo, ieşiţi, altfel vă vor lua la ţintă. 
Altceva? 

Se uită prin cameră, dar nimeni nu avea comentarii sau întrebări. 

— Grozav. Mergeţi la hangar şi pregătiți-vă. Zburaţi cât mai bine acolo. Poate 
că nu ne confruntăm cu o Stea a Morţii, dar misiunea asta e totuşi vitală. Şi fie ca 
Forța să fie cu voi. Sunteţi liberi. 

Piloții începură să plece. Wedge observă că Asyr îi dădu lui Gavin un sărut 
rapid, apoi îi mângâie obrazul cu mâna stângă. Îi spuse lui Gavin ceva ce Wedge nu 
putu auzi, apoi se întoarse spre el şi ridică o mână. 

— Comandante, dacă aveți un moment. 

— Doar un moment, Asyr. 

Asyr îi făcu semn din cap lui Gavin şi plecă. Se apropie de Wedge, iar blana de 
pe ceafă i se undui în sus şi în jos. 

— Vă amintiți de o conversaţie pe care am avut-o acum şase săptămâni? 
Despre faptul că va trebui să iau o decizie? 

Wedge aprobă din cap. 

— Ți-am spus că va veni un moment în care va trebui să alegi între escadrilă şi 
loialitatea ta față de Serviciile Marţiale de Informaţii Bothane. 

— Aţi spus atunci că aveţi încredere în mine şi că doriți să continuaţi să aveţi 
încredere în mine. 

— Aşa este. Şi ţi-am spus că, dacă vei alege să părăseşti escadrila, îți voi 
respecta decizia. Wedge clătină din cap. Desigur, dacă faci asta chiar acum, s-ar 
putea să nu-ţi respect această alegere de moment. 

Ochii ei violeți sclipiră cu răceală pentru o secundă, în timp ce se uita la el. 

— Vreau să continui să-mi respecţi deciziile şi momentul ales de mine. Şi vreau 
să continui să ai încredere în mine. Scotoci în buzunarul costumului ei de zbor şi 
scoase un datacard. Mi s-a ordonat să pregătesc un raport despre masacrul bacta de 
la Alderaan. S-a cerut un document care sugera că întârzierea noastră de a ajunge 
acolo ar fi putut fi, într-un fel, deliberată şi rezultatul unei acțiuni umane. Acest 
datacard conţine singura copie a raportului respectiv. Dacă mi se întâmplă ceva, sper 
că veţi proceda corect cu ea. 

Wedge încuviință. 

— Şi dacă supravieţuieşti, ce vei face atunci cu raportul? 

— Sunt membră a Escadrilei Vagabond, Comandante, ceea ce înseamnă că 

primesc ordine doar de la ofițerii mei superiori. Asyr zâmbi. Voi face cu acel raport, 
domnule, doar ceea ce îmi spuneți că ar trebui să fac. 

— Ai făcut un pas mare separându-te de semenii tăi. 

— Ştiu asta şi ştiu că nu va fi uşor, dar escadrila este casa mea acum. Mi-ai 
cerut doar să lupt, să zbor şi, eventual, să mor. Voi face asta pentru cei în care pot 
avea încredere. Cei care îmi cer să-mi trădez prietenii, ei bine, au demonstrat că nu 
vor ca eu să fiu de încredere, prin urmare este evident că pentru ei nu sunt. Aceste 
fapte nu fac alegerea mai uşoară, ci doar imperativă. 

Wedge băgă datacardul într-un buzunar, apoi o bătu pe Asyr pe umeri. 

— Mă bucur că eşti cu noi şi în Grupa mea. Întotdeauna îmi place să zbor cu 
cineva în care pot avea încredere. 

Capitolul 38 


Deşi ochii lellei ardeau din cauza oboselii, adrenalina care îi pompa prin 
organism o făcuse să fie hiperalertă. Manevra fără efort speederul blindat prin 
canioanele şi abisurile Coruscantului, apropiindu-se încet de clădirea Curţii de 
Justiție. Nawara Ven şi Kirtan Loor stăteau în spate, avocatul continuând să pună 
întrebări, iar Loor răspunzând cu un dispreţ arogant. 

Revederea lui Loor fusese un şoc pentru ea. Îl recunoscuse instantaneu, dar 
nu fără dificultăți. Întotdeauna fusese slab şi cadaveric, deşi acum pielea i se 
îngălbenise puţin şi i se strânsese peste pomeți şi în jurul ochilor. Se prefăcea a fi 
extrem de încrezător, dar răspunsurile lui tăioase şi comentariile laconice dădeau de 
înțeles că îi era teamă. lella nu avea nicio îndoială că, dacă Corran ar fi fost cu ei la 
casa conspirativă unde era dus Loor, Imperialul s-ar fi sfărâmat ca un ryshcate 
stătut. Corran avusese întotdeauna un mod de a descoperi punctele slabe ale unui 
suspect. Îşi dădea seama care era elementul în privinţa căruia aceştia minţeau, apoi 
insista şi insista asupra acelor puncte, se năpustea asupra neconcordanțţelor, apoi 
creştea presiunea până când suspectul mărturisea. 

Loor se împotrivise să le facă o mărturisire completă. Prezentase un datacard 
pe care, spunea el, codificase şi criptase dosare complete referitoare la agenții 
Imperiului din cadrul funcţionarilor. Le garantase, de asemenea, că la proces va 
dezvălui identitatea trădătorului din Escadrila Vagabond. După aceea, cu condiția ca 
celelalte detalii ale înțelegerii sale de predare să fie îndeplinite, le va furniza cheia 
pentru rutina de criptare a datacardului. 

— Bine, spusese ea, dar ne poți da numele ucigaşului lui Corran? 

Loor zâmbise cu răceală. 

— Trădătorul i-a întins o cursă, iar eu pe trădător o să vi-l dau. Pe de altă 
parte, ucigaşul lui Corran a fost Ysanne Isard. Pe ea va trebui să o găseşti singură. 

Şi o voi găsi, cumva. lella verifică sistemul avansat de scanare de pe consola 
speederului. Scanerul compară profilurile întregului trafic pe care îl întâlnise până în 
acel moment cu tot ceea ce detecta în timp ce călătoria continua. Potrivirile ar fi 
indicat faptul că erau urmăriți, dar nimic nu trecuse de standardele computerului 
pentru o eventuală ameninţare. Bun. Suntem în siguranță, până acum. 

— Ne apropiem de locul de parcare. Intrăm în nivelul de securitate, apoi 
coborâm către Curtea de Justiție. 

Voia să adauge, în timp ce încetinea pentru a intra în clădire, că următoarele 
câteva secunde erau cele mai vulnerabile din tot zborul. O singură torpilă protonică 
sau o rachetă de şoc ar fi putut distruge speederul într-o clipită. Un focos de război 
temporizat sau de proximitate putea fi lansat de oriunde şi îi putea prinde. 

Speederul alunecă în tunelul întunecat şi încetini. În față, o proiecţie 
holografică de culoare verde trecea prin diferite alfabete. Cuvintele Centrul este plin 
apărură în Bazică deasupra şi dedesubtul limbii care era afişată în mijloc. Lumina de 
fundal verde dezvăluia o poartă care bloca trecerea în continuare. 

lella apăsă un buton de pe tastatura consolei, apoi introduse codul ei de 
securitate. În loc să-i dea un cod de securitate nou pe care să-l folosească pentru a-l 

aduce pe Loor la tribunal - al cărui conţinut ar fi putut să alerteze agenții Imperiali 
cu privire la întâmplări ciudate - Halla Ettyk îi blocase pur şi simplu pe toţi ceilalți 
cu un cod care făcea ca blocarea să pară o eroare de calculator. 

Poarta se retrase în podea. 

— Am intrat. 

Loor se mişcă în scaunul său din spate. 

— Te deranjează, lella, să mă protejezi în felul ăsta? 

— Nu mai mult acum decât m-a deranjat prima dată când ai pus întrebarea. 

Avansă cu vehiculul în parcarea întunecată şi, la jumătatea distanţei dintre 
poartă şi uşile liftului, îl înclină, schimbând orientarea, astfel încât botul să fie 
îndreptat înapoi spre ieşire. Lăsă speederul să se oprească la aproximativ douăzeci 
de metri de lift. 

— Te deranjează că trebuie să depinzi de mine? 

Loor clătină din cap. 

— Deloc, draga mea. Ai o predispoziţie pentru loialitate - nu-mi imaginez că o 
iroseşti cu mine -— şi vei fi fidelă față de misiunea ta. Treaba ta este să mă predai la 
tribunal, apoi să mă priveşti cum plec, scăpând de crimele mele ca un Trandoshan 
care îşi schimbă pielea. 

— Să-mi aminteşti cum l-ai lăsat să scape pe Trandoshanul care l-a omorât pe 
tatăl lui Corran nu este calea prin care să mă faci să mă simt bine că te ajut. 

— Nu, presupun că nu este. Loor suspină cu nonşalanţă. Va trebui să am 
încredere că îl vei dori pe trădătorul lui Corran mai mult decât mă vrei pe mine mort, 
nu-i aşa? 

— Să crezi asta. lella deschise uşa şi ieşi din speeder. Aruncă o privire rapidă 
în jur, nu văzu nimic, apoi bătu în capota maşinii. leşiți afară. E liber. 

În timp ce ceilalți doi ieşeau din vehicul, Iella scoase blasterul şi îi verifică 
celula de energie. Încărcare completă, bine. 

— Să mergem. Ajungem la lift, introduc codul, ne îndreptăm în jos şi trecem 
prin biroul procurorului. Simplu, rapid şi nimeni nu va fi rănit. 

Loor îşi ridică gluga mantiei. 

— După tine. 

lella mârâi la el şi se îndreptă spre lift, ocupând o poziţie în partea dreaptă a 
grupului. Îşi ţinea blasterul strâns cu amândouă mâinile, în dreptul feţei, cu ţeava 
îndreptată spre tavanul de ferrocretă. În timp ce se îndrepta spre lift, se tot uita în 
jur, în spate, în față şi dintr-o parte în alta, încercând să sesizeze orice mişcare, orice 
lucru ieşit din comun. Vizavi de ea, deşi era neînarmat, Nawara se uita şi el cu 
vigilență în jur. Între ei, cu mantia fluturând pentru a-i umfla silueta la dimensiunea 
numelui său de cod, Loor păşea încrezător. Deşi nu-i putea vedea chipul, poziția şi 
pasul lui indicau că era amuzat de precauțţia ei. 

Acordarea imunității l-a făcut să se simtă invincibil. 

lella simți mângâierea fină a unui fir de pânză de păianjen atingându-i obrazul 
drept. Îl îndepărtă cu mâna stângă şi îl auzi pocnind lângă urechea ei. Asta i se păru 
ciudat, apoi sinistru, când îl văzu pe Nawara lovind un fir asemănător cu una dintre 
cozile sale cefalice. Uşile liftului, aflate la doar zece metri distanță, se deschiseră cu 
un sunet puţin mai puternic decât o şoaptă. 

În timp ce uşile liftului se despărțeau, Loor simţi cum i se accelerează pulsul. 
Timpul încetini până când nanosecundele se scurgeau cu orele. Emoţiile lui pulsară, 
frica împletindu-se cu triumful. Frica venea din faptul că îşi dădea seama că putea 
muri, căci cu siguranță un asasin sau mai mulți asasini îl pândeau în lift. 

Aş putea foarte bine să fiu mort înainte ca acele uşi să se închidă din nou. 

Triumful care se împletea cu frica provenea din realizarea faptului că Ysanne 
Isard îl vedea ca pe o ameninţare suficient de mare pentru a-l ucide. Întotdeauna îl 
respinsese înainte, îl tratase cu condescendenţă, se folosise de el şi îl ameninţase că 
se va lepăda de el. Acum, ea vedea cât de puternic era el cu adevărat. Disperarea 
care marca acest atentat la viața lui dădea pe deplin măsura îngrijorării ei cu privire 
la ceea ce ar fi putut el să facă pentru a o distruge. 

Loor începu să zâmbească. Prin asta îmi arăţi că am învins! 


lella începu să se întoarcă spre cabina neiluminată, blasterul ei coborând în 
timp ce îşi cobora poziţia. Ceva negru se mişcă în lift, o umbră care se transformă în 
forma unui bărbat care se avânta înainte, cu câte un blaster în fiecare mână. 

— Mori, Derricote, mori! strigă el. 

Fulgere roşiatice de energie de blaster se îndreptară spre cei trei. Unul îl atinse 
pe Nawara Ven în şoldul drept. Îl întoarse şi îl aruncă prin aer. Înainte ca Twilekul 
să atingă pământul, o pereche de fulgere de blaster străpunseră pieptul lui Kirtan 
Loor. Primul, care îl străpunsese în partea stângă a corpului, îl ridică în aer. Al doilea 
îl lovi în zona de sus a abdomenului, proiectându-l înapoi şi în jos. Ateriză lângă 
Nawara Ven şi se rostogoli pe jumătate peste speeder. 

Anii de antrenament prevalară asupra gândirii conştiente a Iellei. În timp ce 
proiectilele începeau să se îndrepte în direcţia ei, declanşă cu sânge rece o rafală 
puternică ce opri atacul asasinului la doar un pas sau doi de lift. Proiectilele se 
înfipseră adânc în pântecele bărbatului, făcându-l să cadă în față. Proiectilele 
armelor lui trasară linii paralele de-a lungul ferrocretei, în timp ce el se aplecă, căzu 
în genunchi, apoi se prăbuşi în față la pământ. Pistoalele sale blaster căzură lângă el, 
abandonate, în timp ce mâinile sale se strângeau pe burta lovită. 

Ținându-şi blasterul îndreptat asupra lui, lella alergă înainte şi îndepărtă 
pistoalele cu piciorul. Asasinul scoase un mic geamăt, apoi îi lovi picioarele. Se 
prăbuşi în genunchi lângă el şi îl rostogoli pe spate. Chiar înainte să-i vadă fața, 
sunetele pe care le scotea şi senzația umerilor lui osoşi îi indicară cine era. Intelectul 
prevală momentan asupra emoţiilor, oferindu-i indiciile de care avea nevoie pentru a- 
i confirma identitatea, apoi se retrase în timp ce durerea şi disperarea explodară în 
ea. Îi trase capul în poală şi îi îndepărtă şuviţe de păr de pe faţă. 

— De ce, Diric, de ce? 

— Lusankya. 

Respirația lellei se opri în gât. 

— Nu, nu, nu se poate. 

— Ea m-a frânt. M-a transformat într-unul de-al ei. M-a plasat în laboratorul 
lui Derricote pentru a-l supraveghea. Diric tresări cu furie, iar trupul lui deveni rigid 
pentru o clipă. M-a trimis să-l omor înainte ca el să o trădeze. Nu am avut de ales. 
Totuşi, nu era el. 

Iella clătină din cap. 

— Nu. A fost Kirtan Loor. 

Diric reuşi să schițeze un zâmbet slab. 

— Bine. Nu mi-a plăcut niciodată. Întinse o mână spre faţa ei, dar nu ajunse 
acolo. Sunt pe moarte. 

— Nu. Ea căută un comunicator în buzunar. Voi chema droizii medicali de 
urgenţă. 

— Nu, lella, nu. Isard m-a făcut ceea ce alţii îl acuză pe Tycho că este. El nu 
este. M-a pus să raportez şi despre el. Din ceea ce a făcut, nu pot fi salvat. Limba îi 
umezi buzele subțiri. Nu pot trăi în suspiciune, ca o marionetă. Ar face viața prea... 
plictisitoare. 

— Diric, nu! Te putem ajuta. 

— S-a terminat. Te iubesc. Ea a vrut să te omor. Nu am putut rezista. Zâmbi 
uşor. Puteam să mă împotrivesc... declanşatorul care a deschis liftul trebuia să fie 
conectat la o bombă. Am făcut tot ce am putut ca tu să mă împiedici să mă trădez pe 
mine însumi, omorându-te. Durerea îi contorsionă fața. Îți mulțumesc că m-ai 
eliberat. 

Iella alină cu mâna durerea de pe chipul lui până când căpătă pace, apoi îşi 
dădu seama că el murise. Cu gâtul strâns, cu ochii plini de lacrimi, îi cobori uşor 
capul pe podeaua de ferrocretă şi îl sărută pentru ultima oară. 


Kirtan Loor zăcea pe jos şi nu mai simțea nimic. Ştia că asta nu era bine. 
Faptul că era pe moarte era o concluzie inevitabilă şi asta îl indigna. Încercă să 
alimenteze acea indignare cu cât de mult combustibil putea, dar pur şi simplu se 
terminase. Mânia şi furia se prăbuşiseră în el însuşi, iradiind într-un vid negru care 
aspira ultimele fărâme de viață din Kirtan Loor. În inima acelui vid exista un singur 
fapt, singurul lucru adevărat care îi marcase întreaga viață. Gil Bastra îl văzuse. 
Corran Horn şi lella Wessiri îl văzuseră. Ysanne Isard îl văzuse şi ea. Loor făcuse tot 
ce putuse pentru a-l combate, dar era un defect înnăscut şi imuabil. 

Fac presupuneri. Refuz să privesc dincolo de ele pentru a vedea realitatea. Sunt 
învins de propriile presupuneri. 

Se holba la tavanul de ferrocretă, căutând în modelele lui întâmplătoare un 
adevăr cosmic, dar singurul adevăr pe care îl găsea îl măcina. 

Ea nu a trimis asasinul ca să mă omoare pe mine, ci ca să-l omoare pe Derricote. 
Eu mor în locul lui, pentru crimele lui. Există ceva mai rău? 

Din anumite motive, imaginea lui Corran Horn îi veni în minte. Horn a spus că 
nu e nimic mai rău decât să mori singur. Se luptă să respingă acea idee, dar, în timp 
ce întunericul îi ciugulea marginile vederii, acceptă cumva că, măcar de data asta, 
Corran Horn avusese dreptate. 

În ciuda oboselii, Wedge nu-şi amintea să se fi simţit mai bine. În cabina de 
pilotaj a X-interceptorului său, cu Mynock în spate, cu Asyr la dreapta lui şi cu 
atmosfera sub nava sa de luptă, Wedge se simţea ca şi cum ar fi atins butonul de 
resetare al galaxiei. Misiunea lui era clară: să protejeze forțele care încercau să atace 
o celulă teroristă Imperială. Nu ştia dacă asta era tot ce mai rămăsese din Frontul 
Palpatin de Contrainsurgenţă sau dacă era doar un tentacul al acelui kraken infect, 
dar nu avea nicio îndoială că îl vor distruge. 

Dispăruseră ambiguităţile care îi fuseseră impuse. Procesul lui Tycho fusese 
unul de natură politică. Călătoria spre Ryloth şi misiunea de escortare a convoiului 
de la Alderaan fuseseră ambele de natură politică. Chiar şi raidul asupra stației 
spaţiale a lui Zsinj fusese politic. Deşi îşi dădea seama că întreaga Rebeliune fusese, 
în esență, o chestiune politică, rolul său în ea fusese unul militar. 

Țintele care ne-au fost date au fost militare, fiind alese pentru valoarea lor 
militară, iar parametrii misiunii au fost unii care puteau fi îndepliniți doar printr-un 
efort militar. 

Wedge apăsă tastatura unității sale de comunicații. 

— Vânător Unu, aici Liderul Vagabond. Suntem deasupra. 

— Recepţionat, Lider Vagabond. Aşteptaţi directivele echipei tactice. 

— Cum ordonati. 

Wedge se uită la scanerul său. Escadrila se împărțise în cinci perechi de nave 
de luptă. Patru dintre perechi orbitau în jurul districtului-ţintă cu 90 de grade de 
separare între poziţiile lor. Ultima pereche, Erisi Dlarit şi Rhysati Ynr, zburau ca 
acoperire la înălțime, în jurul skyhookurilor. Navele de luptă de jos aveau rolul de a 
asista raidul şi de a prelua persoanele rămase în urmă, în timp ce perechea de pe 
orbita mai înaltă urmărea să se ocupe de orice terorişti care reuşeau să iasă din 
district şi să se îndrepte spre ţintele lor. 

— Lider Vagabond, aici Vânător Unu. Primim tiruri grele asupra noastră din 
apropierea părții vestice. Avem nevoie de ajutor. 

— Vă recepționez. Sunt pe drum. Wedge apăsă un buton de pe consola sa, 
trecând comunicația pe canalul tactic al Escadrilei. Vagabond Doi, ai primit asta? 

— Am recepționat, Lider. Vocea lui Asyr nu trăda nicio nervozitate. Te urmez. 

— Cinci, tu şi Zece la următorul semnal, apoi urmează Şapte cu camaradul lui, 
apoi Doisprezece cu al lui. 

— Va fi aşa cum ordonati. 

Wedge îşi ridică X-interceptorul pe folia S dreaptă, apoi acţionă cârma la 
stânga şi îndreptă botul navei spre sol. Lăsă nava de luptă să cedeze gravitaţiei, apoi 
o rostogoli şi se pregăti să planeze spre ţintă. Trecu fulgerător pe lângă clădirea 
Curţii de Justiție, apoi Wedge trase înapoi de manşă şi se stabiliză. Tinta se află la 
cinci kilometri şi se apropie rapid. 

Chiar şi din depărtare putea vedea focurile de armă blaster care se răspândeau 
astfel încât să acopere intrările pe partea de vest a clădirii. În timp ce se avânta, văzu 
un speeder-feribot fumegând şi coborând încet spre suprafața nedescoperită. Wedge 

comută laserele pe foc simplu şi fixă ţinta pe punctul focal al tirului de blastere. Pe 
măsură ce raza de acțiune scăzu la un kilometru, apăsă mai tare pe trăgaci şi pe 
pedala stângă a mangşei de direcţie pentru a menţine tirul asupra țintei. 

Cele patru lasere ale X-interceptorului traseră succesiv, perforând nivelul din 
mijloc al clădirii cu o ploaie de săgeți energetice. Acestea măturară poarta largă, 
unele dintre ele dispersând indivizi pe jumătate ascunşi în interiorul depozitului. Alte 
săgeți laser spulberară unul dintre cele două blastere grele cu repetiție E-Web aflate 
chiar în cadrul uşii, ucigând soldații care manevrau arma. 

X-interceptorul lui Asyr venea chiar în spatele lui Wedge şi preluă cursa de 
mitraliere. În timp ce survola zona, Wedge tăie din propulsie, apăsând pe cârmă şi 
întorcându-şi nava de luptă. Apoi călcă acceleraţia, oprind impulsul, după care 
întrerupse motoarele repulsoare. Asyr trecu pe lângă el şi se ridică pentru a începe o 
buclă, în timp ce Wedge îşi duse X-interceptorul înainte şi îl puse în linie cu 
deschizătura depozitului. 

— Încearcă să fugă! 

Wedge apăsă pe trăgaci şi lansă focuri de armă înainte şi înapoi peste intrarea 
deschisă a depozitului. Două proiectile laser loviră un mic speeder în mijloc şi în 
pupa, secționându-l în trei părți. Fragmentele zburară prin zona deschisă şi ricoşară 
într-o clădire vecină, apoi se prăbuşiră în adâncurile canionului urban. 

Restul de focuri de armă ratară multitudinea de ţinte, deoarece ceea ce el 
încerca să lovească tindea să fie mic şi să se mişte foarte repede. Motociclete speeder 
cu şi fără ataş îşi croiau drum în spirală, în jos sau în sus, pentru a se feri de el. Una 
dintre ele zburase şi cobora ca un Hutt în cădere liberă, dispărând din raza vizuală 
înainte ca el să o poată urmări. Altele se înclinară puternic şi zburau repede pentru a 
scăpa, deşi, din discuţiile unităţilor centrale, fiecare dintre ele fusese marcată şi era 
urmărită. O lumină verde strălucitoare urâtă străbătu depozitul. Wedge propulsă X- 
interceptorul înainte şi văzu siluete în formă de cutie, fiecare sprijinită pe doi piloni 
gemeni, care se balansau în sus şi în jos prin depozit. Un fior îi trecu pe şira spinării, 
apoi activă unitatea centrală. 

— Păşitori cercetaşi, trei la număr, dintre care doi vin spre noi. Mă ocup de ei. 

Wedge schimbă comanda armei sale pe torpilele protonice. Reticulul său de 
ochire trecu de la galben la roşu, în timp ce computerul se fixa pe ţintă. Mynock ţipă 
pe un ton ascuţit iar Wedge apăsă pe trăgaci. O torpilă protonică ieşi în aer, 
traversând cei 50 de metri dintre X-interceptor şi depozit într-o clipită. 

Torpila protonică îl surprinse pe păşitorul din dreapta în picior, chiar sub 
articulația superioară. Torpila spintecă piciorul, iar impactul învârti păşitorul. Acesta 
se izbi de cel de lângă el, apoi ricoşă şi se prăbugşi la pământ. La zece metri în spate, 
torpila protonică explodă, detonând aruncătorul de grenade de şoc al păşitorului. 

Al doilea păşitor, care ţopăia stângaci înainte după ce fusese lovit, sfârşi prin a 
fi uşor dezechilibrat când explodară grenadele. O rafală de lumină verde venită din 
adâncul depozitului îl arătă în poziție verticală, în timp ce piciorul bun al celui 
doborât se roti şi îl lovi peste glezne. Păşitorul se clătină în timp ce pilotul încerca să 
rămână în poziție verticală. Strădaniile sale aproape că dădură roade şi păşitorul 
începuse să se îndrepte, când piciorul său stâng călcă în afara podelei depozitului. 

Pentru o clipă, maşinăria se clătină, apoi se prăbuşi încet, într-o cădere 
neîndemânatică spre pământ. Lumina verde de la tunurile duble ale ultimului AT-ST, 
lumină din nou interiorul depozitului. În ce trage? În timpul cât îi luase să îşi pună 

acea întrebare în minte, găsi şi răspunsul. Nu, nu pot lăsa să se întâmple asta. 

Împinse maneta de acceleraţie înainte şi luă viteză. Zburând spre depozit, 
Wedge reuşi să vadă AT-ST-ul trăgând un ultim foc de armă spre peretele îndepărtat, 
lărgind breşa. Un speeder - foarte încărcat, judecând după felul în care partea din 
spate făcea scântei în timp ce se rotea în jurul păşitorului — se îndreptă spre gaură. 
Păşitorul rămas stătea cu fața spre el şi proteja speederul. 

Celelalte vehicule erau momeli. Acesta este bomba. 

Wedge apăsă suficient de mult pe cârma stânga ca să urmărească speederul, 
apoi trase o torpilă protonică. Proiectilul lovi podeaua de ferrocretă şi se înălță rapid. 
În loc să treacă printre picioarele AT-ST-ului, se izbi în plin în cabina de pilotaj. 
Explozia umplu capătul depozitului cu o furtună de foc. Un nor negru se înălță în 
sus, cu gheare de flăcări roşu-auriu care îşi croiau drum prin el, în timp ce bucăţi de 
resturi şi schije ricoşau şi săreau prin tot depozitul. Vârtejuri învolburate de fum 
ieşiră prin gaură, iar Wedge ştiu instantaneu unde se dusese speederul. Ghidă X- 
interceptorul direct spre centrul găurii pe care o deschisese păşitorul în cealaltă parte 
a depozitului. Reuşi să treacă prin ea la câțiva centimetri de ambele părți, apoi opri 
generatoarele repulsorlift şi plonjă. 

— Aici Liderul Vagabond. Depozitul este liber. Am ieşit pe partea cealaltă. 

Vânătorul Unu părea uşor amuzat. 

— Te-am fi lăsat să ieşi pe aici, Lider Vagabond. 

— Mulţumesc, Vânător Unu, dar sunt în urmărirea bombei. Mult sub el, văzu 
speederul stabilizându-se şi îndreptându-se spre Invisec. Anunţă depozitul de bacta 
că vine, cu mine pe urmele lui. Cu puțin noroc, doar unul dintre noi va ajunge acolo. 

— Nu e tipul cel gras, spuse unul dintre cei trei bărbaţi aflați în fața lui Corran. 

— Nu contează. Omoară-l oricum. 

Corran îşi trase brațul drept înapoi şi apoi îl azvârli în față, îndreptând sabia 
lateral spre cei trei. Lama se roti într-un arc de cerc. Cei de pe laterale se aruncară 
pentru a se adăposti, dar ochii celui din centru se măriră şi străluciră în lumina 
înghețată a sabiei. Trase de două ori spre sabia de lumină, dar rată ambele lovituri. 

Vârful argintiu al sabiei îi străpunse mijlocul şi îl aruncă la pământ în două 
părţi. Două bufnituri umede şi cărnoase înghițiră sunetul carabinei blaster care izbi 
podeaua. Licărul incandescent ataşat la țeavă se aprinse, apoi se stinse. Corran 
plonjă spre stânga, se rostogoli şi se ridică în poziție ghemuită. Urmări un con de 
lumină în mişcare şi trase la baza acestuia. Nu auzi niciun țipăt care să indice că 
nimerise ținta, apoi un jet de rafale de blaster din dreapta îl forță să se ferească din 
nou. În timp ce se strecura din nou în umbra unei statui, cei doi inamici ai săi îşi 
stinseră proiectoarele, lăsând luminile de la picioare ca unică sursă în cameră. 

Două presupuneri pot face: în primul rând, au comunicatoare şi urmează să îşi 
coordoneze atacul. În al doilea rând, pot sau au cerut deja întăriri, ceea ce înseamnă 
că au câştigat în jocul aşteptării. Trebuie să ies de aici, iar singura cale de a face asta 
este să ies pe unde au intrat ei. Aruncă o privire spre uşa pe care sabia o ilumina din 
spate. Se deplasează pentru a mă înconjura, aşa că acum e cel mai bun moment să 
plec. 

Corran se mişcă de două ori în sus şi în jos, folosind lumina sabiei pentru a 
distinge obstacolele din calea sa. Calea părea destul de liberă. Apoi băgă mâna în 
buzunar şi îşi trecu degetul mare peste suprafața deteriorată a medalionului Jedi. 

Nu tu eşti cel care mi-a adus norocul, dar să sperăm că a mai rămas ceva în 
matrițe când ai fost turnat. 

O luă la fugă, trecând pe lângă o statuie şi apoi pe lângă o vitrină înainte să se 
îndrepte spre uşă. Holograme mici prinseseră viață în spatele lui, atrăgând atenția 
mai întâi asupra lor, apoi asupra lui. Primele câteva focuri de armă trase asupra lui 
arseră nişte găuri în mantie, dar apoi atacatorii îşi schimbaseră ţinta şi năvăliră prin 
uşa cu focuri de armă -— focuri de armă care ar fi trebuit să-i provoace moartea. 

Şi ar fi făcut-o dacă nu s-ar fi întâmplat ca mantia Jedi să se prindă de colţul 
vitrinei. Îl smulse pe Corran de pe picioare, apoi se rupse de la gât. Cu elanul astfel 
încetinit, dar departe de a fi epuizat, trecu prin uşă, la câțiva centimetri după de linia 
de foc. Se lovi cu putere în şoldul drept şi îşi zdrobi genunchiul de uşa de granit, apoi 
alunecă spre mijlocul încăperii. Mâna lui dreaptă se strânse pe mânerul sabiei. O 
stinse şi porni înapoi spre uşa prin care tocmai intrase. Spera să găsească carabina 
blaster a celui mort, dar cum îşi sprijini spatele de peretele de lângă uşă, îi văzu 
forma la doi metri distanță, pe partea cealaltă a deschiderii. Fără speranță. Trebuie 
să plec, trebuie să fug spre ieşire — oriunde ar fi ea. Chiar dacă ştia că fuga era 
singurul plan viabil, senzația de amorțeală din genunchi şi şold îi spunea că o 
şchiopătare slabă urma să fie cea mai bună variantă pe care o putea obţine. 

Şi pentru efortul depus, voi fi vaporizat. Sunt mort. 

Apoi simți ceva solid izbindu-se de peretele din spatele lui. Chiar înainte să 
audă pocnetul comunicaţiei, se răsuci şi se ridică pe genunchiul stâng. Împingându- 
şi sabia de lumină asupra peretelui cu mâna dreaptă, o aprinse şi apoi o împinse în 
sus. Acesta se desprinse de perete la capătul superior al arcului său, împroşcând şi 
şuierând în timp ce sângele se evapora în fasciculul argintiu de lumină. 

Bărbatul secționat în două de partea cealaltă a zidului căzu peste uşă chiar în 
momentul în care cel de-al treilea, care se apropia de uşa din partea opusă, deschise 
focul. Omul mort fu prins de două proiectile care l-ar fi ucis pe Corran înainte ca 
atacatorul să schimbe ţinta şi să înceapă să urmărească arcul sabiei de lumină. Un 
proiectil pârjoli părul de pe partea din spate a mâinii lui Corran, dar restul trecură pe 
lângă el fără să-l rănească. Mâna stângă a lui Corran se ridică şi trase două focuri de 
armă către botul carabinei blaster. Ambele nimeriră. Al treilea om se prăbuşi cu 
spatele într-o vitrină, apoi rămase suspendat acolo într-o poziţie ciudată. În lumina 
de pe jos, Corran putu să-i vadă mâinile mişcându-se o dată sau de două ori, ca şi 
cum ar fi continuat să mânuiască trăgaciul armei care căzuse în dreptul uşii, apoi 
omul rămase nemişcat. Corran stinse sabia, apoi şi-o agăță la centură. Apoi roti 
centura astfel încât arma să atârne pe şoldul stâng şi să nu se lovească direct de 
partea rănită. Îşi băgă în buzunar blasterul pe care îl avea, se târî până la cadavrul 
primului om pe care îl omorâse, îi desfăcu cureaua căştii de la bărbie şi o scoase. 
Înăuntru, găsi un comunicator într-un suport. Îl scoase şi ascultă câteva secunde 
pentru a vedea dacă mai sunt şi alți soldați pe drum, însă comunicatorul rămase 
tăcut. Recuperă carabina blaster a celui de-al doilea soldat şi porni lanterna de sub 
țeavă. Trecând-o peste morți, se încruntă. Uniformele lor negre nu erau nicidecum 
uniforme Imperiale pe care să le mai fi văzut până atunci, iar bărbații înşişi aveau 
clar înălțimi diferite ca să ştie că nu erau trupe de şoc. 

Nu am văzut niciodată un soldat fără cască, dar nu cred că arată chiar atât de 
obişnuiţi. Cu toate astea, uniformele erau paramilitare, aşa că presupuse că cei trei 
morți erau membri ai unei forțe locale de jandarmi. Altădată aş fi crezut că eram 
aliați, dar în CorSec nu împuşcam pe cineva doar pentru că nu era suspectul pe care îl 
căutam. 

Corran trecu lumina lanternei peste partea de jos a comunicatorului şi ajustă 
frecvența. Acum să aflăm unde ne găsim. Deşi detesta de mult timp Imperiul, acesta 
reuşise să facă unele lucruri cu o eficiență remarcabilă. Unul dintre acestea era 
stabilirea şi menţinerea unor măsuri standard. Pe fiecare lume fuseseră înființate 
stații de emisie care să furnizeze ora exactă, atât locală, cât şi în raport cu 
Coruscantul. Conectându-se la acel semnal, putea afla unde se afla şi cât era ceasul. 

Tocmai mi-am dat seama că nu am mai fost pe afară de mult timp. 

Ţinând comunicatorul aproape de ureche, se îndreptă încet şi şchiopătând spre 
deschiderea pe care cei trei o făcuseră în peretele din cealaltă parte a camerei. 

— Trebuie să fie o planetă cu adevărat înapoiată dacă au trimis doar trei tipi să 
prindă un prizonier evadat... chiar dacă au crezut că sunt Derricote. Mă întreb dacă 
voi putea ieşi vreodată de aici? 

Prin intermediul comunicatorului se auzi o voce mecanică anunțând: 

— Este ora 8 şi 45 de minute, ora galactică oficială. 

— Grozav, sunt pe o lume care şi-a setat ceasurile la ora Coruscantului, 
indiferent de situația locală. 

Ridică în mână carabina blaster, aruncă o privire la indicatorul nivelului de 
putere, apoi se jucă cu lumina prin gaura din camera alăturată. Spre deosebire de 

cea în care se găsise, camera de dincolo de gaură era curată şi ordonată. 

Chiar mai bine, există o uşă deschisă spre exterior. 

Era pe punctul de a trece dincolo de perete când două idei ireconciliabile se 
ciocniră în creierul său. Era destul de clar că se afla în interiorul unui fel de depozit 
plin de suveniruri Jedi. Era evident că reşedinţa din care evadase fusese refugiul 
unui Moff Imperial, dar ce Moff Imperial şi-ar fi riscat poziția adunând atâtea 
materiale Jedi. Singurul Moff care ar fi putut face asta ar fi fost unul puternic, iar 
Moffii puternici nu se găseau pe lumi izolate. 

De fapt, nu existau Moffi atât de puternici încât să îndrăznească să-i sfideze pe 
Împărat şi pe Vader, adunând aceste lucruri. Doar Împăratul ar fi putut... Lui Corran îi 
căzu falca. Şi fusul orar este setat după ora Coruscantului... 

Corran se lăsă să se sprijine pe perete. 

Nu se poate aşa ceva. Nu pot fi pe Coruscant. Nu are sens. Îmi amintesc că am 
călătorit pe o navă. Dar, din nou, eram atât de drogat... Poate că sunt pe Coruscant şi 
Isard a vrut doar să cred că nu sunt. Apoi chicoti. Asta ar explica de ce nu a găsit 
nimeni niciodată Lusankya - a fost aici tot timpul, ceea ce înseamnă că şi ea este. 

Se uită înapoi la morți. 

Şi are destulă influență asupra autorităţilor locale ca să-i facă să iasă la 
vânătoare după Derricote. Poate că am scăpat de mâna ei, dar încă nu sunt liber. 

Se uită la comunicator şi se gândi să se conecteze la frecvențele militare pe 
care le folosea Escadrila Vagabond, dar respinse acel plan din două motive. 

Nu voi avea codurile de bruiaj potrivite care să-mi permită să aud şi să vorbesc 
cu ei şi, chiar dacă aş avea, trebuie să mă gândesc şi la trădător. 

Clătină din cap. 

Am nevoie de cineva în care să am încredere. E o încercare riscantă, dar e 
singura pe care o am. 

Setă comunicatorul şi deschise un canal. 

— Sunt Corran Horn. Nu sunt mort... mă simt ca şi cum aş fi... şi aş avea 
nevoie de ajutor pentru a mă întoarce pe tărâmul celor vii. 

Capitolul 41 


Wedge trase înapoi de manşa X-interceptorului şi se stabiliză la aproximativ 
300 de metri în spatele şi deasupra speederului. Trebuia să reducă viteza deoarece, 
chiar dacă X-interceptorul se putea apropia rapid, speederul putea vira mai repede în 
limitele strânse ale oraşului. O parte din Wedge ştia că o cursă cu speederul prin 
pădurile de pe Endor era mai sigură decât ceea ce făcea el, dar nu avea de ales. 

Bomba aia trebuie oprită. 

— Mynock, asigură-te că primeşti un semnal solid de urmărire a speederului. 

Droidul astromec ţipă o confirmare a ordinului. Wedge urmări datele de 
urmărire actualizate, apoi se rostogoli pe aripa dreaptă şi plonjă. Cobori sub linia de 
zbor a speederului, intrând într-un bulevard mare care îl ducea cu viteză spre 
Invisec. 

Dacă reuşesc să i-o iau înainte... 

— Mynock, calculează toate rutele sale de aici până la ţintă. 

Droidul bipăi un sunet ca şi cum vântul ar fi suflat pe foliile S. 

Wedge îşi croi drum prin suburbii, ocolind clădiri, trecând peste pasarele şi 
tuneluri, în timp ce se minuna de labirintul complicat de pe Coruscant. Făcându-şi 
drum spre interior şi exterior, pe deasupra sau primprejur, îşi testă abilităţile de 
pilot. Deşi lumina zorilor nu pătrundea atât de adânc în oraş, avea destulă lumină 
pentru a naviga, dar la limită. 

Un fior îi trecu pe şira spinării. 

Corran şi ceilalți au zburat pe aici noaptea atunci când am cucerit Coruscantul. 
Nu am apreciat niciodată până acum, cu adevărat, ceea ce au făcut. 

Mynock fluieră. Wedge aruncă o privire spre monitor şi văzu defilând diverse 
schițe. 

— Mai încet, Myhock, trebuie să şi zbor. 

Wedge marcă locaţia speederului şi o compară cu hărțile. În timp ce speederul 
cobora până la nivelul lui şi apoi dedesubt, ceva făcu clic în mintea lui. 

Asta e. L-am prins. 

— Dă-mi cea mai joasă rută de intrare pe care o poţi găsi, Mynock. 

Wedge viră la dreapta, reduse viteza de propulsie şi puse în funcţiune bobinele 
repulsorlift. Pluti înainte, menținându-se în afara coridorului descris de harta pe 
care i-o oferise Mynock. În timp ce privea, văzu speederul îndreptându-se spre acel 
traseu şi începând să-l urmeze. 

Wedge zâmbi. S-a ciocnit de depozit, scoțând scântei şi se lăsă să cadă ca o 
piatră. Continuă să se prăbuşească pentru că are o greutate prea mare. Feribotul- 
speeder care cobora atunci când am zburat prima dată trebuie să fi fost menit să 
transporte bomba până la un punct în care să se îndrepte spre depozitul de bacta. 
Acum trebuie să coboare pentru că nu au suficientă energie pentru a zbura la înălțime. 

Apoi schimbă controlul focului pe lasere şi le conectă pe toate patru pentru a 
obţine o rafală cvadruplă. În timp ce făcea acest lucru, speederul traversa strada. 
Wedge acceleră puţin ritmul şi plonjă direct în spatele lui. Cineva din speeder îl zări 
şi începu să tragă în el cu o puşcă blaster, dar proiectilele se loviră inofensiv de 

scutul din față al lui Wedge. Pilotul speederului încercă să facă vehiculul să se 
încline, dar fiecare derapaj şi viraj nu făcea decât să aducă vehiculul tot mai jos. Şi 
în vizorul lui Wedge. Acesta apăsă pe trăgaci şi trimise un cvartet de fulgere laser 
stacojii să se îndrepte spre vehiculul greoi. Laserele vaporizară acoperişul şi umplură 
compartimentul pasagerilor cu foc. Speederul începu să cadă mai repede, cu partea 
din spate înclinată în jos. Ceva explodă în față, făcând ca speederul să facă un salt 
rostogolit. Încă două rafale cvadruple de pe X-interceptor transformară în nebuloasă 
şi grindină de metal fragmentele mari de vehicul. 

Norul de vapori - format în mare parte din explozibili gazoşi — se aprinse într-o 
clipă, orbindu-l momentan pe Wedge şi provocând un țipăt din partea lui Mynock. 
Wedge ținu o mână uşoară, dar fermă, pe manşă şi rezistă undei de şoc. Scuturile X- 
interceptorului rezistaseră, salvând nava de avarie. Când vederea i se limpezi şi trecu 
prin fum, nu mai văzu nicio urmă de speeder. 

Zâmbi. 

— Ai văzut, Mynock? Misiunea nu a fost chiar atât de grea. 

Droidul bombăni în ceea ce Wedge consideră a fi un ton vag triumfător. 

— Aici Liderul Vagabond. Bomba a dispărut. Raportaţi. 

— Aici Trei, Lider. Suntem deasupra districtului Munţilor Manarai şi avem 
anomalii mari la sud-vest. Avem TIE-uri care se apropie, cel puţin o Aripă!1€. 

— Recepţionat, Trei. Sunt pe drum. Wedge trase înapoi pe manşă şi acceleră la 
maxim. X-interceptorul se ridică în linie dreaptă. Confirmă treizeci şi şase de TIE-uri, 
Trei. 

— Confirm treizeci şi şase, Lider. Ochi şi myjiţi. Vin în direcția asta şi mai e ceva 
acolo. Rhysati păru agitată. Senzorii mei nu detectează deloc bine. 

— Aşteaptă, Trei. Wedge îşi trecu unitatea de comunicaţii pe un alt canal 
operațional. Aici Antilles. Ce e acolo jos, la sud-vest? 

— Lider Vagabond aici Controlul Districtului Palatului. Nu suntem siguri. Partea 
civilă raportează cutremure de pământ şi distrugeri masive. Tocmai întoarcem un 
satelit în acea direcție. Urmează datele... îți voi da datele brute. 

— Am înțeles, Control. Wedge se uită la scanarea care se desfăşura pe 
monitorul senzorilor săi şi simţi cum moralul i se prăbuşeşte la fel de jos ca fluieratul 
jalnic al lui Mynock. Asta nu se poate. Pur şi simplu nu se poate. 

— Primeşti ceea ce primim şi noi, Lider Vagabond. 

Wedge trecu unitatea de comunicaţii înapoi pe frecvența tactică a Escadrilei. 

— Trei şi Patru, întoarceți-vă aici. Acum. 

— Ce e acolo, Lider? 

Wedge se cutremură. 

— Este ceva ce nu ar trebui să fie acolo, Trei. Balizele de recunoaştere 
raportează că este un Super Distrugător care poartă numele de Lusankya. 


16 Aripă — este compusă din trei escadrile a câte douăsprezece nave de luptă. 

Capitolul 42 


Amiralul Ackbar ocupă un loc în banca de sus, cu Generalii Madine şi Salm 
sub el, la stânga şi, respectiv, la dreapta. Aşteptă ca acuzatul şi procurorul să se 
aşeze, apoi privi sala de judecată slab populată. 

— Şedinţa de astăzi va fi scurtată. Chiar şi cea mai simplă călătorie poate fi 
încheiată de un val neaşteptat, iar valul care ne-a afectat a fost de proporţii titanice. 

Se uită în jos la Tycho Celchu şi la cei doi droizi de la masa apărării. 

— Căpitane Celchu, avocatul dumneavoastră nu este aici, deoarece în urmă cu 
aproximativ o oră a fost împuşcat şi rănit grav în zona de parcare de la etajele 
superioare ale acestei clădiri. Asasinul a fost ucis, dar am sigilat totuşi clădirea din 
motive de securitate. Nawara Ven a fost împuşcat în timp ce aducea în fața instanței 
un martor care a apărut recent pentru a aduce dovezi ale nevinovăţiei tale. Martorul 
şi-a oferit mărturia în schimbul unei noi identități şi al relocării pe o altă lume. A 
furnizat un datacard plin de informații criptate care susțineau afirmaţiile sale în ceea 
ce te priveşte, precum şi afirmaţii referitoare la rețeaua Imperială de spionaj de aici, 
de pe Coruscant. Din păcate, asasinul care l-a rănit pe avocatul Ven a reuşit să 
ucidă acest martor. Ackbar se uită spre Airen Cracken, care stătea în partea acuzării 
din sală. Generalul Cracken m-a asigurat că are subalterni care lucrează la datacard 
pentru a vedea dacă pot scoate informaţiile, dar nu se ştie dacă şi când vor reuşi. 

Tycho se încruntă. 

— Unde mă duce asta? 

Halla Ettyk se ridică în picioare. 

— Domnule Amiral, acuzarea ar fi de acord cu o amânare până când se va 
recupera avocatul Ven. 

— Se aprobă. Amiralul Ackbar ridică ciocanul. Dacă nu mai este nimic de 
adăugat, vom lua o pauză până când va putea continua avocatul Ven. 

Tycho ridică o mână. 

— Aşteptaţi, vă rog, nu pot să fac ceva? Nu este posibil să mă reprezint singur 
în absența lui? 

— Acesta a fost întotdeauna dreptul tău, Căpitane Celchu. 

Halla se uită la Tycho. 

— Amiralul are dreptate, dar, într-adevăr, nu puteți face nimic. 

— Pot să chem şi să interoghez un martor. 

Procuroarea clătină din cap şi arătă spre datapadul ei. 

— Nu chiar. Am în față lista de martori pe care avocatul Ven a spus că îi veţi 
chema. Niciunul dintre membrii Escadrilei Vagabond nu e aici şi nu este disponibil. 
Durosul Lai Nootka nu este aici şi, din păcate, probabil că este mort. Nu aveți niciun 
martor. 

Whistler fluieră. Capul de scoică al lui M-3 se ridică. 

— Whistler spune că avem un martor. 

Halla se încruntă. 

— Pe cine? 

Tycho se ridică în picioare. 

— Pot depune mărturie în numele meu. 

— Ar fi o greşeală să faci asta, Căpitane. Te-aş strivi. 

Unitatea R2 ciripi nepoliticos. Tycho îl mângâie pe Whistler pe cupolă. 

— Sunt de acord. 

M-3 îşi înclină capul într-o parte. 

— Domnule, Whistler era de acord cu Comandantul Ettyk. Nu dumneavoastră 
sunteți martorul lui. Mărturia dumneavoastră nu va pune capăt acestei probleme. 

Halla clătină din cap. 

— Singurul martor care ar putea face asta este mort. 

Whistler trâmbiță puternic, învârtindu-şi capul într-un cerc complet. Droidul 
țopăi entuziasmat, iar tonul său se transformă într-un țipăt pătrunzător. 

Ciocănelul lui Ackbar pocni o dată, brusc, făcându-l pe M-3 să fie atent. 

— Spune-i lui Whistler să se calmeze sau voi ordona să i se pună un bolț 
restrictor. 

Micul droid se opri şi fredonă cu jale. 

— Acum, despre ce vorbea, M-3? 

Whistler răspunse. M-3 se uită brusc la el şi îi dădu o lovitură bună în cupolă. 

— Fii coerent, Whistler. Ne aşteaptă să răspundem. 

Whistler repetă răspunsul său anterior. Unitatea 3PO îşi ridică braţele şi se 
uită la Ackbar. 

— Îmi pare rău, domnule, dar nu are niciun sens. Circuitele de stres trebuie să 
se fi polarizat. Nu ştie ce spune. 

Ackbar suspină. 

— Răspunde-mi la întrebare. Cine spune el că este acest martor? 

Înainte ca M-3 să poată răspunde, un bărbat vorbi din uşa deschisă a 
tribunalului. 

— Îmi cer scuze, domnule Amiral, cred că Whistler intenţionează ca eu să fiu 
chemat ca martor. 

Bărbiile lui Ackbar tresăriră. În adâncurile negre pot înota tot felul de bestii. 

— Este imposibil. 

— Nu a fost uşor, zâmbi Corran Horn, dar în ceea ce priveşte imposibilul, 
domnule Amiral, ştiţi bine că este ceva ce Escadrila Vagabond face cel mai bine 
dintre toate. 

Capitolul 43 


Wedge făcu rapid o manevră de rostogolire pe aripa stângă, apoi trase maneta 
spre spate, deasupra sternului. Întoarse X-interceptorul în picaj, apoi se ridică şi se 
roti spre dreapta într-o buclă orizontală care îl aduse din nou față în față cu perechea 
de ochi care-i forțau sistemul de eşapament. Pe unul dintre ei îl ţinti pe reticul şi 
apăsă pe trăgaci, umplându-l cu lumină. Carlinga se mistui instantaneu şi, lăsând în 
urmă un fum negru şi gros, iar vânătorul TIE se încolăci în jos pentru a se izbi de un 
turn de ferrocretă. Coechipierul lui încercă să-şi răzbune partenerul, dar Wedge nu-i 
dădu nicio şansă. Apăsă pedala stângă a cârmei, ducând nava spre dreapta. Manevra 
respectivă îl scoase din linia de zbor şi de tragere a TIE-ului. Pilotul TIE încercă să 
egaleze cascadoria, dar, în timp ce făcea asta, aduse panoul solar hexagonal al navei 
sale perpendicular pe linia de zbor anterioară. În vidul spaţiului, această mişcare i-ar 
fi oferit o lovitură bună asupra lui Wedge, dar în atmosferă, această mişcare făcu TIE 
să tresară şi să înceapă să se rostogolească. 

Wedge aduse X-interceptorul pe stabilizatorul stânga şi se năpusti asupra TIE- 
ului. Chiar în momentul în care pilotul începu să recapete controlul, încetinind 
rotirea, liderul Escadrilei Vagabond apăsă mai tare pe trăgaci. O rafală cvadruplă de 
focuri laser spulberă panoul solar stâng al navei. TIE-ul începu să se prăbuşească 
necontrolat spre sol, dar înainte să apuce să se scufunde în măruntaiele negre ale 
Coruscantului, ricoşă într-o pasarelă aeriană şi explodă. 

Trăgând de manşă, Wedge îşi îndreptă aparatul de zbor spre cer. Voia să simtă 
o oarecare compasiune pentru piloţii pe care tocmai îi omorâse. Aştepta să se simtă 
îngrijorat pentru oamenii care ar fi putut fi răniți când acele TIE-uri căzuseră în 
oraşul de jos. Voia să îl copleşească altceva în afară de concentrarea rece, dar nu se 
aştepta cu adevărat să vină. Aceste gânduri şi emoții sunt normale, dar normalitatea 
nu există în acest loc şi în acest moment. 

În jurul lui, TIE-urile şi X-interceptoarele Escadrilei Vagabond zburau în picaj 
şi urcau, se rostogoleau, plonjau şi făceau bucle. Fulgerele laser, verzi şi roşii, 
umpleau aerul ca şi cum fiecare navă ar fi fost un nor renegat care scuipa fulgere 
scurte asupra duşmanilor săi. TIE-urile explodau cu regularitate, acoperind peisajul 
oraşului cu bucăți de metal pe jumătate topit şi pătând cerul cu dungi negre şi 
uleioase, care erau rămăşiţele mortale ale piloților lor. Oricât de incitantă şi 
dramatică era lupta aeriană care făcea ravagii deasupra districtului montan, Wedge 
rămăsese rece şi în stare de şoc. Acolo, afară, un ac alb înjunghiase cerul. Lusankya 
- un Super Distrugător cu o lungime de opt kilometri - devastase zona sub care 
fusese îngropat timp de ani de zile. Fulgere turbolaser verzi loviră peisajul urban, 
eliberând nava din închisoarea de ferrocretă şi oţel transparent în care zăcuse. 

Wedge ştia că Super Distrugătoarele intraseră în acţiune abia după Bătălia de 
pe Yavin, ceea ce însemna că Lusankya trebuia să fi fost creată şi ascunsă pe 
Coruscant înainte de bătălia de pe Endor. Doar dacă nu cumva droizii constructori l- 
au construit acolo, apoi au construit în continuare pe deasupra. Ideea că o zonă de o 
sută de kilometri pătrați a planetei ar fi putut fi distrusă şi reconstruită pentru a 
ascunde un Super Distrugător părea de necrezut, mai ales că nimeni nu observase 

introducerea navei în acea gaură. Ar fi putut puterea Împăratului în partea întunecată 
a Forței să fie suficientă pentru a convinge mii sau milioane de ființe să uite că au 
văzut cum a fost îngropată Lusankya? 

Oricât de hidoasă părea această idee, Wedge spera să fie adevărat. Alternativa 
probabilă — că Împăratul ar fi ordonat moartea tuturor martorilor — părea cu atât mai 
oribilă. 

— Lider, ai un mijit care vine de jos. 

— Mulţumesc, Cinci. 

Wedge se roti la stânga, apoi plonjă într-o rostogolire în buclă care îl scoase în 
afara şi în jurul vectorului de atac al TIE-ului. Se lăsă purtat în picaj, în partea 
superioară a oraşului. Folosind telemetria de control de la un skyhook pentru a ţine 
sub observaţie mijitul, trecu în jurul unuia dintre turnurile în formă de stea şi se 
apropie de Interceptor într-o cursă aproape verticală. Acesta începu o rostogolire 
pentru a-l ocoli, dar Wedge cârmi puţin la stânga pentru a-şi menține laserele pe 
direcția de urmărire. Jumătate din rafala cvadruplă rată, trecând pe lângă parbrizul 
cabinei de pilotaj, dar celelalte două proiectile nimeriră la fix, străpungând panoul 
solar drept al Interceptorului şi apoi cabina de pilotaj. TIE-ul îşi continuă rostogolirea 
leneşă, apoi se strânse într-o rotire prin care nava acceleră într-un turnuleţ urât şi 
pătrăţos. 

La sud, puntea Lusankyei se desprinse de planetă. Suprastructura Super 
Distrugătorului şi conturul său general se potriveau cu ceea ce-şi amintea despre 
Executorul lui Vader de la Hoth şi Endor, dar corpul Lusankyei părea să se sprijine 
pe o platformă masivă formată din celule hexagonale. Se potrivea perfect cu partea 
inferioară a navei, cu deschideri pentru ca armele să poată trage în jos spre ţintele de 
dedesubt şi pentru ca vânătorii TIE să poată fi lansați din burta navei. 

Wedge se încruntă. Ce este asta? Îmi aminteşte de canapeaua cu repulsor a 
unui Hutt, dar Lusankya este o navă de război, nu un Lord criminal care se relaxează. 
Dintr-o dată realiză că analogia nu era chiar atât de departe de adevăr. Lusankya 
este construită pentru călătorii în spațiu, nu pentru a se lupta să se elibereze de pe o 
planetă. Aceea trebuie să fie o nacelă de ridicare, concepută pentru a o ridica şi a o 
scoate din gaura în care a fost îngropată. 

Cu prova orientată spre cer, propulsoarele Lusankyei se aprinseră. Plasma 
albastră arzătoare vaporiză bucăți imense de peisaj urban în partea din spate a 
navei. Distrugătorul începu să avanseze şi să se ridice din coloana de fum care îi 
marcase naşterea. O navă care se laudă cu un echipaj de peste un sfert de milion de 
persoane trebuie să ucidă de zece ori mai mulţi la decolare. 

Masiva navă îşi îndreptă atenţia asupra unui skyhook care plutea în dreapta 
sa. Modificându-şi uşor cursul, nava oferi o şansă mai multor turbolasere şi tunuri 
ionice să dea rezultate. Un Super Distrugător poseda suficient armament pentru a 
reduce un oraş la moloz în urma unui asalt orbital. De la mică distanţă, skyhookul 
fără arme oferea artileriştilor o ţintă delicios de uşoară. 

Bateriile turbolaser de la prova începură să tragă în skyhook atunci când 
acesta ajunse în raza de acţiune, apoi ofensiva se schimbă cu alte arme pe măsură ce 
nava trecea pe lângă el. Razele laser verzi veneau atât de repede şi de atât de aproape 
încât fascicule întregi de energie păreau să pulseze de pe Lusankya spre skyhook. În 
câteva secunde, ceea ce fusese cândva un elegant disc cu un paradis de junglă 
Ithoriană în inima sa, deveni o semilună topită, cu pădurea arzând, care se prăbuşea 

peste turnurile districtului montan. 

Pe măsură ce Lusankya creştea viteza, artileriştii schimbară punctele de ochire 
şi începură să tragă în atmosfera superioară. Focurile lor loviră şi împrăştiară 
culoare în cea mai joasă dintre cele două sfere scut care învăluiau planeta. Create 
pentru a opri atacurile din exterior, acestea se dovediră la fel de puternice împotriva 
unui atac din interior. Chiar şi aşa, după 20 de secunde de tiruri distructive dinspre 
Lusankya, se deschise o gaură în scutul inferior. 

Escadrilele TIE care luptau împotriva Escadrilei Vagabond se întoarseră şi se 
lansară pe un curs de interceptare a Super Distrugătorului. Deoarece nu erau 
capabile să intre singure în hiperspaţiu, dacă nu se întâlneau cu Lusankya, 
rămâneau blocați pe Coruscant. Cei care nu fuseseră doborâţi ar fi fost luați 
prizonieri. Şi dacă nava mea ar fi făcut atâtea distrugeri la plecare, nici eu nu m-aş 
aştepta la un tratament prea blând din partea duşmanilor mei. 

— Mynock, dă-mi distanța până la Lusankya. 

Droidul centră o imagine a Lusankyei pe monitorul lui Wedge, iar telemetrul îi 
arătă că se afla la 25 de kilometri distanță. Şi încă pare atât de mare. Un fior îi trecu 
pe şira spinării. 

— Vagabonzi, adunaţi-vă în jurul meu. Avem trei minute de viteză până când 
vom fi chiar deasupra Super Distrugătorului. Să culegem acele TIE-uri rămase 
înainte să aibă şansa să le recupereze. 

Wedge aşteptă câteva secunde ca să se stingă strigătele de aprobare. 

— Ţineţi minte, chestia aia e plină de turbolasere, tunuri ionice, lansatoare de 
rachete şi raze tractoare. Când vă spun să întrerupeți atacurile, o faceți. Aţi înțeles? 

Wedge alimentă motoarele cu energie din scut, sporindu-şi viteza. O văzu pe 
Asyr ridicându-se deasupra profilului stabilizatorului său drept. 

— Fără eroisme, ofițer de zbor Seilar, vreau să-ţi înapoiez acel datacard. 

— La ordin, Comandante. 

Wedge se uită la monitorul său şi apoi la TIE-urile de care se apropiau rapid. 

— Te acopăr eu. Sunt ale tale. 

— Mulţumesc, Comandante. 

X-interceptorul lui Asyr trecu în față, apoi alunecă în jos şi spre stânga. 
Rămase sub şi în spatele vânătorului TIE până când reuşi să reducă distanța la 250 
de metri, apoi îşi îndreptă nava spre sistemul de evacuare al ochiului. Laserele X- 
interceptorului traseră două rafale duble. Prima lovi interiorul panoului solar din 
stânga, producând două dungi lungi de-a lungul acestuia. A doua pereche de rachete 
pătrunseră prin sistemul de evacuare. Întregul ochi tresări, apoi focul argintiu ieşi în 
jeturi prin panoul din față al cabinei de pilotaj, omorând avântul navei. 

TIE-ul distrus dispăru din peisaj cu graţia unui Hutt în cădere liberă. 

— Frumoasă lovitură, Doi. 

— Mulţumesc, Lider. 

Wedge aruncă o privire la citirea cronografică de pe monitorul său. 

— Două minute şi jumătate până la destinație. Mynock, dă-mi un avertisment 
la treizeci de secunde. 

Lusankya continua să toarne foc în scuturile planetare, în timp ce puţinul foc 
de la sol care venea spre ea se împrăştia inofensiv pe scuturile sale. Tunurile de la 
mijlocul navei şi de la pupa se luptau să menţină deschisă breşa din scutul inferior, 
în timp ce tunurile de la prova bombardau scutul superior. Asaltul trimise valuri de 

energie de un verde Rodian care treceau prin partea inferioară a scuturilor. Scuturile 
rezistară la început, apoi începură să se erodeze şi în cele din urmă se prăbuşiră. 

Mutându-şi manşa spre dreapta, Wedge o urmări pe Asyr într-un viraj înclinat 
care o plasa peste o pereche de TIE-uri. 

— Îl iau pe lider, Comandante. 

— Am înțeles. Eu mă ocup de coadă, Doi. 

Mări distanța dintre ei, apoi micşoră viteza de atac, în timp ce TIE-urile se 
despărţeau, iar Asyr se întoarse într-un viraj în buclă care o strecură în spatele TIE- 
ului din față, apoi trase şi topi o treime din panoul solar drept al TIE-ului. 

— Fă la stânga, Doi 

Asyr se rostogoli spre stânga chiar când trase al doilea TIE. Primele sale 
proiectile loviră fără daune scuturile din spate ale X-interceptorului, dar cele care 
urmară nu mai nimeriră. Ochiul se rostogoli pentru a o urmări pe Asyr, dar când se 
stabiliză, intră direct în vizorul lui Wedge. Acesta trase o rafală de focuri laser stacojii 
iar ochiul se dezintegră într-o dungă lungă şi plină de flăcări pe cer. 

Mynock îi transmise lui Wedge semnalul de avertizare de 30 de secunde. 

— Despărţiţi-vă, Vagabonzi. Ceilalţi doar fug. 

Se părea că doar o jumătate de duzină de TIE-uri supraviețuiseră bătăliei. Ca 
forță de filtrare, îşi îndepliniseră misiunea şi ținuseră navele de luptă locale departe 
de Lusankya în timp ce aceasta părăsea suprafața. 

Cât timp ce era ascunsă sub oraş, pun pariu că nu-şi putea ridica scuturile. Fără 
ele, o rafală concentrată de torpile protonice ar fi putut să-i spargă fuzelajul, să 
dezactiveze acea platformă de ridicare sau să-i distrugă puntea. 

Wedge se uită la ecranul senzorilor. 

— Patru, aici Liderul Vagabond. Întrerupe urmărirea. 

— Doar câteva secunde. 

— Patru, întrerupe, acum! 

— Aproape l-am prins, Lider. 

— Eşti prea aproape, Patru. Îndepărtează-te imediat! 

X-interceptorul lui Erisi trase o rafală cvadruplă care lovi un Interceptor în 
panoul solar drept şi în partea dreaptă a carlingii. Ceva din partea din spate a navei 
explodă, apoi, câteva secunde mai târziu, întregul Interceptor se spulberă. O imensă 
minge roşie-aurie înflori în fața X-interceptorului, apoi izbucni în fum negru în timp 
ce Erisi zbura prin ea. 

— Raportează, Patru. 

— L-am prins, Lider. 

— Şi a fost prăjit. Întoarce-te aici. 

Frica se injectă în vocea ei. 

— Cârma nu mai funcționează, manşa e slăbită. 

— Erisi, eşti prea aproape de Lusankya. Pleacă de acolo. Wedge îşi aduse X- 
interceptorul spre stânga, într-o buclă lungă. Mynock, extrage datele de status de la 
unitatea R5, acum. Apoi apăsă tastatura unităţii de comunicaţii. Erisi, rostogoleşte- 
te şi plonjează. Gravitaţia îți este prietenă. 

— Cum ordonațţi. Nu, aşteptaţi. Un geamăt la fel de înspăimântător ca oricare 
altul pe care îl făcuse Mynock vreodată străbătu unitatea de comunicații. Au un 
fascicul de tractare asupra mea. Sunt la putere maximă, dar nu mă pot desprinde. 
Ajutaţi-mă, ajutați-mă! 

Trăgând înapoi de manşă, Wedge se apropie şi îndreptă botul navei sale spre 
Lusankya. Nava cea mare atârna ca o aşchie de gheață înfipt adânc în cerul 
dimineții. I se părea că poate vedea X-interceptorul lui Erisi ca pe o mică pată pe 
fondul masivității Super Distrugătorului, dar o eclipsă un tir de focuri turbolaser 
care se îndrepta spre el. Strângând manşa la piept, Wedge aduse X-interceptorul pe 
deasupra şi îl îndreptă înapoi spre planetă. 

— La mine, Vagabonzi. Ne întoarcem acasă. 

— Dar, Lider, nu putem să o lăsăm... 

— Ajunge, Gavin. Ăla e un Super Distrugător. Este imposibil de oprit dacă nu 
vrea să fie oprit. 

— Dar imposibilul este... 

— Ştiu, Vagabonzi, ştiu. Wedge aruncă o privire la monitorul său şi lăsă un fior 
rece care îi urca pe şira spinării să i se strecoare în voce. Imposibil este ceea ce face 
Escadrila Vagabond, dar în acest moment asta ne-ar costa prea mult pentru un 
câştig prea mic. Doar pentru că putem face imposibilul nu înseamnă că vom câştiga 
întotdeauna. 

Capitolul 44 


Corran Horn schiță un zâmbet ca răspuns la expresia de neîncredere care 
sclipea în ochii Amiralului Ackbar. 

— Dacă este cineva dispus să mă cheme ca martor, cred că pot face lumină în 
cazul acuzațiilor de crimă împotriva Căpitanului Celchu. 

Gura Mon Calamariului se deschise şi se închise de câteva ori, apoi făcu semn 
cu capul spre masa acuzării. 

— Poate, Comandante Ettyk, acuzarea ar dori să-şi redeschidă cazul? 

Procuroarea cu părul negru încuviință din cap. 

— Vă mulțumesc, domnule. Îl chemăm ca martor pe Corran Horn. 

Corran se îndreptă şchiopătând spre partea din față a camerei instanţei. Îşi 
puse carabina blaster pe masa acuzării, apoi se întoarse şi se apropie de masa 
apărării. Se ghemui lângă Whistler şi îi şterse un fir de praf de pe lentila optică. 

— Mulţumesc că m-ai îndrumat aici, Whistler. Fără tine, m-aş fi pierdut. 

Droidul bipăi încet, apoi deschise compartimentul de depozitare din cupola sa. 
Corran întinse mâna înăuntru şi scoase medalionul său Jedi imaculat şi lanţul de 
aur de care atârna. Şi-l prinse în jurul gâtului, apoi scoase medalionul distrus din 
buzunar şi îl puse în compartimentul de depozitare. 

— Nu este un schimb tocmai corect, prietene, dar mă voi revanşa față de tine. 

Ridicându-se din poziţia ghemuită, Corran se uită la Tycho. Încuviință din cap 
şi îşi cobori vocea într-o şoaptă. 

— Îţi datorez scuze, nişte scuze uriaşe şi o datorie pe care nu o voi putea plăti 
niciodată. Totul este din vina mea şi îmi pare rău că te-am făcut să treci prin asta. 

— Te înşeli, Corran. Tycho clătină din cap. Ai fost manipulat de către Imperiu. 
La fel am fost şi eu, şi toţi cei de aici. Îți voi accepta scuzele, dar nu-ți voi recunoaşte 
datoria. 

— Tot o voi plăti, sau cel puţin voi face o plată în avans. 

Tycho zâmbi. 

— Să scoţi acuzaţia de crimă din rechizitoriu este un bun început. 

— Pot face mult mai mult. Priveşte-mă. 

Corran dădu din cap, apoi lăsă o mână pe umărul stâng al lui M-3. Se aplecă 
aproape de senzorii acustici ai droidului şi îşi ţinu vocea scăzută. 

— M-3, nu spune nimic. Taci din gură. Taci din gură. Taci. 

Capul droidului se roti ca să se uite la el. 

— Domnule, am înțeles prima cerere. O redundanţă cvadruplă a comenzilor nu 
prea este necesară în cazul meu. 

Te-au reparat, nu-i aşa, M-3? Asta e, atunci. Ultima piesă se aşează la locul ei. 
Corran se îndreptă şi îi adresă Generalului Cracken o mişcare rapidă din cap. 
Întorcându-se spre fața sălii de judecată, Corran îşi înclină capul în faţa Instanţei. 

— Îmi cer scuze în fața Instanţei, dar erau lucruri care trebuiau spuse. 

Ackbar încuviință din cap. 

— Am înţeles. 

Generalul Salm se încruntă. 

— Locotenente Horn, trebuie să te întreb, cum ai ajuns aici? 

— Am pornit, cel puţin în această dimineață, din Muzeul de alături. Uşile mari 
de metal au sigilat tunelul aerian dintre clădiri, dar, ei bine, spuse el, fluturând sabia 
de lumină, ați fi uimit cât de eficiente sunt aceste chestii la deschiderea uşilor. 
Personalul vostru de securitate era staționat la punctele de intrare mai accesibile, 
aşa că am reuşit să ajung până aici fără alte probleme. 

Salm se încruntă. 

— Apreciez critica la adresa securității noastre, dar am vrut să spun întrebarea 
într-un sens mai general. Tu, ăă, eşti mort. 

Corran se îndreptă şchiopătând spre boxa martorilor. 

— Cred că veţi dori să depun jurământul înainte să răspund la această 
întrebare. Nu va face ca răspunsul să fie mai credibil, dar vă va da o oarecare linişte 
sufletească. 

Un ofițer îl puse pe Corran sub jurământ, iar Halla Ettyk se apropie de el cu 
prudenţă, ca şi cum ar fi fost radioactiv. 

— Abia ştiu de unde să încep. Poate că vreți să spuneţi instanței ce s-a 
întâmplat de când ați fost declarat mort. 

— Sigur. Corran respiră adânc, apoi începu. Sunt sigur că Generalul Cracken 
mă va interoga, iar o parte din ceea ce am de spus probabil că nu ar trebui spus în 
fața instanței, dar voi încerca să fiu convingător şi coerent. 

Ackbar dădu din cap în jos spre el. 

— Apreciez discreţia ta. 

— Da, domnule. Corran îi zâmbi procuroarei. Ca să vă răspund la întrebare, 
Comandante, am fost capturat de Serviciile Secrete Imperiale şi dus pe Lusankya. 
Ysanne Isard a vrut să-mi facă ceea ce a încercat să-i facă şi Căpitanului Celchu. să 
mă transforme într-un agent care să-i execute ordinele când şi unde dorea ea. 

Halla se încruntă. 

— Ai spus că a vrut să-ți facă ceea ce a încercat să-i facă Căpitanului Celchu. 
Nu vrei să spui că a vrut să-ţi facă ceea ce i-a făcut Căpitanului Celchu? 

Corran roşi. 

— Am crezut, pentru mult timp, că l-a programat pe Căpitanul Celchu şi că 
lipsa lui de memorie în legătură cu Lusankya a fost un paravan pentru a ține 
ascunse legăturile sale Imperiale. Adevărul este, însă, că amnezia lui despre 
Lusankya nu este neobişnuită printre cei cărora li se spală creierul în urma 
programului de îndoctrinare al lui Isard. Alți prizonieri de pe Lusankya şi-au amintit 
de Căpitanul Celchu ca fiind un adormit — termenul lor pentru o persoană care a 
devenit catatonică în urma procesului de îndoctrinare. Eu nu am devenit adormit. 
Mai târziu, am avut ocazia să accesez fişierele computerizate despre prizonierii de pe 
Lusankya. Mi-am revăzut propriul dosar şi apoi am apelat dosarul Căpitanului 
Celchu. Îl voiam ca dovadă că era una dintre creaţiile lui Isard, dar el avea acelaşi 
grad de susceptibilitate ca şi mine, adică nu era deloc susceptibil la tehnicile ei. În 
ceea ce o privea pe ea, noi eram la fel de tari ca duracreta. 

— Dar dosarul lui ar fi putut fi modificat şi lăsat acolo pentru ca tu să îl 
descoperi. 

— Posibil, dar puţin probabil din două motive. Corran ridică două degete. În 
primul rând, datapadul pe care l-am folosit pentru a accesa fişierele se afla într-o 
zonă securizată care mi-a oferit acces la un blaster funcțional şi la mijloacele de a 


222 


pleca de pe Lusankya până aici. Având în vedere măsurile de precauţie pe care Isard 
le-a luat pentru a ascunde locaţia Lusankyei atunci când am ajuns acolo, mă 
îndoiesc că vreun prizonier ar fi putut avea acces la acea zonă. În al doilea rând, în 
momentul în care am accesat fişierele, Isard nu avea de unde să ştie că eram în 
postura de a le accesa. Ea credea că un alt prizonier a evadat, nu eu, aşa că orice 
şiretlic ar fi fost conceput, era pentru a-l prinde pe el în capcană, nu pe mine. 

Halla ezită, concentrarea afundându-i ochii căprui în umbră. 

— În ciuda acestui fapt, trebuie să luăm în considerare posibilitatea ca tu să fi 
fost transformat şi să te afli aici pentru ca atât tu, cât şi Căpitanul Celchu să puteți fi 
puşi în poziții de încredere în viitor. 

— Posibil, dar adevărul este că, odată ce umbra suspiciunii a fost ridicată de 
pe Tycho, am putut să-l elimin ca fiind posibilul trădător din unitate. Dacă el este 
scos din cadru, nu mai există decât un singur alt candidat logic pentru această 
poziţie. 

Înainte ca Corran să poată dezvălui identitatea trădătorului, un soldat dădu 
buzna pe uşile sălii de judecată şi alergă spre Generalul Cracken, apoi îi spuse ceva 
rapid şi urgent Şefului Serviciului de Informaţii al Alianţei. 

Cracken ţâşni în picioare şi arătă spre Corran. 

— Locotenent Horn, îți ordon să nu mai spui nimic în acest moment. Domnule 
Amiral Ackbar, trebuie să folosim sala de jurizare alăturată, acum! 

Corran ezită, apoi se încruntă. 

— Nu aveam de gând să dezvălui niciun secret, domnule General. 

— Horn, taci din gură. Este un ordin. Cracken traversă sala de judecată până 
la uşa din colțul de sud-est. Apoi o deschise şi înjură. Nu se poate să se întâmple aşa 
ceva. 

Corran sări din boxa martorilor şi merse pe urmele lui Cracken în sala mare, 
dreptunghiulară. Oţelul transparent constituia întregul perete sudic al încăperii, cu o 
mică uşă tăiată în mijlocul acestuia pentru a permite accesul la un balcon. Cracken 
acționă un set de comenzi pe perete, dezactivând opacitatea oţelului transparent. 

Corran se uită spre sud şi simți cum inima i se scufundă în măruntaie. 

O pană colosală albă îşi croia drum pe cer. O parte înfricoşătoare a ei profilă 
un skyhook pe un fundal verde, apoi trimise o semilună fumegândă prăbuşindu-se 
spre planetă. Nava - Corran ştia că trebuia să fie un Super Distrugător, din cauza 
dimensiunilor - îşi continuă zborul ascendent şi îşi îndreptă armele spre scutul de 
apărare inferior. 

Corran se trezi plonjând prin uşă şi ajungând pe balcon împreună cu Amiralul 
Ackbar şi ceilalți. Deasupra oraşului, vânătorii TIE şi X-interceptoarele se împleteau 
într-un dans complicat, punctat cu bile de foc şi subliniat cu lumini laser. Corran nu 
reuşea să numere cu exactitate X-interceptoarele, dar nu văzu niciunul dintre ele 
doborât. Trebuie să fie Escadrila Vagabond. 

Super Distrugătorul trecu prin primul scut de apărare. TIE-urile începură să 
fugă înapoi la nava care le lansase, iar X-interceptoarele zburau în urmărire. Corran 
zâmbi în timp ce mai multe TIE-uri explodară sau erau doborâte spre planetă, dar 
asta părea o mică pată luminoasă în comparaţie cu daunele pe care nava Imperială le 
provocase scuturilor de apărare. Corran se încruntă. 

— De unde a apărut nava aia? 

Whistler scoase o antenă de senzori din cupola sa şi o lăsă să se învârtă de 
câteva ori înainte să ciripească precaut. Capul lui M-3 tresări în sus şi în jos, de la 

navă la Whistler şi înapoi. 

— Domnule, el spune că transponderele navei raportează că este Lusankya! 

Corran rămase cu gura căscată. Uşile de compartimentare care închideau 
accesul la mina de piatră nu erau recuperate de la o navă, ci făceau parte dintr-o navă. 
Turbolifturile, de asemenea, făceau parte din navă. Întregul nostru complex trebuie să 
fi fost o mică parte a navei, cu pereți despărțitori tăiaţi în piatră. Minele se aflau în 
afara ei, dar noi trăiam înghesuiți în burta unui Super Distrugător Imperial. 

Cracken ridică un comunicator lângă ureche. 

— Nava pare să fi fost îngropată sub o porțiune din peisajul urban la sud-vest 
de Munţii Manarai. A ieşit la suprafață deschizând focul. Eliberându-se, a devastat 
mai mult de o sută de kilometri pătraţi. Milioane de ființe sunt dispărute, presupuse 
moarte. 

Corran arătă spre platforma formată din hexagoane care îmbrățişa corpul 
navei. 

— Ce e aia de dedesubt, un nou tip de armură? 

Whistler bipăi scurt. 

— Whistler spune că pare a fi o imensă colecţie de celule repulsorlift grefate 
împreună pentru a face nava să se desprindă de Coruscant. 

— Ah, spuse Cracken, deci asta au făcut cu celulele de ridicare. Cu mult 
înainte de Endor, am descoperit o operaţiune Imperială de colectare a unui număr 
incredibil de componente de repulsorlift. Ne-am temut că ar putea plănui să producă 
cu ele nişte noi vehicule de asalt planetar, dar nu am reuşit niciodată să urmărim 
transporturile. Acum ştim unde s-au dus. 

Se uită la Ackbar. 

— Puteţi să-l opriți? 

— Cea mai mare parte a flotei se află la... în altă parte, în pregătirea operaţiunii 
împotriva lui Zsinj — pentru a-i vâna Super Distrugătorul. Restul flotei are o misiune 
pentru tine. Poţi să-i aduci aici? 

Cracken clătină din cap. 

— De pe Borleias? Nu la timp. 

— Stațiile Golan nu au suficientă putere pentru a dobori Lusankya, dar o pot 
afecta. 

Ochii lui M-3 se întunecară. 

— Suntem fără apărare. 

Generalul Crix Madine clătină din cap. 

— Lusankya a pornit din interiorul scuturilor noastre de apărare - punctul pe 
care forțele de asalt îl văd de obicei ca pe un obiectiv. Faptul că nava se îndreaptă 
spre exterior înseamnă că scopul ei este evadarea, nu cucerirea. 

Un ajutor Quarren se strecură prin mulțime până lângă Amiralul Ackbar şi îi 
înmână un comunicator. Mon Calamariul îl aprinse. 

— Aici Ackbar. 

— Aici Antilles, domnule Amiral. Am întrerupt urmărirea escadrilelor TIE şi ne 
întoarcem la bază pentru a realimenta şi a ne pregăti să ieşim din nou. 

Auzind din nou vocea lui Wedge, Corran simți un fior în suflet. Zâmbi şi îl văzu 
pe Tycho oglindindu-i expresia. 

— Te gândeşti la ce mă gândesc şi eu? 

Tycho dădu din cap. 

— Dacă aş avea Escadrila Vagabond pe urmele mele, aş fugi şi eu, chiar şi într- 
un Super Distrugător. 

Ackbar îi aruncă o privire piezişă. 

— Sunt de acord cu planul tău, Comandante, dar nu era nevoie să mă 
informezi despre el în acest moment. 

— Nu, domnule, ştiu asta. O urmă de răceală se strecură în vocea lui Wedge. 
Motivul pentru care v-am sunat este să vă spun să-l lăsați pe Tycho să plece. Nu ela 
fost trădătorul. Ştiu cine este şi o pot dovedi. 

— Ce? Ackbar rămase cu gura căscată. Cine? 

Corran zâmbi. 

— Erisi Dlarit. 

— Îl întrebam pe Comandantul Antilles. 

— Cine a răspuns? întrebă Wedge de la distanţă. De unde ştie? 

Cracken făcu o ajustare rapidă a propriului său comunicator. 

— Comandante, aici este Generalul Cracken. Nu mai folosi alte nume pe acest 
canal operațional... s-ar putea să nu fie sigur. 

Ackbar clătină din cap. 

— De unde ştii cine este trădătorul? 

Corran arătă spre el însuşi. 

— Pe mine mă întrebaţi? 

— Nu. Comandante Antilles, te rog să-mi răspunzi. 

— Simplu. Din cauza morţii lui Horn, am cerut să se adauge o subrutină la 
droizii astromec ai unității care îmi permite să extrag date de diagnosticare de la ei. A 
raportat pagube prin unitatea de comunicaţii pe care R5-ul ei nu le-a depistat. 
Susținea că Lusankya a avut un fascicul tractor asupra ei care a tras-o la bord 
împotriva voinţei ei. Dacă pornim de acolo, este evident. 

Corran încuviință din cap. 

— Aşa este. Ea era în măsură să îi avertizeze pe Imperiali cu privire la 
întoarcerea lui Bror Jace pe Thyferra... şi nu a existat iubire între ei. l-am spus că, 
după ce vom cuceri Coruscantul, îl voi căuta pe trădătorul din mijlocul nostru. Ea m- 
a ajutat să-mi verific Headhunterul, aşa că ştia codurile, la fel ca şi Căpitanul 
Celchu. Ea a transmis datele către Isard şi am fost capturat. 

Generalul Salm clătină din cap. 

— De ce ar fi făcut asta? De ce să lucreze împotriva noastră? 

Wedge oferi o explicație. 

— Cartelurile bacta s-au format în timpul Imperiului. Ea şi oamenii ei s-au 
gândit că monopolul lor s-ar sfârşi dacă Noua Republică reuşeşte să distrugă 
Imperiul. 

Tycho arătă spre cer. 

— Trece prin al doilea scut şi se îndreaptă spre exterior. 

Abia vizibilă deasupra lor, Lusankya schimba salve cu o staţie spaţială de 
apărare Golan. Jeturi de energie verde treceau dintr-o parte în alta. Salvele stației 
colapsară scutul Lusankyei, reducând sfera de energie care ținea nava în siguranţă. 
Exploziile fulgerau de-a lungul fuzelajului uriaşei nave, dar în lumina lor, Corran 
văzu cum Lusankya începea să se îndepărteze de staţie. Stația Golan continuă să 
tragă cu putere asupra Super Distrugătorului, provocând mai multe explozii, dar 
acestea păreau să formeze un zid între staţie şi nava însăşi. Corran avu nevoie de o 

clipă pentru a realiza ce se întâmpla. 

— Au eliberat nacela de ridicare, sacrificând-o pentru a putea scăpa. 

Cracken aprobă din cap. 

— N-aveau nimic de pierdut făcând asta - Lusankya nu va mai fi prinsă pe o 
planetă. 

— Dar va fi prinsă din nou. Corran dădu solemn din cap, amintindu-şi de 
promisiunea făcută lui Jan de a se întoarce şi de a-i elibera pe el şi pe ceilalți. Se uită 
la Whistler. Poţi determina pagubele suferite de Lusankya? 

Whistler dădu un răspuns negativ şi îşi retrase antena senzorului. Corran se 
încruntă, însă nu mai putea vedea Super Distrugătorul. 

— A intrat în hiperspaţiu. Nu mi-ar plăcea să fiu acolo unde nava aceea îşi va 
încheia călătoria. 

— Să fii în locul de unde a pornit a fost destul de rău. Cracken se cutremură. 
Isard a fost aici tot timpul, iar acum a dispărut. 

Halla Ettyk îşi încrucişă braţele la piept. 

— Să înțeleg că ar trebui să presupunem că dovezile împotriva Căpitanului 
Celchu au fost în mare parte fabricate de ea? 

— Aş spune că este un pariu sigur. Corran dădu din cap cu siguranţă. Dacă 
Căpitanul Celchu ar fi fost condamnat şi executat, ea ar fi dezvăluit adevărul şi ar fi 
făcut ca Noua Republică să arate la fel de rău ca şi Imperiul altădată. Probabil că nu 
a fost cel mai strălucit dintre planurile ei, dar nici nu a fost nevoie de prea mult efort. 

Se întoarse şi se uită la Airen Cracken. 

— La urma urmei, domnul General a ştiut tot timpul că Tycho nu era spionul. 

Halla clipi din ochi. 

— Scuză-mă, ce spui? 

Cracken zâmbi încet. 

— Nu e rău pentru un om care a fost în închisoare în ultima lună şi jumătate. 

Generalul Salm îl privi încruntat pe Şeful Serviciului de Informații. 

— Vrei să spui că ştiai că Tycho Celchu nu este agent Imperial şi m-ai lăsat să- 
i fac tot felul de probleme? 

Cracken aprobă din cap. 

— Horn are dreptate, ştiam că nu el era spionul din Escadrila Vagabond, dar 
nu ştiam dacă Celchu era sau nu un agent Imperial. 

— Generalul Cracken şi-a luat măsuri de precauţie pentru a se feri ca Tycho să 
fie un agent de tip Lusankya. Corran îl bătu pe M-3 pe umăr. Generalul a dispus ca 
M-3 să fie repartizat în Escadrila Vagabond pentru a-l monitoriza pe Căpitanul 
Celchu. Lui M-3 i-au fost instalate nişte circuite şi o programare specială care l-au 
transformat într-o unealtă neprețuită pentru un spion. Dacă Căpitanul Celchu l-ar fi 
folosit în acest mod, Generalul Cracken ar fi ştiut ce se întâmplă. Dacă ar fi făcut 
altceva, ar fi fost extrem de iresponsabil din partea sa. Din cauza lui M-3, Generalul 
Cracken ştia că Căpitanul Celchu nu se întâlnise cu Kirtan Loor în noaptea în care l- 
am văzut la Cartierul General. Suspectez că urmărirea penală a Căpitanului Celchu 
a fost lăsată să meargă mai departe pentru a-l amăgi pe adevăratul spion într-un fals 
sentiment de siguranţă. 

— Şi pentru a-i distrage atenţia lui Isard. Cracken zâmbi scurt. Întotdeauna i- 
au plăcut aceste mici jocuri. 

Halla se uită fix la Generalul Cracken. 

— Dar l-aţi transformat pe Căpitanul Celchu într-un paria. Lumea îl asemăna 
cu Prinţul Xizor şi cu Darth Vader. Ceea ce ați făcut este de neiertat. 

— Nu, a fost exact ceea ce trebuia făcut. Cracken se uită la Tycho. Trebuia să 
mă folosesc de tine pentru a afla cine era cu adevărat spionul din Escadrila 
Vagabond, e adevărat, dar a existat un beneficiu secundar pentru tine în toată 
povestea asta. Faptul că Isard ţi-a întins o cursă pentru a fi condamnat şi executat 
însemna că nu i-ai fost de prea mare folos. Dacă ai fi fost unul dintre agenţii ei de pe 
Lusankya, ea ar fi înscenat totul altcuiva, astfel încât ai fi fost absolvit de vină şi ţi s- 
ar fi încredințat responsabilități mai mari. Te-ar fi perfecționat, nu te-ar fi distrus. 

Se întoarse spre Halla Ettyk. 

— În ceea ce priveşte imaginea negativă creată Căpitanului Celchu, pot anula 
tot ceea ce s-a făcut. 

— Niciodată. Salm clătină din cap cu hotărâre. Imposibil. 

— Deşi nu sunt membru al Escadrilei Vagabond, cred că este foarte posibil. 
Cracken îşi deschise mâinile. Facem o ceremonie publică de recompensare a 
eforturilor Escadrilei Vagabond pentru operaţiunile lor în numele Republicii. Lăsăm 
să se ştie că Căpitanul Celchu a fost conştient de înşelăciunea privind procesul său... 

Tycho surâse. 

— Lucrurile păreau a fi destul de bine aranjate împotriva mea. 

— Şi reabilitarea lui va fi completă. Cracken îşi strînse mîinile la spate. Cam 
asta este ceea ce intenționam de la bun început. Apariţia Locotenentului Horn aici, 
nu face decât să arate că nevinovăția Căpitanului Celchu e mai mult decât evidentă. 

Halla se uită la Amiralul Ackbar. 

— Domnule, în numele Forțelor Armate ale Noii Republici, retrag toate 
acuzaţiile împotriva Căpitanului Tycho Celchu. 

Mon Calamariul îşi deschise gura într-un zâmbet. 

— Cu mare plăcere, Căpitane Celchu, spun că acest caz este clasat. Sunteţi cu 
adevărat liber. 

Capitolul 45 


Wedge Antilles îşi păstra chipul impasibil în timp ce Mon Mothma urca pe 
podiumul din fața estradei pe care se aflau. Cele zece zile de la fuga Lusankiei 
fuseseră istovitoare. Celulele abandonate ale Frontului Palpatin de Contrainsurgență 
începuseră să lovească oriunde şi peste tot. Escadrila Vagabond, întărită cu Corran 
şi Tycho, zburase în numeroase misiuni de urmărire şi acoperire, ceea ce reduse 
serios activitatea Frontului. 

Eforturile lui Cracken de a sparge datacardul lui Loor se dovediseră zadarnice 
până când existența acestuia fusese menționată în timpul uneia dintre şedinţele de 
interogare ale lui Corran. Corran observase că, pe vremea când Loor lucra ca agent 
de contact al Serviciilor Secrete Imperiale cu Forţa de Securitate Corelliană, folosise 
un truc pentru a-şi genera codurile de criptare: memorase listele unei zile de la 
Bursa de Valori Imperială şi folosise listele de acțiuni şi prețurile ca şi coduri. Corran 
îl pusese pe Whistler să-i dea lui Cracken data listării pe care o folosise Loor şi astfel 
descoperiseră rapid că el stabilise cheile de criptare după listarea acțiunilor Xucphra 
din acea zi. Informaţiile de pe datacardul decriptat includeau o listă de case de 
siguranță şi depozite ale Frontului Palpatin, pe care Escadrila Vagabond şi oamenii lui 
Cracken le distruseră rapid. 

Înmormântarea lui Diric Wessiri fusese mai dură pentru Wedge decât oricare 
dintre misiunile de zbor. Se trezise trecând în revistă tot ceea ce Diric îi spusese 
vreodată, căutând orice indiciu care ar fi dezvăluit serviciul silit al lui Diric în slujba 
Imperiului. Wedge nu-şi putea scoate din cap cuvintele amabile ale lui Diric după 
mărturia sa la proces. Atâta compasiune ar fi trebuit să-i aducă un alt sfârşit. 

lella abia reuşea să se stăpânească, iar Wedge credea că doar reapariția lui 
Corran îi îngăduise să evite un colaps emoţional total. Îşi jelise soţul o dată, apoi îl 
recăpătase şi fusese nevoită să-l ucidă. Corran, care o cunoscuse atât pe ea, cât şi pe 
Diric, reuşise să-i amintească de Diric cel de odinioară. Amintirile plăcute păreau să 
atenueze oroarea a ceea ce se întâmplase, însă doar puţin şi doar ocazional. 

Lumini strălucitoare se aprinseră în timp ce o duzină de holocamere începură 
să îl reînregistreze pe Consilierul Şef al Noii Republici. 

— Cetăţeni ai Noii Republici, este o mare onoare şi un privilegiu pentru mine 
să vă vorbesc de pe Coruscant - un Coruscant care este acum în siguranţă şi în 
sfârşit liber de influența directă şi malefică a Imperiului. Mă aflu aici, acum, în 
clădirea care găzduieşte Escadrila Vagabond. Aţi auzit cu toţii de această unitate 
legendară - piloţii săi au fost mereu în mijlocul războiului cu Imperiul. Escadrila 
Vagabond a câştigat pentru noi oportunitatea de a lua Coruscantul de la Imperiu, iar 
de atunci a fost un bastion care ne-a protejat de prădătorii Imperiali. În semn de 
recunoaştere a eforturilor lor de a apăra Noua Republică, Consiliul Provizoriu a creat 
şi acordă unităţii şi membrilor săi o medalie menită să fie cea mai înaltă distincţie pe 
care guvernul nostru o poate acorda personalului militar. Este vorba de Steaua de 
Vitejie Coruscant. Citaţia însăşi spune: Pentru servicii şi curaj dincolo de limitele a 
ceea ce un guvern poate cere unui cetățean şi pentru angajamentul voluntar de a pune 
binele celor mulți mai presus de bunăstarea personală, Consiliul Provizoriu acordă în 

unanimitate şi cu bucurie Escadrilei Vagabond şi membrilor săi Steaua de Vitejie 
Coruscant. 

În timp ce Mon Mothma se întorcea şi se uita la el, Wedge se apropie şi acceptă 
placa din oţel transparent în care fusese gravată citația. O hologramă a medaliei în 
sine fusese încorporată în oţelul transparent deasupra cuvintelor, iar o hologramă 
fantomatică a membrilor unității fusese plasată în spatele acestora. 

Mon Mothma îi strânse mâna lui Wedge. 

— Felicitări, domnule Comandant. Tu şi piloţii tăi meritaţi acest premiu chiar 
mai mult, probabil, decât ştiu eu. 

Apoi făcu un pas înapoi şi îi făcu semn să se îndrepte spre podium. 

Wedge ezită, apoi se apropie de microfoane. Fusese avertizat că i se va cere să 
spună ceva şi mai multe persoane îi făcuseră sugestii, dar se hotări să ţină cont doar 
de sfatul Amiralului Ackbar. 

Să fii scurt, spusese el, şi aminteşte-i de toţi cei care trebuie să fie amintiți. 

— Această medalie nu este doar pentru cei care stau aici în spatele meu, ci 
efectiv pentru toţi cei care au luptat în Escadrila Vagabond. Niciunul dintre ei nu ar 
fi ezitat să facă sacrificiile pe care le-am făcut noi. Cu toţii — toți cei din Escadrila 
Vagabond şi din Alianţa însăşi - am riscat tot ceea ce suntem pentru a învinge un 
guvern care s-a bucurat de durerea şi teroarea cetățenilor săi. Câştigarea acestui 
titlu, luarea în stăpânire a Coruscantului, aceste lucruri nu sunt scopuri în sine, ci 
embleme care marchează calea pe care trebuie să o urmăm cu toţii dacă galaxia va fi 
vreodată cu adevărat liberă. 

Aplauzele blânde ale demnitarilor şi invitaţilor adunaţi dincolo de podium 
acompaniară întoarcerea lui Wedge în rând cu ceilalți piloţi. În timp ce Mon Mothma 
trecea pe lângă el, îşi lăsă mâna stângă să-i atingă brațul. El se uită la ea, iar ea îi 
dădu un zâmbet. Cred că nu m-am descurcat chiar atât de rău. 

Ea îşi reluă locul pe podium şi începu să vorbească din nou. 

— Despre evenimentele care s-au petrecut în ultimul an, există multe zvonuri 
şi mult mai puţine fapte. Toate aceste zvonuri ar putea fi risipite prin crearea unei 
cronologii exacte a evenimentelor şi, poate, într-o altă generaţie sau două, o astfel de 
cronologie ar putea fi făcută publică. În timp ce eram o forță secretă care lupta 
împotriva Imperiului, nu a fost pusă la îndoială nevoia de discreţie şi secretomanie. 
Asta ne-a ținut în viață şi ne-a permis să luptăm împotriva Imperiului. Datorită 
acestui secret, i-am învins în fiecare bătălie. 

Mon Mothma dădu din cap în direcţia holocamerei din dreapta ei. 

— Având în vedere că Noua Republică a intrat în posesia Coruscantului, s-ar 
părea că timpul pentru o astfel de secretomanie a trecut, dar nu este aşa. Imperiul 
încă nu este mort, iar zecile de Lorzi mărunți care îl sfâşie ne-au studiat deja şi vor 
continua să ne studieze pentru a găsi semne de slăbiciune. Dorinţa lor de a restabili 
Imperiul, cu ei în locul lui Palpatine, înseamnă că nu putem dezvălui toate secretele 
noastre. Putem, totuşi, să dezvăluim unele dintre ele. A face acest lucru nu este doar 
o necesitate vitală, pentru că secretul poate genera aroganță şi am văzut cu toții 
unde poate duce aceasta, ci şi o plăcere. Îmi oferă şansa de a îndrepta o mare 
greşeală şi de a preveni posibile tragedii viitoare. 

Se întoarse şi arătă spre Tycho. 

— Acesta este Căpitanul Tycho Celchu, cel mai loial fiu al Alderaanului şi al 
Noii Republici care a trăit vreodată. A ales de bunăvoie să se supună unei renunțării 

la libertăţile sale fundamentale pentru a dobori Imperiul. Din cauza suspiciunilor cu 
privire la ceea ce i-ar fi putut face Imperiul, se credea că nu se poate avea încredere 
în el, însă acest om a refuzat să lase ca aceste suspiciuni să-l împiedice să facă tot 
ce-i stă în putință pentru a distruge Imperiul. În numeroase ocazii şi-a pus propria 
viață în pericol, zburând neînarmat în zone de luptă pentru a salva piloţi care altfel 
ar fi murit. Cel mai recent, l-aţi văzut cu toţii judecat pentru trădare şi uciderea altor 
membri ai Escadrilei Vagabond. Acest proces, oricât de public şi de urât ar fi fost, a 
jucat un rol crucial într-o operațiune de informaţii pentru a descoperi agenții 
Imperiali din Noua Republică. În ciuda faptului că a fost prezentat ca un obiect de 
repulsie pentru Noua Republică, Căpitanul Celchu nu s-a eschivat de la datoria sa. 
Şi-a permis să devină o astfel de țintă pentru că acest lucru a însemnat că agenții 
Imperiali se simțeau liberi să opereze mai deschis în timp ce Căpitanul Celchu era 
subiectul unei examinări atât de acerbe. Agenţii Imperiali, ajutând la fabricarea 
dovezilor împotriva Căpitanului Celchu, s-au dezvăluit ei înşişi în fața noastră. 

Mon Mothma îşi deschise brațele. 

— Să nu existe niciun cetățean al Noii Republici care să nutrească suspiciuni 
cu privire la Tycho Celchu. Devotamentul său față de Noua Republică este de 
necontestat. Întoarcerea sa în serviciul activ în cadrul Escadrilei Vagabond este un 
eveniment plin de bucurie pentru noi şi un eveniment de care ar trebui să se teamă 
cei care vor ataca Noua Republică. 

Iniție aplauze pentru Tycho şi toți ceilalți i se alăturară, inclusiv Wedge, după 
ce puse citația unităţii sub braţul stâng. Tycho îşi înclină capul spre Mon Mothma, 
dar refuză invitaţia de a lua cuvântul cu o scuturare tăioasă a capului. 

Mon Mothma încuviință din cap înapoi către el, apoi îşi reluă locul la podium. 

— Se spune despre Escadrila Vagabond că a face imposibilul este ceea ce ştiu 
să facă cel mai bine, iar un alt membru al escadrilei s-a dovedit a fi, poate, cel mai 
bun dintre cei mai buni la asta. Există cineva în Noua Republică care să nu fi auzit 
de Corran Horn? El a fost pilotul care a zburat prin cea mai mare furtună din istoria 
Coruscantului pentru a dobori scuturile de apărare, doar pentru a fi ucis prin 
trădarea unuia dintre camarazii săi. A fost o poveste care ne-a atins pe toți, pentru 
că a vorbit despre ce e mai bun într-un individ şi ce e mai rău în altul. L-am jelit pe 
Corran Horn pentru că moartea sa intempestivă părea a fi încă o tragedie provocată 
de Imperiu într-o perioadă în care acesta ar fi trebuit să fie mult mai puţin virulent. 
Ştim de nevinovăția Căpitanului Celchu datorită unui număr de lucruri, cel mai 
important dintre ele fiind întoarcerea din mormânt a lui Corran Horn. Nu a fost ucis 
în ultima zi în care Imperiul a deținut Coruscantul. A fost capturat în schimb. Când 
Ysanne Isard nu a putut să îl rupă şi să îl transforme într-o marionetă, a fost plasat 
într-o închisoare în care ea intenționa ca el să îşi trăiască restul vieţii. Deşi i se 
spusese că o încercare nereuşită de evadare ar fi dus la moartea sa, Corran Horn şi-a 
riscat viața pentru a-şi câştiga libertatea. Doar el a reuşit să scape din Lusankya, iar 
evadarea sa chiar a precipitat plecarea lui Ysanne Isard de pe Coruscant. 

Mon Mothma îi făcu semn lui Corran să înainteze, dar acesta îi urmă exemplul 
lui Tycho, mulțumindu-se să răspundă gestului ei cu o uşoară plecăciune şi un 
zâmbet. Acel zâmbet rămăsese pe chipul lui când se îndreptă, deşi îi făcu lui Wedge 
cu ochiul pe ascuns. Wedge dădu din cap în schimb, mulțumit de faptul că ambii 
bărbați erau mulțumiți că permiteau ca accentul ceremoniei să rămână pe escadrilă 
în loc să se mute asupra lor. 

— Cetăţeni, fuga lui Ysanne Isard de pe Coruscant şi acţiunile ei ulterioare au 
dat naştere la mai multe zvonuri decât pot fi numărate. Este adevărat faptul că, 
având la dispoziţie resursele de care dispunea, a călătorit pe Thyferra şi a sprijinit o 
revoluție care a pus facțiunea Xucphra la conducerea cartelului Bacta. Ea domneşte 
acum acolo şi deține controlul efectiv asupra întregii producții de bacta. Având în 
vedere că a introdus virusul Krytos pe Coruscant şi a condus operațiunile Imperiale 
secrete de distrugere a depozitelor de bacta de pe planetă, acest lucru pare să o 
plaseze într-o poziţie foarte puternică. La propriu, s-ar părea că milioane de fiinţe vor 
trăi sau vor muri în funcție de capriciile ei. 

Vocea lui Mon Mothma capătă un ton mai serios. 

— Acţiunea ei ar fi provocat o criză, cu excepţia a două lucruri asupra cărora 
ea nu avea niciun control. Unul a fost rezultatul direct şi involuntar al grabei ei de a 
acționa împotriva noastră. Când a ordonat crearea virusului Krytos, ea dorea un 
virus care să evolueze rapid şi să se răspândească uşor între specii. Savanţii s-au 
conformat ordinelor ei, dar nu au luat în considerare ce s-ar fi întâmplat dacă 
răspândirea virusului ar fi fost împiedicată. Virusul Krytos era foarte mortal - de 
fapt, prea mortal pentru ca planul ei să reuşească. Persoanele infectate au murit 
repede - în multe cazuri prea repede pentru a putea răspândi boala mai departe. O 
boală care ucide prea repede rămâne fără gazde şi moare odată cu ele. Acele 
persoane care au rezistat suficient de mult timp pentru a răspândi virusul au făcut-o 
doar pentru că, pe măsură ce virusul a suferit mutații, a devenit mai puţin virulent. 
Din moment ce nu i-a omorât atât de repede, au avut şansa să îl transmită mai 
departe, dar nu mai era un virus atât de mortal pe cât îşi dorea Inimă de Gheaţă să 
fie. Această rată mare de mutație a slăbit, de asemenea, apărarea virusului. Analiza 
virusului a permis unui verachen Vratix să fie capabil să sintetizeze un medicament 
specific pentru a combate virusul, prin cultivarea componentei alazhi din bacta într- 
un mediu bogat în ryll. Produsul rezultat, cunoscut sub numele de rylca, este acum 
produs de către Noua Republică într-o locaţie ascunsă. Cantități mai mult decât 
suficiente pentru a eradica virusul vor fi disponibile cu mult înainte ca rezervele 
noastre de bacta să se epuizeze. 

Mon Mothma privi pentru un moment înapoi spre Wedge şi el văzu pe fața ei 
licărirea unui zâmbet. 

— Escadrila Vagabond nu a produs ea însăşi rylca, dar a oferit sprijin pentru 
acest produs şi a avut un rol esenţial în obţinerea atât a ryllului, cât şi a bactei 
folosite pentru a crea rylca. Qlaern Hirf este un verachen Vratix de pe Thyferra şi este 
cel cera a creat rylca. La fel de importantă în succesul acestui efort este şi cea care a 
transportat componentele pentru rylca şi l-a salvat pe Vratix din cele mai cumplite 
circumstanțe, Mirax Terrik. Poate ați auzit că Mirax a fost ucisă în ambuscada de la 
Alderaan, dar se pare că lunga ei asociere cu Escadrila Vagabond i-a permis să facă 
imposibilul şi să se întoarcă din acea tragedie pentru a ne ajuta să ne ocupăm de 
virusul Krytos. 

Consilierul-şef al Noii Republici conduse adunarea într-o rundă de aplauze atât 
pentru Qlaern, cât şi pentru Mirax. Vratixul părea total nedumerit de demonstrație, 
dar Mirax roşi puternic. Îi aruncă lui Wedge o privire înfricoşătoare pe care el o 
recunoscu în virtutea faptului că o mai văzuse de multe ori înainte şi ştia ce 
însemna. Are dreptate, este numai vina mea că se simte jenată de atenţia acordată, 
dar mă bucur că este în viață ca să roşească. 

Din câte înțeleseseră Cracken şi oamenii lui de la Informaţii, Erisi trădase 
convoiul de bacta către Imperiu din două motive. Primul era ca să elimine o mare 
cantitate de bacta, spulberând speranţele de pe Coruscant şi crescând şi mai mult 
prețul. Al doilea motiv fusese ca Mirax să fie ucisă, deoarece Pulsar Skate era una 
dintre navele din convoi. Mirax îşi amintea că Erisi o amenințase dacă îşi continua 
relația cu Corran, iar distrugerea convoiului îi oferise lui Erisi o modalitate de a-şi 
ucide rivala pentru afecțiunea lui Corran. 

Având în vedere că toată lumea îl credea pe Corran mort în acel moment, actul 
a fost considerat ca o reflectare a naturii răzbunătoare şi meschine a lui Erisi. 

Pe de altă parte, Isard ar fi putut să-i spună lui Erisi despre supraviețuirea lui 
Corran şi să i-l promită ca recompensă pentru loialitatea ei continuă. Wedge se 
cutremură la acest gând. Din fericire pentru Mirax, Pulsar Skate nu a fost de acord cu 
saltul final al convoiului. În schimb, Mirax a dus nava la Borleias, unde instalația 
Alderaan Biotics capturată a fost folosită pentru a sintetiza rylca. Planul a fost ca 
Mirax să pară că tocmai a furat o parte din bacta care mergea spre Coruscant — ce 
contrabandist ar fi putut rezista să ia un asemenea premiu? Ea ar fi rămas ascunsă 
până când producția de rylca ar fi putut permite Noii Republici libertatea de a înfuria 
cartelul bacta, anunțând că dețin o instalație care putea produce suficiente produse 
asemănătoare cu bacta pentru a sparge monopolul cartelului. Distrugerea convoiului a 
oferit o acoperire şi mai bună pentru operațiunea ei, aşa că a rămas moartă până la 
momentul oportun pentru a dezvălui înscenarea. 

Mon Mothma se confruntă pentru ultima oară cu holocamerele. 

— Cetăţeni ai Noii Republici, ultimul vestigiu al răului Imperiului a fost 
dezrădăcinat de pe Coruscant. Ceea ce a fost cândva un Imperiu este acum doar o 
colecție de oameni înrăiți care se agaţă de orice putere pe care o pot găsi pentru a se 
ține departe de cei pe care i-au rănit. Ceea ce nu realizează, şi motivul pentru care 
sunt sortiți eşecului, este că toată puterea din galaxie provine din investirea liberă şi 
voluntară a puterii de către o persoană în alta. Oameni şi non-umani, cu sau fără 
gen, tineri, bătrâni, sănătoşi sau bolnavi, putem doar să dăm putere, însă nu o 
putem lua. Puterea furată se evaporă, iar atunci când se evaporă, Imperiile care au 
fost construite pe ea şi din ea se prăbuşesc, pentru a nu se mai ridica niciodată. 

Capitolul 46 


Wedge găsea uşor enervant faptul că reuşea să reziste atmosferei în general 
festive a banchetului de după ceremonia de premiere. Diferiţi invitați se amestecau şi 
se întrepătrundeau cu membrii escadrilei, în timp ce holocamerele profitau la 
maximum de fiecare holografie. Imaginile urmau să fie distribuite în întreaga Nouă 
Republică, câştigând o mică parte din faima unității pentru politicieni şi alte 
celebrităţi prezente. Deşi era înclinat să privească un astfel de oportunism cu un ochi 
cinic, nu îl condamna. Rebeliunea câştigase. Sute şi sute de lumi se adunaseră sub 
steagul Noii Republici. Flota Noii Republici era pregătită să pornească în urmărirea 
Lordului Zsinj într-o campanie care ar fi băgat frica în inimile tuturor celorlalți Lorzi 
mărunți din galaxie. Chiar şi Ysanne Isard trebuia să ştie că zilele ei erau numărate, 
deoarece Noua Republică nu avea cum să o lase să rămână la controlul aprovizionării 
cu bacta. Odată cu instalarea lui Fliry Vorru în funcția de Ministru al Comerţului pe 
Thyferra, preţurile bactei începuseră deja să urce, făcând din această situaţie una 
care nu putea fi tolerată. 

Motivul pentru care sărbătoarea nu reuşea să ajungă la el era mai presus de 
sentimentul său de doliu pentru lella Wessiri. Ea refuzase să-l însoțească la recepție, 
iar el înțelegea de ce. Nimeni nu-l vedea pe Diric altfel decât ca pe încă una dintre 
victimele lui Inimă de Gheaţă, dar lella credea în mod clar că ar fi trebuit să fie 
capabilă să observe ceva, să ştie că Diric se afla sub controlul lui Isard. Implicația 
evidentă a acestei gândiri era că, dacă ar fi fost mai vigilentă, nu ar fi fost niciodată 
nevoită să-l împuşte, iar vina pentru acel act nu ar fi trebuit să fie una cu care s-ar fi 
luptat tot restul vieții ei. 

În cele din urmă, reţinerile lui Wedge cu privire la petrecere proveneau din 
trecut. Îşi amintea foarte bine festivitatea de pe Yavin 4 care a urmat distrugerii 
primei Stele a Morţii. Bucuria noastră era atât de transparentă, atât de spontană. 
Apoi am evacuat baza şi am început să fugim de Imperiu. Ştiu că e o prostie să asociezi 
o victorie şi o sărbătoare cu un dezastru iminent, dar... 

Borsk Fey'lya traversă mulțimea şi dădu din cap spre Wedge. 

— Am vrut să te felicit, Comandante, pentru un joc bine jucat. 

— Poftim? 

Bothanul lovi cu ghearele în halba sa de bere lomin. 

— Se vorbea despre intervenția Escadrilei Vagabond la Alderaan. Am înțeles că 
a fost clasificată ca fiind Strict secretă. 

— Într-adevăr, aşa este. Wedge îşi reprimă dorința de a zâmbi. Mi s-a părut că 
informațiile despre situaţia de la Alderaan ar fi putut compromite operațiunea rylca. 
Am sugerat că ar fi un lucru bun să clasificăm raportul la un nivel cât mai înalt. 

Blana cremoasă a lui Borsk Fey'lya i se ondulă pe ceafă. 

— Bravo ţie. 

— Nu, domnule Consilier, bravo dumneavoastră. Wedge îşi drese vocea într-un 
mârâit scăzut. Aţi fi găsit raportul mai puțin satisfăcător pentru scopurile tale, ceea 
ce v-ar fi determinat să încercați să distrugeți pe unul dintre piloții mei. Vă asigur că 
asta ar fi cauzat probleme. 

— Dacă vrei să te joci de-a politica, Antilles, te invit cu plăcere pe câmpul meu 
de luptă. 

— Nu vreau să mă joc de-a nimic, mulțumesc. Nu m-am alăturat Rebeliunii ca 
să mă joc. Wedge deschise o mână şi arătă spre diverşi membri ai escadrilei. Treaba 
mea este să mă asigur că piloții mei îşi fac treaba şi rămân în viață. Ceea ce fac nu 
are legătură cu mine sau cu obţinerea de putere, ci cu ființele: piloții mei şi restul 
celor pe care îi apărăm mergând după Imperiu. 

— Şi, fără îndoială, vedeți politica ca pe o activitate murdară care nu vă 
interesează. 

Wedge îşi arcui o sprânceană la el. 

— Şi mă puteți convinge de altceva? 

— Eşti destul de inteligent, Comandante Antilles, ca să te convingi singur că 
am dreptate. Ştii deja că totul este politic. Ştii, de exemplu, că ceea ce ai făcut pentru 
Rebeliune ţi-a acordat putere — putere pe care ai putea foarte bine să o foloseşti 
pentru a-ţi promova propriile planuri şi dorințe. Aveţi planuri care vor necesita 
sprijin pentru a fi realizate, iar construirea unei coaliții de sprijin este politică. 

Ochii căprui ai lui Wedge se îngustară. M-am străduit mult de tot să promovez 
cazul Vratix pentru a se alătura Noii Republici şi am crezut că preluarea Thyferrei de 
către Isard ar face această sarcină mult mai uşoară. Borsk Feylya încearcă să 
sugereze că ceva atât de evident de corect şi necesar ar putea să eşueze doar pentru 
că nu am de gând să fac jocuri mai mari. 

Furia începu să se acumuleze în Wedge, dar înainte să poată să-i dea frâu 
liber, simți greutatea unei mâini pe umărul său drept. Furia i se scurse în timp ce se 
întoarse de la Bothan şi începu să zâmbească. 

— Pe toate stelele care trăiesc şi mor! Nu credeam că vei fi aici, Luke. 

Capul cu păr blond al Cavalerului Jedi apăru şi acesta luă mâna lui Wedge 
într-o strânsoare fermă, apoi îl trase în față într-o îmbrățişare puternică. 

— N-aş fi ratat asta pentru tot gazul Tibanna de pe Bespin. Am întârziat puţin 
pentru că, sincer, exponatele Jedi pe care omul tău le-a găsit în Muzeul Galactic 
sunt, ei bine, fascinante. Am alergat peste tot încercând să localizez urme ale altor 
Jedi, apoi s-a dovedit că un depozit cu o mulțime de lucruri se află pe planeta de pe 
care mi-am început căutările. Deşi foarte puţine dintre ele au legătură cu 
antrenamentul, există o mulțime de materiale care îmi permit să pun cap la cap o 
parte din istorie. 

— Corran a menţionat că a găsit o cantitate destul de mare. A spus că era mai 
degrabă macabru. 

Luke Skywalker încuviință solemn din cap în timp ce se îndepărta de Wedge. 

— Odată ce Împăratul a izolat acele încăperi, au devenit terenul lui de joacă 
privat. Pe măsură ce Jedii de acolo au fost vânaţi, Împăratul le-a desfigurat statuile. 
Există suficient rău acolo pentru a fi palpabil, dar cred că lucrurile pot fi puse din 
nou la punct. 

Borsk Fey'lya se apropie pe partea stângă a lui Wedge. 

— Consiliul discută deja un buget care să permită reabilitarea acelor exponate. 
Bothanul îi întinse mâna lui Luke. Sunt Consilierul Borsk Feylya, la dispoziția 
dumneavoastră. 

La dispoziția dumneavoastră. Wedge surprinse o sclipire răutăcioasă în ochii 
lui Luke, ca şi cum Cavalerul Jedi ar fi ştiut la ce se gândea. 

— Este o onoare să vă cunosc, domnule Consilier. Eforturile poporului tău în 

eliminarea celei de-a doua Stele a Morţii şi în eliberarea Coruscantului vorbesc 
despre noblețea spiritului Bothan. 

— Eşti foarte amabil, Jedi Skywalker. 

Wedge râse. 

— Asta doar pentru că nu sunteți un şobolan womp care scotoceşte prin vreun 
canion, Consiliere. 

— Nu este nicio şansă ca el să fie confundat cu aşa ceva, Wedge. 

— Ah, mulțumesc. Fey'lya îşi netezi blana de la ceafă. Jedi Skywalker, ai făcut 
progrese în restabilirea onoarei Ordinului Jedi? 

— Câteva, deşi sper să reuşesc mai multe. Luke ridică din umeri aproape 
imperceptibil. Progresul este rareori măsurat în salturi mari, exceptând cazul când 
este privit retrospectiv. 

— La fel se întâmplă şi cu construirea unei Republici. 

— Îmi pot imagina. Luke încuviinţă din cap, apoi se întoarse şi îi întinse mâna 
bărbatului din cuplul care se apropia. Tycho, mă bucur să te revăd, acum că ai ieşit 
de sub semnul suspiciunii. 

Tycho îi strânse mâna. 

— Îți mulțumesc, Luke. Cred că o cunoşti pe Winter? 

Cavalerul Jedi dădu din cap şi îi oferi mâna lui Winter. 

— Prietena şi confidenta surorii mele? Ne cunoaştem bine. Se pare că vorbesc 
cu ea mai mult decât cu Leia, mai ales că sora mea este plecată la ambasada de pe 
Hapes. Ce mai faci, Winter? 

— Mult mai bine, acum că Tycho este liber. Winter îşi desprinse mâna de pe 
cea a lui Luke şi îl luă din nou de mână pe Tycho. Am înțeles că îți petreci cea mai 
mare parte a timpului în muzeu. 

— Adevărat. Există o adevărată bogăţie de materiale acolo. Luke se uită la 
Wedge. Speram să mi-l prezinţi pe acest Corran Horn. 

— Cu plăcere. 

Wedge se uită în jur, îi atrase privirea lui Corran şi îi făcu semn să vină. 
Corran se îndreptă spre ei, cu Mirax la braț şi Qlaern Hirf urmându-i ca o umbră. 

— Luke Skywalker, este o onoare să ţi-i prezint pe Locotenentul Corran Horn, 
Mirax Terrik şi Qlaern Hirf. Acesta este Luke Skywalker, Cavaler Jedi şi fondator al 
Escadrilei Vagabond. 

Corran zâmbi şi îi strânse mâna lui Luke. 

— Sunt foarte încântat să vă cunosc, domnule. Unul dintre primele lucruri pe 
care mi le-a spus Comandantul Antilles a fost că nu sunt Luke Skywalker. Aţi stabilit 
un standard foarte înalt pentru noi toți. 

— Nu asta a fost intenția mea, dar nu mă deranjează să fiu folosit ca un 
instrument motivațional. Luke zâmbi, apoi îi strânse mâna lui Mirax. Ceea ce ați 
făcut tu şi Qlaern Hirf pentru a salva vieți aici, pe Coruscant, merită multe laude şi 
chiar şi mai multe mulțumiri. 

Mirax ridică din umeri. 

— Eu sunt strict un mijloc de transport, domnule, Qlaern a făcut munca grea. 

Luke aruncă o privire înapoi la Wedge. 

— O contrabandistă Corelliană fără atitudine? 

Wedge ridică din umeri. 

— E mai deşteaptă decât majoritatea. 

Mirax râse. 

— Nu e de niciun folos să te lauzi, ci doar să munceşti. 

— Într-adevăr. Jediul ridică o mână şi o trecu de-a lungul brațului Vratixului, 
în timp ce Qlaern îi atingea fața. Mulțumirile noastre pentru că ați creat rylca. 

— Verachen este ceea ce suntem noi. Bucuria noastră este legată de succesul 
nostru. 

— lar succesul vostru va face multe fiinţe foarte fericite. Luke îşi retrase brațul 
- făcând prezentări cu restul escadrilei, în timp ce se înghesuiau în jur — şi, pentru o 
clipă, mantia sa întunecată se închise în jurul corpului său. Când mâinile îi ieşiră 
din nou de sub veşmânt, întinse un cilindru subţire de argint spre Corran. 

— Acesta îți aparţine, cred. 

— Nu, domnule. L-am returnat Muzeului şi la fel am făcut cu Creditul Jedi. 
Corran îşi atinse sternul. Le-am împrumutat când am evadat de acolo şi le-am 
returnat când totul s-a liniştit. 

— Ştiu asta, Locotenente Horn. Mâna lui Luke rămăsese la jumătatea distanței 
dintre ei, cu sabia ţinută lejer în palmă. Ceea ce vreau să spun este că această sabie 
îți aparţine. Adesea sunt transmise de la un membru al familiei la altul. 

Corran se încruntă. 

— Cred că faci o greşeală aici. Această sabie a aparținut unui Jedi pe nume 
Nejaa Halcyon. Ar trebui să ajungă la familia lui. 

— Aşa va fi. Luke o întinse spre el. Nejaa Halcyon a fost bunicul tău. 

Ce? Observaţia lui Luke, rostită cu o voce joasă şi calmă, îl surprinse pe Wedge 
la fel de mult cum păru să-l surprindă şi pe Corran. 

— Corran, nu ai spus niciodată nimic despre faptul că bunicul tău ar fi fost un 
Cavaler Jedi. 

— Nu a fost. Bunicul meu a fost Rostek Horn. A lucrat pentru Forţa de 
Securitate Corelliană. Nu a fost un Jedi. A fost odată partenerul unuia - s-a aliat cu 
el, astfel încât CorSec să poată lucra cu Jedii la anumite operaţiuni pe Corellia — dar 
asta a fost tot. Corran îşi desfăcu tunica de la gât şi scoase medalionul pe care îl 
purta. Desprinse lanțul de aur şi strânse medalionul Jedi în mâna dreaptă. Poate că 
Jediul de pe acest medalion a fost prietenul lui, dar nu era bunicul meu. 

Vocea lui Luke rămase egală. 

— Tatăl tău a fost Hal Horn? 

— Da. 

— Şi numele lui de botez era Valin Horn. 

— Da, dar toată lumea îi spunea Hal. Corran clipi din ochi. Doar nu crezi că 
era o parte din numele lui, nu-i aşa? Crezi că era prescurtarea de la Halcyon, nu? 

— Ceea ce cred, Corran, este că Nejaa Halcyon a murit în Războiul Clonelor, 
iar prietenul său, Rostek Horn, a fost acolo pentru a-i sprijini pe văduva şi pe fiul lui 
Nejaa în această tragedie. Rostek s-a căsătorit cu bunica ta şi l-a adoptat pe tatăl 
tău. Luke se încruntă pentru o clipă. Când Împăratul a început să-i vâneze pe Jedi şi 
să-i ucidă, Rostek Horn, dată fiind poziţia sa în CorSec, a reuşit să schimbe 
înregistrările astfel încât familia lui Nejaa să fie ascunsă de controlul Imperial. Tu şi 
cu mine semănăm prin faptul că provenim din familii cu o puternică tradiţie Jedi, 
dar niciunul dintre noi nu a fost conştient de moştenirea noastră până mai târziu. 

Luke se întinse şi luă mâna dreaptă a lui Corran în mâna stângă. Strânse 
sabia de lumină în ea şi închise degetele lui Corran în jurul mânerului. 

— Poate că vrei să consideri găsirea acestei săbii o coincidenţă sau noroc, dar 

nu există aşa ceva. Vreau să ştii că din celelalte două duzini de săbii de lumină din 
acele camere, doar trei funcționau fără să fie reîncărcate, iar aceasta zăcea într-o 
cutie de mult mai mult timp decât oricare dintre celelalte. 

— Vrei să spui că bunicul meu nu a fost bunicul meu? 

— Oh, a fost pe deplin bunicul tău. A acceptat responsabilitatea de a vă 
îndruma pe tine şi pe tatăl tău spre un mod de viaţă care să îl onoreze pe Nejaa 
Halcyon şi să vă izoleze de partea întunecată a Forței. A fost un lucru dificil şi 
curajos pentru el şi, în mod clar, a făcut-o bine. Luke zâmbi. De fapt, a făcut-o foarte 
bine. Atât de bine, încât am o ofertă să-ţi fac. Timp de zeci de generaţii, Cavalerii Jedi 
au protejat galaxia, iar Împăratul a reuşit doar în absenţa noastră. Îmi dedic viața 
pentru a restabili Ordinul Jedi. Vreau ca tu să mi te alături. Vino cu mine. Să te 
antrenezi şi să înveţi cu mine. Devino Cavaler Jedi. 

Wedge simți cum ceva gol se deschidea în stomacul său în urma suspinelor 
înăbuşite ale celorlalți membri ai escadrilei. În mod instantaneu recunoscu golul... 
Sunt gelos! Asta îl surprinse pentru o clipă, apoi îşi dădu seama cum se născuse 
emoția. Luke fusese întotdeauna un prieten special, dar, pe măsură ce crescuse în 
descendența sa de Cavaler Jedi, se crease o distanţă între ei. Încă se înțelegeau bine 
şi se simțeau foarte bine în compania celuilalt, dar incapacitatea lui Wedge de a 
înţelege ce însemna să fii un Jedi îi îndepărtase de asemenea. Acum, cineva care nu îl 
cunoaşte la fel de bine ca mine, cineva care abia dacă îl cunoaşte, are şansa de a afla 
despre o latură a lui Luke pe care eu nu o voi putea cunoaşte niciodată. 

Corran ridică sabia în fața ochilor săi. 

— Vrei să devin un Cavaler Jedi? 

— Da. Împreună putem să ne asigurăm că niciun Împărat nu se mai poate 
ridica pentru a înrobi galaxia. Tot ceea ce ai fost crescut să faci în cadrul CorSec vei 
putea face în întreaga Nouă Republică. Imperiul nu este decât o manifestare a părții 
întunecate a Forței şi noi vom sta ca un paravan între el şi ființele bune de 
pretutindeni. 

Mirax îmbrățişă brațul stâng al lui Corran. 

— Un Cavaler Jedi. Este o mare onoare. 

Corran clătină din cap. 

— Nu. 

Wedge îi făcu semn din cap. 

— Oh, este o mare onoare, Corran, o onoare pentru care te invidiez. 

— Nu auzi ceea ce spun. Capul lui Corran se ridică. Îmi dau seama că este o 
onoare să ți se ceară să te antrenezi şi să devii un Cavaler Jedi. Crede-mă că ştiu, 
dar răspunsul meu este nu. 

Maxilarul lui Borsk Fey'lya căzu în gol. 

— Nu? 

— Nu. Corran se încruntă. Am lucruri pe care trebuie să le fac. Erisi şi Inimă 
de Gheaţă au crime pentru care trebuie să plătească. 

Mantia lui Luke se strânse în jurul lui şi fața lui deveni impasibilă. 

— Fereşte-te de răzbunare, Corran. Astfel de emoţii deschid calea către partea 
întunecată a Forţei. 

— Aici nu este vorba de răzbunare. Corran clătină din cap şi durerea i se 
revărsă pe față. Este vorba despre obligaţiile pe care le am față de cei care m-au 
ajutat, alți prizonieri care se aflau pe Lusankya când a scăpat de aici. Le-am promis 

că mă voi întoarce după ei. Ei bine, ştim unde sunt: Thyferra. E timpul să mergem 
după ei. 

Wedge aprobă din cap. 

— E clar că nu-i putem lăsa pe Ysanne Isard şi Fliry Vorru să se ocupe de 
aprovizionarea cu bacta a galaxiei. Producem rylca acum şi poate vom putea produce 
ceva bacta mai târziu, dar nu va fi niciodată suficient. Va trebui să mergem după 
Inimă de Gheaţă, şi aş prefera să se întâmple mai devreme decât mai târziu. 

Blana lui Borsk Fey'lya se ondulă. 

— Dar, de fapt, Comandante Antilles, asta nu va avea loc niciodată. 

— Ce? 

Bothanul îşi împreună mâinile la brâu. 

— Consiliul Provizoriu nu va aproba niciodată o operaţiune împotriva Thyferrei. 
Ai ordin să i te alăturăm lui Mon Remonda şi să plecați după Lordul Zsinj. 

— Aceste ordine au fost emise înainte ca Inimă de Gheaţă să fugă cu Erisi şi 
Fliry Vorru. A fost înainte ca ea să ia Thyferra. Nu ne putem aştepta să urmăm acele 
ordine. Wedge se holba neîncrezător la consilierul Bothan. Asta nu e corect. 

— Oh, este foarte corect, Comandante. Amintiți-vă, lumea de pe Thyferra şi-a 
răsturnat propriul guvern şi a instalat-o pe Ysanne Isard ca lider. Acest lucru face ca 
revoluția de acolo să nu fie nimic mai mult decât un caz de manevră politică internă. 

Un fior rece străbătu spinarea lui Wedge. 

— lar Consiliul Provizoriu nu-şi poate permite ca el însuşi sau agenţii săi să 
intervină în politica internă a unei lumi, pentru că asta ar speria potenţialele state 
membre să se alăture Noii Republici. 

— S-ar putea chiar să-i convingă pe alții să plece şi să destrame Noua 
Republică. Borsk Fey'lya îi aruncă o privire lui Corran Horn. Ai putea la fel de bine să 
accepți oferta de a fi Jedi, pentru că unitatea ta nu poate face nimic pe Thyferra. 
Escadrila Vagabond are alte îndatoriri acum. 

Corran arcui o sprânceană la Bothan. 

— Bine, demisionez. 

Blana de pe ceafa lui Fey'lya se ridică ca o rachetă. 

— Nu poți să faci asta. Antilles, fă-l să înţeleagă. 

Wedge rânji. 

— Am auzit multe lucruri de bun simţ şi toate vin de la el. 

Tonul vocii lui Fey'lya îi spusese lui Wedge că nu avea cum să avanseze cazul 
Vratix în fața Consiliului. Vratix erau coloana vertebrală a Ashernilor, mişcarea de 
independență nativă de pe Thyferra şi singura care se opunea lui Isard. Propunerea 
sa de a cere Consiliului să-i sprijine pe Vratix şi pretențiile lor de autodeterminare ar 
fi întâmpinat acelaşi entuziasm ca orice altă idee de a interveni în politica internă a 
Thyferranilor. I-am promis lui Qlaern că voi face tot ce pot pentru poporul său, dar 
Noua Republică mă împiedică să-mi țin această promisiune. 

Wedge îşi frecă cu o mână maxilarul. 

— M-am alăturat acestei Rebeliuni pentru a lupta împotriva tiraniei Imperiului. 
Doar pentru că avem Coruscantul nu înseamnă că s-a terminat. Poate că Noua 
Republică nu va putea lovi Thyferra, dar sunt Rebeli care pot. Apoi zâmbi. Şi eu 
demisionez. 

Borsk Fey'lya se întoarse spre stânga sa. 

— Se pare, Căpitane Celchu, că Escadrila Vagabond este acum sub comanda 

ta. 

— Nu prea cred. Tycho clătină din cap. A trecut mult timp de când nu am mai 
fost civil. Plec şi eu. 

Coechipierul Gand al lui Corran îşi aşeză o mână pe umărul lui Corran. 

— Ooryl demisionează. 

— Nawara şi cu mine plecăm, interveni Rhysati Ynr. 

Gavin surâse. 

— Şi eu demisionez. 

Aril Nunb, Inyri Forge şi Riv Shiel dădură toți din cap în semn de acord. 

— Ne retragem. 

Asyr Seilar se strecură pe sub brațul lui Gavin. 

— Îmi dau demisia. 

Borsk Fey'lya încremeni. 

— Eşti o Bothană. Nu poți. 

— Sunt o Vagaboandă. Asta e. 

Consilierul Bothan răcni. 

— Nu puteți face asta. Nu aveţi nave. 

— Îmi cer scuze, domnule Consilier, dar eu nu mi-am predat niciodată X- 
interceptorul către Rebeliune. Eu am o navă. 

— Foarte bine pentru tine, Locotenente Horn, dar nimeni altcineva nu are. 
Ochii de ametist ai lui Borsk Feylya ardeau de furie. Restul nu aveţi resurse pentru 
a face rost de nave. Un singur X-interceptor şi un cargobot stricat vor înfrunta un 
Super Distrugător? 

Mirax îi aruncă o privire urâtă. 

— Skate nu este stricată. Dacă au nevoie de nave, le pot găsi. 

— Şi cu ce o să le plăteşti? 

Tycho zâmbi. 

— Din câte îmi amintesc, Noua Republică a făcut mult zgomot în legătură cu o 
serie de conturi bancare care îmi aparțineau şi în care se afla o sumă semnificativă 
de credite. 

— Acei bani au fost furnizaţi de Isard pentru a-ţi înscena totul. 

— Cu atât mai bine să îi folosesc împotriva ei, nu credeţi? 

— Asta e o nebunie! Nu poţi face asta. Borsk Fey'lya îşi aranjă blana la loc. 
Jedi Skywalker, convinge-i de nebunia lor. Vor eşua dacă vor încerca. 

— După cum mi-a spus Maestrul meu, nu există încercare: poţi doar să faci 
sau să nu faci. Luke încuviință solemn din cap. Se pare, Wedge, că acestea sunt 
alegerile tale. 

— Nu am de ales deloc, Luke. Wedge zâmbi larg. Noi suntem, ah, am fost 
Escadrila Vagabond. Noi facem. 


SFÂRȘI 

UNIVERSUL STAR WARS 
ANEXE 


ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viaţa cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generații după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştiți în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SITH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 

vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuțţilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăţie şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influenţă şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiții mult mai mari 
decât i-ar fi îngăduit funcția de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruțare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 

s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânaţi în mod 
sistematic şi executați sumar. Ei s-au văzut abandonați, trădați sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcţiune era permanent dezbinat, iar conducerea directă a fost 
încredințată Guvernatorilor regionali numiţi de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forță Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înțeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informații strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 

fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informație dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicaţiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietăţile, onoarea şi 
viețile noastre. ” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 

